༄༅། །དབུས་མཐའ་རྣམ་འབྱེད་ཀྱི་འགྲེལ་པ་དབུ་མའི་རྒྱན་བཞུགས་ལགས་སོ།། དབུས་དང་མཐའ་རྣམ་པར་འབྱེད་པའི་འགྲེལ་པ་དབུ་མའི་རྒྱན་ཞེས་བྱ་བ། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །མཁྱེན་པས་ཆོས་སྐུར་མཉམ་པར་སངས་རྒྱས་ནས། །ཐུགས་རྗེས་ཆོས་ཀྱི་འཁོར་ལོ་ལེགས་བསྐོར་ཏེ། །མཛད་པས་སློབ་མ་དུལ་བའི་དོན་སྒྲུབ་པ། །དུས་གསུམ་སངས་རྒྱས་ཀུན་ལ་ཕྱག་འཚལ་ལོ། །ལྷ་དང་ལྷ་མིན་མིའམ་ཅི་ལ་སོགས། །ནོར་བུའི་ཅོད་པན་རྒྱན་ཕྲེང་གཡོ་རྣམས་ཀྱིས། །གང་གི་ཞབས་ཀྱི་པད་མ་ལ་མཆོད་པ། །རྒྱལ་བ་བྱམས་པས་བདག་ཅག་བདེ་ལེགས་མཛོད། །སྒྲོ་སྐུར་བྲལ་བའི་ཆོས་དབྱིངས་བདག་མེད་དོན། །རྣམ་འབྱེད་ཚིག་ལེར་བྱས་པའི་འགྲེལ་གསལ་བ། །ཐོས་བསམ་བསྒོམ་པའི་རིམ་པས་མི་རྟོག་པའི། །བླ་མེད་ཡེ་ཤེས་བསྐྱེད་ཕྱིར་བརྩམ་པར་བྱ། །འདི་ལ་གསུམ་སྟེ། ཐོག་མར་བཤད་བྱ་ཆོས་ཀྱི་མཚན་སྨོས་པ་དང་། བར་དུ་བཤད་བྱ་བསྟན་བཅོས་ཀྱི་དོན་བཤད་པ། ཐ་མར་མཚན་གྱི་ངེས་ཚིག་གི་དོན་བཤད་པའོ། །དང་པོ་ནི་རྒྱ་གར་ལེགས་པར་སྦྱར་བའི་སྐད་དུ་ནི་མ་དྷྱ་ནི་བོད་སྐད་དུ་བསྒྱུར་ན་དབུས་དང་། ཨན་ཏ་ནི་མཐའ་དང་། བི་བྷཱ་ག་ནི་རྣམ་པར་འབྱེད་པ་དང་། ཀཱ་རི་ཀ་ནི་ཚིག་ལེའུར་བྱས་པ་སྟེ། དེ་དག་ཀྱང་དབུས་ཆོས་ཀྱི་དབྱིངས་གཉིས་སུ་མེད་པ་དང་། སྒྲོ་འདོགས་དང་སྐུར་པའི་མཐའ་དང་། དེ་རྣམ་པར་འབྱེད་པ་ནི་འགྲེལ་ཞིང་གཏན་ལ་འབེབས་པ་དང་། ཚིག་ལེའུར་བྱས་པ་ནི་གཞུང་ཡི་གེ་བརྒྱད་མའི་ཚིགས་བཅད་དུ་བྱས་པའི་ཕྱིར་རོ། །རྒྱུད་རྩུབ་པར་བྱེད་པའི་ཞེ་སྡང་སོགས་ཀྱི་གཉེན་པོ་དམིགས་པ་མེད་པའི་བྱམས་སོགས་ཀྱིས་སེམས་ཅན་ལ་ཁྱབ་པར་མཛད་པའི་ངང་ཚུལ་ཡིན་པས་འཇམ་པ་དང་། དཔལ་གྱི་འབྱུང་གནས་སུ་གྱུར་པའམ་འདུལ་བྱ་ཀུན་གྱི་དཔལ་མགོན་དུ་གྱུར་པས་དཔལ་ཏེ། སློབ་དཔོན་ཀླུ་སྒྲུབ་ཀྱིས། སྐྱེ་བོ་སོ་ཐིགས་ཀྱི་མཆོད་བརྗོད་དུ། མཐའ་དག་བྱམས་པས་ཁྱབ་པས་འཇམ་པའི་ངང་། །དཔལ་གྱི་འབྱུང་གནས་འཇམ་དཔལ་ཀུན་གྱི་དཔལ། །ཞེས་པ་ལྟར་རོ། །འཇིག་རྟེན་ན་བྱིས་པའི་གནས་སྐབས་ལས་འདས་པར་གྱུར་པ་ལ་གཞོན་ནུ་ཞེས་བརྗོད་པ་ལྟར། ཀུན་ཏུ་རྟོག་པའི་མཚན་ཉིད་ཅན་ཉོན་མོངས་པ་རྣམས་ཀྱིས་བྱིས་པར་གྱུར་པའི་མ་དག་པའི་ས་ལས་འདས་ཏེ་དག་པའི་ས་ལ་གནས་པའི་ཕྱིར་གཞོན་ནུར་གྱུར་པ་ཞེས་མི་ཕམ་བཤེས་གཉེན་འཆད་དོ། །ཕྱག་འཚལ་བ་ནི་མགོས་བཏུད་པ་སྟེ། ཡ་མ་རིས་རབ་ཏུ་བཏུད་ཅིང་ལུས་ཕུལ་ནས་སོ་ཞེས་སོ། །གཉིས་པ་ལ། བཙུན་པ་ཟླ་བ་གྲགས་པ་ལ་སོགས་པའི་བཞེད་པས་གླེང་བསླང་བ་ལྔ་པའི་ལན་དུ་རྩིས་མགོ་ལྔས་རིག་པར་བྱ་སྟེ། བསྟན་བཅོས་འདིའི་མིང་ཅི་ལ་བཏགས་ཞེ་ན། བསྡུ་ན་བཏགས་པའི་གནས་སྐབས་བཞི་སྟེ། ག་ཡ་གོ་རི་ཞེས་པ་ལྟ་བུ་ཡུལ་གྱི་གནས་སྐབས་ལ་བཏགས་པ་དང་། གང་ཟག་གི་གནས་སྐབས་ལ་བཏགས་པ་གཙུག་ན་རིན་པོ་ཆེས་ཞུས་པའམ་དྲི་མ་མེད་པར་གྲགས་པས་བསྟན་པ་ལྟ་བུ་དང་། དཔེའི་གནས་སྐབས་ལ་བཏགས་པ་རྡོ་རྗེ་གཅོད་པ་ལྟ་བུ་དང་། དོན་གྱི་གནས་སྐབས་ལ་བཏགས་པ་སངས་རྒྱས་ཀྱི་ས་ཞེས་པ་ལྟ་བུ་རྣམས་ལས། འདི་ནི་དོན་ལ་གཙོ་བོར་བཏགས་པ་སྟེ་འདིས་མཐའ་གཉིས་སྤངས་པའི་དབུ་མ་སྟོན་པའི་ཕྱིར་རོ། །ཚིག་ཕྱི་མ་གཉིས་ལྟར་ན་བྱེད་ལས་དང་རྗོད་བྱེད་ལ་བཏགས་པར་ཡང་རུང་བ་ཡིན་ནོ། །འདི་གང་ཟག་སུའི་དོན་དུ་མཛད་ཅེ་ན། བྱང་ཆུབ་སེམས་དཔའི་སྤྱོད་པའི་ཆེད་དམ། རིགས་ཅན་གསུམ་གྱི་ལམ་བཤད་པས་ཐེག་པ་ཀུན་གྱི་འགྲོ་བའི་གདུལ་བྱའི་དོན་དུ་མཛད་པའོ། །འདིའི་མཛད་པ་པོ་སུ་ཞིག་ཅེ་ན། འཕགས་པ་བྱམས་པ་སྟེ། དེའང་སྐྱེ་བ་གཅིག་གིས་ཐོགས་པའི་ཕྱིར་བྱང་ཆུབ་སེམས་དཔའི་མངོན་ཤེས་དང་། གཟུངས་དང་། སོ་སོ་ཡང་དག་པར་རིག་པ་དང་། ཏིང་ངེ་འཛིན་དང་། དབང་དང་། བཟོད་པ། རྣམ་ཐར་ཐམས་ཅད་ཀྱི་དམ་པའི་ཕ་རོལ་ཏུ་ཕྱིན་པ། བྱང་སེམས་ཀྱི་ས་ཐམས་ཅད་ལས་སྒྲིབ་པ་མ་ལུས་པར་སྤངས་པའོ། །དེའི་བྱིན་རླབས་ཀྱིས་འཕགས་པ་ཐོགས་མེད་ཆོས་ཀྱི་རྒྱུན་གྱིས་བསྟན་བཅོས་འདི་མངོན་དུ་གྱུར་ནས་སློབ་དཔོན་དབྱིག་གཉེན་ལ་གསུངས་ཤིང་། སློབ་དཔོན་དབྱིག་གཉེན་གྱིས་ཀྱང་འདིའི་འགྲེལ་པ་མཛད་དོ། །དེའི་སློབ་མ་ཤེས་རབ་ཀྱི་མཆོག་དང་ལྡན་པ་བློ་གྲོས་བརྟན་པས་འགྲེལ་བཤད་མཛད་དེ་ཞར་ལས་འོངས་པའོ། །བསྟན་བཅོས་འདིའི་གཞུང་ཚད་ནི་ཇི་ཙམ་ཞིག་ཅེ་ན། ལེའུ་ལྔའི་སྐབས་ལྔའི་བདག་ཉིད་དེ་ཤླཽ་ཀ་བརྒྱ་དང་བཅུ་བཞི་ལྷག་ཙམ་ཡོད་པར་མངོན་ནོ། །འདིའི་དགོས་པ་ནི་ཅི་ཞིག བསྟན་བཅོས་དག་ནི་ཐམས་ཅད་དམ། །ཡང་ན་ལས་ནི་འགའ་ཞིག་ལ། །ཇི་སྲིད་དགོས་པ་མ་བརྗོད་པ། །དེ་སྲིད་དེ་ནི་སུ་ཡིས་འཛིན། །ཞེ་ན། འདིའི་དགོས་པ་ནི་ཆོས་ཀྱི་དབྱིངས་བདག་མེད་པའི་དོན་བདེ་བླག་ཏུ་རྟོགས་ནས་སྒྲོ་སྐུར་གྱི་རྨོངས་པ་ཟློག་པ་སྟེ། བདེ་བླག་ཏུ་ནི་རྟོགས་པ་ཞེས། །བྱ་བ་རྩོམ་པའི་དགོས་པ་ཡིན། །ཞེས་དང་། བསྟན་བཅོས་རྨོངས་པ་ཟློག་བྱེད་ཡིན། །ཞེས་པ་ལྟར་རོ། །དགོས་པ་དེ་ནི་བརྗོད་བྱས་སྟོང་པའི་བསྟན་བཅོས་ཀྱིས་སྒྲུབ་པར་མི་ནུས་པས་བརྗོད་བྱ་བསྟན་དགོས་པ་ཡིན་ལ། དེ་ནི་མཐའ་གཉིས་སྤངས་པའི་ཆོས་ཀྱི་དབྱིངས་སམ་དབུ་མའི་ལམ་ཡིན་ནོ། །དེ་རྗོད་བྱེད་བསྟན་བཅོས་ནི་ལེའུ་བཅུ་པའི་ངག་ལྟ་བུ་མ་ཡིན་པར་ཚིག་སྔ་ཕྱི་འབྲེལ་ཆགས་པ་དང་། སྐྱེས་བུའི་དོན་བརྗོད་པ་དང་། དོན་དེ་སྒྲུབ་ནུས་ཀྱི་ཐབས་ཏེ་ཁྱད་པར་གསུམ་ལྡན་ནོ། །ཡང་ན་བསླབ་པ་གསུམ་སྐྱེད་པའི་སྒོ་ནས་སྒོ་གསུམ་ཚོགས་པར་དབྱུང་དུ་མི་རུང་བའི་ལས་བཟློག་པ་དང་ཚོགས་པར་དབྱུང་བའི་ལས་ལ་འཇུག་པར་བྱེད་པས་སློབ་མ་འཆོས་པར་བྱེད་པའམ། ཉོན་མོངས་པའི་དགྲ་འཆོས་པ་དང་། ངན་འགྲོ་དང་སྲིད་པ་ལས་སྐྱོབ་པས་བསྟན་བཅོས་ཀྱི་མཚན་ཉིད་དང་ལྡན་པ་ཡིན་ནོ། །ཉིང་དགོས་ནི་ཐོས་བསམ་ལ་སོགས་པའི་རིམ་གྱིས་འཇིག་རྟེན་ལས་འདས་པའི་མི་རྟོག་པའི་ཡེ་ཤེས་ཐོབ་པའོ། །འབྲེལ་པ་ནི་ཉིང་དགོས་དགོས་པ་ལས་རག་ལུས་པ་དང་། དགོས་པའང་བསྟན་བཅོས་ལ་མི་འཁྲུལ་བ་ཉིད་ཡིན་ནོ། །ད་ནི་དཀྱུས་མ་ལ་འཇུག་པར་བྱ་སྟེ། འདི་ལ་གཉིས། བསྟན་བཅོས་ཀྱི་ལུས་རྣམ་པར་གཞག་པ་དང་། དེའི་ཡན་ལག་རྒྱས་པར་བཤད་པའོ། །དང་པོ་སློབ་དཔོན་དབྱིག་གཉེན་གྱིས་བཤད་པའི་མན་ངག་རྩིས་མགོ་ལྔས་རིག་པར་བྱ་སྟེ། ལུས་རྣམ་གཞག་བྱས་པའི་དགོས་པ་ནི། དཀྱུས་ས་བསྟན་པའི་རྟ་ཐོགས་པ་མེད་པར་རྒྱུག་པ་བཞིན། ལུས་རྣམ་གཞག་ཐོག་མར་བསྟན་པ་ལ་བརྟེན་ནས་ཡན་ལག་བརྒྱས་བཤད་བདེ་བླག་ཏུ་སློབ་མས་རྟོགས་པར་བྱ་བའི་ཕྱིར་རོ། །གཉིས་པ་བསྡུས་པའི་དོན་ནི། བསྟན་བཅོས་འདིས་བསྟན་པའི་སྒོ་བསྡུས་ན་གནས་བདུན་གྱིས་འཆད་ཅེས་པ་སྟེ། ཤེས་རབ་ཕ་རོལ་ཕྱིན་པ་ནི། །དངོས་པོ་བརྒྱད་ཀྱིས་ཡང་དག་བཤད། །ཅེས་པ་ལྟར་རོ། །གསུམ་པ་ཚིག་གི་དོན་ལ་བཞི་ལས། དང་པོ་མཚན་ཉིད་ནི། འཆད་པའི་སྒོ་བསྡུས་པ་གང་ཡན་ལག་རྒྱས་བཤད་ལ་ཁྱབ་ཅིང་། ཡན་ལག་རྒྱས་བཤད་རྩོམ་པའི་ཐོག་མར་འཇུག་པའོ། །གཉིས་པ་དབྱེ་བ་ལ་གཉིས་ལས། དང་པོ་དངོས་ནི། དོན་གྱི་ལུས་དང་སྒྲའི་ལུས་ཏེ་དོན་བདུན་དང་ལེའུར་བཅད་པ་ལྔའོ། །དེ་ལ་དོན་གྱི་ལུས་ནི་མཚན་ཉིད་ལ་སོགས་པ་སྟེ་དེའང་འདིས་མཚོན་པར་བྱེད་པས་ན་མཚན་ཉིད་དེ་ཀུན་ནས་ཉོན་མོངས་པའི་མཚན་ཉིད་དང་རྣམ་བྱང་གི་མཚན་ཉིད་དོ། །དགེ་བའི་ཆོས་རྣམས་སྐྱེ་བ་ལ་གེགས་བྱེད་པའི་སྒོ་ནས་སྒྲིབ་པ་ནི་ལྔ་བཅུ་རྩ་གསུམ་མོ། །དེ་ཁོ་ན་ནི་ཕྱིན་ཅི་མ་ལོག་པའི་བློའི་དམིགས་པ་སྟེ་བཅུའོ། །སྤང་བྱའི་གཉེན་པོ་དག་ནི་ལམ་མོ། །དེ་གོམས་པར་བྱེད་པ་ནི་བསྒོམ་པ་དང་དེའི་གནས་སྐབས་ནི་བཅུ་དགུ་སྟེ་ལམ་དེ་རྒྱུན་གྱིས་སྐྱེ་བའི་ཁྱད་པར་དང་འབྲས་བུ་ནི་རྣམ་སྨིན་ལ་སོགས་པ་བཅོ་ལྔ་ཡིན་ལ་ཐོབ་པ་རྙེད་པའོ། །འདིས་འགྲོ་བས་ན་ཐེག་པ་ཡིན་ལ་བླ་ན་མེད་པའང་ཡིན་པ་ནི་སྒྲུབ་པ་ལ་སོགས་པ་གསུམ་པོའོ། །གཉིས་པ་དེར་གྲངས་ངེས་པ་ནི། དོན་བདུན་པོ་འདིར་བཤད་ཀྱི། གཞན་མང་བའམ་ཉུང་བ་ནི་འདིར་མི་འཆད་དོ། །དེའི་རྒྱུ་མཚན་ཡང་ཐེག་པ་ཐུན་མོང་བ་དང་དེ་མ་ཡིན་པའི་གནས་གཉིས་ཏེ། དེའང་དང་པོ་དྲུག་ལ་དམིགས་པ་ཤེས་བྱ། སྤྱོད་པ་ཉམས་ལེན། བླངས་པའི་འབྲས་བུ་གསུམ་ལས། དང་པོ་མཚན་ཉིད་ནི་སྤྱིར་ཤེས་བྱ་དང་། གཉིས་པ་སྒྲིབ་པ་ནི་སྤང་བྱར་ཤེས་བྱ་དང་། གསུམ་པ་དེ་ཁོ་ན་ནི་ཐོབ་བྱར་ཤེས་བྱ་སྟེ་ཤེས་བྱའི་ཡུལ་དང་། དེ་ལ་དམིགས་ནས་སྤྱོད་པ་ཉམས་སུ་ལེན་ཚུལ་ནི་བཞི་པ་གཉེན་པོ་སྒོམ་པ་དང་། ལྔ་པ་དེ་ཆེ་འབྲིང་སོགས་ཀྱི་གནས་སྐབས་སྟེ་གཉིས་དང་། བླངས་པའི་འབྲས་བུ་ནི་དྲུག་པ་འབྲས་བུ་ཐོབ་པ་སྟེ་དྲུག་ལས་མང་མི་དགོས་ལ་ཉུང་བ་ནི་མི་འདུ་བའི་ཕྱིར་དང་། ཐེག་པ་ཐུན་མོང་མ་ཡིན་པའང་དམིགས་པ་དང་སྤྱོད་པ་འབྲས་བུ་གསུམ་ནི་བླ་ན་མེད་པ་གསུམ་གྱིས་བསྟན་པས། ཐེག་པ་བླ་ན་ཡོད་མེད་ཀྱི་ཆོས་གསུམ་གསུམ་བསྟན་པ་ལ་ལྟོས་ནས་གནས་བདུན་དུ་བྱས་པའི་ཕྱིར་རོ། །གསུམ་པ་རྣམ་གྲངས་ནི་མདོར་བསྡུས་པ་ཞེས་སོགས་མིང་གི་རྣམ་གྲངས་གཞན་གྱི་སྒོ་ནས་ཀྱང་བསྟན་དུ་རུང་སྟེ། བསྟན་བཅོས་ཀུན་གྱིས་ལུས་ནི་མདོར་བསྡུས་ན། །རྡོ་རྗེ་ཡི་ནི་གནས་བདུན་འདི་དག་གོ །ཞེས་པ་ལྟ་བུ་དང་། སྤྱི་སྡོམ་དང་མདོར་བསྟན་ཞེས་ཀྱང་བྱ། དོན་བསྡུས་པ་ཞེས་ཀྱང་བྱའོ། །བཞི་པ་ངེས་ཚིག་ནི་ཡང་དག་རྣམས་ལ་ཁྱབ་པའི་ཕྱིར་རམ། །ངག་ཚིག་གིས་བསགས་པའི་ཕྱིར་རམ། །ཕྱི་ནང་གི་སྐྱེ་མཆེད་རྣམས་ཀྱིས་གནས་ཁོག་པ་ལ་ལུས་ཞེས་བྱ་བ་ལྟར་བརྗོད་བྱའི་དོན་གང་ལ་བརྟེན་ཏེ་རྗོད་བྱེད་བསྟན་བཅོས་འཇུག་པའི་གནས་ཡིན་པའི་ཕྱིར་ལུས་ཞེས་བྱའོ། །བཞི་པ་གོ་རིམ་ངེས་པས་མཚམས་སྦྱར་བ་ནི། འཇིག་རྟེན་ལས་འདས་པའི་ཡེ་ཤེས་སྐྱེ་བ་དང་མཐུན་པའི་ཕྱིར་ཏེ། བྱང་སེམས་མོས་སྤྱོད་ཚུལ་ཁྲིམས་ལ་གནས་པས་དང་པོ་ཀུན་ནས་ཉོན་མོངས་དང་རྣམ་བྱང་གི་མཚན་ཉིད་ལ་མཁས་པར་བྱ་དགོས་པས་མཚན་ཉིད་དང་། དེའི་འོག་ཏུ་སྒྲིབ་པ་ཤེས་དགོས་ཏེ་མ་ཤེས་ན་ཉེས་པ་མི་མཐོང་བས་མི་སྤོང་ལ། དེ་མ་སྤངས་ན་མི་གྲོལ་བའི་ཕྱིར་སྒྲིབ་པ་བཤད་ལ། དེའི་འོག་ཏུ་དམིགས་པ་གང་གིས་སྒྲིབ་པ་ལས་སེམས་གྲོལ་བ་ནི་དེ་ཁོ་ན་ཡིན་པས་བསྟན་ལ། དེའི་འོག་ཏུ་དམིགས་པ་དེས་སྒྲིབ་པ་དེ་གང་ལ་ནན་ཏན་དུ་བྱེད་པའི་སྦྱོར་བ་གང་གིས་ཟད་པར་གྱུར་བ་གཉེན་པོ་བཤད་ཅིང་། དེའི་འོག་ཏུ་དེ་སྒོམ་པ་ན་སྤང་བྱ་དང་གཉེན་པོ་ཆེ་འབྲིང་དང་ཆུ་འབྲིང་གི་རིམ་པས་འགྲིབ་པ་དང་འཕེལ་བའི་གནས་སྐབས་བསྟན་ལ། དེའི་འོག་ཏུ་འཇིག་རྟེན་ལས་འདས་པའི་ཆོས་ཐོབ་ནས་འབྲས་བུ་མངོན་དུ་གྱུར་པས་དེ་ཐོབ་པ་བཤད་ལ། དེ་ཐམས་ཅད་ཀྱང་རིགས་ཅན་གསུམ་ཀ་དང་ཐུན་མོང་བ་བླ་མ་དང་བཅས་པ་ཡིན་པས་དང་པོར་བསྟན་ལ། བྱང་སེམས་ཀྱི་ཐེག་པ་ནི་བླ་ན་མེད་པ་ཡིན་པས་ཕྱིས་བསྟན་ཏེ། འཁོར་འདས་བཞིན་དམན་པ་དང་མཆོག་གི་རིམ་པ་ཡིན་ནོ། །འགའ་ཞིག་ན་རེ། ཉོན་མོངས་དང་རྣམ་བྱང་གི་མཚན་ཉིད་ལ་མཁས་པར་བྱ་བའི་ཕྱིར་དང་པོར་མཚན་ཉིད་བཤད་དོ། །དེ་ལ་ཉོན་མོངས་ནི་སྒྲིབ་པ་དང་རྣམ་བྱང་ནི་དེ་ཁོ་ནའོ། །དེ་ཁོ་ན་ཉིད་རྟོགས་པས་སྒྲིབ་པ་སྤོང་བས་སྒྲིབ་པ་དང་དེ་ཁོ་ན་རིམ་པ་བཞིན་ནོ། །དེ་སྤོང་བའི་ཐབས་བསྟན་པའི་ཕྱིར་གཉེན་པོ་ལམ་མོ། ལམ་ཆེ་འབྲིང་སོགས་ཐོག་མ་བར་སོགས་སུ་དབྱེ་བ་བསྟན་པའི་ཕྱིར་གནས་སྐབས་སོ། །གནས་སྐབས་དང་མཐུན་པའི་འབྲས་བུ་ཐོབ་པས་དེའི་འོག་ཏུ་འབྲས་བུའོ། །དེ་ཐམས་ཅད་ཉན་ཐོས་སོགས་དང་ཐུན་མོང་བ་ཡིན་པས་ཐུན་མོང་མ་ཡིན་པ་ཐེག་ཆེན་གྱི་ཚུལ་བསྟན་པའི་ཕྱིར་ཐེག་པ་བླ་ན་མེད་པ་བསྟན་ཞེས་འཆད་དོ། །ལྔ་པ་བརྒལ་ལན་གྱིས་ངེས་པ་སྐྱེད་པ་ནི། མཚོན་པར་བྱེད་པས་མཚན་ཉིད་ཡིན་ན། མཚན་མཚོན་བྱ་བྱེད་ཡིན་པས་རྫས་ཐ་དད་དུ་འགྱུར་ཞེ་ན། མཚོན་བྱའི་རང་བཞིན་ཉིད་མཚན་ཉིད་དེ། སའི་ཁམས་ཀྱི་སྲ་བ་ཉིད་བཞིན་ནོ། །ཡང་ན་བདག་ཉིད་ཀྱིས་མཚོན་བྱ་ཡིན་པས་མཚན་ཉིད་ཡིན་པའི་ཕྱིར། ངོ་བོ་གཅིག་ལ་ལྡོག་པ་ཐ་དད་པས་བྱ་བྱེད་ཡིན་ནོ། །རྣམ་འགྲེལ་ལས། གལ་ཏེ་བྱ་བྱེད་གཅིག་ཡིན་པར། །འགལ་ལོ་ཞེ་ན་མི་བདེན་ཏེ། །ཆོས་ཐ་དད་པར་ཁས་ལེན་ཕྱིར། །དངོས་སུ་ཐ་དད་མེད་པར་འདོད། །ཅེས་སོ། །ཡང་ཡ་མཱ་རི་ན་རེ། ངག་གི་རང་བཞིན་ལས་གཞན་ལ་བསྟན་བཅོས་ཀྱི་ཐ་སྙད་མ་དམིགས་པས་བརྗོད་བྱ་བསྟན་བཅོས་ཀྱི་ལུས་སུ་མི་འཐད་ཅེ་ན། མ་ཡིན་ཏེ། བརྗོད་བྱ་བསྟན་པའི་སྒོ་བསྡུས་པ་ཉིད་ལུས་ཡིན་པས་རྗོད་བྱེད་བརྗོད་བྱ་དང་བཅས་པ་བཟུང་བའི་ཕྱིར་རོ། །འཕགས་པ་ཐོགས་མེད་ཀྱིས་ཀྱང་། དོན་བསྟན་བཅོས་ཀྱི་ལུས་སུ་ས་སྡེར་བཤད་ཅེས་བླ་མ་གསུང་ངོ་། །དོན་དྲུག་ཐུན་མོང་བ་ཡིན་ན། མཚན་ཉིད་ཀྱང་གང་ཟག་གི་བདག་མེད་ཙམ་ལས་ཆོས་གཟུང་འཛིན་མེད་པར་མི་འཐད་ཅེ་ན། མ་ངེས་ཏེ་མངོན་པ་ཀུན་ལས་བཏུས་བཞིན་ནོ། །གཉིས་པ་ཡན་ལག་རྒྱས་བཤད་ལ་བདུན། མཚན་ཉིད་དང་། སྒྲིབ་པ་དང་། དེ་ཁོ་ན་དང་། གཉེན་པོ་སྒོམ་པ་དང་། དེའི་གནས་སྐབས་དང་། འབྲས་བུ་ཐོབ་པ་དང་། ཐེག་པ་བླ་ན་མེད་པའོ། །དང་པོ་ལ་གཉིས། ཆོས་འདུས་བྱས་ཀྱི་མཚན་ཉིད། ཆོས་ཉིད་འདུས་མ་བྱས་ཀྱི་མཚན་ཉིད་དོ། །དང་པོ་ལ་བརྒྱད། ཀུན་རྟོག་ཡོད་མེད་ཀྱི་མཚན་ཉིད་སྤྱིར་བསྟན། ཀུན་རྟོག་སོ་སོའི་རང་གི་མཚན་ཉིད། ངོ་བོ་ཉིད་གསུམ་དུ་བསྡུ་བའི་མཚན་ཉིད། ཀུན་རྟོག་མེད་པ་རྟོགས་པའི་ཐབས་ཀྱི་མཚན་ཉིད། ཀུན་རྟོག་གི་རབ་ཏུ་དབྱེ་བའི་མཚན་ཉིད། མིང་གི་རྣམ་གྲངས་ཀྱི་མཚན་ཉིད། སྐད་ཅིག་རྒྱུད་མར་འཇུག་པའི་མཚན་ཉིད། ཀུན་ནས་ཉོན་མོངས་ཀྱི་མཚན་ཉིད་རྟེན་འབྲེལ་ལོ། །དང་པོ་ལ་གཉིས་ལས། དང་པོ་ཡོད་མེད་རང་བཞིན་དངོས་ནི། སྒྲ་ཇི་ལྟ་བ་བཞིན་ཆོས་རྣམ་འབྱེད་པ་དབུ་མ་པར་ཁས་ལེན་པ་ཁ་ཅིག དོན་དམ་པའམ་དོན་དམ་པར་མེད་པའི་ཕྱིར་ཆོས་ཐམས་ཅད་རི་བོང་གི་རྭ་ལྟར་དོན་དམ་རང་བཞིན་ཡེ་མེད་ཅེས་སྐུར་པ་འདེབས་པ་ཡོད་པས་དེ་དགག་པ་ནི། ཡང་དག་པ་མ་ཡིན་པའི་ཕྱིན་ཅི་ལོག་གཟུང་འཛིན་དུ་སྒྲོ་འདོགས་པའི་རྣམ་པ་ཅན་གྱི་ཀུན་ཏུ་རྟོག་པ་ནི་ཀུན་རྫོབ་ཙམ་དུ་རྫས་སུ་ཡོད་དོ། །མེད་པ་སྣང་བས་ཡང་དག་པ་མ་ཡིན་པའོ། །ཐམས་ཅད་དོན་དམ་དུ་མེད་པ་དང་ཀུན་དུ་རྟོག་པ་ཙམ་ཡིན་པས་ཀུན་ཏུ་རྟོག་པའོ་ཞེས་ཆོས་དང་ཆོས་ཉིད་རྣམ་འབྱེད་ལས་སོ། །འོ་ན་ཆོས་ཐམས་ཅད་རྟོག་པར་མདོ་ལས་གསུངས་པ་དང་མི་འགལ་ལམ་ཞེ་ན། གཙུག་ལག་ཁང་དུ་དགེ་སློང་དང་། ཐག་ཁྲ་ལ་སྦྲུལ་བཞིན་དུ་ཀུན་རྟོག་དེ་ལ་གཟུང་འཛིན་གཉིས་པོ་བཏགས་པ་ཙམ་མ་གཏོགས་པར་རྫས་སུ་ཡོད་པ་མ་ཡིན་པས་སྟོང་པར་གསུངས་ཀྱི་རང་བཞིན་ཡེ་མེད་པས་ནི་མ་ཡིན་པས་འགལ་བ་མེད་དོ། །གཟུང་འཛིན་ཡེ་མེད་པ་དང་། ཀུན་རྟོག་རྫས་སུ་ཡོད་པ་དེ་ལྟར་ཡིན་ན་སྟོང་ཉིད་མེད་པར་འགྱུར་རོ་ཞེ་ན། མི་འགྱུར་ཏེ་ཀུན་རྟོག་འདི་ལ་གཟུང་འཛིན་གྱིས་སྟོང་པ་ཉིད་ནི་ཆོས་ཉིད་དུ་ཡོད་པའི་ཕྱིར་རོ། །གཉིས་ཀྱིས་སྟོང་པ་ཉིད་དེ་ཀུན་རྟོག་དེ་ལ་ཡོད་ན་ཅིའི་ཕྱིར་མ་རྟོགས། རྟོགས་ན་ཅིའི་ཕྱིར་མ་གྲོལ་ཞེ་ན། སྟོང་ཉིད་དེ་ལ་ཡང་ནི་ཀུན་རྟོག་དེ་སྒྲིབ་བྱེད་དུ་ཡོད་པས་ཆུའི་ཁམས་དང་བ་བཞིན་མ་རྟོགས་ཤིང་དེས་ན་མ་གྲོལ་བ་ཉིད་དོ། །ཡང་ཐེག་ཆུང་པ་ཁ་ཅིག་སེམས་སེམས་བྱུང་དང་གཟུགས་ཀྱང་རྫས་སུ་ཡོད་དེ། ཤེས་བྱ་ཡིན་པའི་ཕྱིར་ཞེས་འདོད་པའི་སྒྲོ་འདོགས་སྤང་པའི་ཕྱིར་གསུངས་པ་ནི། ཡང་དག་པ་མ་ཡིན་པའི་ཀུན་རྟོག་རྫས་སུ་ཡོད་ཀྱི་གཟུགས་ནི་དེ་ལས་ལོགས་ན་ཡང་མེད་ལ་རྫས་སུའང་མེད་དོ། །དེའི་རྒྱུ་མཚན་ནི་གཟུགས་སོགས་གཟུང་བ་མེད་པར་ཡང་བག་ཆགས་སྨིན་པ་ལས་དེར་སྣང་འབྱུང་སྟེ་དམུས་ལོང་ལས་པོགས་པའི་སྔོ་སོགས་ཀྱི་རྨི་ལམ་གྱི་ཤེས་པ་བཞིན་ནོ། །གཟུང་བ་མེད་ན་འཛིན་པ་མེད་པར་འགྱུར་བས་ཀུན་རྟོག་དེ་ལ་གཟུང་འཛིན་གཉིས་པོ་ཡོད་པ་མ་ཡིན་པའི་ཕྱིར་རོ། །གང་ཟག་གི་བདག་མེད་ཙམ་སྟོང་པ་ཉིད་དུ་འདོད་པ་དག་ན་རེ། གཟུང་བ་མེད་ན་ལམ་གྱི་དམིགས་པ་མེད་པས་ཐར་པ་མེད་པར་འགྱུར་ཞེ་ན། གཟུང་འཛིན་གྱིས་སྟོང་པ་ཉིད་ནི་ལམ་གྱི་དམིགས་པ་སྟེ། དེ་ནི་གང་གི་ཕྱིར་ཏེ་ཀུན་རྟོག་འདི་ལ་ཡོད་པས་ཐར་པ་ཡོད་པ་དེའི་ཕྱིར་རོ། །འོ་ན་སྒྲིམ་མི་དགོས་པར་སྲོག་ཆགས་རྣམས་ཐར་པར་འགྱུར་རོ་ཞེ་ན། སྟོང་པ་ཉིད་དེ་ལ་ཡང་ནི་དྲི་མ་ཀུན་རྟོག་དེ་ཡོད་པས་མ་སྦྱངས་བར་དུ་གྲོལ་བ་མེད་པས་སྐྱོན་མེད་དོ། །དེ་ལྟར་དགག་གཞི་ཀུན་རྟོག་ལ་དགག་བྱ་གཟུང་འཛིན་གྱིས་སྟོང་པ་ལ་སྟོང་པ་ཡང་དག་པར་ཇི་ལྟ་བ་བཞིན་མཐོང་བས་མེད་པ་ལ་སྒྲོ་མི་འདོགས་ལ། ལྷག་མ་ཀུན་རྟོག་དང་སྟོང་ཉིད་ཡོད་པར་མཐོང་བས་ཡོད་པ་ལ་སྐུར་བ་མ་འདེབས་ཏེ། སྟོང་ཉིད་ཀྱི་མཚན་ཉིད་སྒྲོ་སྐུར་དང་བྲལ་བར་ཕྱིན་ཅི་མ་ལོག་པར་བསྟན་པ་ཡིན་ནོ། །རྣམ་དབྱེར་བཅས་པའི་མཚན་ཉིད་ཅན། །གློ་བུར་དག་གིས་ཁམས་སྟོང་གི །རྣམ་དབྱེར་མེད་པའི་མཚན་ཉིད་ཅན། །བླ་མེད་ཆོས་ཀྱིས་སྟོང་མ་ཡིན། །ཞེས་སོ། །གཉིས་པ་དེ་དབུ་མའི་ལམ་དུ་བསྟན་པ་ནི། དེས་ན་སྟོང་པ་ཉིད་དང་ཀུན་རྟོག་གིས་དོན་དམ་དང་ཀུན་རྫོབ་ཏུ་སྟོང་པ་མ་ཡིན་ལ་གཟུང་འཛིན་གྱིས་མི་སྟོང་པ་མིན་པ་དེ་ལྟ་བས་ན་ཀུན་རྟོག་དང་འདུས་མ་བྱས་སྟོང་ཉིད་ཐམས་ཅད། སྟོང་པའང་མ་ཡིན་མི་སྟོང་པའང་མ་ཡིན་པར་རྒྱལ་བའི་ཡུམ་ལས་བཤད་པ་སྟེ་བསྟན་པ་དང་མཐུན་པར་བྱས་པའོ། །དེའི་ཀུན་རྟོག་གཞན་དབང་ཡོད་པས་དང་ཀུན་བརྟགས་གཟུང་འཛིན་མེད་པས་དང་། གཞན་དབང་དང་ཡོངས་གྲུབ་གཉིས་ལ་གཅིག་ཆོས་ཅན་དང་ཆོས་ཉིད་དུ་ཡོད་པས་ན་མཐའ་གཅིག་ཏུ་སྟོང་པའང་མ་ཡིན་མཐའ་གཅིག་ཏུ་མི་སྟོང་པའང་མ་ཡིན་པ་གང་ཡིན་པ་དེ་ནི་མདོ་དཀོན་མཆོག་བརྩེགས་པ་ལ་སོགས་ལས་བཤད་པའི་དབུ་མའི་ལམ་ཡིན་ནོ། །ཇི་སྐད་དུ། དཀོན་བརྩེགས་ལས། འོད་སྲུང་ཡོད་ཅེས་བྱ་བ་འདི་ནི་མཐའ་གཅིག་གོ །མེད་ཅེས་བྱ་བ་འདི་ནི་མཐའ་གཉིས་ཏེ། འོད་སྲུང་གཉིས་པོ་འདི་དག་གི་དབུས་གང་ཡིན་པ་དེ་ནི་ཆོས་རྣམས་ལ་སོ་སོ་ཡང་དག་པར་རྟོག་པའོ་ཞེས་སོ། །ཡོད་པ་དང་མེད་པའི་སྤྱི་མཚན་བཤད་ནས། གཉིས་པ་ཀུན་རྟོག་སོ་སོ་རང་གི་མཚན་ཉིད་ནི། གཟུགས་སོགས་གཟུང་བྱའི་དོན་དྲུག་གི་རྣམ་པར་འབྱུང་བའི་ཀུན་གཞིའི་རྣམ་ཤེས་དང་སེམས་ཅན་དུ་ཞེན་པའི་གནས་དབང་པོ་ལྔར་གཞན་གྱི་རྒྱུད་ལ་སྣང་བའི་ཀུན་གཞི་རྣམ་ཤེས་མཚུངས་ལྡན་དང་བཅས་པ་སྟེ་རྣམ་སྨིན་ཡིན་པས་མ་བསྒྲིབས་ལ་ལུང་མ་བསྟན་ནོ། །ང་བདག་ཏུ་སྣང་བ་ནི་ཉོན་ཡིད་དེ་བདག་ཏུ་རྨོངས་པ་དང་། བདག་ཏུ་ལྟ་བ་དང་། བདག་ལ་ཆགས་པ་དང་། ངའོ་སྙམ་པའི་ང་རྒྱལ་དང་མཚུངས་པར་ལྡན་པ་སྟེ་བསྒྲིབས་ལ་ལུང་དུ་མ་བསྟན་པའོ། །ཡུལ་སོ་སོར་རྣམ་པར་རིག་པར་སྣང་བ་ནི་རྣམ་པར་ཤེས་པའི་ཚོགས་དྲུག་སྟེ་དགེ་མི་དགེ་ལུང་མ་བསྟན་གསུམ་ཀའོ། །དེ་ལྟར་སྣང་བའི་རྣམ་པར་ཤེས་པ་ནི་ཚོགས་བརྒྱད་རབ་ཏུ་སྐྱེའོ། །དོན་དང་སེམས་ཅན་དུ་སྣང་བའི་ཀུན་གཞི་རྣམ་ཤེས་ཆོས་ཅན། བཏགས་པ་ལྟར་དེའི་ཕྱིའི་གཟུང་བྱའི་དོན་མེད་དེ། གཟུང་ཆར་སྣང་བའི་འཛིན་པའི་རྣམ་པ་མེད་པའི་ཕྱིར་རམ། དམིགས་པ་ཡང་དག་པར་གསལ་བར་མྱོང་བའི་རྣམ་པ་མེད་པའི་ཕྱིར་ཏེ། རྣམ་པར་རིག་པ་མ་རིག་པ། །ཞེས་སོ། །བདག་དང་རྣམ་རིག་ཏུ་སྣང་བའི་རྣམ་ཤེས་ཆོས་ཅན། དེའི་གཟུང་བྱའི་དོན་བདག་དང་གཟུགས་སོགས་སུ་མེད་བཞིན་དུ་ལོག་པར་སྣང་བའི་ཕྱིར་རོ། །རྣམ་ཤེས་བཞི་པོ་དེ་ཆོས་ཅན། བཏགས་པ་ལྟར་གྱི་དོན་འཛིན་པའི་རྣམ་ཤེས་དེ་ཡང་མེད་དེ། སྣང་བ་ལྟར་གྱི་གཟུང་བྱའི་དོན་དེ་མེད་པས་ནའོ། །གཟུང་བ་མེད་པས་དེ་འཛིན་མེད། །ཅེས་པ་བཞིན་ནོ། །རྣམ་ཤེས་བཞི་པོ་དེ་ནི་ཆོན་ཅན་ཡང་དག་པ་མ་ཡིན་པའི་ཀུན་ཏུ་རྟོག་པར་གྲུབ་པ་ཡིན་ཏེ། གཟུང་བ་མེད་པས་འཛིན་པ་མེད་པ་དེའི་ཕྱིར་རམ། སྣང་བ་བཞིན་མེད་ལ་ཡེ་མེད་མིན་པ་དེའི་ཕྱིར་རོ། ཡང་དག་པ་མིན་པའི་ཀུན་རྟོག་དེ་ཆོས་ཅན། ཇི་ལྟར་སྣང་བ་དེ་བཞིན་དུ་གཟུང་འཛིན་དུ་ཡོད་པ་མ་ཡིན་ཏེ། མེད་པ་སྣང་བས་གཉིས་སུ་འཁྲུལ་པ་ཡིན་པའི་ཕྱིར། དེ་ཆོས་ཅན། གཏན་ཡེ་མེད་མིན་ཏེ། འཁྲུལ་པ་ཙམ་དུ་འབྱུང་བའི་ཕྱིར་དང་། དེ་མ་ཟད་ན་འཁོར་བར་བཅིངས་པ་དང་། ཀུན་རྟོག་དེ་ཟད་ནས་ནི་གྲོལ་བར་འདོད་པའི་ཕྱིར་རོ། །གང་ཕྱིར་ཆགས་སོགས་ཉོན་མོངས་པས། །བགོས་པའི་སེམས་ཉིད་འཁོར་བ་སྟེ། །དེ་ཉིད་དེ་དག་ལས་གྲོལ་བས། །སྲིད་མཐར་ཕྱིན་ཞེས་བརྗོད་པ་ཡིན། །ཞེས་པ་ལྟར་རོ། །འཁྲུལ་པ་ཙམ་དུའང་མེད་པའམ་སྣང་བ་ལྟར་ཡོད་ན་བཅིང་གྲོལ་མི་སྲིད་པས་འཁོར་འདས་ལ་སྐུར་བ་འདེབས་པའི་སྐྱོན་དུ་འགྱུར་བས་ཐར་པ་ཚོལ་བ་རྣམས་ཀྱིས་འབད་པ་དོན་མེད་པར་འགྱུར་ཏེ། མེད་པ་དང་སྣང་བ་དག་ལས་གང་རུང་ཞིག་མེད་ན་ནི་འཁྲུལ་པ་དང་མ་འཁྲུལ་བ་དང་ཀུན་ནས་ཉོན་མོངས་པ་དང་རྣམ་པར་བྱང་བ་མི་འཐད་དོ་ཞེས་སོ། །གསུམ་པ་ནི། ཀུན་རྟོག་ཙམ་དུ་ཟད་ན་ངོ་བོ་ཉིད་གསུམ་དུ་གསུངས་པ་དང་མི་འགལ་ལམ་ཞེ་ན། ཤེས་པ་བཞིའི་གཟུང་ཆ་ནི་གཟུང་འཛིན་མེད་པ་ལ་ཡོད་པར་ཀུན་བཏགས་པའི་ངོ་བོ་ཉིད་གཟུང་བྱའི་དོན་དུ་སྒྲོ་བཏགས་པའི་ཕྱིར་དང་ནི་རྫས་སུ་མེད་ཀྱང་ཐ་སྙད་དུ་ཡོད་པས་ངོ་བོ་ཉིད་ཅེས་བྱ་ཞེས་སློབ་དཔོན་བློ་བརྟན་གསུང་ངོ་། །བརྟགས་པའི་ངོ་བོ་ཉིད་ཀྱིས་ནི། །ཤིན་ཏུ་སྟོང་ཉིད་གང་ཡིན་པ། །ཡོངས་སུ་གྲུབ་པའི་ངོ་བོ་སྟེ། །མི་རྟོག་ཡེ་ཤེས་སྤྱོད་ཡུལ་ལོ། །རྣམ་རྟོག་རྣམ་པར་མི་རྟོག་ནི། །རྣམ་རྟོག་གཞན་གྱིས་བརྟགས་པ་དེའི། །རང་བཞིན་དེ་ནི་ཡོད་མ་ཡིན། །ཞེས་སོ། །དེས་ན་ཀུན་རྟོག་ལ་ངོ་བོ་ཉིད་གསུམ་འདུས་སོ། །ཤན་ཏི་པས། ཀུན་བརྟགས་དང་ནི་གཞན་དབང་དང་། །ཡོངས་སུ་གྲུབ་པ་འདི་རྣམས་ནི། །བརྟགས་དང་རྒྱུ་ལས་སྐྱེ་བ་དང་། །མི་འགྱུར་ཕྱིར་ན་གོ་རིམ་བཞིན། །ཞེས་སོ། །མཚན་ཉིད་གསུམ་པོ་དེ་ལ། ཀུན་བརྟགས་ཀྱི་ཀུན་བརྟགས། ཀུན་བརྟགས་ཀྱི་གཞན་དབང་། ཀུན་བརྟགས་ཀྱི་ཡོངས་གྲུབ་སོགས་དགུར་དབྱེར་རུང་སྟེ། ཀུན་རྟོག་ཆོས་ཅན། རྒྱུ་རྐྱེན་གྱི་གཞན་དབང་དུ་གྱུར་པ་ཡིན་ཏེ། ཡང་དག་མིན་པ་ཕྱིན་ཅི་ལོག་ཏུ་གཟུང་འཛིན་དུ་རྟོག་པ་ཡིན་པའི་ཕྱིར་དང་། བརྟགས་མིན་རྐྱེན་ལས་སྐྱེས་པ་དང་། །རྣམ་པ་ཀུན་དུ་བརྗོད་མེད་པ། །གཞན་གྱི་དབང་གི་ངོ་བོ་ཉིད། །འཇིག་རྟེན་དག་པའི་སྤྱོད་ཡུལ་ལོ། །ཞེས་སོ། །དོན་གསང་མཁན་པོ་དང་། ཤཱཀྱ་བློས་ནི། གཞན་དབང་དེ་སོ་སྐྱེའི་རང་རིག་གི་ཡུལ་དུ་འདོད་དོ། །གཟུང་འཛིན་གྱིས་སྟོང་པའི་དེ་བཞིན་ཉིད་དང་ཡང་དག་པའི་ཡེ་ཤེས་ཆོས་ཅན། འདུས་མ་བྱས་པར་མི་འགྱུར་བར་ཡོངས་སུ་གྲུབ་པ་དང་། བྱས་ཀྱང་ཕྱིན་ཅི་མ་ལོག་པར་ཡོངས་སུ་གྲུབ་པ་ཉིད་ཀྱང་ཡིན་ཏེ། ཀུན་རྟོག་ལ་གཟུང་འཛིན་གཉིས་པོ་མེད་པའི་ཆོས་ཉིད་དང་། དེ་རྟོག་པའི་དབང་གིས་བཞག་པའི་དོན་མ་ཡིན་པའི་ཕྱིར་ཞེས་བཤད་པར་བྱ་བ་ཉིད་དོ། །བཞི་པ་ནི། རང་གི་ས་བོན་ཡོངས་སུ་སྨིན་པ་ལས་གཟུགས་སོགས་སུ་སྣང་བའི་རྣམ་ཤེས་སྐྱེ་ཡི། གཅིག་དང་དུ་མའི་རྣམ་པས་དཔྱད་ན་གཟུགས་སོགས་དོན་ཡོད་པ་མ་ཡིན་ནོ་ཞེས་རྨི་ལམ་དང་འདྲ་བར་དོན་མེད་པའི་དོན་གྱི་རྣམ་པར་རིག་ཙམ་དུ་དམིགས་པ་དྲོད་རྩེ་མོ་ལ་ནི་བརྟེན་ནས་སུ་གཟུང་དོན་མ་ལུས་པ་མི་དམིགས་པས་འཛིན་པ་མི་དམིགས་པ་དང་མཐུན་པ་བཟོད་པ་ཞེས་པའི་ཏིང་ངེ་འཛིན་ནི་རབ་ཏུ་སྐྱེས་ཏེ། དེའང་འདི་ལྟར་རྒྱུན་མི་འཆད་པར་ཚོགས་རྣམས་ལ་ཞུགས་ཏེ་བསྐལ་པ་གྲངས་མེད་དང་པོ་རྫོགས་ནས་གཟུང་འཛིན་གྱི་རྣམ་རྟོག་ལས་འདས་པའི་ཡེ་ཤེས་ཀྱི་སར་ཆུད་པར་འགྱུར་ཏེ། རྣམ་རིག་ཙམ་ལ་བརྟེན་ནས་དོན་མེད་པར་བསྒོམ་པ་ན་འཇིག་རྟེན་ལས་འདས་པའི་ཐོག་མའི་རང་བཞིན་དྲོད་དང་། དེ་ནས་རྩེ་མོ་དང་། དེ་ནས་སྔར་བསྟན་པ་བཞིན་བཟོད་པ་སྐྱེ་བ་ཡིན་ནོ། །དེའི་འོག་ཏུ་གཟུང་དོན་མི་དམིགས་པ་ལ་བརྟེན་ནས་སུ་འཛིན་པའི་རྣམ་པར་ཤེས་པ་མི་དམིགས་པར་བསྒོམ་པས་གཟུང་བ་ལ་ལྟོས་ནས་བཞག་པའི་འཛིན་པ་མི་དམིགས་པ་འཇིག་རྟེན་ཆོས་མཆོག་ཅེས་པ་ཤེས་རབ་དང་བཅས་པའི་ཏིང་ངེ་འཛིན་འཁོར་བཅས་ནི་རབ་ཏུ་སྐྱེའོ། །དེ་ནས་མཐོང་ལམ་སྐྱེད་དེ་ཆོས་ཀྱི་དབྱིངས་ཀུན་ཏུ་འགྲོ་བའི་དོན་དུ་རྟོགས་པས་ས་དང་པོ་ལ་འཇུག་གོ །དེ་ལྟར་གཟུང་འཛིན་མེད་པའི་མཚན་ཉིད་ལ་འཇུག་གོ །དེ་དག་ཚུལ་བཞིན་ཡིད་བྱེད་ཀྱི་བསྡུས་པས། ཚད་མེད་བཞི་སོགས་མོས་པ་ཡིད་བྱེད་མིན་ནོ་ཞེས་བསྟན་པའི་ཕྱིར་གསུངས་པ་ནི་དམིགས་བྱའི་དོན་མེད་པ་དེའི་ཕྱིར་ན་ཕྱིན་ཅི་ལོག་གི་དོན་དུ་དམིགས་པ་ནི་གཟུང་བྱའི་དོན་མི་དམིགས་པའི་ངོ་བོ་ཉིད་དུ་གྲུབ་སྟེ། དོན་མེད་ན་དེ་དམིགས་པར་མི་རུང་བའི་ཕྱིར། དམིགས་པས་དོན་དམིགས་པར་མ་གྲུབ་པ་དེ་ལྟ་བས་ན་རྣམ་རིག་ཙམ་དུ་དམིགས་པ་དང་དོན་མི་དམིགས་པ་གཉིས་དོན་མ་དམིགས་པར་ཁྱད་མེད་པས་མཉམ་པ་སྟེ་མཚུངས་པར་ཤེས་པར་བྱའོ། །ཡང་དམིགས་པ་ནི་མི་དམིགས་པའི་རང་བཞིན་དུ་མེད་པས་ངོ་བོ་ཉིད་ཀྱིས་དེ་མེད་པས་དམིགས་པའི་རང་བཞིན་བསལ་བར་བྱའམ། མི་དམིགས་པའི་རང་བཞིན་བཞག་པར་བྱ་བ་མེད་པས་གཉིས་གར་རྟག་ཏུ་མེད་པས་མཉམ་པ་སྟེ། འཕགས་པ་ཀླུ་སྒྲུབ་ཀྱིས་རྟེན་འབྲེལ་སྙིང་པོའི་རྣམ་བཤད་དུ། འདི་ལ་བསལ་བྱ་ཅུང་ཟད་མེད། །བཞག་པར་བྱ་བ་ཅུང་ཟད་མེད། །ཡང་དག་ཉིད་ལ་ཡང་དག་ལྟ། །ཡང་དག་མཐོང་ནས་རྣམ་པར་གྲོལ། །ཞེས་སོ། །ལྔ་པ་ནི། ཡང་དག་མ་ཡིན་པ་ཀུན་རྟོག་གི་རབ་ཏུ་དབྱེ་བ་ནི་སེམས་འབའ་ཞིག་མ་ཡིན་གྱི་སེམས་དང་སེམས་བྱུང་ཐམས་ཅད་དེ། དེའང་རྟོག་དཔྱོད་ཀྱི་ས་པ་ཉི་ཚེ་བའམ། ཟག་མེད་ཀྱི་སེམས་དང་སེམས་བྱུང་མ་ཡིན་གྱི། འདོད་པ་ན་སྤྱོད་པ་དང་། གཟུགས་ན་སྤྱོད་པ་དང་། གཟུགས་མེད་ན་སྤྱོད་པ་སྟེ་ཁམས་གསུམ་པ་རྣམས་ཏེ། འདོད་པ་ལ་འདོད་ཆགས་མ་སྤངས་ཤིང་གཟུགས་ཀྱི་འདུ་ཤེས་མ་བྲལ་བ་དང་། འདོད་པ་ལ་འདོད་ཆགས་སྤངས་ལ་གཟུགས་ལ་འདོད་ཆགས་རྒྱས་པ་དང་། གཟུགས་མེད་པ་ལ་འདོད་ཆགས་རྒྱས་ཤིང་གཟུགས་ཀྱི་འདུ་ཤེས་དང་བྲལ་བ་ནི་དེ་གསུམ་ཡིན་ནོ། །དྲུག་པ་ནི། སེམས་དང་སེམས་བྱུང་དེ་ལ་དོན་གྱི་བྱེ་བྲག་མི་འཛིན་པར་དོན་གྱི་ངོ་བོ་ཙམ་མཐོང་བ་ཞེས་པ་ནི་དོན་གྱི་གཙོ་བོ་རྣམ་པར་ཤེས་པའི་རྣམ་གྲངས་སོ། །དོན་དེའི་ཁྱད་པར་མཐོང་བ་ནི་འཁོར་སེམས་ལས་བྱུང་བའི་མིང་གི་རྣམ་གྲངས་གཞན་ཡིན་ནོ། །ཁ་ཅིག་འདི་དག་སེམས་སེམས་བྱུང་གི་མཚན་ཉིད་དུ་འདོད་པ་མི་རིགས་ཏེ། རྣམ་གྲངས་ལ་མཚན་ཉིད་དུ་བྱེད་ན་ཐུག་མེད་དུ་འགྱུར་བའི་ཕྱིར་རོ། །དོན་གྱི་བྱེ་བྲག་ནི་བདེ་སྡུག་གི་གནས་གཟུགས་ཡིད་དུ་འོང་མི་འོང་ངམ་སྐྱེས་པ་བུད་མེད་སོགས་སུ་ཐ་སྙད་གདགས་པའི་མཚན་མ་ལྟ་བུ་ནི་ཚོར་བ་དང་འདུ་ཤེས་ཀྱིས་འཛིན་ཞིང་གཞན་ལའང་ཅི་རིགས་སུ་སྦྱར་རོ། །འགྲེལ་བཤད་མཛད་པས། རྟེན་ལ་སོགས་པ་བཞིས་མཚུངས་ཀྱི་སེམས་དང་ཁྱད་མེད་དུ་འགྱུར་བས་རྣམ་པ་ནི་མི་མཚུངས་གསུང་ངོ་། །གཞན་དག་ནི་རང་སྟོབས་ཀྱིས་དེ་ལྟར་འཛིན་ཀྱང་གཞན་སྟོབས་ཀྱིས་ཀྱང་ཁྱད་པར་དང་། སེམས་བྱུང་གིས་ཀྱང་ངོ་བོ་འཛིན་པས་དམིགས་རྣམ་གཞན་སྟོབས་ཀྱིས་མཚུངས་པར་འདོད་དོ། །བདུན་པ་ལ་གཉིས་ལས། ཚེ་རབས་གཞན་དུ་འཇུག་པའི་རྟེན་འབྲེལ་འོག་ཏུ་བསྟན་ལ། འདིར་སྐད་ཅིག་འཇུག་པའི་ཚུལ་ནི། ཀུན་གཞིའི་རྣམ་པར་ཤེས་པ་ནི་ཟག་བཅས་ཀྱི་ཆོས་ཐམས་ཅད་དེར་འབྲས་བུར་ལྡན་པ་དང་། ཡང་དེ་ཟག་བཅས་ཀྱི་ཆོས་ཀྱི་རྒྱུར་ལྡན་པས་ཀུན་གཞི་ཞེས་བྱ་ཞིང་སྔར་བཤད་པ་ལྟར་སྣོད་དང་སེམས་ཅན་གྱི་རྣམ་པ་དེ་ལྟར་སྣང་བས་རིག་པར་བྱེད་པས་རྣམ་པར་ཤེས་པའོ། །དམིགས་རྣམ་དེ་ནི་འདོད་གཟུགས་ཀྱི་དབང་དུ་བྱས་པ་སྟེ། གཟུགས་མེད་ན་དོན་དང་དབང་པོར་སྣང་བ་མེད་པའི་ཕྱིར་རོ། །དེ་ནི་རྣམ་པར་ཤེས་པ་བདུན་གྱི་རྒྱུའི་རྐྱེན་གྱི་རྣམ་པར་ཤེས་པའོ། །གཉིས་པ་འབྲས་བུའི་རྣམ་ཤེས་བདུན་པོ་འདི་ནི་རྣམ་པ་གསལ་བའམ། ཁྱད་པར་ཅན་ཉི་མ་ལ་སྣང་ལྡན་ཞེས་བརྗོད་པ་ལྟ་བུའི་ཉེ་བར་སྦྱོར་བ་ཚོར་བ་དང་མཚུངས་པ་ཅན་དུ་འགྱུར་རོ། །གལ་ཏེ་འཇུག་ཤེས་ཀྱིས་ཀུན་གཞི་ལ་བག་ཆགས་བསྒོ་བས་འཇུག་ཤེས་ཀྱང་རྒྱུའི་རྐྱེན་དང་བཏང་སྙོམས་ཉེར་སྤྱོད་ཀྱི་གནས་སུ་གྱུར་པས་ཀུན་གཞི་འང་ཉེར་སྤྱོད་དུ་འགྱུར་ཏེ། མངོན་པའི་མདོ་ལས་ཀྱང་། ཕན་ཚུན་འབྲས་བུའི་དངོས་པོ་དང་། །རྒྱུ་ཡི་དངོས་པོར་རྟག་ཏུ་ཡང་། །རྣམ་པར་ཤེས་ལ་ཆོས་ཀུན་སྦྱོར། །དེ་ཡང་དེ་བཞིན་དེ་དག་ལའོ། །ཞེས་གསུངས་སོ་ཞེ་ན། ཀུན་གཞིའི་ཚོར་བ་ནི་གསལ་བ་དང་ཁྱད་པར་དུ་འཕགས་པ་མ་ཡིན་པས་ཉེར་སྤྱོད་མིན་ལ། འཇུག་ཤེས་ནི་ཀུན་གཞིའི་བདག་རྐྱེན་ཡིན་གྱི་རྒྱུའི་རྐྱེན་མིན་ནོ། །བདེ་སོགས་མྱོང་འགྱུར་གྱི་དམིགས་པའམ། ལས་ཀྱི་རྣམ་སྨིན་བདེ་སོགས་མྱོང་བའི་སྒོ་ནས་ཉེ་བར་སྤྱོད་པ་ཚོར་བ་དང་། དེའང་ཀུན་གཞིའི་ཚོར་བ་ཉིད་དགེ་སོགས་ཀྱི་རྣམ་སྨིན་ཡིན་ལ། བདེ་སྡུག་ནི་རྣམ་སྨིན་ཡིན་ལ། བདེ་སྡུག་ནི་རྣམ་སྨིན་ལ་བྱུང་བས་རྣམ་སྨིན་ཞེས་བརྟགས་པའོ། །ཐ་སྙད་གདགས་པ་མཚན་མ་ཡོངས་སུ་སྤྱོད་པ་འདུ་ཤེས་དང་རྣམ་ཤེས་དེའི་འམ་ཚོར་བ་དང་འདུ་ཤེས་དེའི་དམིགས་པ་ལ་རྣམ་ཤེས་འཇུག་བྱེད་ནི་སེམས་པ་ཡིད་བྱེད་དང་འདུན་པ་ལ་སོགས་པ་སེམས་ལས་བྱུང་བའི་འདུ་བྱེད་རྣམས་ཏེ། འདིར་སེམས་བྱུང་གི་དབྱེ་བ་ནི། རྟག་ཏུ་རེག་དང་ཡིད་བྱེད་དང་། །རིག་དང་འདུ་ཤེས་སེམས་པར་ལྡན། །ཞེས་དང་། འདུན་མོས་དྲན་དང་བཅས་པ་དང་། ཏིང་ངེ་འཛིན་བློ་བྱེ་བྲག་ངེས། །ཞེས་དང་། དད་དང་ངོ་ཚ་ཁྲེལ་ཡོད་དང་། །མ་ཆགས་ལ་སོགས་གསུམ་བརྩོན་འགྲུས། །ཤིན་ཏུ་སྦྱངས་དང་བག་ཡོད་བཅས། །རྣམ་མི་འཚེ་དགེ་ཉོན་མོངས་ནི། །འདོད་ཆགས་ཁོང་ཁྲོ་གཏི་མུག་དང་། །ང་རྒྱལ་ལྟ་བ་ཐེ་ཚོམ་མོ། །ཁྲོ་དང་འཁོན་དུ་འཛིན་པ་དང་། །འཆབ་དང་འཚིག་དང་ཕྲག་དོག་དང་། །སེར་སྣ་དང་ནི་སྒྱུ་བཅས་དང་། །གཡོ་རྒྱགས་རྣམ་འཚེ་ངོ་ཚ་མེད། །ཁྲེལ་མེད་རྨུགས་དང་རྒོད་པ་དང་། །དམ་དད་པ་དང་ལེ་ལོ་དང་། །བག་མེད་པ་དང་བརྗེད་པ་དང་། །རྣམ་གཡེང་ཤེས་བཞིན་མ་དད་དང་། །འགྱོད་དང་གཉིད་དང་དེ་བཞིན་ནོ། །རྟོག་པ་དང་ནི་དཔྱོད་པ་དག །ཉེ་བའི་ཉོན་མོངས་གཉིས་རྣམ་གཉིས། །ཞེས་པ་ལྟར་རོ། །འདིར་ཁ་ཅིག་སེམས་དང་སེམས་བྱུང་ནི་རྫས་གཅིག་ཟེར་བ་ལ། འགྲེལ་བཤད་བྱེད་པས་མདོ་དང་འགལ་བས་ཞེས་རྫས་ཐ་དད་པར་བཞེད་ལ། འགྲེལ་བཤད་བྱེད་པ་བཙུན་པ་ཕྱ་པ་ན་རེ། རྫས་ཐ་དད་དུ་འདོད་ནའང་། སྲིད་པ་འཕོ་བའི་མདོ་ལས། སེམས་ཉིད་གཉིས་སུ་སྣང་བ་སྟེ། །ཞེས་སོགས་ལུང་དང་འགལ་བ་དང་། ཡང་གཙོ་འཁོར་གང་རུང་རྟོག་པ་དང་གང་རུང་རྟོག་མེད་ཡིན་ན་སྤྱི་དང་རང་མཚན་ལ་དམིགས་པས་དམིགས་རྣམ་མཚུངས་པ་མ་ཡིན་པར་འགྱུར་ཟེར་མོད། མདོ་དགོངས་འགྲེལ་གྱི་འགྲེལ་པ་ལས། རྐྱེན་ཉེར་གནས་ཀྱི་རྟོག་པས་རང་མཚན་ལ་དམིགས་པར་བཤད་དོ། །གཉིས་ཀ་རྟོག་པ་ཡིན་ནའང་། རྟོག་གཉིས་ཅིག་ཅར་འབྱུང་བའི་སྐྱོན་ཡོད་པས་ངོ་བོ་གཅིག་ལ་ལྡོག་པ་ཐ་དད་ཅེས་འདོད་དོ། །འདི་ལ་སྨྲས་པ། རྟོག་པ་ནི་རྟོག་པ་རྣམས་སྒྲ་དོན་འཛིན་པ་ལ་འདོད་པ་དང་། ཡང་བསྟན་བཅོས་འདི་ལས་སེམས་སེམས་བྱུང་ཁམས་གསུམ་པ་ཐམས་ཅད་ལ་རྟོག་པ་བཤད་པ་དང་། ཡང་མཛོད་དུ། རྟོག་པ་ལ་གསུམ་ལས། སེམས་རྩིང་བར་བྱེད་པའི་སེམས་ལས་བྱུང་བ་ངོ་བོ་ཉིད་ཀྱི་རྟོག་པ་དག་རྣམ་ཤེས་དང་པོ་ལྔ་དང་ལྡན་པར་བཤད་པ་དང་། མངོན་པ་གོང་མ་པ་དག་རྟོག་དཔྱོད་ནི་སེམས་དང་སེམས་པའམ། ཡང་ན་སེམས་བྱུང་སེམས་པ་དང་ཤེས་རབ་ཉིད་ལས་བརྟགས་པར་འདོད་ཅིང་དེ་རྣམ་ཤེས་ཚོགས་ལྔ་ལ་མི་ལྡན་པར་ཡིད་ཤེས་དང་མཚུངས་ལྡན་དུ་འདོད་དེ། དེ་ནི་མངོན་པར་སྤྱོད་པའམ་ངེས་རྟོག་ཡིན་པས་རྗེས་སུ་དྲན་པའི་རྟོག་པ་ནི་ཡིད་ཀྱིས་མྱོང་བ་དྲན་པ་སྟེ་ཡིད་ཤེས་དང་མཚུངས་ལྡན་ནོ། །དེས་ན་རྣམ་གཞག་དེ་དག་མ་འདྲེས་པར་དྲི་བར་བྱ་སྟེ། དེ་ལྟར་ལུགས་བཞིའི་དང་པོ་གཉིས་ལྟར་ན། རྟོག་གཉིས་ཅིག་ཅར་འབྱུང་བར་འགྱུར་ཞེའམ། ཕྱི་མ་གཉིས་ལྟར་ན་དེར་འགྱུར། ཆོས་གྲགས་ལྟར་ན། སེམས་སེམས་བྱུང་རྒྱུ་ཁྱད་པར་མེད་པས་འབྲས་བུའི་ཁྱད་པར་མི་རིགས་ཏེ། ཐ་དད་རྒྱུ་ཐ་དད་ལས་ཡིན། །ཞེས་དང་། རྒྱུ་མཚུངས་པ་ལས་སྐྱེ་བ་དེ། །བློ་ལས་ཐ་དད་ག་ལས་ཡིན། །ཞེས་དང་། རྟོག་གཉིས་ཅིག་ཅར་མཐོང་བ་མེད། །ཅེས་པས། རྟོག་པ་རྫས་གཉིས་ཅིག་ཅར་མི་སྐྱེ་བ་དང་། སེམས་སེམས་བྱུང་རྫས་གཅིག་ཏུ་བཞེད་པར་མངོན་ནོ། །གཉིས་པ་ལྟར་ན། རྣམ་ཤེས་བརྒྱད་ཀྱང་སྐྱེ་བས་འདོད་པ་ཡིན་ནོ། །ཕྱི་མ་གཉིས་ཀྱི་དང་པོ་ལྟར་རྣམ་ཤེས་དྲུག་ཅིག་ཅར་སྐྱེ་ན་ངོ་བོ་ཉིད་ཀྱི་རྟོག་པ་དུ་མ་དང་། རེ་རེ་ལས་མི་སྐྱེ་ན་གཙོ་བོ་སེམས་རྟོག་པ་མ་ཡིན་པས་རྟོག་གཉིས་ཅིག་ཅར་མི་འབྱུང་ལ། ངེས་རྟོག་དང་རྗེས་དྲན་གྱི་རྟོག་པའང་སེམས་གཅིག་གི་འཁོར་དུ་རེ་རེ་ལས་མི་འབྱུང་ངོ་། །ཀུན་ལས་བཏུས་ཀྱི་ལུགས་ལའང་། གཙོ་བོ་ཡིད་ཤེས་རྟོག་པ་མ་ཡིན་ཏེ་སེམས་དང་ཤེས་རབ་མ་ཡིན་པའི་ཕྱིར་དང་། བཏགས་ཡོད་ཡིན་པས་དྲན་པ་དེ་ཡང་མིན་པས་སོ། །མཚུངས་པར་ལྡན་པས་བཅས་པ་ནི་ཡིན་ནོ། །དེ་ལྟར་དཔྱོད་པའི་རྟོག་པ་རྫས་གཉིས་མི་འབྱུང་སྟེ། རྟོག་པ་རྫས་སུ་མེད་པའི་ཕྱིར་ཏེ་བཏགས་ཡོད་ཡིན་པས་སོ། །ཡང་ན་གཙོ་བོ་དེ་ངེས་རྟོག་མ་ཡིན་པའི་ཕྱིར་རོ། །རྗེས་སུ་དྲན་པ་ལའང་ཅི་རིགས་སུ་སྦྱར་རོ། །ཁ་ཅིག་ཆོས་གྲགས་ཀྱི་དགོངས་པའང་རིགས་མི་མཐུན་པའི་རྟོག་པ་དུ་མ་ཅིག་ཅར་འབྱུང་ལ། མི་འབྱུང་བར་བཤད་པ་ནི། དེ་རྣམས་རིགས་མཐུན་པ་ཉིད་ལ། །ནུས་པ་ངེས་པར་འགྱུར་བ་ཡིན། །ཞེས་བཤད་པ་ལྟར་རྟོག་པ་རིགས་མཐུན་ལ་དགོངས་སོ་ཞེས་འཆད་དོ། །དེས་ན་གཞན་གྱི་རྒལ་ལན་ནི་ལེགས་པར་མ་བརྟགས་པར་རྣམ་གཞག་འདྲེས་ཏེ་སྨྲ་བ་ཡིན་ནོ། །བརྒྱད་པ་ནི། ཡན་ལག་བཅུ་གཉིས་ཀྱི་མ་རིག་པ་ནི། བདེན་པ་དཀོན་མཆོག་ལ་སོགས་ཇི་ལྟ་བ་བཞིན་མི་མཐོང་བའི་རང་བཞིན་ཡིན་པས། ཡང་དག་པ་མཐོང་བའི་ཟག་མེད་ཀྱི་ཤེས་རབ་འཁོར་བཅས་སྐྱེ་བ་ལ་གེགས་བྱེད་པའི་ཚུལ་གྱིས་སྒྲིབ་པའི་ཕྱིར་འགྲོ་བ་ཉོན་མོངས་པར་བྱེད་པ་དང་། འདིར་ཡང་། གང་གིས་འདེབས། གང་དུ་འདེབས། ཅི་ཞིག་འདེབས། ཞེས་དྲིས་ལན་དང་སྦྱར་ཞིང་། གོང་འོག་ལའང་སྦྱར་རོ། །སྒོ་གསུམ་གྱི་ལས་བསོད་ནམས་ལ་སོགས་ཡང་སྲིད་མངོན་པར་འདུ་བྱེད་པ་རྣམས་ཀྱིས་ཀུན་གཞི་ལ་མ་འོངས་པ་སྐྱེ་ས་བོན་དུ་གྱུར་པའི་བག་ཆགས་འདེབས་པའི་ཕྱིར་ཏེ། འདིར་རྒྱུ་དུས་ཀྱི་འདུ་བྱེད་ཀྱི་ཡན་ལག་དང་རྣམ་ཤེས་ཀྱི་ཡན་ལག་གཉིས་ནི་དུས་མཉམ་གྱི་རྒྱུ་འབྲས་སུ་ཡང་མངོན་པ་བ་ཆེན་པོ་རྣམས་བཞེད་པར་མངོན་ཏེ། གཞན་དུ་འདུ་བྱེད་ཀྱི་རྐྱེན་གྱིས་རྣམ་ཤེས་མི་འཐད་པའི་ཕྱིར་ཞེས་བཞེད་པས། དུས་མཉམ་མེ་ཏོག་གིས་འབྲུ་མར་སྒོ་ྃབ་ལྟར་རོ། །འབྲས་བུ་དུས་ཀྱི་ནི། ལས་ཀྱིས་བགོས་པའི་རྣམ་ཤེས་ཀྱིས་འཆི་འཕོ་བའི་གནས་སྐབས་ནས་སྐྱེ་གནས་སུ་ཡང་སྲིད་ཀྱི་བག་ཆགས་ཏེ་ས་བོན་ཁྲིད་ཅིང་ཕྱིན་པར་བྱེད་པའི་ཕྱིར་དང་། ཁ་ཅིག་ནི་ཉིང་མཚམས་སྦྱོར་བར་བྱེད་པའི་ཚེའང་མིང་གཟུགས་ཀྱི་ཡན་ལག་ཏུ་འདོད་དོ། །ཕུང་པོ་ལྔའི་རང་བཞིན་མིང་གཟུགས་ཀྱིས་སྐྱེ་མཆེད་དྲུག་མ་དོད་བར་དུའམ། ཡང་ན་དེ་དང་པོར་རྒྱུ་ཡིན་པའི་སྒོ་ནས་འཆི་བ་ལ་ཐུག་གི་བར་དུ་ལུས་ཀུན་འཛིན་པའི་ཕྱིར་དང་། བརྫུས་སྐྱེས་ལ་རྣམ་ཤེས་ཀྱི་རྐྱེན་གྱིས་སྐྱེ་མཆེད་དྲུག་ཉིད་དོ། །མིང་གཟུགས་ཀྱི་ཚེ་ན་མིག་སོགས་མེད་པས་ལུས་མ་རྫོགས་པ་སྐྱེ་མཆེད་དྲུག་གིས་མིང་གཟུགས་སུ་བསྡུས་པའི་ལུས་རྫོགས་པར་བྱེད་པའི་ཕྱིར་དང་། རེག་པས་ནི་ཡུལ་དབང་རྣམ་ཤེས་གསུམ་མཉམ་དུ་རྒྱུ་འབྲས་སུ་འདུས་ནས་བདེ་སོགས་ཀྱི་ཚོར་བ་འབྱུང་བ་དང་མཐུན་པར་དབང་པོའི་འགྱུར་བ་གསུམ་གཅོད་པའི་ཕྱིར་དང་། ཚོར་བས་ནི་སྲེད་པ་དེའི་རོ་མྱང་བས་སམ། དེ་ལས་མྱོང་བས་ཉེ་བར་སྤྱོད་པའི་ཕྱིར་དང་། སྲེད་པ་ལས་ཀྱིས་རྣམ་ཤེས་ལ་ས་བོན་ལ་བཏབ་པའི་སྲིད་པའི་ས་བོན་རླན་དང་འདྲ་བས་དེས་བརླན་ནས་ཡང་སྲིད་འབྱུང་བར་ཉེ་བར་སྦྱོར་ཞིང་སྡུད་པའི་ཕྱིར་དང་། ད་ལྟར་བ་ལ་ཆགས་ཤིང་མ་འོངས་པ་དོན་དུ་གཉེར་བའི་འདོད་ཆགས་ལེན་པས་ནི་ལས་ཀྱིས་བཏབ་པའི་རྣམ་ཤེས་སྐྱེ་བ་དང་མཐུན་པར་འདོད་པ་དང་ལྟ་བ་དང་ཚུལ་ཁྲིམས་བརྟུལ་ཞུགས་གཉིས་དང་བདག་ཏུ་སྨྲ་བ་རྣམས་སུ་འཇོག་ཅིང་རྣམ་ཤེས་སྦྱོར་བའི་ཕྱིར་དང་། མངོན་ལས་བྱས་པའི་རྣམ་སྨིན་གྱི་འབྲས་བུའི་ཕྱིར་འཇུག་པ་རྙེད་པས། སྲིད་པས་ས་བོན་བཏབ་པས་ཡང་སྲིད་མངོན་དུ་འབྱིན་པའི་ཕྱིར་དང་། སྐྱེ་བས་དོག་པ་མི་གཙང་བའི་གནས་ནས་འབྱུང་བ་སོགས་ཀྱི་སྡུག་བསྔལ་ཕྱིར་དང་། སྐྱེས་ནས་སྤྱི་ཅེར་དང་སྐྲ་སྐྱ་སོགས་རྒས་པ་དང་། རིས་མཐུན་གྱི་སྲོག་དང་མིང་གཟུགས་འགག་པའི་སྡུག་བསྔལ་གྱིས་ཉེན་པའི་ཕྱིར་ནི་རྒ་ཤིས། རིས་མཐུན་གྱི་གནས་སྐབས་ནས་སྐད་ཅིག་གི་གནས་སྐབས་སུ་འགྲོ་བ་སྐྱེ་རྒ་ན་འཆི་ལ་སོགས་པས་ཉེན་པའི་སྒོ་ནས་སམ་ཀུན་ནས་ཉོན་མོངས་གསུམ་གྱིས་ཉོན་མོངས་པར་བྱེད་ཅེས་སྔ་མ་ཐམས་ཅད་ལ་སྦྱར་རོ། །དེའང་། མ་རིག་པ་སྲེད་ལེན་ཏེ་ཉོན་མོངས་པའི་ཀུན་ནས་ཉོན་མོངས་པ་དང་། ངོ་བོ་དང་ས་བོན་གྱི་ཆ་ནས་བཞག་པའི་འདུ་བྱེད་སྲིད་པ་ལས་ཀྱི་ཀུན་ནས་ཉོན་མོངས་པ་དང་། ལྷག་མ་བདུན་ཚེའི་ཀུན་ནས་ཉོན་མོངས་པ་སྟེ། རྣམ་པ་དེ་གསུམ་རིམ་པ་བཞིན་བདག་གཞན་ལ་གནོད་པ་བྱེད་པའི་ཕྱིར་དང་། མ་འོངས་པར་རྣམ་སྨིན་འབྱིན་པའི་ཕྱིར་ད་ང་། གནོད་པ་ཐམས་ཅད་ཀྱི་གནས་སུ་གྱུར་པའི་ཕྱིར་ཀུན་ནས་ཉོན་མོངས་པའོ། །རྒྱུའི་ཀུན་ནས་ཉོན་མོངས། ཉོན་མོངས་དང་ལས་དག་དང་། དེའི་འབྲས་བུའི་ཀུན་ནས་ཉོན་མོངས་པ་བདུན་ཏེ་རྣམ་གཉིས་ཀྱང་ཉོན་མོངས་ཞེས་སྨོས་ཏེ། ཀྱང་གི་སྒྲ་ནི་བསྡུ་བ་དང་གོ་བསྣོར་བའོ་ཞེས་སོ། །ཀུན་ནས་ཉོན་མོངས་རྣམ་པ་བདུན་ནི། རིམ་པ་བཞིན་མ་རིག་པ་ནི་རྟག་པ་ལ་སོགས་ཕྱིན་ཅིག་ལོག་གི་རྒྱུ་དང་། འདུ་བྱེད་རྣམས་ནི་མིང་གཟུགས་སོགས་སྐྱེ་མཆེད་དྲུག་རེག་པ་ཚོར་བ་སྟེ་ཡན་ལག་བཞིའི་བདག་ཉིད་སྐྱེ་བའི་ས་བོན་འཇོག་པའི་རྒྱུ་དང་། རྣམ་ཤེས་ནི་ཤི་འཕོས་ནས་སྐྱེ་བའི་ཡུལ་དུ་ཁྲིད་པའི་རྒྱུའོ། །མིང་གཟུགས་ཀྱིས་མངལ་སྐྱེས་དང་། སྐྱེ་མཆེད་དྲུག་གིས་བརྫུས་སྐྱེས་ཀྱི་ལུས་འཛིན་པའམ། ཡང་ན་ཐོག་མ་ཉིད་དུ་ལུས་ཙམ་དང་ལུས་ཡོངས་སུ་རྫོགས་པར་འཛིན་པའི་རྒྱུའོ། །རྒྱུ་དང་བཅས་པའི་མྱོང་བས། ལས་ཀྱི་རྣམ་སྨིན་མྱོང་བས་རེག་ཚོར་ནི་སྤྱོད་བའི་རྒྱུ་དང་། སྲེད་པ་ལ་བརྟེན་ནས་འདོད་པ་ལ་སོགས་ལེན་ལ། དེ་བླངས་པས་ས་བོན་དུ་གནས་པའི་སྲིད་པ་གྱུར་ནས་ཇི་ལྟར་བཏབ་པ་བཞིན་རྣམ་སྨིན་འབྱིན་པའི་འཇུག་པ་རྙེད་པ་ལྟར་ཡང་སྲིད་འབྱིན་པ་སྲེད་ལེན་སྲིད་པ་གསུམ་བསྡུད་པའི་རྒྱུའོ། །སྐྱེ་བ་དྲངས་པས་སྐྱེ་བ་དང་རྒ་ཤིའི་སྡུག་བསྔལ་དང་མྱ་ངན་ནས་འཁྲུགས་པ་ལ་སོགས་པས་འཁོར་བ་ལ་སྐྱོ་བའི་རྒྱུའོ། །དང་པོ་གསུམ་དུ་བསྟན་པས། ཉོན་མོངས་ནི་ཚེའི་ཀུན་ནས་ཉོན་མོངས་ཀྱི་རྒྱུ་ཐུན་མོང་བ་ཆུ་ལྟ་བུ་དང་། ལས་ནི་ཐུན་མོང་མ་ཡིན་པ་ས་བོན་ལྟ་བུར་བསྟན་པའམ། ཡང་ན་བྱེ་བྲག་ཏུ་སྨྲ་བ་རྣམས་འདོད་པ་ལྟར་ཚེ་གསུམ་དུ་ཕྱེ་བ་ཡིན་གྱི་དེ་གསུམ་དུ་དབྱེ་བའོ་ཞེས་བསྟན་ལ། གཉིས་སུ་བསྟན་པས་རྒྱུ་འབྲས་ཙམ་ལས་བྱེད་པ་པོ་བདག་མེད་པར་བསྟན་ཏོ། །རྟེན་འབྲེལ་ཡན་ལག་བདུན་དུ་བསྟན་པས་འཕེན་པ་དང་མངོན་པར་འགྲུབ་པའི་མཚན་ཉིད་གཉིས་སུ་བསྟན་ལ། དེ་ལ་གང་གིས་འཕེན་ན། མ་རིག་པ་ལས་བྱུང་བའི་འདུ་བྱེད་ཀྱིས་སོ། །དེས་ཇི་ལྟར་འཕེན་ན། རྣམ་ཤེས་ལ་ས་བོན་གསོས་པས་སྐྱེ་བར་ནུས་པ་གནས་པར་རོ། །ཅི་ཞིག་འཕེན་ན། ཡང་སྲིད་ཀྱི་མིང་གཟུགས་སོགས་ཡན་ལག་བཞི་རིམ་དང་ཅིག་ཅར་ཅི་རིགས་པར་རོ། །འཕངས་པ་དེ་གང་གིས་འགྲུབ་ཅེ་ན། མིང་གཟུགས་སོགས་སྔ་མ་འཕངས་པས་འདིར་སྐྱེས་པའི་ཚོར་བ་དང་། དེ་ལ་བརྟེན་ནས་སྲེད་པ་སྐྱེས་པ་དང་དེ་ལས་བྱུང་བའི་ལེན་པ་གཉིས་པོས་སོ། །ཇི་ལྟར་འགྲུབ་ཅེ་ན། རྣམ་ཤེས་ས་བོན་དུ་གནས་པའི་ལས་དེའང་སྲིད་པ་གཉིས་སུའོ། །གྲུབ་པ་དེ་གང་ཞེ་ན། མིང་གཟུགས་སོགས་འཕངས་པ་དེ་མ་འོངས་པ་ན་སྐྱེ་བའོ། །སྐྱེ་བ་ཡོད་པའི་ཉེས་པ་ནི་སྲོག་འཕངས་པ་ཡིད་དུ་འོང་བ་དགག་པ་སྟེ་དེ་ལྟར་ཡང་དག་ལྔས་བསྟན་ནོ། །ཁྲིད་བྱེད་རྣམ་ཤེས་ནི་བར་སྲིད་མེད་པའི་ལོག་རྟོག་བསལ་བའི་ཕྱིར་དོན་མེད་མིན་ནོ། །བདེན་པ་ཇི་བཞིན་མི་ཤེས་ཕྱིར། །ལས་ཀྱིས་སེམས་པ་བགོས་ཕྱིར་དང་། །ཡན་ལག་བཞི་ནི་རིམ་གྱིས་འཕེན། །དེ་ཡིས་ས་བོན་ཡོངས་བརྟས་ཕྱིར། །འཕངས་པ་བཞིན་དུ་སྐྱེས་པ་ཡི། །ཚོར་བས་སྐྱེད་པའི་སྲེད་པ་ལ། །ལེན་པ་འབྱུང་བས་དེ་ཡི་ལས། །བགོས་པས་མངོན་དུ་གྱུར་པ་ཡིན། །གྲུབ་པ་སྐྱེ་ཡིན་དེ་ལ་ཡང་། །རྒས་སོགས་ཉེས་དམིགས་གང་གི་ཕྱིར། །བདེན་པ་མཐོང་ལ་འཕེན་པ་མེད། །སྲེད་དང་བྲལ་ན་འབྱུང་བ་མེད། །ཅེས་སོ། །ཀུན་ནས་ཉོན་མོངས་འདིའང་ཆོས་ཅན། ཡང་དག་པ་མ་ཡིན་པའི་ཀུན་རྟོག་ལས་འབྱུང་སྟེ། གཟུང་འཛིན་དུ་རྟོག་པའི་ཁམས་གསུམ་པའི་སེམས་དང་སེམས་ལས་བྱུང་བའི་ཕྱིར་རོ། །གཉིས་པ་ཆོས་ཉིད་འདུས་མ་བྱས་ཀྱི་མཚན་ཉིད་ལ་གཉིས་ལས། དང་པོ་བསྡུས་ཏེ་བསྟན་པ་ནི་སྟོང་པ་ཉིད་ནི་མདོར་བསྡུ་ན་འདི་ལྟར་དངོས་པོ་དང་དངོས་མེད་མཐའ་བཞིར་འཛིན་པའི་ཉེ་ཉོན་གྱི་གཉེན་པོར་མཚན་ཉིད་གཉིས་ཀྱི་དངོས་པོ་མེད་པའི་དངོས་པོ་དང་ནི་སྟོང་ཉིད་ཀྱི་མིང་གི་རྣམ་གྲངས་གཞན་དང་སྟོང་ཉིད་ཐོས་པ་རྣམས་སྐྲག་པའི་གཉེན་པོར་སྟོང་ཉིད་ཀྱི་ལམ་བསྟན་ཏེ། མིང་དེ་དོན་དང་མཐུན་པར་འཇུག་པའི་རྒྱུ་རྣམ་གྲངས་དེའི་དོན་དང་། ལམ་ཐོས་པ་ཙམ་གྱིས་ཆོག་འཛིན་ལེ་ལོའི་གཉེན་པོར་གློ་བུར་གྱི་དྲི་མ་དང་ཕྲད་པ་དང་བྲལ་བའི་དུས་ཀྱི་དབྱེ་བ་དང་། དེ་ལ་ཐེ་ཚོམ་ཟ་བའི་གཉེན་པོར་བྱ་བ་དེ་སྒྲུབ་པའི་རིགས་པ་དག་སྟེ་དེ་དག་གིས་སྟོང་ཉིད་ཤེས་པར་བྱ་སྟེ་རྣམ་དག་གི་དམིགས་པ་ཡིན་པས་དག་པར་འདོད་པས་མཚན་ཉིད་ཤེས་པར་བྱ་བ་དང་། མདོ་ལས་བཤད་པའི་མིང་རྣམས་ལ་མི་རྨོངས་པའི་ཕྱིར་དང་། རྣམ་གྲངས་དང་རྣམ་གཞག་གི་དམིགས་པར་ངེས་པའི་ཕྱིར་དེའི་དོན་དང་། ཉོན་མོངས་སྤངས་པའི་ཕྱིར་དབྱེ་བ་དང་། དེ་སྒྲུབ་པའི་རིགས་པས་དབྱེ་བ་བདེ་བླག་ཏུ་རིག་པའི་ཕྱིར་རོ། །གཉིས་པ་ཕྱེ་སྟེ་བཤད་པ་ལ་བཞི་སྟེ། སྟོང་ཉིད་ཀྱི་མཚན་ཉིད། རྣམ་གྲངས་བཤད། སྟོང་ཉིད་ཀྱི་རབ་དབྱེ། དབྱེ་བ་གཉིས་སྒྲུབ་པའོ། །དང་པོ་ལ་གཉིས་ལས། དང་པོ་ཡོད་མེད་ཀྱི་མཚན་ཉིད་དངོས་ནི། ཀུན་རྟོག་གཟུང་འཛིན་གཉིས་ཀྱི་དངོས་པོ་མེད་པའི་སྒོ་ནས་གཟུང་འཛིན་དེའི་དངོས་མེད་པའི་དངོས་པོ་སྟེ་ཀུན་རྟོག་གི་ཆོས་ཉིད་ཀྱི་ངོ་བོ་ཉིད་ནི་སྟོང་པའི་མཚན་ཉིད་དོ། །སྟོང་ཉིད་ཆོས་ཅན་ཡོད་པའང་མ་ཡིན། མེད་པའང་མ་ཡིན་ཏེ། གཉིས་ཀྱི་དངོས་པོ་ཡོད་པ་མིན་ལ་གཉིས་ཀྱི་དངོས་པོ་མེད་པའི་ངོ་བོར་ཡོད་པའི་ཕྱིར་རོ། །གཉིས་པ་དེ་ཉིད་དང་གཞན་ལས་གྲོལ་བའི་མཚན་ཉིད་ནི། སྟོང་ཉིད་ཆོས་ཅན། སྟོང་པ་ཀུན་རྟོག་ལས་དོན་དམ་པར་རྫས་ཐ་དད་མིན་ཏེ། ཀུན་རྟོག་གི་ཆོས་ཉིད་ཡིན་པའི་ཕྱིར། ཁྱབ་པ་ཡོད་དེ། མི་རྟག་པ་ཉིད་དང་སྡུག་བསྔལ་ཉིད་མི་རྟག་པ་དང་སྡུག་བསྔལ་ལས་རྫས་གཞན་མིན་པ་བཞིན་ནོ། །སྟོང་ཉིད་ཆོས་ཅན། ཀུན་རྟོག་དང་དོན་དམ་པར་རྫས་གཅིག་པའི་མཚན་ཉིད་དེ་རང་བཞིན་ཡིན་ཏེ། ལམ་གྱི་དམིགས་པ་དང་ཆོས་ཐམས་ཅད་ཀྱི་སྤྱིའི་མཚན་ཉིད་ཡིན་པའི་ཕྱིར་རོ། །དེ་སྐད་དུའང་། འདུ་བྱེད་ཁམས་དང་དོན་དམ་མཚན་ཉིད་ནི། །གཅིག་དང་ཐ་དད་བྲལ་བའི་མཚན་ཉིད་དེ། །གཅིག་དང་ཐ་དད་ཉིད་དུ་གང་རྟོག་པ། །དེ་དག་ཚུལ་བཞིན་མ་ཡིན་ཞུགས་པ་ཡིན། །ཞེས་སོ། །དེས་ན་གཞན་དབང་དོན་དམ་དུ་མ་གྲུབ་པས་དོན་དམ་དང་རྫས་གཅིག་དང་ཐ་དད་ལས་གྲོལ་བ་ཡིན་ལ་ཐ་སྙད་དུ་ནི་ངོ་བོ་གཅིག་ལ་ལྡོག་པ་ཐ་དད་ཡིན་ཏེ། ངོ་བོ་ཉིད་དུ་གསུངས་པའི་ཕྱིར་དང་། ཆོས་ཅན་དང་ཆོས་ཉིད་ཡིན་པའི་ཕྱིར་དང་མཚན་གཞི་དང་མཚན་ཉིད་ཡིན་པའི་ཕྱིར་མེ་དང་དྲོ་བ་ཉིད་བཞིན་ནོ། །དེ་ལྟ་མ་ཡིན་ན། དགོངས་འགྲེལ་ལས། གཅིག་དང་ཐ་དད་ལས་གྲོལ་བའི་དཔེ་ཤིང་བལ་དང་དེའི་འཇམ་པ་སོགས་ཇི་ལྟར་རུང་སྟེ། དེ་དག་ངོ་བོ་གཅིག་ལ་ལྡོག་པ་ཐ་དད་པའི་ཕྱིར་རོ། །བདེན་གཉིས་ཀྱི་རྣམ་དབྱེ་མཛད་པ་རྣམས་ཀྱིས་ལེགས་པར་དཔྱད་པར་བྱའོ། །གཉིས་པ་རྣམ་གྲངས་ལ་གཉིས་ལས། དང་པོ་མིང་གི་རྣམ་གྲངས་དངོས་ནི་སྟོང་པ་ཉིད་ཀྱི་མིང་གི་རྣམ་གྲངས་ནི། མདོར་བསྡུ་ན་ལྔ་སྟེ། དེ་བཞིན་ཉིད་དང་། ཡང་དག་པའི་མཐའ་དང་། མཚན་མ་མེད་པ་དང་། དོན་དམ་པ་དང་། ཆོས་ཀྱི་དབྱིངས་ནི་རྣམ་གྲངས་སོ། །གཞན་ཡང་། མི་གཉིས་པ་ཉིད་དང་། རྣམ་པར་མི་རྟོག་པའི་དབྱིངས་དང་། ཆོས་ཉིད་དང་། བརྗོད་དུ་མེད་པ་ཉིད་དང་། མི་འགག་པ་དང་། འདུས་མ་བྱས་ཉིད་དང་། མྱ་ངན་ལས་འདས་པ་ལ་སོགས་པའོ། །གཉིས་པ་རྣམ་གྲངས་ཀྱི་དོན་ནི་རྟག་ཏུ་དེ་བཞིན་དུ་གནས་ཀྱི་འདུས་མ་བྱས་པས་གཞན་དུ་འགྱུར་བ་མིན་པའི་ཕྱིར་དང་། ཤེས་སྒྲིབ་དག་པའི་ཡེ་ཤེས་ཀྱི་ཡུལ་ཡིན་གྱི་ཕྱིན་ཅི་ལོག་སྒྲོ་སྐུར་གྱི་རྣམ་རྟོག་གི་དམིགས་པ་མ་ཡིན་པས་གང་ཕན་ཆད་ན་ཤེས་བྱ་གཞན་མེད་པའི་ཕྱིར་ཡང་དག་པ་མ་ནོར་བའི་མཐའ་སྟེ་མུ་དང་། །འདུས་བྱས་དང་འདུས་མ་བྱས་ཀྱི་མཚན་མ་དེ་ཐམས་ཅད་འགགས་པ་སྟེ་མེད་པ་དང་། དམ་པ་འཇིག་རྟེན་ལས་འདས་པ་འཕགས་པའི་ཡེ་ཤེས་ཀྱི་སྤྱོད་ཡུལ་གྱི་དོན་དང་། ཡང་དག་པའི་ལྟ་བ་དང་རྣམ་གྲོལ་སོགས་འཕགས་པའི་ཆོས་རྣམས་དེ་ལ་དམིགས་ནས་འབྱུང་བ་དེ་ཉིད་ཀྱི་རྒྱུ་ཡིན་པའི་ཕྱིར། དྷ་དུ་རྒྱུའི་དོན་དེ་གསེར་ཁུང་བཞིན་ནོ། །དེ་དག་མིང་རྣམ་གྲངས་ལྔ་པོ་རྣམས་ཀྱི་བརྗོད་པའི་དོན་དེ་གོ་རིམ་བཞིན་དུ་སྦྱར་ཞིང་རྣམ་གྲངས་གཞན་རྣམས་ཀྱི་དོན་ཡང་ཤེས་པར་བྱའོ། །གསུམ་པ་སྟོང་ཉིད་ཀྱི་རབ་དབྱེ་ལ་གཉིས་ལས། ཀུན་ནས་ཉོན་མོངས་རྣམ་བྱང་གཉིས་སུ་དབྱེ་བ་དང་། སྟོང་ཉིད་བཅུ་དྲུག་གི་དབྱེ་བའོ། །དང་པོ་ལ་གཉིས་ལས། དང་པོ་དངོས་ནི། སྟོང་པ་ཉིད་ལ་དབྱེ་ན་ཀུན་ནས་ཉོན་མོངས་པའི་སྟོང་ཉིད་དང་དེ་རྣམ་པར་དག་པའི་སྟོང་ཉིད་དོ། །གང་གི་ཉོན་མོངས་ལ་གང་གི་ཚེ་དག་ཅེ་ན། དེ་གཉིས་ནི་གནས་མ་གྱུར་པ་དྲི་བཅས་དང་། གནས་གྱུར་ཏེ་དྲི་མ་མེད་པས་རྣམ་པར་བཞག་སྟེ། རྒྱུད་བླ་ལས། དྲི་བཅས་དེ་བཞིན་ཉིད་དང་དྲི་མ་མེད། །ཅེས་པ་ལྟར་རོ། །གཉིས་པ་རྩོད་སྤང་ནི། དྲི་བཅས་དྲི་མེད་དུ་འགྱུར་ན་མི་རྟག་པར་མི་འགྱུར་རམ་ཞེ་ན། གནས་གྱུར་གྱི་ཆོས་ཉིད་ཆོས་ཅན། འགྱུར་བའི་སྒོ་ནས་མི་རྟག་པ་མིན་ཏེ། དཔེར་ན་རང་བཞིན་གྱིས་དག་པའི་ཆུའི་ཁམས་དང་གསེར་དང་ནམ་མཁའ་རྣམས་རང་བཞིན་གྱི་འགྱུར་བ་མེད་ཀྱང་དེའི་རང་བཞིན་མིན་པའི་གློ་བུར་གྱི་དྲི་མའི་རྙོག་མ་ལ་སོགས་པས་དྲི་མ་ཅན་དང་དྲི་མ་དེ་དང་བྲལ་བ་དེ་དག་པ་བཞིན་དུ་སྟེ་སྔར་ཀུན་ནས་ཉོན་མོངས་པ་དང་དེའི་ཕྱིས་དག་པར་འདོད་པའི་ཕྱིར་རོ། །གཉིས་པ་སྟོང་ཉིད་བཅུ་དྲུག་གི་དབྱེ་བ་ལ་གཉིས་ལས། དང་པོ་སྟོང་ཉིད་བཅུ་བཞི་བཞག་པའི་ཚུལ་ནི། གཞན་ཡང་། རྒྱལ་བའི་ཡུམ་ལས་སྟོང་ཉིད་བཅུ་དྲུག་ཏུ་མདོར་བསྡུས་ནས་གསུངས་ཏེ། དེའང་། ནང་སྟོང་པ་ཉིད་དང་། ཕྱི་སྟོང་པ་ཉིད་དང་། ཕྱི་ནང་སྟོང་པ་ཉིད་དང་། ཆེན་པོ་སྟོང་པ་ཉིད་དང་། སྟོང་པ་ཉིད་སྟོང་པ་ཉིད་དང་། དོན་དམ་པ་སྟོང་པ་ཉིད་དང་། འདུས་བྱས་སྟོང་པ་ཉིད་དང་། འདུས་མ་བྱས་སྟོང་པ་ཉིད་དང་། མཐའ་ལས་འདས་པ་སྟོང་པ་ཉིད་དང་། ཐོག་མ་དང་ཐ་མ་མེད་པ་སྟོང་པ་ཉིད་དང་། དོར་བ་མེད་པ་སྟོང་པ་ཉིད་དང་། རང་བཞིན་སྟོང་པ་ཉིད་དང་། རང་གི་མཚན་ཉིད་སྟོང་པ་ཉིད་དང་། ཆོས་ཐམས་ཅད་སྟོང་པ་ཉིད་དང་། དངོས་པོ་མེད་པ་སྟོང་པ་ཉིད་དང་། དངོས་པོ་མེད་པའི་ངོ་བོ་སྟོང་པ་ཉིད་དོ། །དེ་དག་ཀྱང་ཟ་བ་པོའི་གང་ཟག་ཏུ་འཇིག་རྟེན་པས་ཞེན་པའི་མིག་སོགས་ནང་གི་སྐྱེ་མཆེད་དྲུག་གི་སྟོང་པ་ཉིད་ནི་དང་པོའོ། །བདག་མིག་སོགས་ཀྱིས་བཟའ་བྱའི་ཕྱིའི་སྐྱེ་མཆེད་དྲུག་གི་སྟོང་པ་ཉིད་ནི་གཉིས་པ་དང་། གཉིས་པོ་དེའི་ཚོགས་པ་གཅིག་པའི་སྒོ་ནས་གནས་གྱུར་པའི་རྟེན་ཁོག་པ་ལ་བཟའ་བའི་བདག་དང་། བཟའ་བྱ་བདག་གི་བ་མེད་པའི་སྟོང་པ་ཉིད་ནི་གསུམ་པ་ཕྱི་ནང་སྟོང་པ་ཉིད་དོ། །གཞན་གྱི་གཞི་སྣོད་ཀྱི་འཇིག་རྟེན་ནི་རྒྱ་ཆེ་བས་དེ་ལ་ཀུན་བརྟགས་པའི་སེམས་ཅན་གྱི་དངོས་པོ་མེད་པ་དེའི་སྟོང་པ་ཉིད་ནི་བཞི་པའོ། །ནང་གི་སྐྱེ་མཆེད་སོགས་དེའང་གང་གིས་སྟོང་པར་མཐོང་ཞེ་ན། གཟུང་འཛིན་གྱིས་སྟོང་པ་ཉིད་ཤེས་པས་མཐོང་སྟེ། ཡུལ་དེ་ལ་གཟུང་འཛིན་དུ་ཞེན་པ་ཞིག་པའམ། ཡང་ན་སྟོང་ཉིད་ཡུལ་དུ་བྱེད་པའི་ཤེས་པ་དེ་ཤེས་པས་སོ། །འཛིན་པ་པོའི་གང་ཟག་གཟུང་འཛིན་གཉིས་ཀྱིས་སྟོང་པ་ནི་ལྔ་པ་སྟོང་པ་ཉིད་སྟོང་པ་ཉིད་དོ། །ཇི་ལྟར་སྟོང་པ་ཉིད་ཤེས་པས་མཐོང་བ་ཉིད་ཀྱང་དོན་དམ་པའོ་སྙམ་པའི་རྣམ་རྟོག་ཞིག་པའམ་དོན་དམ་པའོ་སྙམ་པའི་རྣམ་པའི་དངོས་པོ་དེས་ཤེས་པ་དེ་སྟོང་པ་དྲུག་པ་དོན་དམ་པ་སྟོང་པ་ཉིད་དོ། །གང་གི་ཕྱིར་བྱང་ཆུབ་སེམས་དཔའ་སྟོང་པ་ཉིད་བསྒྲུབ་དགོས་པ་དེ་ཡང་དངོས་པོར་སྒྲོ་བཏགས་ཤིང་ཞེན་པ་ཞིག་པའི་ཆེད་དུ་མདོ་སྡེའི་དགོངས་པ་ཐམས་ཅད་ལུང་བསྟན་པའི་ཕྱིར་འདུས་བྱས་སྟོང་པ་ཉིད་ནས་ཆོས་ཐམས་ཅད་སྟོང་པ་ཉིད་ཀྱི་བར་གྱི་ཉན་ཐོས་དང་ཐུན་མོང་མ་ཡིན་པ་བྱང་སེམས་ཀྱི་སྟོང་པ་ཉིད་རྣམས་བཤད་དོ། །དགོས་པ་ཅིའི་ཕྱིར་སྒྲུབ་པར་བྱེད་ཅེ་ན། ལམ་འདུས་བྱས་དང་མྱང་འདས་འདུས་མ་བྱས་ཏེ་རང་དོན་ཡེ་ཤེས་དང་སྤངས་དེ་དག་གཉིས་ཐོབ་པར་བྱ་བའི་ཕྱིར་བྱང་ཆུབ་སེམས་དཔའ་སྟོང་པ་ཉིད་སྒྲུབ་ཅིང་སྒོམ་པར་བྱེད་ཅེས་འོག་མ་ལའང་སྦྱོར་རོ། །དེ་གཉིས་ནི་འདུས་བྱས་དང་འདུས་མ་བྱས་སྟོང་པ་ཉིད་དང་སྦྱར་རོ། །གཞན་དོན་རྣམ་པ་ཐམས་ཅད་དུ་རྟག་ཏུ་སེམས་ཅན་ལ་ཕན་པར་བྱའོ་སྙམ་པ་དེའི་སྟོང་པ་ཉིད་ནི་མཐའ་ལས་འདས་པ་སྟོང་པ་ཉིད་དེ་སྒྲུབ་པའི་ཕྱིར་རོ། །མི་གནས་པའི་མྱང་འདས་ལས་སྲིད་པ་འཁོར་བ་དེ་ཐོག་ཐ་མེད་པའི་སྟོང་པར་མ་མཐོང་ན་སྐྱེ་སྟེ་འཁོར་བ་སྟོང་པ་ལ་བཏང་ན་བྱང་ཆུབ་ཆེན་པོ་མི་ཐོབ་པར་ཉན་རང་གི་སར་ལྟུང་བས་གཞན་དོན་དུ་དེ་བཏང་བར་མི་བྱ་བའི་ཐོག་མཐའ་མེད་པ་འཁོར་བའི་སྟོང་ཉིད་བཤད་དོ། །ཕུང་པོ་ཞི་བ་ལྷག་མེད་ཀྱི་དབྱིངས་ནའང་དགེ་བའི་རྩ་བ་མི་ཟད་པར་བྱའོ་སྙམ་དུ་མི་འདོར་བས་ཟག་བཅས་ཀྱི་དངོས་པོའི་རྣམ་སྨིན་གྱི་ལུས་མེད་ཀྱང་ཟག་མེད་ཀྱི་དངོས་པོའི་ཆོས་སྐུ་རྒྱུན་མི་འཆད་པའི་ཕྱིར་དོར་བ་མེད་པ་སྟོང་པ་ཉིད་བཤད་དེ། སངས་རྒྱས་རྗེས་དྲན་ལས། དགེ་བའི་རྩ་བ་ཆུད་མི་ཟ་བ་ཞེས་གསུངས་པ་དེ་ཡིན་ནོ། །རིགས་ནི་རྒྱུད་ནས་འོངས་པའི་ཐོག་མ་མེད་པའི་ཆོས་ཉིད་ཐོབ་པ་དེ་ནི་སྐྱེ་མཆེད་དྲུག་གི་ཁྱར་པར་དེ་འདྲ་བ་ཡིན་ནོ་ཞེས་འབྱུང་བས། སེམས་དང་སེམས་མེད་ཀྱི་བྱེ་བྲག་བཞིན་གློ་བུར་དུ་བྱུང་བ་མ་ཡིན་པས་རང་བཞིན་ཏེ་དེའི་སྟོང་པ་ཉིད་དོ། །འཕགས་པ་གྲོལ་སྡེ་ལ་སོགས་པ་ནི་སྐྱེ་མཆེད་དྲུག་པོའི་ངོ་བོ་མ་ཡིན་གྱི་སེམས་ཅན་ཐམས་ཅད་སངས་རྒྱས་ཀྱི་རིགས་ཅན་ཡིན་པས་རིགས་ནི་དེ་བཞིན་ཉིད་དོ་ཞེས་སོ། །དེ་ལྟར་ན་རང་བཞིན་དུ་གནས་པ་དང་རྒྱས་པའི་རིགས་ཀྱི་རྣམ་པར་དག་པ་ཆོས་སྐུ་དང་གཟུགས་སྐུ་ཐོབ་བྱའི་ཕྱིར་སྟོང་པ་ཉིད་དེ་བཤད་དོ། །གཟུགས་སྐུའི་ཡོན་ཏན་སྐྱེས་བུ་ཆེན་པོའི་མཚན་བཟང་པོ་སུམ་ཅུ་རྩ་གཉིས་ནི། རྒྱུད་བླར། ལེགས་གནས་འཁོར་ལོས་མཚན་པ་དང་། །ཡངས་ཤིང་ཞབས་ལོང་མི་མངོན་དང་། །སོར་མོ་རིང་དང་ཕྱག་ཞབས་ནི། །དྲ་བ་ཡིས་ནི་འབྲེལ་པ་དང་། །པགས་འཇམ་གཞོན་ཤ་ཅན་ལེགས་ཉིད། །སྐུ་ནི་བདུན་དག་མཐོ་བ་དང་། །བྱིན་པ་ཨེ་ན་ཡ་འདྲ་གསང་། །གླང་པོ་བཞིན་དུ་སྦུབས་སུ་ནུབ། །རོ་སྟོད་སེང་གེ་འདྲ་བ་དང་། །ཐལ་གོང་བར་མེད་རྒྱས་པ་དང་། །དཔུང་མགོ་ལེགས་ཟླུམ་ཕྱག་འཇམ་ལ། །ཟླུམ་ཞིང་མཐོ་དམན་མེད་པ་དང་། །ཕྱག་རིང་ཡོངས་སུ་དག་པའི་སྐུ། །འོད་ཀྱི་དཀྱིལ་འཁོར་དང་ལྡན་དང་། །མགྲིན་པ་དྲི་མེད་དུང་འདྲ་དང་། །འགྲམ་པ་རི་དྭགས་རྒྱལ་པོ་འདྲ། །ཞེས་སོགས་ཇི་སྐད་འབྱུང་བ་དང་དཔེ་བྱད་བཟང་པོ་བརྒྱད་ཅུ་ཡང་མངོན་རྟོགས་རྒྱན་དུ། ཐུབ་པའི་སེན་མོ་ཟངས་མདོག་དང་། །མདོག་སྣུམ་མཐོ་དང་སོར་མོ་རྣམས། །ཟླུམ་རྒྱས་བྱིན་གྱིས་ཕྲ་བ་དང་། །རྩ་མི་མངོན་དང་མདུད་པ་མེད། །ཅེས་སོགས་ཇི་སྐད་འབྱུང་བ་རྣམས་ཏེ་དེ་ཐོབ་བྱའི་ཕྱིར། དེའི་སྟོང་པ་ཉིད་རང་གི་མཚན་ཉིད་སྟོང་པ་ཉིད་སྒྲུབ་པར་བྱེད་དོ། །ཆོས་སྐུའི་ཡོན་ཏན་སྟོབས་དང་མི་འཇིགས་པ་དང་མ་འདྲེས་པ་སོགས་སངས་རྒྱས་ཀྱི་ཆོས་རྣམས་དག་པ་ཐོབ་པར་བྱ་བའི་ཕྱིར་སྒོམ་ཞིང་བྱང་ཆུབ་སེམས་དཔས་སྒྲུབ་པར་བྱེད་པའི་སྟོང་པ་ཉིད་ཆོས་ཐམས་ཅད་སྟོང་པ་ཉིད་ཅེས་བྱའོ། །གཉིས་པ་སྟོང་ཉིད་ཕྱི་མ་གཉིས་ཀྱི་རང་བཞིན་ནི། སྒྲོ་སྐུར་གྱི་གཉེན་པོར་ལྟ་བ་ཐམས་ཅད་ལས་འབྱུང་བའི་ཕྱིར་དུ་ཇི་སྐད་བཤད་པའི་ཟ་བ་པོ་ལ་སོགས་པ་བྱིས་པས་ཀུན་བཏགས་པ་ལྟར་ཟ་བ་པོ་ལ་སོགས་པའི་གང་ཟག་དང་ནི་ཆོས་རྣམས་ཀྱི་བདག་གི་དངོས་པོ་མེད་པ་ནི་འདིར་སྟོང་པ་ཉིད་ཀྱི་རང་བཞིན་ཡིན་ལ། དེ་ནི་དགག་བྱའི་གཞི་དངོས་མེད་ཀྱི་སྟོང་པ་ཉིད་ཡིན་པས་བཅོ་ལྔ་པ་དངོས་པོ་མེད་པ་སྟོང་པ་ཉིད་དོ། །དགག་བྱ་དེའི་དངོས་པོ་མེད་པ་དེའི་དངོས་པོ་ངོ་བོ་ཡོད་པ་དེ་ནི་དགག་བྱའི་དངོས་པོ་མེད་པའི་ངོ་བོར་ཡོད་པ་ཉིད་ཀྱི་སྟོང་པ་ཉིད་དེ། སྟོང་ཉིད་དེ་གཉིས་ནི་བཅུ་བཞི་པོ་དེ་ལས་ཐ་མར་གཞན་གཉིས་སུ་འཇོག་སྟེ་སྟོང་ཉིད་ཀྱི་མཚན་ཉིད་བསྟན་པས་རིམ་པ་ལྟར་གང་ཟག་དང་ཆོས་སུ་སྒྲོ་འདོགས་པ་དང་དེའི་སྟོང་ཉིད་ལ་སྐུར་འདེབས་བསལ་བའི་ཕྱིར་རོ། །བཞི་བ་དབྱེ་བ་གཉིས་ཀྱི་འཐད་པ་སྒྲུབ་པ་ནི། ལུས་ཅན་སེམས་ཅན་ཐམས་ཅད་ཆོས་ཅན། ད་གཟོད་གཉེན་པོ་འབད་མེད་པར་གྲོལ་བར་འགྱུར་བ་ཐལ་ཏེ། གློ་བུར་གྱི་ཉོན་མོངས་པ་རྣམས་ཀྱིས་འཁོར་བ་པའི་སྟོང་ཉིད་དེ་ཀུན་ནས་ཉོན་མོངས་པར་མ་གྱུར་པའི་ཕྱིར་རོ། །ཡང་གལ་ཏེ་སེམས་ཅན་ཀུན་ཆོས་ཅན། ཐར་པ་ཐོབ་པའི་ཕྱིར་གཉེན་པོ་ལ་འབད་པའི་རྩོམ་པ་ཀུན་འབྲས་བུ་མེད་པར་འགྱུར། གཉེན་པོ་སྐྱེས་ཀྱང་རྣམ་པར་དག་པར་ཆོས་རྣམས་ཀྱི་སྟོང་ཉིད་དེ་མ་གྱུར་པ་སྟེ་མི་འགྱུར་བའི་ཕྱིར། དེའང་མ་ཡིན་པའི་ཕྱིར་བཅིང་གྲོལ་གྱི་སྟོང་པ་ཉིད་གཉིས་ཡོད་དོ། །དེའི་གཞུང་འཛུགས་པ་ནི་སེམས་ཀྱི་ཆོས་ཉིད་སྟོང་པ་ཉིད་དེ་ནི་ཆོས་ཅན། རང་བཞིན་གྱིས་ཀུན་ནས་ཉོན་མོངས་པ་མ་ཡིན་ལ་རང་བཞིན་གྱིས་མ་དག་པའང་མིན་ཏེ། རང་བཞིན་གྱིས་འོད་གསལ་བ་ཡིན་པའི་ཕྱིར། རྒྱུད་བླར་ཡང་། སེམས་ཀྱི་རང་བཞིན་འོད་གསལ་གང་ཡིན་པ། །དེ་ནི་ནམ་མཁའ་བཞིན་དུ་འགྱུར་མེད་དེ། །ཡང་དག་མིན་རྟོག་ལས་བྱུང་འདོད་ཆགས་སོགས། །གློ་བུར་དྲི་མས་དེ་ཉོན་མོངས་མི་འགྱུར། །ཞེས་སོ། །སེམས་ཀྱི་རང་བཞིན་ཆོས་ཅན། གློ་བུར་གྱི་ཉོན་མོངས་པས་ཉོན་མི་མོངས་པ་མིན་ལ་དེ་ནི་གློ་བུར་དྲི་མ་དག་པ་མིན་ཏེ། གློ་བུར་གྱི་ཉེ་བའི་ཉོན་མོངས་པས་ཀུན་ནས་ཉོན་མོངས་པའི་ཕྱིར། བཙུན་པ་བུ་སྟོན་ན་རེ། སེམས་ཀྱི་རང་བཞིན་འོད་གསལ་དུ་བཤད་པས་སེམས་སེམས་བྱུང་རྫས་ཐ་དད་དུ་གྲུབ་ཅེས་སྨྲ་བ་མི་འཐད་དེ། སེམས་འོད་གསལ་ཞེས་པ་རིག་པ་འདུས་བྱས་ལ་མི་བྱ་སྟེ་དེའི་ཆོས་ཉིད་འདུས་མ་བྱས་ལ་དགོངས་ཏེ། སློབ་དཔོན་བློ་བརྟན་གྱིས། འདིར་ནི་སེམས་ཀྱི་ཆོས་ཉིད་ལ་སེམས་ཀྱི་སྒྲར་བཤད་དེ། སེམས་ཉིད་ནི་དྲི་མའི་མཚན་ཉིད་ཀྱི་ཕྱིར་རོ། །ཞེས་སོ། །ལེའུ་དང་པོའི་བཤད་པ་རྫོགས་སོ།། །།དེ་ལྟར་ཡོད་མེད་ཀྱི་ཆོས་ལ་རྨོངས་ནས་སྒྲོ་སྐུར་སྤང་པའི་ཕྱིར་མཚན་ཉིད་དང་པོར་བཤད་ནས། ད་ནི་རྨོངས་པ་སྤངས་པ་ནས་སྒྲིབ་པ་ལ་མཁས་པའི་ཕྱིར། གཉིས་པ་སྒྲིབ་པ་ལ་ལྔ་སྟེ། རིགས་ཅན་གསུམ་གྱི་སྤྱི་དང་བྱེ་བྲག་གི་སྒྲིབ་པ་དང་། ཡང་དག་པར་སྦྱོར་བ་ལ་སྒྲིབ་པ་དང་། དགེ་བ་ལ་སོགས་པའི་བྱེད་རྒྱུ་ལ་སྒྲིབ་པ་དང་། སྒྲིབ་པ་གཞན་གསུམ་བཤད་པ་དང་། སྒྲིབ་པ་ཐམས་ཅད་གཉིས་སུ་བསྡུ་བའོ། །དང་པོ་ནི་བྱང་སེམས་ཀྱི་རིགས་ཅན་གྱི་ཉོན་སྒྲིབ་ཤེས་སྒྲིབ་གཉིས་ཀྱི་དོན། གཉིས་དོན་ལ་ཁྱབ་པར་སྒྲིབ་པའམ། བྱང་སེམས་ཀྱི་སྒྲིབ་པ་ལ་ཁྱབ་པའི་སྒྲིབ་པ་དང་། ཉན་རང་གི་རིགས་ཅན་གྱི་ཉོན་སྒྲིབ་ནི་ཁྱབ་པ་མིན་གྱི་རང་དོན་ཉི་ཚེ་ལ་སྒྲིབ་པ་དང་། རིགས་ཅན་རྣམས་ལ་ཡུལ་ངན་པ་ལའང་ཆགས་སོགས་ཤས་ཆེ་བ་དང་ཆུང་བ་མང་ཉུང་དུ་འབྱུང་བས་ཆགས་སོགས་ལ་སྤྱོད་པ་རྣམས་ཀྱི་ལྷག་པའི་སྒྲིབ་པ་དང་རིགས་ཅན་དེ་རྣམས་ཀྱི་ཆགས་སོགས་ཆེ་བ་དང་རྒྱུན་རིང་བ་གཉིས་ཀ་མེད་པར་ཆ་མཉམ་ཞིང་མཚུངས་པར་སྤྱོད་པའི་སྒྲིབ་པ་དང་། བྱང་སེམས་སྙིང་རྗེས་འཁོར་བ་ལེན་པ་དང་ཤེས་རབ་ཀྱིས་ཉེས་པ་མཐོང་སྟེ་སྤོང་བ་སྟེ་གཏོང་བའི་ཚུལ་གྱིས་མི་གནས་པའི་མྱང་འདས་ལ་སྒྲིབ་པ་ནི་བྱང་སེམས་ཀྱི་སྒྲིབ་པ་སྟེ། དེ་ལྟར་ན་དང་པོ་དང་ཐ་མ་གཉིས་བྱང་སེམས་ཀྱི་རིགས་ཅན་གྱི་སྒྲིབ་པ་དང་། གཉིས་པ་ཉན་ཐོས་སོགས་ཀྱི་དང་། མཉམ་ལྷག་གཉིས་ནི་བྱང་སེམས་དང་ཉན་ཐོས་སོགས་གཉིས་ཀྱི་སྒྲིབ་པར་བསྟན་པ་ཡིན་ནོ། །སེམས་ཉེ་བར་ཉོན་མོངས་པར་བྱེད་ཅིང་སྒྲིབ་པས་ཉོན་སྒྲིབ་ཡིན་ལ། ཤེས་བྱ་ལ་སྒྲིབ་པས་སམ་ཤེས་བྱ་ལ་ཡེ་ཤེས་ཀྱི་སྒྲིབ་པ་ལ་ཤེས་སྒྲིབ་ཅེས་བྱ་སྟེ་མར་གྱི་བུམ་པ་བཞིན་ནོ། །བྱང་སེམས་ནི་རིགས་པའི་གནས་ལྔ་སོགས་ཐོས་པའི་ཚོགས་ཀྱིས་ཕྱེ་བའི་ཕྱིར་དོན་གཉིས་ལ་ཁྱབ་པའི་སྒྲིབ་པ་དེའང་ཤེས་སྒྲིབ་ཉོན་མོངས་ཅན་མིན་པའོ། །གཉིས་པ་ལ་གཉིས་ལས། དང་པོ་སྤྱིར་བསྟན་པ་ནི། ཐར་པ་ལ་སྒྲིབ་བྱེད་ཉོན་མོངས་པའི་མཚན་ཉིད་རྣམ་པ་དགུའོ། །དེའང་གང་ཞེ་ན། ཕྱི་མ་ལ་སྡུག་བསྔལ་སྣ་ཚོགས་པ་ཀུན་ཏུ་སྦྱོར་བ་རྗེས་ཆགས་ཁོང་ཁྲོ་ང་རྒྱལ་མ་རིག་པ་ལྟ་བ་མཆོག་འཛིན་ཐེ་ཚོམ་ཕྲག་དོག་སེར་སྣ་རྣམས་ཐར་པ་ལ་སྐྱོ་བ་ལ་སོགས་པ་ལ་སྒྲིབ་པ་ཡིན་ནོ། །གཉིས་པ་བྱེ་བྲག་ཏུ་བཤད་པ་ནི་ཁམས་གསུམ་གྱི་ཕུང་པོ་ལ་སྣུམ་ལྟར་ཞེན་པའི་ཁམས་གསུམ་གྱི་སྲེད་པ་རྗེས་ཆགས་ཀྱི་སྡུག་བསྔལ་གྱིས་ཉེན་ཡང་མི་སྐྱོ་བས་ཁམས་གསུམ་ལ་ཡིད་འབྱུང་ཞིང་སྐྱོ་བ་ལ་སྒྲིབ་པ་དང་ནི། ཀུན་ནས་མནར་སེམས་པས་གསོད་སོགས་གནོད་པ་བྱེད་པའི་ཁོང་ཁྲོ་བ་ཞེ་སྡང་གིས་ཁོང་ཁྲོའི་རྒྱུ་གནོད་པ་བྱེད་པ་ལ་བཏང་སྙོམས་སུ་བྱེད་པ་ལ་སྒྲིབ་པ་དང་། ང་རྒྱལ་སོགས་ལྷག་མ་བདུན་གྱིས་མ་ནོར་བར་དེ་ཁོ་ན་ནི་མཐོང་བ་ལ་སྒྲིབ་པ་དང་། དེ་དག་གིས་སྒྲིབ་པའི་གོ་རིམ་ཡང་ང་རྒྱལ་དང་ཆེ་བའི་ང་རྒྱལ་དང་ང་རྒྱལ་ལས་ཀྱང་ང་རྒྱལ་དང་ངའོ་སྙམ་པའི་དང་མངོན་པའི་དང་ཅུང་ཟད་སྙམ་པའི་དང་ལོག་པའི་ང་རྒྱལ་བདུན་པོ་འཇིག་ལྟ་ལ་བརྟེན་ནས་སེམས་ཁེངས་པའི་མཚན་ཉིད་ཅན་དེས་སྐད་ཅིག་གིས་འཇིག་པ་དང་དུ་མ་ཚོགས་པ་ལ་བདག་གམ་བདག་གིར་ལྟ་བ་ལ་གང་ཟག་དང་ཆོས་ཀྱི་དབེན་པར་ཤེས་པ་ལ་སྒྲིབ་སྟེ། ངེས་འབྱེད་ཆ་མཐུན་གྱི་དུས་སུ་ངའོ་སྙམ་པའི་ང་རྒྱལ་གཉེན་པོ་ཆེ་ཆུང་གིས་བར་ཆོད་པ་དང་མ་ཆོད་པར་འབྱུང་བས་འཇིག་ལྟ་མ་སྤངས་པའི་ཕྱིར་དང་། མ་རིག་པས་རྟག་བདག་ཏུ་སྒྲོ་བཏགས་ནས་ཕུང་པོ་ལ་འཇིག་ཚོགས་སུ་ལྟ་བ་དེའི་གཞི་ཉེར་ལེན་གྱི་ཕུང་པོ་མི་རྟག་སོགས་སུ་ཤེས་པ་ལ་སྒྲིབ་པ་དང་། ལྟ་བས་ནི་འགོག་པ་ཞི་བ་སོགས་སུ་ཤེས་པ་ལ་སྒྲིབ་སྟེ། འཇིག་ལྟས་བདག་ཏུ་བཟུང་ཞིང་མཐར་ལྟས་དེ་ཆད་ཀྱིས་དོགས་ནས་སྐྲག་པ་དང་། ལོག་ལྟས་འགོག་པ་མེད་ཅེས་སྐུར་བ་འདེབས་པའི་ཕྱིར་དང་། ལྟ་བ་ཚུལ་ཁྲིམས་བརྟུལ་ཞུགས་མཆོག་འཛིན་གྱིས་ངེས་འབྱིན་སོགས་ཀྱི་རྣམ་པར་ལམ་ཡོངས་སུ་ཤེས་པ་ལ་སྒྲིབ་སྟེ། ཚུལ་ཁྲིམས་བརྟུལ་ཞུགས་ཙམ་ལ་སོགས་པས་དག་པར་མཆོག་ཏུ་འཛིན་པའི་ཕྱིར་དང་། ཐེ་ཚོམ་གྱིས་འཕགས་པའི་བདེན་པ་དང་། འབྱུང་བ་དཀོན་ཕྱིར་དྲི་མེད་ཕྱིར། །མཐུ་ལྡན་ཕྱིར་དང་འཇིག་རྟེན་གྱི། །རྒྱན་གྱུར་ཕྱིར་དང་མཆོག་ཉིད་ཕྱིར། །འགྱུར་བ་མེད་ཕྱིར་དཀོན་མཆོག་ཉིད། །ཅེས་པ་ལྟར་དཀོན་མཆོག་གསུམ་པོ། སངས་རྒྱས་ལ་ཉེས་པ་སྤངས་ཤིང་ཡོན་ཏན་ཕུལ་དུ་ཕྱིན་པ་མཐར་ཐུག་པར་ཤེས་པ་དང་། ཆོས་ལ་འཁོར་བ་ལས་གྲོལ་བ་དང་། སྡུག་བསྔལ་གཏན་དུ་ཞི་བ་དང་། དེ་རྗོད་བྱེད་དུ་ཤེས་པ་དང་། དགེ་འདུན་ལ་འབྲས་བུ་ལ་ཞུགས་གནས་བླ་ན་མེད་པའི་ཞིང་དུ་ཤེས་པ་ལ་སྒྲིབ་སྟེ། ཡོན་ཏན་ལ་ཡིད་མི་ཆེས་པའི་ཕྱིར་རོ། །དེ་གསུམ་པོའི་ཡོན་ཏན་ཤེས་པ་ལ་སྒྲིབ་བོ། །བདེན་པ་མཐོང་ནས་དེ་སྤངས་པས་ཤེས་ནས་དད་པ་རྙེད་པས་ཡིད་ཆེས་པ་ཡིན་ནོ། །ཉེ་ཉོན་ཕྲག་དོག་གིས་རྙེད་པ་དང་ནི་བཀུར་སྟི་ཡོན་ཏན་དང་འགལ་བ་དང་། གནོད་པའི་རྩ་བར་གྱུར་པའི་ཉེས་པ་ཅན་དུ་ཤེས་པ་ལ་སྒྲིབ་པ་དང་། ཉེ་ཉོན་སེར་སྣས་ནི་ཡོ་བྱད་ལ་ལྷག་པར་ཆགས་པས་ཡོ་བྱད་དེ་ཚོགས་པས་བསྙུངས་ཤིང་དེས་དབེན་པ་ཡོན་ཏན་གྱི་གནས་སུ་ཡོངས་སུ་ཤེས་པ་ལ་སྒྲིབ་པ་ཡིན་ནོ། །དེ་དག་གི་རིམ་པ་ནི་ཐར་པ་འདོད་པས་རིམ་པ་བཞིན་འཇུག་པའི་བསྒྲིབ་བྱ་ཆོས་ཀྱི་རིམ་པ་བཞིན་ནོ། །གསུམ་པ་དགེ་བ་ལ་སོགས་པའི་བྱེད་རྒྱུ་ལ་སྒྲིབ་པ་ལ་གཉིས་ལས། དང་པོ་བསྟན་པ་ནི། ཐུན་མོང་མ་ཡིན་པ་བྱང་སེམས་ཀྱི་དགེ་བ་ལ་སོགས་དོན་རྣམ་པ་བཅུ་ལ་སྒྲིབ་པ་ལྔ་ལཾ་ཉོན་སྒྲིབ་ལས་གཞན་གཙོར་བོར་ཤེས་སྒྲིབ་ཏུ་རིག་པར་བྱའོ། །གཉིས་པ་བཤད་པ་ལ་གསུམ་ལས། དང་པོ་སྒྲིབ་བྱེད་ཀྱི་ངོ་བོ་ནི་བཅུ་གསུམ་སྟེ་བག་མེད་པ་ལ་སོགས་པས་དགེ་བ་ལ་རྒྱུན་དུ་གུས་པར་སྦྱོར་བ་མེད་པ་དང་། མི་ཤེས་པ་ལ་སོགས་པས་བྱང་ཆུབ་དང་དེའི་དགེ་རྩ་རྣམས་སྐྱེ་ཞིང་མཆེད་པའི་སྒོ་གསུང་རབ་མིན་པ་གཞན་ཕྱི་རོལ་པའི་བསྟན་བཅོས་ལ་སྦྱོར་བ་དང་། འདོད་ཆགས་ལ་བྱམས་པ་གཉེན་པོར་སྒོམ་པ་ལྟར་གཉེན་པོ་ལ་ཚུལ་བཞིན་དུ་རྣལ་འབྱོར་དུ་བྱེད་པ་མིན་པས་གང་སྐྱེད་པ་དང་གསུམ་དང་། ལེ་ལོ་ལ་སོགས་པས་བྱང་ཆུབ་ཀྱི་དགེ་བ་སྐྱེ་བར་བྱེད་པ་མེད་པ་དང་། སྐྱེས་ཀྱང་ཡང་ཡང་དུ་སྒོམ་ཞིང་ཡིད་ལ་མི་བྱེད་པ་དང་། བྱང་ཆུབ་ཐོབ་པའི་ཚོགས་གཉིས་ནི་རབ་ཏུ་མ་རྫོགས་པ་དང་། ཡང་ན་ངེས་འབྱེད་ཆ་མཐུན་གྱི་སྒྲིབ་པ་ནི། དགེ་བ་མི་སྐྱེ་བ་དང་། དེ་སྐྱེས་པ་ཡིད་ལ་མི་བྱེད་པ་དང་། ཡིད་ལ་བྱེད་ཀྱང་ཚོགས་མ་བསགས་པའོ་ཞེས་ཁ་ཅིག་སྨྲའོ། །རྒྱུ་ཐེག་ཆེན་གྱི་རིགས་མེད་པར་ཉན་ཐོས་ཀྱི་རིགས་ཅན་དང་རིགས་དང་ལྡན་ཡང་རྐྱེན་བྱེད་དུ་འཇུག་པའི་བཤེས་གཉེན་དང་ཕྲད་པ་དང་མི་ལྡན་པ་དང་། ཕྲད་ཀྱང་འཁོར་བས་སེམས་ནི་ཡོངས་སུ་སྐྱོ་བས་མྱ་ངན་ལས་འདས་པར་སེམས་པ་གསུམ་དང་སྒྲུབ་པ་ཕར་ཕྱིན་དང་ཡང་མི་ལྡན་པ་དང་དེ་དང་ལྡན་པ་ལ་འདི་ཞེས་རྟོག་དཔྱོད་མི་ཤེས་པའི་སྐྱེ་བོ་ངན་པ་བླུན་པོ་དང་འགྲོགས་པ་དང་། བྱང་སེམས་ལ་ཞེ་སྡང་བ་ཡོན་ཏན་མི་མཐོང་ཞིང་སྐྱོན་ཚོལ་ཞིང་ཉེས་པ་སྒྲོགས་པ་དང་འགྲོགས་པ་གསུམ་དང་། ཕྱིན་ཅི་ལོག་རང་གི་གནས་ངན་ལེན་ནི་གཟུང་འཛིན་དུ་ཞེན་པའི་བག་ཆགས་སམ་མཐོང་སྤང་གི་སྒྲིབ་པ་གཉིས་ཀྱི་བག་ཆགས་ཀུན་གཞི་ལ་སོགས་པའམ་བདག་མེད་པ་ལ་བདག་སོགས་སུ་རྟོག་པ་དང་། ཤས་ཆེ་ཡུན་རིང་དུ་འབྱུང་བའི་ཉོན་སྒྲིབ་དང་། མཚམས་མེད་སོགས་ངན་སོང་དུ་ངེས་པའི་ལས་སྒྲིབ་དང་། འཕགས་པའི་ཆོས་དེར་སྐྱེ་བའི་སྐལ་པ་མེད་པའི་ངན་སོང་སོགས་རྣམ་སྨིན་གྱི་སྒྲིབ་པ་གསུམ་ལས་དེ་དག་ལྷག་མ་གང་རུང་དང་། རྣམ་གྲོལ་ཐོབ་པའི་ཤེས་རབ་ལས་སུ་མི་རུང་བའམ་ངེས་འབྱེད་ཀྱི་གནས་མ་ཐོབ་པས་ཤེས་རབ་མ་སྨིན་པ་དང་གསུམ་དང་རང་བཞིན་གྱིས་ནི་ལྷན་ཅིག་སྐྱེས་ན་ལྟ་སོགས་ཀྱི་ས་བོན་ནམ་སྒོམ་སྤང་གི་བག་ལ་ཉལ་གནས་ངན་ལེན་དང་། གཏི་མུག་གི་ཆར་གཏོགས་པར་མི་སྤྲོ་བའི་ལེ་ལོ་དང་། ཡང་དགེ་བ་ལ་མི་འཇུག་ཅིང་ཏིང་ངེ་འཛིན་གྱི་རོ་མྱང་བ་བག་མེད་པ་དང་གསུམ་དང་། སྲིད་པ་ཉེར་ལེན་གྱི་ཕུང་པོ་དང་སྤྱད་བྱ་ལོངས་སྤྱོད་གཟུགས་སོགས་ཡུལ་ལ་ཆགས་པ་དང་སངས་རྒྱས་ཉིད་མི་འགྲུབ་སྙམ་དུ་སེམས་ནི་ཞུམ་པར་གྱུར་པ་དང་གསུམ་དང་། ཐེག་ཆེན་སྟོན་པའི་གང་ཟག་གི་ཡོན་ཏན་ལ་མི་སྲིད་སྙམ་དུ་མ་དད་པ་དང་ཟབ་རྒྱ་ཐེག་ཆེན་གྱི་ཆོས་ལ་མ་མོས་པ་དང་། དགོངས་པའི་དོན་མ་རྟོགས་ནས་སྐྱེ་བ་མེད་པ་ལ་སོགས་པ་དོན་ལ་སྒྲ་བཞིན་དུ་ནི་སྤྱོད་པ་དང་གསུམ་དང་། དམ་པའི་ཆོས་ལ་གཅེས་སུ་བྱེད་པའི་སྒོ་ནས་འཆད་པ་སོགས་ཆེས་ཆེར་མི་འཛིན་པ་དང་། རྙེད་པ་དང་བཀུར་སྟི་ལ་གདུང་བའི་སྒོ་ནས་གཞན་མཉམ་པའམ་ལྷག་གིས་དོགས་ནས་ཆོས་མི་འཆད་པ་དང་། སེམས་ཅན་ལ་སྙིང་རྗེ་མེད་པས་ཆོས་མི་འཆད་པ་གསུམ་དང་། ཆོས་ཀྱིས་ཕོངས་པའི་ལས་མདོ་སྡེ་འདི་སངས་རྒྱས་ཀྱི་གསུང་མ་ཡིན་གྱི་བདུད་ཀྱིས་སྨྲས་པའོ་ཞེས་སོགས་བྱས་པས་འདིར་ཆོས་ཐོས་པས་ཕོངས་པ་དང་། ཐོབ་པ་ཉུང་བས་ཆོས་འབྱེད་མི་ནུས་པ་དང་། ཐོས་ཀྱང་འདུན་པ་སོགས་སམ་སྤོང་བའི་འདུ་བྱེད་བརྒྱད་གང་རུང་མ་ཚང་བས་ཏིང་ངེ་འཛིན་བསྒོམ་པ་མ་རྫོགས་ཏེ་སྦྱང་བར་མ་བྱས་པའོ། །གཉིས་པ་བསྒྲིབ་བྱ་དགེ་སོགས་ཀྱི་ངོ་བོ་ནི་བྱང་ཆུབ་ཀྱི་རྒྱུ་དགེ་རྩ་ཐམས་ཅད་བསྒྲིབ་བྱ་དང་པོ་ཡིན་པ་དང་། དེའི་འབྲས་བུ་བྱང་ཆུབ་ནི་གནས་གྱུར་པའི་དེ་བཞིན་ཉིད་དེ་གཉིས་པ་དང་། དགེ་བའི་ཚོགས་གཉིས་དང་བྱང་ཆུབ་ཏེ་ཡང་དག་པར་ལེན་ཅིང་འཛིན་པ་བྱང་ཆུབ་ཏུ་སེམས་བསྐྱེད་པ་ཉིད་དེ་རང་གཞན་ལ་ཕན་པ་བྱེད་པའི་བསམ་པ་སེམས་པ་འདུན་པ་དང་བཅས་པ་སྟེ། བརྟན་པ་རྣམས་ཀྱི་སྨོན་ལམ་ནི། །སེམས་པ་འདུན་པ་དང་བཅས་པ། །ཞེས་སོ། །ཉན་ཐོས་སོགས་ལས་རང་བཞིན་གྱི་དབང་པོ་རྣོ་བས་སམ་ཤེས་བྱ་རྣམ་པ་ཐམས་ཅད་རྟོགས་པ་དང་ཆོས་ཟབ་རྒྱ་ལ་མོས་པས་བློ་ལྡན་བྱང་སེམས་དང་གང་ཟག་ཆོས་ལ་སྒྲོ་སྐུར་གྱི་འཁྲུལ་པ་མེད་པ་མཐོང་ལམ་དང་། སྒྲིབ་པ་སྤོང་བའི་གཉེན་པོ་ཡིན་པས་སྒྲིབ་པ་མེད་པའི་སྨོན་ལམ་དང་། དགེ་རྩ་སྐྱེས་པ་རྣམས་སངས་རྒྱས་སུ་སེམས་ཀྱིས་ཡོངས་སུ་བསྔོ་བ་དང་སངས་རྒྱས་དང་བྱང་སེམས་དང་ཆོས་ཐེག་ཆེན་གྱི་གསུང་རབ་དང་། དོན་སྟོང་ཉིད་ལ་མོས་པའི་སྒོ་ནས་མི་སྐྲག་པ་དང་། ཆོས་གནས་པའམ་གཞན་རྗེས་སུ་བཟུང་བའི་ཕྱིར་ཆོས་ལ་སེར་སྣ་མེད་པས་སྟོན་པ་དང་། སེམས་ཀྱི་དབང་ཐོབ་པ་ནི་སངས་རྒྱས་ཏེ་དབང་བྱེད་པ་ནི་ཡེ་ཤེས་དང་སྤོང་བ་དང་མཐུ་ཕུན་སུམ་ཚོགས་པ་སྟེ། དེ་དག་ནི་མདོར་བསྟན་དུ། དགེ་ལ་སོགས་པ་བཅུ་ལ་གཞན་ཞེས་པའི་དགེ་བ་ལ་སོགས་པ་བསྒྲིབ་བྱ་དོན་བཅུ་པོའོ། །གསུམ་པ་བསྒྲིབ་བྱ་སྒྲིབ་བྱེད་སྦྱར་བ་ནི། དོན་བཅུ་པོ་དེ་དག་གི་ནི་སྒྲིབ་པ་རྣམས་རིམ་པ་བཞིན་རེ་རེ་ལ་གསུམ་གསུམ་དག་ཏུ་ཤེས་པར་བྱ་སྟེ། དགེ་བ་སྐྱེ་བའི་བྱེད་རྒྱུ་ལ་སྦྱོར་བ་དང་། སྐྱེ་མཆེད་ལ་སྦྱོར་བ་དང་། ཚུལ་བཞིན་ལ་སྦྱོར་བ་གསུམ་ནི། མིག་གི་རྣམ་ཤེས་སྐྱེ་བའི་བྱེད་རྒྱུ་མིག་སོགས་ལྟ་བུ་སྟེ། དེའང་སྦྱོར་མེད་ལ་སོགས་སྦྱོར་བ་སོགས་ལ་དངོས་སུ་གེགས་སུ་གྱུར་པ་ན་གཅིག་ནས་གཅིག་ཏུ་བརྒྱུད་དེ་དགེ་བ་སྐྱེ་བ་ལ་སྒྲིབ་པ་ལྟར་དགེ་བ་ལ་སྒྲིབ་པ་སྟེ། དགེ་བའི་རྩ་བ་དེ་ལ་གནས་པའི་བྱེད་རྒྱུ་མི་སྲིད་པར་དེ་བསྐྱེད་པའི་བྱེད་རྒྱུའི་བསྐྱེད་བྱ་ཡིན་པའི་ཕྱིར་རོ། །བྱང་ཆུབ་ནི་དེ་བཞིན་ཉིད་དྲི་མ་དང་བྲལ་བ་སྟེ། དེ་སྐྱེད་པ་མ་ཡིན་གྱི་དེ་གནས་པའི་བྱེད་རྒྱུ་སྐྱེ་བ་དང་ཡིད་བྱེད་ལ་སོགས་གསུམ་ནི། སེམས་ཅན་སྐྱེས་པ་གནས་པའི་བྱེད་རྒྱུ་ཟས་བཞི་ལྟ་བུ་སྟེ། དེ་ལ་དགེ་རྩ་སྐྱེ་བ་མེད་པ་ལ་སོགས་པས་གེགས་བྱེད་པས་གནས་པ་བྱང་ཆུབ་ལ་སྒྲིབ་པ་སྟེ། བྱང་ཆུབ་དེ་ཉན་ཐོས་སོགས་ཀྱི་དང་མི་འདྲ་བར་གཞན་དུ་མི་གཡོ་ཞིང་རྟག་ཏུ་མི་ལྡོག་པར་གནས་པའི་ཕྱིར་རོ། །དགེ་བའི་ཆོས་ཀུན་གྱི་གཞི་རྟེན་བྱེད་པ་བྱང་ཆུབ་སེམས་ཀྱི་བྱེད་རྒྱུ་རིགས་དང་ལྡན་པ་སོགས་ནི་སེམས་ཅན་གྱི་གནས་ས་གཞི་ལྟ་བུ་སྟེ། རིགས་པ་དང་མི་ལྡན་པ་སོགས་ཀྱིས་དགེ་བའི་ཆོས་ཐམས་ཅད་ཡང་དག་པར་བརྟེན་པ་བྱང་ཆུབ་ཀྱི་སེམས་ལ་སྒྲིབ་པའི་ཕྱིར་རོ། །བློ་གསལ་བའི་བྱེད་རྒྱུ་སྒྲུབ་པ་ཕུན་ཚོགས་དང་ལྡན་པ་སོགས་ནི་གཟུགས་གསལ་བྱེད་ཀྱི་སྣང་བ་ལྟ་བུ་སྟེ། དེ་ལ་ནི་སྒྲིབ་པ་སྒྲུབ་པ་དང་མི་ལྡན་པ་ལ་སོགས་ཏེ། བྱང་སེམས་དེས་གསལ་བར་སྟོན་པར་བྱེད་པའི་ཕྱིར་རོ། །འཁྲུལ་པ་ལྡོག་པར་འགྱུར་བའི་བྱེད་རྒྱུ་ཕྱིན་ཅི་ལོག་གི་གནས་ངན་ལེན་བཅོམ་པ་སོགས་ནི་འབྲས་ཆན་བཙོ་བར་བྱེད་པའི་མེ་ལྟ་བུ་སྟེ། དེ་ལ་ཕྱིན་ཅི་ལོག་གི་གནས་ངན་ལེན་སོགས་ཀྱིས་སྒྲིབ་སྟེ། འཁྲུལ་མེད་ནི་འཁྲུལ་པ་ལྡོག་པའི་བདག་ཉིད་ཡིན་པའི་ཕྱིར་རོ། །སྒོམ་སྤང་དང་བྲལ་བའི་བྱེད་རྒྱུ་ལྷན་སྐྱེས་ཀྱི་གནས་ངན་ལེན་བཅོམ་པ་སོགས་ནི་རྩ་བརྔ་བའི་ཟོར་བ་ལྟ་བུ་སྟེ། དེ་ལ་ལྷན་སྐྱེས་ཀྱི་གནས་ངན་ལེན་སོགས་ཀྱིས་སྒྲིབ་སྟེ། སྒོམ་ལམ་དེའི་སྒྲིབ་པ་དང་བྲལ་བའི་ཕྱིར་རོ། །དགེ་བ་སངས་རྒྱས་སུ་བསྒྱུར་བའི་བྱེད་རྒྱུ་སྲིད་པ་དང་ལོངས་སྤྱོད་ལས་ཕྱིར་ཕྱོགས་པ་སོགས་ནི་གསེར་རྒྱན་དུ་བསྒྱུར་བའི་མགར་བ་ལྟ་བུ་སྟེ། དེ་ལ་སྒྲིབ་པ་ནི་སྲིད་པ་སོགས་ལ་ཆགས་པ་སྟེ། བསྔོ་བ་ནི་དམན་པར་བསྔོ་བ་བོར་ནས་བྱང་ཆུབ་ཆེན་པོར་བསྔོ་བས་སོ། །གང་ཟག་དང་ཆོས་ལ་ཡིད་ཆེས་པའི་བྱེད་རྒྱུ་གང་ཟག་ལ་ཡོན་ཏན་སྲིད་སྙམ་པ་སོགས་ལ་མི་སྐྲག་པ་ནི་མེའི་དུ་བ་ལྟ་བུ་སྟེ། དེ་ལ་གང་ཟག་ལ་མ་དད་པ་ལ་སོགས་པས་སྒྲིབ་པ་སྟེ། ཡིད་མི་ཆེས་པས་སྐྲག་པའི་ཕྱིར་རོ། །སེར་སྣ་མེད་པར་ཡིད་ཆེས་པར་བྱེད་པའི་བྱེད་རྒྱུ་ཆོས་ལ་ཆེས་ཆེར་འཛིན་པ་སོགས་ནི་རྟགས་དང་དཔེ་ལྟ་བུ་སྟེ །དེ་ལ་ཆོས་ལ་གཅེས་པར་མི་འཛིན་པ་ལ་སོགས་པས་སྒྲིབ་སྟེ། སེར་སྣ་མེད་པ་ནི་ཆོས་ལ་སེར་སྣ་མེད་པས་གཞན་ཡིད་ཆེས་པར་བྱེད་པའི་ཕྱིར་རོ། །དབང་བྱེད་པ་ཐོབ་པའི་བྱེད་རྒྱུ་ཆོས་ཀྱི་ཕོངས་པའི་ལས་མེད་པ་སོགས་གསུམ་ནི་འགོག་པ་ཐོབ་པའི་ལམ་ལྟ་བུ་སྟེ། དེ་ལ་ཐོས་པས་ཕོངས་སོགས་ཀྱིས་སྒྲིབ་སྟེ། དབང་ནི་དབང་བྱེད་པ་ཐོབ་པའི་ཕྱིར་རོ། །དགེ་སོགས་ཀྱི་གོ་རིམ་ཡང་བྱང་ཆུབ་འདོད་པ་དང་པོར་དགེ་རྩ་བསྐྱེད། དེའི་སྟོབས་ཀྱིས་བྱང་ཆུབ་ཐོབ་པར་བྱེད། དགེ་རྩ་སྐྱེ་བའི་གཞི་བྱང་ཆུབ་ཀྱི་སེམས་ཡིན་ལ། བྱང་ཆུབ་ཀྱི་གནས་བློ་ལྡན་དང་། དེས་ཕྱིན་ཅི་མ་ལོག་པ་མཐོང་ལམ་དང་། དེ་ལ་ཡང་དག་པར་གོམས་པས་སྒྲིབ་པ་སྤོང་བ་དང་། སྒྲིབ་པ་མེད་ན་དགེ་བ་དམན་པ་ལ་མི་བསྔོ་བ་སངས་རྒྱས་སུ་བསྔོ་བ་དང་། དེ་ལྟ་བུ་ནི་སངས་རྒྱས་ཀྱི་ཆོས་ལ་དགའ་སྟེ་མི་སྐྲག་པས་དང་། མི་སྐྲག་པ་དེ་ཆོས་ཀྱི་ཡོན་ཏན་མཐོང་ནས་གཞན་ལ་སྟོན་པས་དང་། དེ་ལྟ་བུ་དེ་སངས་རྒྱས་ནས་ཆོས་ཐམས་ཅད་ལ་དབང་ཐོབ་པས་རིམ་པ་བཞིན་བསྟན་ཏོ། །འགྲེལ་པ་ལས། བྱེད་རྒྱུ་བཅུ་ནི་སྐྱེ་བ་དང་། །གནས་པ་བརྟེན་དང་བསྟན་བྱ་དང་། །འགྱུར་དང་འབྲལ་དང་གཞན་དུ་ཡང་། །ཡིད་ཆེས་གོ་བྱེད་འཐོབ་རྣམས་ལ། །མིག་དང་ཟས་དང་མར་མེ་དང་། །མེ་ལ་སོགས་པ་དེ་ཡི་དཔེ། །ཟོར་བ་བཟོ་ཤེས་དུ་བ་དང་། །རྒྱུ་དང་ལམ་ལ་སོགས་པ་གཞན། །ཞེས་བར་ཚིགས་གཉིས་ཀྱིས་བསྡུས་སོ། །བཞི་པ་སྒྲིབ་པ་གཞན་གསུམ་བཤད་པ་ལ་གཉིས་ལས། དང་པོ་དབྱེ་བ་སྤྱིར་བསྟན་པ་ནི། བྱང་ཆུབ་ཀྱི་ཕྱོགས་ཀྱི་ཆོས་རྣམས་དང་ཕ་རོལ་ཏུ་ཕྱིན་པ་བཅུ་དང་ས་བཅུ་ལ་སྒྲིབ་པ་དག་ནི་སྒྲིབ་པ་སྔ་མ་ལས་གཞན་མིན་ཏེ་སྔ་མ་ནི་རྒྱུ་ལ་སྒྲིབ་པའི་སྒོ་ནས་འབྲས་བུ་སྒྲིབ་པར་བཤད་ལ། འདིར་འབྲས་བུ་ལ་དངོས་སུ་སྒྲིབ་པས་སམ། ཡང་ན་སྔ་མ་སྦྱོར་བ་མེད་པ་ལ་སོགས་པ་ལས་གཞི་ལ་མི་མཁས་སོགས་གཞན་ཡིན་ནོ་ཞེས་རིག་པར་བྱའོ། །གཉིས་པ་སོ་སོར་བཤད་པ་ལ་གསུམ་ལས། དང་པོ་དེ་ཁོ་ན་ལ་འཇུག་པ་ལ་སྒྲིབ་པ་ནི། བདག་གི་གནས་ཡོངས་སུ་བཟུང་བའི་གཞི་ལུས་དང་། ལོངས་སྤྱོད་བཟུང་བའི་ཚོར་བ་དང་། བདག་ཏུ་ཞེན་པའི་གཞི་སེམས་དང་ཉོན་མོངས་དང་། བྱང་བར་བཟུང་བའི་གཞི་སྟེ་ཡུལ་ཆོས་ཏེ་དེ་རྣམས་ཀྱི་རང་སྤྱིའི་མཚན་ཉིད་ལ་མི་མཁས་པས་དྲན་པ་ཉེར་བཞག་ལ་སྒྲིབ་ཅིང་། ལེ་ལོས་ནི་བརྩོན་འགྲུས་ཀྱི་རང་བཞིན་མི་དགེ་བ་སྐྱེས་པ་སྤོང་། མ་སྐྱེས་པ་མི་སྐྱེད་པ་དང་། དགེ་བ་མ་སྐྱེས་པ་བསྐྱེད། སྐྱེས་པ་ཕྱིར་ཞིང་འཕེལ་བར་བྱེད་པའི་ཡང་དག་པར་སྤོང་བ་བཞི་ལ་སྒྲིབ་པ་དང་། འདུན་པ་དང་། བརྩོན་འགྲུས་དང་སེམས་དང་སྤྱོད་པ་བཞི་ལས་གང་རུང་མ་ཚང་བས་སྒོམ་པ་མ་རྫོགས་པ་དང་། སྤོང་བའི་འདུ་བྱེད་བརྒྱད་སྒོམ་པ་མ་རྫོགས་པ་དང་། གཉིས་ཀྱི་ཏིང་ངེ་འཛིན་སྒོམ་པ་ཉམས་པ་སྟེ་མ་ཚང་བས་རྫུ་འཕྲུལ་གྱི་རྐང་པ་རྣམས་ལ་སྒྲིབ་པ་དང་། འཁོར་བས་སྐྲག་སྟེ་ཡིད་འབྱུང་ནས་ཐར་པ་ཆ་མཐུན་གྱི་དགེ་རྩ་རྣམས་མི་སྐྱེད་པས་དབང་པོ་ལྔ་ལ་སྒྲིབ་སྟེ། དེ་སྐྱེས་ན་དད་སོགས་ཀྱི་དབང་པོའི་མིང་ཐོབ་པ་དང་། མི་མཐུན་ཕྱོགས་མ་དད་པ་སོགས་དང་འདྲེས་པས་དབང་པོ་དེ་དག་ཉམས་ཆུང་བས་སྟོབས་ལྔ་ལ་སྒྲིབ་པ་དང་། ཀུན་བརྟགས་ཀྱི་ལྟ་བ་ལ་སོགས་པའི་ཉེས་པས་བྱང་ཆུབ་ཀྱི་ཡན་ལག་བདུན་ལ་སྒྲིབ་སྟེ། དེ་མཐོང་ལམ་ལ་བཞག་པའི་ཕྱིར་རོ། །འཇིག་ལྟ་མཐར་ལྟ་ལྷན་སྐྱེས་དང་མཚུངས་ལྡན་དང་བཅས་པ་ལ་སོགས་སྒོམ་སྤང་དེའི་ས་བོན་གནས་ངན་ལེན་གྱི་སྐྱོན་ཆགས་པས་ལམ་གྱི་ཡན་ལག་བརྒྱད་ལ་སྒྲིབ་སྟེ། བརྒྱད་པོ་དེ་སྒོམ་ལམ་ལ་བཞག་པའི་ཕྱིར་རོ། །གཉིས་པ་དགེ་བ་བླ་ན་མེད་པ་ལ་སྒྲིབ་པ་ནི། ཕར་ཕྱིན་གྱི་འབྲས་བུ་དེའི་སྒྲིབ་པ་ཞེས་བྱ་སྟེ། སྒྲིབ་བྱེད་དེ་སྤོང་བར་ནན་ཏན་སྐྱེད་པའི་ཕྱིར་རོ། །སེར་སྣས་ནི་སྦྱིན་པའི་ཕར་ཕྱིན་གྱི་འབྲས་བུ་ནོར་དང་ལོངས་སྤྱོད་མང་བའི་ཕྱུག་པོ་དང་ནི་ཡོ་བྱད་ལ་དབང་བྱེད་པ་ལ་སྒྲིབ་སྟེ། འབྲས་བུ་དེའི་གེགས་བྱེད་པའི་ཕྱིར་རོ། །འཆལ་ཚུལ་ལུས་ངག་གི་ལས་མི་དགེ་བས་མཛེས་པར་འགྲོ་བའི་བདེ་འགྲོ་ལྷ་མིའི་ཕུན་སུམ་ཚོགས་པ་ལ་སྒྲིབ་པ་དང་། ཁྲོ་བས་བཟོད་པའི་འབྲས་བུ་གནོད་བྱེད་ཀྱི་སེམས་ཅན་ལའང་ཕན་བྱེད་དུ་མི་གཏོང་ཞིང་རྫས་སུ་འཛིན་པ་ལ་སྒྲིབ་པ་དང་། ལེ་ལོས་བརྩོན་འགྲུས་ཀྱི་འབྲས་བུ་བདག་གཞན་ལ་གནོད་པར་ཞུགས་པའི་ཉེས་པ་དང་ནི་ཡོན་ཏན་ཕན་པར་ཞུགས་པ་རྣམས་རིམ་པ་བཞིན་བྲི་ཞིང་འཕེལ་བ་ལ་སྒྲིབ་པ་དང་། རྣམ་གཡེང་གིས་བསམ་གཏན་གྱི་རྫུ་འཕྲུལ་དང་ཀུན་བརྗོད་པའི་ཆོ་འཕྲུལ་གྱིས་གདུལ་བྱ་འདུན་པ་དང་སྨིན་པར་མཛད་ནས་བསྟན་པ་ལ་འཛུད་པ་ལ་སྒྲིབ་པ་དང་། འཆལ་བའི་ཤེས་རབ་ཀྱིས་ཤེས་རབ་ཀྱི་འབྲས་བུ་རྗེས་སུ་བསྟན་པས་གདུལ་བྱ་ཉོན་མོངས་ལས་གྲོལ་བར་བྱེད་པ་ལ་སྒྲིབ་པ་དང་། འཁོར་གསུམ་དུ་འཛིན་ཞིང་བྱང་ཆུབ་ཆེན་པོར་བསྔོ་བའི་མཚན་ཉིད་ཀྱི་ཐབས་མི་ཤེས་པས་བྱང་ཆུབ་ཆེན་པོར་བསྔོ་བས་དགེ་བ་མི་ཟད་པར་བྱེད་པའི་ཐབས་མཁས་ཀྱི་འབྲས་བུ་སྦྱིན་སོགས་དགེ་བ་བྱང་ཆུབ་བཞིན་དུ་མི་ཟད་པ་ལ་སྒྲིབ་པ་དང་སྦྱིན་སོགས་དང་མཐུན་པར་སྐྱེ་བར་སྨོན་ལམ་མི་འདེབས་པས་སྨོན་ལམ་གྱི་འབྲས་བུ་ཚེ་རབས་ཀུན་ཏུ་སྐད་ཅིག་རེ་རེ་ལ་དགེ་བ་རྒྱུན་མི་འཆད་པར་འབྱུང་བ་ལ་སྒྲིབ་པ་དང་། སོ་སོར་མ་བརྟགས་པ་དང་སྒོམ་པ་ཉམས་ཆུང་བའི་སྟོབས་ཀྱིས་འབྲས་བུ་དགེ་བ་དེ་ཉིད་སྐད་ཅིག་རེ་རེའམ་ཉིན་རེ་ལ་གཅིག་ཏུ་ངེས་པར་བྱེད་པ་ལ་སྒྲིབ་སྟེ། སོ་སོར་བརྟགས་པ་དང་སྒོམ་སྟོབས་ཀྱིས་འབད་མི་དགོས་པར་སྦྱིན་སོགས་ལ་འཇུག་པས་སེར་སྣ་སོགས་ཀྱིས་ཟིལ་གྱིས་མི་གནོན་པའི་ཕྱིར་རོ། །སོ་སོར་བརྟག་པའི་སྟོབས་ནི་བརྟན་པ་དང་ལྡན་པའི་ཤེས་རབ་ཡིན་ལ། བརྟན་པ་ནི་བརྩོན་འགྲུས་ཏིང་ངེ་འཛིན་ཤེས་རབ་གསུམ་ལྷན་ཅིག་སྐྱེས་པ་ལ་བརྟགས་པའི་ཡེ་ཤེས་ཀྱི་འབྲས་བུ་བདག་ཉིད་འཁོར་གྱི་དཀྱིལ་འཁོར་དུ་གནས་ཏེ་ཐེག་ཆེན་གྱི་ཆོས་ཟབ་ཅིང་རྒྱ་ཆེ་བ་རྣམས་ལ་རྫོགས་པར་ལོངས་སྤྱོད་པ་དང་སྤྲུལ་པ་སྣ་ཚོགས་ཀྱི་ལུས་ཀྱིས་ཆོས་སྟོན་པས་སེམས་ཅན་ཡོངས་སུ་སྨིན་པར་བྱེད་པ་ལ་སྒྲིབ་པ་ནི་ཐོས་པ་ལ་སྒྲ་བཞིན་དུ་སྤྱོད་ཅིང་ཤེས་རབ་ཆུང་བའོ། །འདི་ལ་ཕར་ཕྱིན་མིང་དུ་བཅུ་ལ་རྫས་སུ་དྲུག་སྟེ། བཞི་ཤེས་རབ་ལས་ཕྱེ་བས་སོ། །ཤེར་ཕྱིན་ནི་འཇིག་རྟེན་ལས་འདས་པའི་མི་རྟོག་པའི་ཡེ་ཤེས་ཡིན་ལ། བཞི་ནི་རྗེས་ཐོབ་ཀྱི་ཡེ་ཤེས་སོ། །ཡེ་ཤེས་ཀྱི་བྱེད་ལས་གཉིས་ནི་མི་རྟོག་པ་ལ་མེད་པས་ཡེ་ཤེས་མཆོག་ཡིན་ཞིང་མི་རྟོག་པ་ནི་མིན་ནོ། །དེ་ཁྱད་པར་དུ་འགྲོ་ལ་སྒྲིབ་པ་ནི་ས་བཅུའི་སྒྲིབ་པ་སྟེ། དེ་ལ་ས་བཅུ་ནི། རབ་དགའ་དྲི་མེད་འོད་བྱེད་དང་། །འོད་འཕྲོ་ཤིན་ཏུ་སྦྱང་དཀའ་དང་། །མངོན་གྱུར་རིང་སོང་མི་གཡོ་བ། །ལེགས་པའི་བློ་གྲོས་ཆོས་ཀྱི་སྤྲིན། །ཞེས་བྱའོ། །དེ་ལ་ས་ནི་འཇིག་རྟེན་ལས་འདས་པའི་ཏིང་ངེ་འཛིན་དང་ཤེས་རབ་སོགས་གནས་སྐབས་ཀྱི་ཁྱད་པར་གྱི་རང་བཞིན་ཏེ་གོང་ནས་གོང་དུ་རྟོགས་པའི་གནས་དང་། དེ་ལས་འབྱུང་བའི་ཡོན་ཏན་གྱི་གཞི་དང་། ཡང་ན་བྱང་སེམས་དགེ་ལ་མང་དུ་གནས་པས་སམ། འབྱུང་པོ་དཔག་ཏུ་མེད་པ་ལ་འཇིགས་པ་མེད་པའི་ཕྱིར་གོང་དུ་འགྲོ་བས་ས་ཞེས་བྱ་ལ། ས་དང་པོ་ལ་བྱང་སེམས་ཀྱི་ཆོས་རྟོགས་ཤིང་སྦྱིན་པའི་ཕར་ཕྱིན་ལྷག་པར་ཆེའོ། །གཉིས་པ་ལ་ལྟུང་བ་ཕྲ་མོ་དང་བྲལ་བའི་ཚུལ་ཁྲིམས་ངང་གིས་འབྱུང་བས་སྒྲུབ་པ་དང་། གསུམ་པ་ཚེ་རབས་གཞན་དུའང་མི་ཉམས་པའི་སེམས་ཀྱི་བསླབས་པ་ཏིང་ངེ་འཛིན་དང་། བཞི་པ་ལྔ་པ་དྲུག་པ་ལ་རིམ་པ་བཞིན་བྱང་ཆུབ་ཕྱོགས་ཆོས་དང་བདེན་པ་དང་རྟེན་འབྲེལ་ལ་དམིགས་པའི་ཤེས་རབ་ཀྱི་བསླབ་པ་སྒྲུབ་པ་དང་། བདུན་པ་སོགས་བཞི་ལ་དེའི་འབྲས་བུ་བཞི་སྟེ། རྩོལ་མེད་མཚན་མེད་ཀྱི་ཡེ་ཤེས་ལ་གནས་པ་དང་། ལྷུན་གྲུབ་མཚན་མེད་ཀྱི་ཡེ་ཤེས་ལ་གནས་པ་ཞིང་དག་པ་དང་ལྷན་ཅིག་སྒྲུབ་པ་དང་། སོ་སོ་ཡང་དག་པར་རིག་པས་ཆོས་སྨྲ་བ་ལ་དབང་བ་དང་། ཏིང་ངེ་འཛིན་དང་གཟུངས་ཀྱི་ཡོན་ཏན་ཁྱད་པར་དུ་སྒྲུབ་པའོ། །དེ་ལྟར་ས་བཅུར་ཆོས་ཀྱི་དབྱིངས་ཀུན་ཏུ་འགྲོ་བའི་དོན་ལ་སོགས་པར་རྟོགས་པ་ལ་རྣམ་པ་ཐམས་ཅད་དུ་སྦྱང་བ་ལ་གེགས་སུ་གྱུར་པ་ཉོན་མོངས་མིན་པའི་མ་རིག་པ་བཅུ་དང་། ཉོན་མོངས་དང་ཉེ་ཉོན་ཡང་སྒྲིབ་པ་ཡིན་ཏེ་ས་བཅུའི་མི་མཐུན་ཕྱོགས་སམ་སྤང་བྱ་ཡིན་པའི་ཕྱིར། དེ་རྣམས་ཀྱི་གཉེན་པོ་དག་ནི་བྱང་སེམས་ས་བཅུ་ཡིན་ནོ། །དེའི་རྒྱུ་མཚན་མཐོང་སྤང་གི་ཀུན་འགྲོའི་དོན་དུ་རྟོགས་པས་བདེན་པ་ལ་ལོག་རྟོག་གི་བག་ལ་ཉལ་ཐམས་ཅད་སྤོང་བས་སོ། །སྒོམ་སྤང་ནི་ས་ལྷག་མས་སྤོང་ལ། མ་སྤངས་ཀྱང་སྤངས་པ་བཞིན་བྱམས་སེམས་ཀུན་ནས་ཉོན་མོངས་བྱེད་པ་མིན་ཏེ། ཐབས་ཆེན་རྣམས་དང་ལྡན་པ་ལ། །ཉོན་མོངས་བྱང་ཆུབ་ཡན་ལག་འགྱུར། །ཞེས་སོ། །ས་དང་པོར་དབྱིངས་བདག་མེད་ཆོས་ཅན་གཅིག་ལ་ཇི་ལྟ་བས་སྤྱིའི་མཚན་ཉིད་ཡིན་པས་ཀུན་ཏུ་འགྲོ་བའི་དོན་དུ་རྟོགས་ཏེ། རྟོགས་པ་དེས་རང་བཞིན་གྱི་སྟོང་ཉིད་ཐ་དད་པར་མ་མཐོང་ནས་རང་བཞིན་མཉམ་ཉིད་རྟོགས་ཏེ་རང་གཞན་དུ་རློམ་སེམས་མེད་དོ། །གཉིས་པ་ལ་འོད་གསལ་དུ་མཐོང་བས་ཆོས་དབྱིངས་སྦྱང་རུང་རབ་གྱི་མཐར་ཐུག་པ་མཆོག་གི་དོན་དུ་རྟོགས་ཏེ་དེས་འདི་སྙམ་དུ་སྒྲུབ་ཏུ་མཚུངས་པ་ལ་བདག་གིས་དབྱིངས་རྣམས་ཀུན་ཏུ་དྲི་མ་གོང་ནས་གོང་དུ་སྦྱང་བ་ལ་འབད་སྙམ་པའོ། །ས་འདི་དག་ལ་རྟོགས་པ་དང་གཉེན་པོ་དང་གཉེན་པོའི་འབྲས་བུ་གསུམ་གསུམ་རིག་པར་བྱའོ། །ས་གསུམ་པ་ལ་ཆོས་དབྱིངས་དག་པའི་ཆོས་སྐུའི་དབང་གིས་ཆོས་དབྱིངས་ཀྱི་རྒྱུ་མཐུན་ལས་བྱུང་བ་མདོ་སོགས་ཀྱང་རྒྱུ་དབྱིངས་དག་པ་དང་འདྲ་བར་ཆོས་ཐོས་པ་མཆོག་ཏུ་མི་རྟོག་ཡེ་ཤེས་ཀྱིས་རིག་ནས། སངས་རྒྱས་ཀྱི་གསུང་ཚིག་གཅིག་མཉན་པའི་ཕྱིར་མེ་འོབས་སྟོང་གསུམ་གྱི་སྟོང་ཆེན་པོའི་ཚད་ཙམ་ལའང་དགའ་བཞིན་ཚངས་པའི་འཇིག་རྟེན་ནས་གཞན་དུ་འགྲོ་བར་མདོ་ལས་གསུངས་སོ། །བཞི་པ་ཆོས་དབྱིངས་བདག་དང་བདག་གིར་ཕྱིན་ཅི་ལོག་ཏུ་ཡོངས་སུ་འཛིན་པ་མེད་ཅིང་གཟུང་བྱ་མ་ཡིན་པའི་དོན་དུ་སྤྲོས་མེད་ཀྱི་ཡེ་ཤེས་ཀྱིས་རྟོགས་པ་དང་། མདོ་སོགས་ཆོས་ལ་སྲེད་པ་སྔར་གྱི་ཡང་ལྡོག་གོ །ས་ལྔ་པ་ལ་སངས་རྒྱས་བྱང་སེམས་རྣམས་དང་རང་གི་རྒྱུད་རྣམས་སེམས་དང་བསམ་པ་མཉམ་པ་ཉིད་འདི་ལྟ་སྟེ། དུས་གསུམ་གྱི་སངས་རྒྱས་ཀྱི་ཆོས་རྣམས་རྣམ་པར་དག་པ་ལ་བསམ་པ་མཉམ་པ་ཉིད་གསུམ་དང་། ཚུལ་ཁྲིམས་དང་སེམས་དག་པ་ལ་བསམ་པ་མཉམ་པ་ཉིད་དང་། ལྟ་བ་ཐེ་ཚོམ་ཡིད་གཉིས། འགྱོད་པ་སེལ་བ་རྣམ་དག་ལ་བསམ་པ་མཉམ་ཉིད་དང་། ལམ་དང་ལམ་མིན་ཤེས་པ་རྣམ་དག་ལ་བསམ་པ་མཉམ་པ་ཉིད་དང་། ལམ་ཤེས་པ་རྣམ་དག་ལ་བསམ་པ་མཉམ་ཉིད་དང་། བྱང་ཕྱོགས་ཆོས་རྣམས་གོང་ནས་གོང་དུ་འཇུག་པ་རྣམ་དག་ལ་བསམ་པ་མཉམ་ཉིད་དང་། སེམས་ཅན་ཐམས་ཅད་སྨིན་བྱེད་རྣམ་དག་ལ་བསམ་པ་མཉམ་ཉིད་དང་། དེ་ལྟར་བཅུས་ཐ་དད་མེད་པའི་དོན་དུ་ཆོས་དབྱིངས་རྟོགས་པ་དང་། ས་དྲུག་པ་ལ་ཆོས་དབྱིངས་འོད་གསལ་བས་རང་བཞིན་གྱིས་ཉོན་མོངས་པ་དང་རང་བཞིན་གྱིས་རྣམ་པར་དག་པའི་བདག་མེད་པའི་དོན་དུ་གློ་བུར་བའི་རྟེན་འབྲེལ་ལ་ཉོན་མོངས་རྣམ་དག་གི་བདག་མེད་པར་རྟོགས་པའི་ཕྱིར་རོ། །ས་བདུན་པ་ལ་མཚན་མ་ཐམས་ཅད་མི་འབྱུང་བས་མདོ་སོགས་ཆོས་མཚན་མས་ཆོས་དབྱིངས་ལ་འཇུག་པ་མི་འབྱུང་ལ། མཚན་མ་ཐམས་ཅད་རོ་གཅིག་པའི་རྣམ་པའི་ཡེ་ཤེས་ཀྱིས་ཆོས་དབྱིངས་མཚན་མ་ཐ་དད་མེད་པའི་དོན་ཉིད་དུ་རྟོགས་པ་དང་། བརྒྱད་པ་ལ་རང་བཞིན་གྱི་དག་པས་དྲི་བཅས་དྲི་མེད་ཀྱི་དུས་ནའང་ཆོས་དབྱིངས་འབྲི་མེད་འཕེལ་བ་མེད་པའི་དོན་དུ་རྟོགས་ཏེ་སྔོན་མེད་པའི་ཆོས་མི་སྐྱེ་བའི་ཆོས་ལ་བཟོད་པ་ཐོབ་པས་སོ། །བརྒྱད་པ་དང་དགུ་པ་དང་བཅུ་པ་ལ་ཆོས་དབྱིངས་དབང་ནི་རྣམ་པ་བཞིའི་གནས་སུ་རྟོགས་སོ། །ཡིད་དང་འཛིན་དང་རྣམ་པར་རྟོག །གྱུར་ཕྱིར་རྣམ་པར་མི་རྟོག་དང་། །ཞིང་དང་ཡེ་ཤེས་ལས་དག་ལ། །དབང་ནི་རྣམ་པ་བཞི་ཡིན་ནོ། །དབང་དེ་མི་གཡོ་ལ་སོགས་པའི། །ས་གསུམ་ལ་ནི་རྣམ་བཞི་སྟེ། །གཅིག་ལ་རྣམ་གཉིས་དེ་ལས་གཞན། །དབང་རེ་དེར་ནི་འདོད་པ་ཡིན། །ཞེས་མདོ་རྒྱན་གསུངས་པ་ལྟར། དེའང་ས་བརྒྱད་པ་ལྷུན་གྲུབ་ཏུ་མཚན་མ་མི་འབྱུང་བས་ཆོས་དབྱིངས་མི་རྟོག་ཡེ་ཤེས་ལ་དབང་བའི་གནས་དང་། སངས་རྒྱས་ཀྱི་ཞིང་འཁོར་གྱི་དཀྱིལ་འཁོར་ཀུན་སྟོན་པའི་མཐུ་བརྙེས་པས་ཆོས་དབྱིངས་ཞིང་དག་པ་ལ་དབང་བའི་གནས་སུ་རྟོགས་ཏེ་དེ་གཉིས་ནི་ས་བརྒྱད་པ་ལ། དགུ་པ་ལ་ཆོས་དབྱིངས་ཡེ་ཤེས་ལ་དབང་བའི་གནས་སུ་རྟོགས་ཏེ། སོ་སོ་ཡང་དག་རིག་བཞིས་མི་འཇིགས་པ་ཐོབ་པའི་ཕྱིར་རོ། །བཅུ་པ་ལ་ཆོས་དམིགས་པ་ཐ་དད་པ་རྟོགས་པའི་སྒོ་ནས་ཁྱད་པར་འབྱེད་པ་མ་ཡིན་གྱི་འབྲས་བུའི་སྒོ་ནས་ཡིན་ནོ། །ས་འདི་དག་ལ་ཡོན་ཏན་འཐོབ་ཚུལ་དང་། ཁྱད་པར་ཅན་དུ་འགྱུར་བའི་ཡོངས་སྦྱོང་དང་། སོ་སོའི་ངོས་འཛིན་ལ་སོགས་པ་སྤྲོས་པ་ལྷག་མ་ལུས་པ་རྣམས་ནི། མདོ་དགོངས་འགྲེལ་དང་། ས་བཅུ་པ་དང་། གསེར་འོད་ལ་སོགས་པ་དང་། བསྟན་བཅོས་རྒྱན་རྣམ་གཉིས་ལ་སོགས་ལས་མཁས་པ་རྣམས་ཀྱིས་ཤེས་པར་བྱའོ། །ལྔ་པ་སྒྲིབ་པ་ཐམས་ཅད་གཉིས་སུ་བསྡུ་བ་ནི། སྒྲིབ་པ་སྔར་བཤད་པ་ཐམས་ཅད། སེར་སྣ་ལ་སོགས་རྣམ་རྟོག་གང་། །དེ་ནི་ཉོན་མོངས་སྒྲིབ་པར་འདོད། །འཁོར་གསུམ་རྣམ་པར་རྟོག་པ་གང་། །དེ་ནི་ཤེས་བྱའི་སྒྲིབ་པར་འདོད། །ཅེས་གསུངས་པའི་ཉོན་མོངས་པའི་སྒྲིབ་པ་དང་ཤེས་བྱའི་སྒྲིབ་པ་སྟེ་གཉིས་སུ་སྟེ་དེ་ཁོ་ནར་བསྟན་ཏེ་གཉིས་པོ་དེར་ནི་སྙོམས་འཇུག་གི་སྒྲིབ་པ་ལ་སོགས་སྒྲིབ་པ་ཐམས་ཅད་འདུས་པ་དེའི་ཕྱིར་བསྡུད་བྱེད་གཉིས་པོ་དེ་ཟད་ནས་ནི་སྒྲིབ་པ་ཐམས་ཅད་ལས་གྲོལ་བར་འདོད་པ་ཡིན་ནོ། །སངས་རྒྱས་ཀྱི་སའི་སྒྲིབ་པ་མ་བཤད་དོ་ཞེ་ན། བཤད་དེ། ཁྱབ་པའི་སྒྲིབ་པ་བཤད་པའི་ཕྱིར་རོ། །སངས་རྒྱས་ཀྱི་སའི་སྒྲིབ་པ་དེའང་ཉོན་མོངས་ཅན་མ་ཡིན་པའི་མ་རིག་པ་ཤིན་ཏུ་ཕྲ་མོ་དང་ཉོན་མོངས་པའི་བག་ཆགས་ཕྲ་མོ་ཡིན་ནོ། །ལེའུ་གཉིས་པ་སྒྲིབ་པའི་ལེའུའི་བཤད་པ་རྫོགས་སོ། །སྒྲིབ་པ་དེའི་དེ་ཁོ་ན་ལ་མཁས་པར་བྱ་བའི་ཕྱིར་གསུམ་པ་དེ་ཁོ་ན་ལ་དོན་གཉིས་ལས། དང་པོ་སྤྱིར་དབྱེ་བ་ནི། རྩ་བའི་དེ་ཁོ་ན་དང་། མཚན་ཉིད་ཀྱི་དེ་ཁོ་ན་དང་། ཕྱིན་ཅི་མ་ལོག་པའི་དེ་ཁོ་ནའི་མཚན་ཉིད་དང་། འབྲས་བུ་དང་རྒྱུའི་དེ་ཁོ་ན་དང་། རགས་པ་དང་ནི་ཕྲ་བའི་དེ་ཁོ་ན་དང་། གྲགས་པའི་དེ་ཁོ་ན་དང་། རྣམ་པར་དག་པའི་ཡུལ་གྱི་དེ་ཁོ་ན་ཉིད་དང་། བསྡུ་བའི་དེ་ཁོ་ན་དང་། རབ་ཏུ་དབྱེ་བའི་མཚན་ཉིད་ཀྱི་དེ་ཁོ་ན་དང་། མཁས་པའི་དེ་ཁོ་ན་སྟེ་དེ་ལ་ཕུང་པོ་ལ་མཁས་པ་ལ་སོགས་རྣམ་པ་བཅུ་ཡོད་པ་ནི་འོག་ནས་འབྱུང་བའི་གཅིག་དང་ཟ་བ་དང་ཞེས་སོགས་བདག་ཏུ་ལྟ་བ་བཅུའི་གཉེན་པོའོ། །དེ་ཁོ་ན་བཅུའི་རྩ་བའི་དེ་ཁོ་ན་ལ་གཞན་དགུ་འདུས་པ་བསྟན་པའི་ཕྱིར་དེ་བཤད་ལ། དེ་ལ་ཤེས་བྱ་སྤང་བྱ་མངོན་དུ་བྱ་བ་ལ་ཞུགས་པའི་ཉེས་པ་སྤོང་བ་ལ་དེ་ཁོ་ན་གཉིས་པ་དང་། འཁོར་བ་ལ་སྐྱོ་བའི་ཐབས་ལ་གསུམ་པ་དང་། སྐྱོ་ནས་ཉན་ཐོས་ཀྱི་ཐེག་པས་ངེས་འབྱུང་བཞི་པ་དང་། རྣམ་པར་ཐར་བའི་ཐབས་རགས་པ་དང་། སྒྲིབ་པ་ཐམས་ཅད་སྤོང་བའི་ཐབས་ཕྲ་བ་དང་། ལེགས་པར་གསུངས་པའི་ཆོས་བསྟན་པ་དང་། ཕས་རྒོལ་ཚར་གཅོད་པ་གྲགས་པ་དང་། ཆོས་དབྱིངས་མཚུངས་པ་ལ་རིགས་དབང་པོ་བསམ་པ་རྣམ་པར་དག་པའི་བྱེ་བྲག་དང་། ཀུན་ནས་ཉོན་མོངས་དང་རྣམ་བྱང་ལ་འཇུག་པའི་ཐབས་བསྡུ་བ་དང་། དེ་བཞིན་ཉིད་ལ་སོམ་ཉི་ཟ་བ་བཟློག་པའི་མཐུ་བསྟན་པ་དབྱེ་བ་དང་། བདག་འཛིན་བཟློག་པ་ལ་མཁས་པའི་དེ་ཁོ་ན་བཤད་པའོ། །རྒྱས་པར་བསྟན་ན་དཔག་ཏུ་མེད་ཀྱང་བཅུ་པོ་འདི་ནི་རྒྱལ་བས་ལྡེམ་པོར་དགོངས་ཏེ་གསུངས་པའི་གནས་སོ། །གཉིས་པ་སོ་སོར་བཤད་པ་ལ་གཉིས་ལས། དང་པོ་རྩ་བའི་མེ་ལོང་ལྟ་བུའི་དེ་ཁོ་ན་ཉིད་ནི་ངོ་བོ་ཉིད་གསུམ་ཏེ་དེ་ལ་དེ་ཁོ་ན་བཞག་པའི་ཕྱིར་རོ། །དེའང་ཤེར་ཕྱིན་གྱི་ཚུལ་ཟབ་མོ་དེ་གསུམ་གྱི་སྒོ་ནས་མ་ནོར་བར་རྟོགས་པར་བྱ་བའི་ཕྱིར་ཏེ། མངོན་པའི་མདོ་ལས། བྱུང་རྟེན་སྒྱུ་མ་ལ་སོགས་བསྟན། །རྟགས་ལ་བརྟེན་ནས་མེད་པ་བསྟན། །རྣམ་པར་དག་པ་བཞིར་བརྟེན་ནས། །ཡོངས་སུ་གྲུབ་པ་བསྟན་པ་ཡིན། །དག་པ་དེ་ནི་རང་བཞིན་དང་། །དྲི་མ་མེད་དང་ལམ་དང་དམིགས། །རྣམ་པར་དག་པའི་ཆོས་ཀྱི་རྣམས། །ཞེས་སོ། །ཁ་ཅིག་འཇིག་རྟེན་པ་དང་དེ་ལས་འདས་པ་དང་རྗེས་ཐོབ་གསུམ་གྱི་ཡུལ་བསྟན་པས་དེ་གསུམ་གསུངས་ཞེས་འཆད་དོ། །ངོ་བོ་ཉིད་གསུམ་ལས་ཀུན་བརྟགས་པའི་མཚན་ཉིད་རྨི་ལམ་དུ་རྨིས་པ་ལྟར་རྟག་ཏུ་མེད་པ་ནི་མི་བསླུ་བའི་ཕྱིར་དེ་བཞིན་པས་དེ་ཁོ་ན་དང་ཞེས་བྱ་སྟེ། དེ་དགོངས་འགྲེལ་གྱི་འགྲེལ་པ་ལས་བདེན་གཉིས་གང་ཡང་མིན་ཞེས་བཤད་ལ། ཤཱན་ཏི་པ་ནི། ཡང་དག་མ་ཡིན་ཀུན་རྟོག་གིས། །བརྟགས་པའི་བདག་ཉིད་ཀུན་རྫོབ་ཡིན། །ཞེས་གསུངས་ལ། འགྲེལ་བཤད་མཛད་པའང་ཐ་སྙད་དུ་ཡོད་པས་ངོ་བོ་ཉིད་ཅེས་གསུང་ངོ་། །གཞན་དབང་ནི་གཟུང་འཛིན་དུ་ཞེན་པའི་གནས་སུ་ཡོད་ཀྱང་འཁྲུལ་པས་དེ་ཁོ་ན་ཕྱིན་ཅི་མ་ལོག་པ་མ་ཡིན་པ་དང་། ཡོངས་གྲུབ་ནི་གཉིས་མེད་པའི་བདག་ཉིད་དུ་ཡོད་པ་དང་གཟུང་འཛིན་གཉིས་མེད་པའི་ཕྱིར་རྣམ་དག་གི་དམིགས་པ་ཡིན་པས་དེ་ཁོ་ན་སྟེ། དེ་ལྟར་ཀུན་བརྟགས་པ་ལ་སོགས་པའི་ངོ་བོ་ཉིད་ནི་གསུམ་དུ་འདོད་ཅེས་བྱའོ། །གཉིས་པ་ལྷག་མ་གཞན་དེར་སྣང་གི་དེ་ཁོ་ན་ལ་དགུ་ལས། དང་པོ་དེར་སྣང་ང་རྒྱལ་མེད་པ་མཚན་ཉིད་ཀྱི་དེ་ཁོ་ན་ནི་གསུམ་པོ་འདི་ལ་གང་ཤེས་ནས་ནི་ཆོས་དང་གང་ཟག་གཉིས་སྣང་བ་ལྟར་ཡོད་ཅེའམ་མ་འཁྲུལ་པའང་མེད་ཅེས་སྒྲོ་སྐུར་གྱི་ལྟ་བ་མི་འབྱུང་བ་དེ་ནི་ཀུན་བརྟགས་ཀྱི་ངོ་བོ་ཉིད་ཀྱི་དེ་ཁོ་ནའི་མཚན་ཉིད་དོ། །གང་ཤེས་ནས་ནི་གཟུང་བ་དག་དང་འཛིན་པ་དང་གཉིས་ལ་གཟུང་འཛིན་དུ་ཞེན་པ་ཡོད་པའམ། དེའི་ཐ་སྙད་ཀྱི་གནས་སུ་མེད་ཅེས་སྒྲོ་སྐུར་གྱི་ལྟ་བ་མི་འབྱུང་བ་དེ་ནི་གཞན་དབང་གི་དེ་ཁོ་ནའི་མཚན་ཉིད་དོ། །གང་ཤེས་ནས་ནི་དངོས་པོ་ཡོད་པ་དང་མེད་པར་སྒྲོ་འདོགས་པ་དང་སྐུར་པ་འདེབས་པའི་ལྟ་བ་དག་མི་འབྱུང་བ་དེ་ཡོངས་གྲུབ་གྱི་ངོ་བོ་དེ་ནི་དེ་ཁོ་ནའི་མཚན་ཉིད་དོ། །གཉིས་པ་དེར་སྣང་ཕྱིན་ཅི་ལོག་གཉེན་པོའི་དེ་ཁོ་ན་ལ་བཞི་ལས། དང་པོར་རྩ་བའི་དེ་ཁོ་ནར་མི་རྟག་པའི་དོན་ནི་རྟག་ཏུ་དེ་བཞིན་དུ་ཡོད་པ་ལས་བཟློག་པ་ནི་མི་རྟག་པའི་དོན་ཏེ་དེ་ནི་གསུམ་སྟེ་རྟག་ཏུ་མེད་པའི་དོན་མི་རྟག་པ་ཀུན་བརྟགས་དང་། སྐད་ཅིག་རེ་རེ་ལ་སྐྱེ་ཞིང་འཇིག་པའི་མཚན་ཉིད་གཞན་དབང་མི་རྟག་པ་དང་། གློ་བུར་གྱི་དྲི་བཅས་དྲི་མ་མེད་པའི་དོན་གྱིས་མི་འབྱུང་བ་ཡང་ཡོངས་གྲུབ་མི་རྟག་པར་བཞག་ཏེ་རྩ་བའི་དེ་ཁོ་ན་ཉིད་གསུམ་པོར་གོ་རིམ་བཞིན་ནོ། །གཉིས་པ་སྡུག་བསྔལ་གྱི་དོན་ནི། ཀུན་བརྟགས་གང་ཟག་དང་ཆོས་ལ་ཞེན་པ་དེ་སྡུག་བསྔལ་གྱི་རྒྱུ་ཡིན་པས་སྡུག་བསྔལ་ཉེ་བར་ལེན་པས་སྡུག་བསྔལ་གྱི་ཀུན་བརྟགས་ནི་སྡུག་བསྔལ་མ་ཡིན་ཏེ་མེད་པའི་ཕྱིར་རོ། །གཞན་དབང་ནི་སྡུག་བསྔལ་གྱིས་སྡུག་བསྔལ་བས་མཚན་ཉིད་ཀྱིས་སྡུག་བསྔལ་མ་ཡིན་པ་དང་ཞེས་ཏེ། གཞན་དབང་གི་མཚན་ཉིད་རྒྱུ་ལས་སྐྱེས་པ་ལ་བྱས་ནས་དག་པ་གཞན་དབང་འདོད་པ་ལྟར་ན་ཟག་བཅས་གཞན་དབང་ཞེས་ཁྱད་པར་དུ་བྱའོ། །ཡོངས་གྲུབ་ནི་སྡུག་བསྔལ་དང་འབྲེལ་བས་མི་རྟག་པ་ལས་གཞན་སྡུག་བསྔལ་དུ་འདོད་པ་ཡིན་ཏེ་གཞན་དབང་སྡུག་བསྔལ་ཡིན་པ་དེའི་ཆོས་ཉིད་ཡིན་པས་སོ། །གསུམ་པ་སྟོང་ཉིད་ཀྱི་དོན་ནི། ཀུན་བརྟགས་ནི་རི་བོང་གི་རྭ་ལྟར་ཚད་མར་ཡོད་པར་གཟུང་དུ་མེད་པས་དངོས་པོར་མེད་པའི་སྟོང་པ་ཉིད་དང་། གཞན་དབང་ནི་བྱིས་པས་བཟུང་བ་བཞིན་དུ་བརྟགས་པ་ལྟར་དེ་དངོས་པོ་མིན་པས་སྟོང་པ་ཉིད་དང་། ཡོངས་གྲུབ་ནི་གཉིས་མེད་ཀྱི་དངོས་པོའི་རང་བཞིན་ཡིན་པས་རང་བཞིན་གྱིས་ནི་སྟོང་པར་འདོད་པ་ཡིན་ནོ། །བཞི་པ་བདག་མེད་པའི་དོན་ནི། ཀུན་བརྟགས་ནི་བཏགས་པའི་མཚན་ཉིད་ཀྱི་མཚན་ཉིད་དེ་ངོ་བོ་ཉིད་ཀྱིས་མེད་པས་བདག་མེད་དང་། གཞན་དབང་ནི་བྱིས་པས་བཏགས་པའི་མཚན་ཉིད་དེ་དང་མི་མཐུན་པ་སྟེ་མི་འདྲ་བས་གཞན་གྱི་མཚན་ཉིད་དེའི་བདག་མེད་དང་། ཡོངས་གྲུབ་ནི་གཟུང་འཛིན་མེད་པའི་ངོ་བོ་ཡིན་པས་རང་གི་མཚན་ཉིད་དེའི་བདག་མེད་པའོ་ཞེས་བསྟན་པ་ཡིན་ནོ། །བཞི་པ་ཉན་ཐོས་ཀྱི་ཐེག་པས་ངེས་འབྱུང་གི་དེ་ཁོ་ན་ལ་བཞི་ལས། དང་པོ་སྡུག་བསྔལ་ནི། ཀུན་ནས་ཉོན་མོངས་ཀྱི་ཕྱོགས་ཀྱི་སྡུག་བསྔལ་འབྲས་བུའི་དེ་ཁོ་ན་དང་། ཀུན་འབྱུང་རྒྱུའི་དེ་ཁོ་ན་དང་། རྣམ་བྱང་གི་ཕྱོགས་ཀྱི་འགོག་བདེན་འབྲས་བུའི་དེ་ཁོ་ན་དང་། ལམ་བདེན་རྒྱུའི་དེ་ཁོ་ནའོ། །དེ་ལྟར་ན་མཚན་ཉིད་གསུམ་པོ་རེ་རེའང་ཆོས་ཅན་སྡུག་བསྔལ་གྱི་བདེན་པར་འདོད་དེ། ཇི་སྐད་བཤད་པའི་མི་རྟག་ལ་སོགས་བཞི་པོ་སྡུག་བསྔལ་གྱི་མཚན་ཉིད་ཡིན་ལ་དེ་རྣམས་གསུམ་པོ་རེ་རེ་ལའང་ཡོད་པ་དེའི་ཕྱིར་རོ། །གཉིས་པ་ཀུན་འབྱུང་ནི། ཀུན་བརྟགས་ལ་ངོ་བོ་ཉིད་ཡོད་པར་ཞེན་པའི་ལས་ཀྱི་ཀུན་འབྱུང་དང་ནི་ཀུན་ནས་འབྱུང་བའི་ཀུན་འབྱུང་གཞན་དབང་ལས་ཉོན་དང་མ་བྲལ་བའི་ཀུན་འབྱུང་ཡང་དེ་བཞིན་ཉིད་སྒྲིབ་པ་དང་བཅས་པ་ཡིན་ནོ། །གསུམ་པ་འགོག་པ་ནི། ངོ་བོ་ཉིད་མེད་པས་མི་སྐྱེ་བ་ཀུན་བརྟགས་དང་། གཉིས་སུ་འཁྲུལ་པའི་བདག་ཉིད་ལས་མ་གཏོགས་པ་གཟུང་འཛིན་མི་སྐྱེ་བ་གཞན་དབང་དང་། གཞན་དབང་གི་དྲི་མ་ཞི་བ་བརྟགས་འགོག་དང་། ཀུན་བརྟགས་ཀྱི་དྲི་མ་ཞི་བ་དེ་བཞིན་ཉིད་དེ་དྲི་མ་ཞི་བའི་འགོག་པ་གཉིས་སུ་འདོད་དོ། །བཞི་པ་ལམ་ནི། ཀུན་བརྟགས་མེད་པས་སྤང་བྱ་མ་ཡིན་གྱི་ཡོངས་སུ་ཤེས་བྱ་དང་། གཞན་དབང་ནི་ཤེས་བྱ་དང་སྤང་བར་བྱ་བ་དང་། ཡོངས་གྲུབ་ནི་ཤེས་བྱ་དང་ཐོབ་པར་མངོན་སུམ་དུ་བྱ་བ་རྣམས་ཀྱིས་ལམ་གྱི་བདེན་པ་རྣམ་པར་བྱང་བར་ཡང་དག་པར་བཤད་དོ། །བཞི་པ་སྨིན་གྲོལ་ཐེག་ཆེན་གྱི་ངེས་འབྱུང་གི་དེ་ཁོ་ན་ཉིད་ལ་གཉིས་ལས་དང་པོ་རགས་པ་ཀུན་རྫོབ་ནི། དོན་མེད་པ་ལ་དོན་དུ་བརྟགས་པའི་ཀུན་རྫོབ་དང་ནི། དོན་མེད་ཀྱང་དོན་དུ་རྟོག་པ་ནི་ཤེས་པའི་ཀུན་རྫོབ་དང་། ཆོས་དབྱིངས་བརྗོད་པ་དང་རྟོག་པ་ལས་འདས་ཀྱང་དེ་བཞིན་ཉིད་ལ་སོགས་པའི་མིང་གི་རྣམ་གྲངས་ཀྱིས་ནི་བརྗོད་པ་རགས་པའི་ཀུན་རྫོབ་ཡིན་ལ་བརྟགས་པ་དང་བརྗོད་པ་གཉིས་དེའི་དབང་དུ་བྱས་ནས་བཞག་གི་དེའི་རང་བཞིན་གྱིས་ནི་མ་ཡིན་ཞེས་སོ། །གཉིས་པ་ཕྲ་བ་དོན་དམ་ལ་གཉིས་ལས། དང་པོ་དོན་དམ་ཡོངས་གྲུབ་ཏུ་བསྟན་པ་ནི། ཀུན་རྫོབ་ནི་རགས་པ་རྣམ་ཤེས་ཀྱི་ཡུལ་ཡིན་ལ། ཕྲ་བ་ཡེ་ཤེས་ཀྱི་ཡུལ་དམ་པའི་དོན་ནི་ཡོངས་གྲུབ་གཅིག་ཏུའོ། །དེ་ལ་ཅིའི་ཕྱིར་དོན་དམ་པ་ཞེས་བྱ་ཞེ་ན། དེ་བཞིན་ཉིད་ནི་ཡེ་ཤེས་དམ་པའི་དོན་དམ་ཡུལ་ཡིན་པའི་ཕྱིར་དང་། གནས་གྱུར་གྱི་དྲི་མེད་དེ་བཞིན་ཉིད་ནི་ཐོས་བྱ་དོན་དམ་མྱང་འདས་སྟེ་ལམ་གྱི་འབྲས་ཡིན་པས་དོན་དང་འདུས་བྱས་དང་འདུས་མ་བྱས་ཀྱི་ཆོས་རྣམས་ཀྱི་མཆོག་ཡིན་པས་དམ་པ་སྟེ་དོན་ཡང་ཡིན་ལ་དམ་པ་ཡང་ཡིན་པའི་ཕྱིར་དང་། སྒྲུབ་པ་དོན་དམ་ནི་འཕགས་ལམ་སྟེ་དེའི་ཡུལ་ལམ་དགོས་པ་དེ་དམ་པ་ཡིན་པས་དེ་ལྟ་ན་ནི་དོན་དམ་རྣམ་པ་གསུམ་དུ་འདོད་དོ། །དེ་ཡུལ་གྱི་སྒོ་ནས་དོན་དམ་དུ་བཞག་པས་ཕན་ཚུན་བརྟེན་ཡང་གཏན་ལ་མི་འབེབས་པའི་ངེས་པ་མེད་དེ། སེང་གེས་ནགས་ཚལ་དང་ནགས་ཚལ་གྱིས་སེང་གེ་སྲུང་བ་བཞིན་ནོ། །གཉིས་པ་ཡོངས་གྲུབ་གཉིས་སུ་བསྡུ་བ་ནི། ཆོས་ཉིད་འདུས་མ་བྱས་ནི་གཞན་དུ་འགྱུར་བ་མེད་པར་ཡོངས་སུ་གྲུབ་པ་དང་། འདུས་བྱས་ལམ་བདེན་ནི་ཤེས་བྱ་ལ་ཕྱིན་ཅི་མ་ལོག་པར་ཡོངས་སུ་གྲུབ་པ་རྣམ་པ་གཉིས་སོ། །ལྔ་པ་ཕས་རྒོལ་ཚར་གཅོད་པའི་དེ་ཁོ་ན་ལ་གཉིས་ལས། དང་པོ་འཇིག་རྟེན་གྱི་གྲགས་པ་ནི། བརྗོད་པ་བཞིན་མེད་པས་ཀུན་བརྟགས་གཅིག་གིས་འཇིག་རྟེན་པ་རྣམས་བརྡ་མ་གོམས་པ་དྲན་པའི་རྗེས་སུ་འབྲང་བའི་བློ་འདི་པ་ཡིན་གྱི་མེ་མ་ཡིན་ཞེས་སོགས་ལྟ་བ་མཐུན་པ་ནི་འཇིག་རྟེན་གྲགས་པའི་དེ་ཁོ་ན་ཉིད་དེ། དེ་ཁོ་ན་བཞིན་དུ་འཇིག་རྟེན་ལ་གྲགས་པའི་ཕྱིར་རོ། །གཉིས་པ་རིགས་པའི་གྲགས་པ་ནི། ངོ་བོ་ཉིད་གསུམ་གྱིས་ནི་རང་གི་ལྟ་བ་ལ་མི་ཞེན་པར་དགེ་བ་ཅི་ཞེས་ཚོལ་བ་དམ་པ་དང་། རིགས་པ་བཞིའི་དོན་དང་མི་འགལ་བ་ལ་མཁས་པ་གསུང་རབ་ལ་བརྟེན་ནས་བསྟན་བཅོས་བྱེད་པ་རྟོག་གེ་པ་རང་གཞན་གྱི་བསྟན་བཅོས་ལ་ལེགས་ཉེས་དཔྱོད་པ་ཅན་དག ཚད་མ་གསུམ་ལ་བརྟེན་ནས་འཐད་པ་སྒྲུབ་པའི་རིགས་པའི་གྲགས་པའི་དེ་ཁོ་ནའོ། །འཐད་པ་ནི་ཚུལ་གསུམ་པའི་རྟགས་ཡིན་ལ། སྒྲུབ་པ་ནི་གོ་བྱེད་ཀྱི་ངག་བརྗོད་པ་དང་། རིགས་པ་ནི་སྦྱོར་བ་ངེས་པ་ཅན་ནོ། །དྲུག་པ་ཐེག་ཆེན་བརྗོད་པ་སྣང་བའི་དེ་ཁོ་ན་ནི། རྣམ་པར་དག་པའི་ཡེ་ཤེས་ཀྱི་སྤྱོད་ཡུལ་རྣམ་གཉིས་ཏེ་ཉོན་སྒྲིབ་དག་པའི་ཡེ་ཤེས་ཀྱི་སྤྱོད་ཡུལ་ཉན་རང་གི་དེ་ཁོ་ན་བདེན་བཞི་དང་། ཤེས་སྒྲིབ་དག་པའི་ཡེ་ཤེས་ཀྱི་སྤྱོད་ཡུལ་ཆོས་དབྱིངས་དེ་བཞིན་ཉིད་དེ། དེ་ཁོ་ན་ཉིད་དེ་གཉིས་ནི་ཡོངས་སུ་གྲུབ་པའི་ངོ་བོ་ཉིད་གཅིག་པུ་ཁོ་ནར་བརྗོད་པ་ཡིན་ཏེ། མེད་པ་དང་གནས་ངན་ལེན་གཉིས་ཀྱི་དྲི་མས་དྲི་མ་ཅན་དུ་གྱུར་པས་ན། ཀུན་བརྟགས་དང་གཞན་དབང་གི་ངོ་བོ་ཉིད་གཞན་ནི་དེའི་ཡུལ་མ་ཡིན་པའི་ཕྱིར་རོ། །བདུན་པ་ཤེས་བྱ་ཐམས་ཅད་ལ་འཇུག་པ་བསྡུས་པའི་དེ་ཁོ་ན་ནི། རྒྱུ་མཚན་དང་མིང་དང་རྣམ་རྟོག་དང་དེ་བཞིན་ཉིད་དང་ཡང་དག་པའི་ཡེ་ཤེས་ཏེ་ཤེས་བྱ་ཐམས་ཅད་འདིར་བསྡུས་པས་ལྔ་པོ་བསྡུས་པའི་དེ་ཁོ་ན་ཞེས་བྱའོ། །དེ་ལ། འཁྲུལ་པའི་རྒྱུ་ནི་འཁྲུལ་པ་སྟེ། །དེ་ཡི་རྒྱུ་ནི་གནས་ངན་ལེན། །དེ་ཡི་འཁྲུལ་པའང་དེ་ཡི་རྒྱུ། །རང་བཞིན་ཞི་བ་དེ་ཤེས་པ། །མིག་སོགས་ཀྱི་རྣམ་ཤེས་ཀྱི་འཁྲུལ་པའི་རྒྱུ་ནི། མིག་གཟུགས་སོགས་སུ་བསྡུས་པའི་འཁྲུལ་པ་སྟེ། ཕྱི་ནང་གི་འཁྲུལ་པ་དེའི་རྒྱུ་ནི་གནས་ལེན་ཀུན་གཞིའི་བག་ཆགས་སོ། །དེའི་རྒྱུ་ནི་ཕྱི་ནང་གི་འཁྲུལ་པ་དེའོ། །དེ་བས་ན་དེ་ལ་མིང་འཇུག་གོ །མིང་གི་དབང་གིས་ཀུན་གཞི་ལ་བག་ཆགས་གནས་སོ། །རང་བཞིན་གྱིས་ཉོན་མོངས་ཞི་བ་དེ་བཞིན་ཉིད་དང་། དེ་ཤེས་པ་ནི་འཇིག་རྟེན་ལས་འདས་པའི་ཡེ་ཤེས་སོ། །ཡང་ན། ཀུན་གཞི་ཉོན་ཡིད་འཇུག་ཤེས་ཕན་ཚུན་རྒྱུ་ཡིན་པས་རྒྱུ་མཚན་དང་། མིང་གིས་བརྡ་བཞིན་རྒྱུ་མཚན་དེ་བརྗོད་པ་དང་། མཚན་མས་ངོ་བོ་དང་ཁྱད་པར་དུ་རྟོག་པ་ཁམས་གསུམ་པ་རྣམས་དང་། སྟོང་པ་ཉིད་དེ་བཞིན་ཉིད་དང་། དེ་ལ་དམིགས་པ་ཡང་དག་ཡེ་ཤེས་སོ། །དེའང་ཀུན་ནས་ཉོན་མོངས་པ་གདགས་གཞི་ཡིན་པས་རྒྱུ་མཚན་དང་པོར་བཤད་ལ། དེར་བདག་ཆོས་མིང་དེའི་འོག་ཏུ་དང་། མིང་བརྟགས་པ་བཞིན་གདགས་གཞི་ལ་རྟོག་པས་དེའི་འོག་ཏུ་རྟོག་པ་དང་། ཀུན་ནས་ཉོན་མོངས་དེའང་དེ་བཞིན་ཉིད་དང་ཡང་དག་ཡེ་ཤེས་ཀྱིས་འགག་པས་དེའི་རྗེས་ལ་དེ་གཉིས་སྨོས་སོ། །དེ་ལ་རྒྱུ་མཚན་དང་རྣམ་པར་རྟོག་པ་གཉིས་གཞན་དབང་དང་། མིང་ནི་ཀུན་བརྟགས་ཏེ། གཞན་དབང་ཀུན་བརྟགས་རྣམ་པ་གཉིས་སུ་འདུའོ། །མཉམ་བཞག་དང་དག་པ་འཇིག་རྟེན་པ་སྟེ་ཡང་དག་པའི་ཡེ་ཤེས་དེ་བཞིན་ཉིད་ནི་རྟག་ཏུའམ་རབ་ཏེ་མཛེས་པའི་དེ་ཁོ་ན་གཉིས་པོ་ནི་ཡོངས་གྲུབ་གཅིག་པུ་ཁོ་ནས་བསྡུས་པ་ཡིན་ནོ། །བརྒྱད་པ་མ་ནོར་བ་དང་དེ་བཞིན་ཉིད་བརྗོད་པ་དབྱེ་བའི་དེ་ཁོ་ན་ནི། མདོ་དགོངས་པ་ངེས་འགྲེལ་ལས་འཇུག་པའི་དང་། མཚན་ཉིད་ཀྱི་དང་། རྣམ་པར་རིག་པའི་དང་། གནས་པའི་དང་། ལོག་པར་སྒྲུབ་པའི་དང་། རྣམ་པར་དག་པའི་དང་། ཡང་དག་པར་སྒྲུབ་པའི་དེ་ཁོ་ན་སྟེ། དེ་བཞིན་ཉིད་བདུན་འབྱུང་བའི་འཇུག་པའི་དེ་ཁོ་ན་ནི། འཁོར་བ་ལ་ཐོག་ཐ་མེད་པའི་སྐྱེ་བའི་རྒྱུན་ཏེ་རྩ་བའི་ཀུན་བརྟགས་གཞན་དབང་གཉིས་སུ་རིག་པར་བྱའོ། །འདུ་བྱེད་རྣམས་སྡུག་བསྔལ་བར་གནས་པ་དང་ནི་ངན་པར་ཞུགས་པ་ནི་ལོག་པར་སྒྲུབ་པའི་དེ་ཁོ་ན་ཀུན་འབྱུང་སྟེ་འདུ་བྱེད་ལ་ཡོན་ཏན་དུ་ལྟ་བས་འཇུག་པའི་ཕྱིར། དེ་གཉིས་ཀྱང་སྔ་མ་གཉིས་པོར་རིག་པར་བྱའོ། །མཚན་ཉིད་གང་ཟག་དང་ཆོས་ལ་བདག་མེད་པ་མཚན་ཉིད་ཀྱི་དེ་ཁོ་ན་དང་། མི་རྟོག་ཡེ་ཤེས་སམ་གཞན་དུ་མི་འགྱུར་བར་རྣམ་པར་རིག་པའི་དེ་བཞིན་ཉིད་ནི་རྣམ་པར་རིག་པའི་དེ་ཁོ་ན་དང་། ཉོན་སྒྲིབ་རྣམ་པར་དག་པའི་དེ་ཁོ་ན་དྲི་མེད་དེ་བཞིན་ཉིད་དང་འགོག་བདེན་དང་ཡང་དག་པར་སྒྲུབ་པའི་དེ་ཁོ་ན་ལམ་བདེན་དང་བཞི་ལས། མཚན་ཉིད་དང་རྣམ་དག་གཉིས་འགྱུར་མེད་ཀྱི་ཡོངས་གྲུབ་དང་རྣམ་རིག་དང་སྒྲུབ་པ་གཉིས་ཕྱིན་ཅི་མ་ལོག་པའི་ཡོངས་གྲུབ་སྟེ་བཞི་ནི་ཡོངས་གྲུབ་གཅིག་པུའོ། །འདི་ལ་འཇུག་གནས་ལོག་གསུམ་གྱིས་སེམས་ཅན་མཉམ་པ་དང་། མཚན་ཉིད་དང་རྣམ་དག་གཉིས་ཀྱིས་ཆོས་མཉམ་པ་དང་། རྣམ་རིག་གིས་བྱང་ཆུབ་མཉམ་པ་དང་། སྒྲུབ་པས་ཤེས་རབ་མཉམ་པར་བསྟན་པ་སྟེ། དེ་སྨྲས་པ། སེམས་ཅན་མཉམ་པ་གསུམ་གྱིས་བརྗོད། །ཆོས་རྣམས་མཉམ་པ་གཉིས་ཀྱིས་ཏེ། །བྱང་ཆུབ་ཤེས་རབ་མཉམ་པར་ནི། །རེ་རེས་རབ་ཏུ་བསྟན་པ་ཡིན། །དགུ་པ་མཁས་པའི་དེ་ཁོ་ན་བཤད་པ་ལ་གསུམ། སྤང་བྱ་ཕུང་སོགས་ལ་བདག་ལྟ་བཤད་པ་དང་། མཁས་པའི་དེ་ཁོ་ན་བཅུ་རྩ་བར་འདུས་ཚུལ་དང་། མཁས་བྱའི་དངོས་པོ་རྣམས་བཤད་པའོ། །དང་པོ་ནི། གོང་དུ་མཁས་པའི་དེ་ཁོ་ན་རྣམ་པ་བཅུ་ནི། བདག་ཏུ་ལྟ་བའི་གཉེན་པོའོ། །ཞེས་གསུང་ན་ཕུང་སོགས་ལ་བདག་ཏུ་ལྟ་བ་གང་ཞེ་ན། འདི་ལྟ་སྟེ། ཉེར་ལེན་ཕུང་པོ་ལ་གཅིག་པུར་རིལ་པོའི་བདག་ཏུ་འཛིན་པའི་གཉེན་པོར་ཕུང་པོ་ལ་མཁས་པ་དང་། ལས་དགེ་མི་དགེའི་འབྲས་བུ་འདོད་མི་འདོད་ཀྱི་རྒྱུར་བདག་ཏུ་འཛིན་པའམ་མིག་སོགས་བདག་གིས་བསྐོ་བའི་སྒོ་ནས་བདག་རྒྱུར་འཛིན་པ་དང་། བདག་ལས་ཀྱི་རྣམ་སྨིན་ལ་ཟ་བའམ་སྐྱེ་མཆེད་ལ་ཟ་བ་པོར་བདག་ཏུ་འཛིན་པ་དང་། དགེ་མི་དགེའི་ལས་བྱེད་པ་པོར་བདག་ཏུ་ལྟ་བ་དང་ནི་རྒྱུ་དང་མཐུན་པར་འབྲས་བུ་འབྱུང་བ་དེ་ལ་དབང་བྱེད་དོ་ཞེས་བདག་རང་དབང་སྒྱུར་བར་འཛིན་པ་དང་། བདག་བདག་པོར་དང་དབང་ཕྱུག་གི་དོན་དུ་འཛིན་པ་དང་། རྒྱུ་དང་ཟ་བ་དང་བྱེད་པ་དང་དབང་བསྒྱུར་སོགས་དངོས་པོ་སྔ་མ་དག་ཀྱང་བདག་རྟག་པར་འཛིན་པ་དང་། བདག་ཀུན་ནས་ཉོན་མོངས་པ་དང་རྣམ་པར་དག་པའི་བྱང་བའི་གནས་ཏེ་རྟེན་དུ་འཛིན་པ་དང་། བདག་ལ་ཡིད་འཛིན་པའམ་དབུགས་དང་ཡིད་འགོག་པའི་སྦྱོར་ཅནཾ་དེ་ཡོད་པ་ཅན་དུ་འཛིན་པ་དང་། བདག་སྔར་བཅིངས་པས་མ་གྲོལ་བ་དང་ཕྱིས་གྲོལ་བར་འཛིན་པའི་བདག་ལྟ་སྟེ་ཕུང་པོ་ཁམས་སྐྱེ་མཆེད་ལ་སོགས་པ་འདི་དག་ལ་ནི་བདག་ཏུ་ལྟ་བ་བཅུའི་གཉེན་པོར་ཕུང་པོ་ལ་སོགས་པ་ལ་མཁས་པ་རྣམ་པ་བཅུ་བཤད་དོ། །གཉིས་པ་ནི་མཁས་བྱ་དེ་དག་རྩ་བར་ཇི་ལྟར་འདུས་ཞེ་ན། གཟུགས་མེད་པ་ཀུན་དུ་རྟོག་པ་སྟེ་བརྟགས་པའི་གཟུགས་དང་། རྐྱེན་ལས་སྐྱེས་པ་བྱིས་པས་གཟུགས་སུ་རྣམ་པར་རྟོག་པའི་གཟུགས་ཀྱི་དོན་སྔ་མ་ཉིད་དང་། ཆོས་ཉིད་ཡོངས་སུ་བསྒྲུབ་པའི་གཟུགས་སམ་ངོ་བོ་ཉིད་ཀྱི་དོན་གྱིས་ཕུང་སོགས་དེ་དག་ངོ་བོ་ཉིད་གསུམ་པོ་དེར་འདུས་སོ། །གཟུགས་ལ་ཇི་ལྟ་བ་ནས་ཚོར་སོགས་འདུས་བྱས་འདུས་མ་བྱས་ཀྱི་ཆོས་ལའང་སྦྱར་བར་བྱའོ། །གསུམ་པ་ལ་བཅུ་ལས་དང་པོ་ཕུང་པོ་ནི། ཐོག་མར་བརྗོད་པར་བྱ་སྟེ་དེའང་གསུམ་ལས། དུ་མའི་གཟུགས་གང་ཅིའང་རུང་འདས་པ་དང་མ་འོངས་པ་དང་ད་ལྟར་བྱུང་བ་དང་ནང་གིའམ་ཕྱིའམ་རགས་པའི་ཕྲ་བའམ་ངན་པའམ་གྱ་ནོམ་པའམ་ཞེས་སོགས་རྫས་མང་པོ་སྤུངས་པ་ཕུང་པོར་བརྗོད་པ་ཉིད་ནི་བསྡུས་པ་དེ་ཐམས་ཅད་གཅིག་ཏུ་བསྡུས་ཏེ་གཟུགས་ཀྱི་ཕུང་པོ་ཞེས་བྱ་བའི་གྲངས་སུ་འགྲོ་ཞེས་དང་། གཟུགས་ཀྱི་ཕུང་པོའི་མཚན་ཉིད་ཚོར་སོགས་ལ་ཡོངས་སུ་ཕྱེ་བ་སྟེ་ཐ་དད་དུ་བཞག་པའི་དོན་གསུམ་གྱིས་ཕུང་པོ་བཤད་པས་གཅིག་དང་བསྡུས་པ་དང་མཚན་ཉིད་འདྲེས་པ་རྨོངས་པའི་གཉེན་པོར་བཞག་གོ །ཚོར་བ་ལ་སོགས་ལའང་དེ་བཞིན་དུ་སྦྱར་རོ། །གཉིས་པ་ཁམས་བཤད་པ་ནི། མིག་སོགས་ཀྱི་འཛིན་པ་ནི་ས་བོན་དང་། གཟུགས་སོགས་ཀྱི་གཟུང་བའི་ས་བོན་དང་གཟུང་བ་དེ་འཛིན་པའི་རྣམ་ཤེས་ཀྱི་ས་བོན་གྱི་དོན་ནི་ཕུང་པོ་ལས་གཞན་དེ་དག་གི་ཁམས་ཀྱི་དོན་དུ་འདོད་དེ་གསེར་ལ་སོགས་པའི་དོན་ལ་གསེར་གྱི་ཁམས་ཞེས་བྱ་བ་གསེར་གྱི་ས་བོན་ལ་བརྗོད་པ་བཞིན་ནོ། །རིགས་མཐུན་གྱི་རྒྱུ་ཡིན་པས་ཁམས་ཡིན་ལ། ཁ་ཅིག་ན་རེ་མིག་སོགས་ལ་མངོན་པར་ཞེན་པའི་ལས་ཀྱིས་བསྒོས་པའི་ལས་ཀྱི་དབང་གིས་བསྒོས་པའི་ཀུན་གཞི་མིག་སོགས་ཀྱི་ཁམས་ཡིན་ནོ་ཞེས་སོ། །སློབ་དཔོན་ཕྱོགས་གླང་གིས། ལྷན་ཅིག་བྱེད་དབང་ནུས་པ་ཡི། །ངོ་བོ་གང་ཡིན་དབང་པོའང་ཡིན། །ཞེས་སོ། །གསུམ་པ་སྐྱེ་མཆེད་ནི། མིག་སོགས་ནང་གི་དྲུག་ཚོར་བའི་ཉེར་སྦྱོར་སྐྱེ་ཞིང་མཆེད་པར་བྱེད་པས་སྐྱེ་སྒོར་གྱུར་པ་དང་། མཚན་མར་འཛིན་པས་དོན་རྣམས་ཡོངས་གཅོད་ཀྱི་ཉེ་བར་སྤྱོད་པ་འདུ་ཤེས་འབྱུང་བའི་སྒོ་གཟུགས་སོགས་ཕྱིའི་དྲུག་སྟེ་བཅུ་གཉིས་ནི་ཁམས་ལས་གཞན་སྐྱེ་མཆེད་ཡིན་ནོ། །ཡུལ་ཡང་ཚོར་བ་སྐྱེ་བའི་སྒོ་ཡིན་ཡང་གནས་མིག་སོགས་ལ་ཕན་གནོད་བྱེད་པ་དང་། ཐུན་མོང་མ་ཡིན་པའི་རྟེན་དུ་གྱུར་པས་མིག་སོགས་ཚོར་བའི་སྒོར་བཞག་གོ །དེ་ལ་མིག་སོགས་སྤྲོས་པས་བསྒོས་པའི་ལས་ཀྱིས་འཕངས་པའི་ཀུན་གཞི་འགྱུར་བའི་ཁྱད་པར་རྙེད་པ་ནི་མིག་གི་སྐྱེ་མཆེད་དེ། རྒྱུ་དེ་ལས་བྱུང་བ་འཇུག་ཤེས་ལ་གཟུགས་སོགས་སུ་སྣང་བ་ནི་ཕྱིའི་སྐྱེ་མཆེད་དོ། །རང་གི་ས་བོན་གང་གསུངས་པ། །རྣམ་རིག་སྣང་བ་གང་མ་གསུངས། །དེ་དག་དེ་ཡི་སྐྱེ་མཆེད་ནི། །རྣམ་པ་གཉིས་སུ་ཐུབ་པས་གསུངས། །ཞེས་ཉི་ཤུ་པ་ལས་བཤད་དོ། །ཀུན་གཞི་གཟུགས་སོགས་དོན་དུ་སྣང་བ་དེ་གཟུགས་སུ་སྣང་བའི་བདག་རྐྱེན་ཡིན་པས་གཟུགས་ཀྱི་སྐྱེ་མཆེད་དུ་བཞག་གི དེའི་ཡུལ་དུ་གྱུར་པའི་རྒྱུ་མཚན་གྱིས་ནི་མ་ཡིན་ནོ་གསུང་ངོ་། །གཟུགས་སུ་སྣང་བ་དང་རྣམ་ཤེས་གཉིས་ངོ་བོ་གཅིག་ཀྱང་ཐ་སྙད་རྐྱེན་དུ་བཞེད་དོ། །བཞི་པ་རྟེན་འབྲེལ་ལ་ནི་མི་རྟག་པ་འདུ་བྱེད་སོགས་ཀྱི་རྒྱུ་མ་རིག་པ་བོར་ནས་རྟག་པ་དང་བདག་དང་གཙོ་བོ་དབང་ཕྱུག་སོགས་རྒྱུར་རྟོག་པ་རྒྱུ་ལ་སྒྲོ་འདོགས་པ་དང་། འདུ་བྱེད་སོགས་རྒྱུ་མེད་ཅེས་རྒྱུ་ལ་སྐུར་བ་འདེབས་པ་དང་། བདག་དང་བཅས་པའི་འདུ་བྱེད་རྣམས་མ་རིག་པ་ལས་སྐྱེ་ཞེས་འབྲས་བུ་ལ་སྒྲོ་འདོགས་པ་དང་། ལེགས་སྤྱད་ཉེས་སྤྱད་མེད་པས་འདུ་བྱེད་སོགས་མ་རིག་པའི་རྐྱེན་ལས་འབྱུང་བ་མེད་ཅེས་སྐུར་འདེབས་དང་། རྩོལ་བ་སྟེ་བྱེད་པ་ལ་འདུ་བྱེད་སོགས་སྐྱེ་བ་ལ་མ་རིག་པ་བྱེད་པ་དོན་གཞན་དང་ལྡན་པར་སྒྲོ་འདོགས་པ་དང་། མ་རིག་པ་ལ་འདུ་བྱེད་སྐྱེད་པར་བྱེད་པའི་ནུས་པ་ཙམ་མེད་ཅེས་སྐུར་འདེབས་ཏེ་དེ་ལྟར་དོན་གསུམ་ལ་སྒྲོ་འདོགས་མེད་ཅིང་སྐུར་འདེབས་མེད་པ་སྟེ། མདོར་ན་གཡོ་བ་མེད་པ་དང་མི་རྟག་པ་དང་ནུས་པའི་རྐྱེན་ལས་བྱུང་བ་རིག་པར་བྱའོ། །ལྔ་པ་གནས་དང་གནས་མིན་ནི་གནས་རྒྱུ་དང་གནས་མིན་རྒྱུ་མིན་པ་སྟེ། བདེན་པར་སྨྲ་ཞིང་ཁྲོ་བ་མེད། །སློང་བ་ཆུང་ཡང་སྦྱིན་པར་བྱ། །རྣམ་པ་འདི་གསུམ་གནས་ཀྱི་ནི། །ལྷ་ཡི་ནང་དུ་སྐྱེ་བར་འགྱུར། །ཞེས་སོ། །ཡང་ན་སྲིད་མི་སྲིད་དོ། །དེའང་བདུན་ཏེ་མི་འདོད་པའི་གཞན་དབང་ནི་སྲོག་གཅོད་སོགས་ལུས་ངག་གི་ཉེས་སྤྱོད་ཀྱིས་མི་འདོད་ཀྱང་ལས་ཀྱི་དབང་གིས་ངན་སོང་གསུམ་དུ་འགྲོ་བ་གནས་ཡིན་ལ་གོ་སྐབས་ཡོད་པ་དང་། བདེ་འགྲོར་འགྲོ་བ་གནས་མིན་པ་དང་། འདོད་པའི་གཞན་དབང་ནི་ལེགས་སྤྱད་ལས་དགེ་བས་བདེ་འགྲོ་ལྷ་མིར་འགྲོ་བ་ནི། ལེགས་སྤྱད་མེད་ན་འདོད་ཀྱང་མི་འགྲོ་བས་ལེགས་སྤྱད་ལ་རག་ལས་པས་གཞན་དབང་ངོ་། །ཉོན་མོངས་སྤངས་ཏེ་རྣམ་དག་གི་གཞན་དབང་ནི། སེམས་ཉོན་མོངས་པར་བྱེད། ཤེས་རབ་ཉམ་ཆུང་བར་བྱེད། རྒུད་པའི་ཕྱོགས་སུ་གྱུར། མྱ་ངན་ལས་འདའ་བར་མི་འགྱུར་བ། དགེ་བ་སྒྲིབ་པའི་འདོད་འདུན་གནོད་སེམས་རྨུགས་གཉིད་གཉིས་དང་ཐེ་ཚོམ་སྟེ། དེ་མ་བཏང་བར་དྲན་པ་ཉེར་བཞག ཡང་དག་སྤོང་བ། རྫུ་འཕྲུལ་གྱི་རྐང་པ། དབང་པོ། སྟོབས། བྱང་ཆུབ་ཀྱི་ཡན་ལག་གི་བར་དུ་སེམས་ཉེ་བར་འཇོག་པ་གནས་མ་ཡིན་པ་དང་། དེ་མ་བསྒོམས་ན་སྡུག་བསྔལ་གྱི་མཐའ་མྱང་འདས་མི་ཐོབ་པའམ། སྡུག་བསྔལ་རྒྱུན་འཆད་ཀ་མ་མི་བྱེད་པས་དེ་བྱེད་པ་སྒྲིབ་པ་ལྔ་བཏང་བ་ལ་ལྟོས་པས་གཞན་དབང་མཉམ་དུ་འབྱུང་བ་ལ་མཚུངས་པ་མེད་པ་ལ་རག་ལུས་པ་འཇིག་རྟེན་གྱི་ཁམས་སྟོང་གསུམ་གྱི་སྟོང་ཆེན་པོ་ལྟ་བུ་གཅིག་ཏུ་མི་འབྱུང་ཞིང་འཁོར་ལོས་བསྒྱུར་བ་ཡང་ངོ་། །ཁ་ཅིག་འཁོར་ལོས་བསྒྱུར་བ་གཉིས་གླིང་བཞིར་མི་འགྱུར་ཞེས་དང་། གཞན་དག་ནི་སངས་རྒྱས་ཀྱང་གླིང་བཞིར་ཡིན་གྱི་སྟོང་གསུམ་དགའ་ལྡན་དུ་སྐྱེ་བ་སོགས་བྱེ་བ་ཕྲག་བརྒྱ་ཡོད་ཅེས་སོ། །དབང་བྱེད་པའི་གཞན་དབང་ནི་བུད་མེད་ཀྱི་ལུས་ཀྱིས་བུད་མེད་རིན་པོ་ཆེ་ལ་སྤྱོད་མི་ནུས་པས་འཁོར་ལོས་བསྒྱུར་རྒྱལ་བྱེད་པ་གནས་མ་ཡིན་པ་དང་། བརྒྱ་བྱིན་དང་ཚངས་པ་འདོད་པའི་དབང་ཕྱུག་བྱེད་མི་སྲིད་པའོ། །ཐོབ་པ་སྐྱེས་པའི་གཞན་དབང་ནི། བུད་མེད་ཀྱིས་རང་སངས་རྒྱས་དང་སངས་རྒྱས་མི་ཐོབ་སྟེ། སྐྱེ་བོ་གཡོན་ཅན་ཐམས་ཅད་ཀྱི་སྤྱོད་ཡུལ་ཡིན་པས་བསེ་རུ་ལྟར་འདྲེ་བ་མེད་པ་མི་སྲིད་པ་དང་། ས་གསུམ་གྱི་སྟོན་པར་མི་སྲིད་པ་དང་། ཤེས་རབ་ཆུང་བས་རང་གིས་མངོན་པར་བྱང་ཆུབ་པའི་འོས་མ་ཡིན་པའི་ཕྱིར་རོ། །ཀུན་དུ་སྤྱོད་པའི་གཞན་དབང་ནི། གང་ཟག་ཕུན་སུམ་ཚོགས་པ་བདེན་མཐོང་གིས་བསམ་བཞིན་མཚམས་མེད་བྱེད་པ་དང་གསོད་པ་དང་མ་བྱིན་ལེན་པ་མི་སྤྱོད་ལ་སོ་སྐྱེས་སྤྱོད་པ་གནས་ཡིན་པ་དང་། དེས་བསླབ་པ་བཏང་བ་དང་། ཕྱི་རོལ་པ་ལ་ཡོན་གནས་ཚོལ་བ་དང་། དགེ་མཚན་དང་བཀྲ་ཤིས་ཀྱིས་ཡིད་ཆེས་པ་དང་། དགེ་སྦྱོང་དང་བྲམ་ཟེ་གཞན་གྱི་ངོར་བལྟ་བ་དང་། སྲིད་པ་བརྒྱད་འགྲུབ་པ་གནས་མིན་ལ་སོ་སྐྱེ་གནས་ཡིན་ནོ་ཞེས་སོགས་ཁམས་མང་པོ་པའི་མདོ་བཞིན་ནོ། །དེ་གཞན་དབང་ཉིད་ཀྱི་དོན་ཏེ་སྔ་མ་ལས་གཞན་གནས་དང་གནས་མ་ཡིན་ནོ། །དྲུག་པ་དབང་པོ་ནི་གང་ཞིག་ལ་དབང་བྱེད་པའི་དབང་པོ་ནི་ཉི་ཤུ་རྩ་གཉིས་སུ་མདོ་ལས་གསུངས་ལ། དེའང་གཟུགས་སོགས་ཡུལ་དྲུག་འཛིན་པའི་རྣམ་ཤེས་ལ་ལྷག་པར་དབང་སྟེ་རྒྱུ་བྱེད་པའི་མིག་སོགས་དྲུག་དབང་པོར་བཞག་པ་དང་། སྲོག་གིས་རིས་མཐུན་གནས་པ་ལ་དབང་བྱེད་དེ། ལས་ཀྱིས་བྱས་པའི་སྐད་ཅིག་ཕྱི་མར་མཚམས་སྦྱོར་ནུས་པའི་བྱེ་བྲག་དེའི་དབང་གིས་མི་འཆི་ལ། ཁ་ཟས་ཡོད་ཀྱང་ཚེ་ཟད་ན་འཆི་བའི་ཕྱིར་རོ། །རིགས་རྒྱུན་མི་འཆད་པར་འབྱུང་བས་རིགས་འཚོབ་པ་ལ་ཕོ་མོའི་དབང་པོས་དབང་བྱེད་དེ། དེའི་དབང་གིས་བུ་འབྱུང་བར་བྱེད་ཀྱི་དྲི་ཟ་ནི་ཡོད་ཀྱང་མ་ནིང་ལ་བུ་འབྱུང་བའི་མཐུ་མེད་པའི་ཕྱིར་རོ། །བདེ་སོགས་ཚོར་བ་ལྔ་ནི་ལས་ཀྱི་འབྲས་བུ་ལ་ཉེ་བར་ལོངས་སྤྱོད་པ་ལ་དབང་བྱེད་ཀྱི། མིང་གཟུགས་ནི་དེ་ལ་དབང་མི་བྱེད་དེ། ལས་དེ་གཙོ་བོར་ཚོར་བའི་རྒྱུ་ཡིན་པའི་ཕྱིར་རོ། །དད་སོགས་ལྔས་འཇིག་རྟེན་པའི་ལམ་གྱིས་ཉོན་མོངས་སྤངས་པའི་རྣམ་དག་ལ་དབང་བྱེད་དེ། དེ་དག་མ་དད་པ་སོགས་ཀྱི་གཉེན་པོ་ཡིན་ཞིང་འཇིག་རྟེན་པའི་ལམ་ལ་བཞག་པས་སོ། །ཁ་ཅིག་ཐར་པ་ཆ་མཐུན་གྱི་ཕྱེ་བའི་ཕྱིར་ཞེས་སོ། །འཇིག་རྟེན་ལས་འདས་པའི་ལམ་གྱིས་ཉོན་མོངས་སྤངས་པའི་རྣམ་དག་ལ་དབང་བྱེད་པ་ཉིད་ཀྱི་ཕྱིར་ནི་ཀུན་ཤེས་བྱེད་པ་དང་ཀུན་ཤེས་པ་དང་ཀུན་ཤེས་ལྡན་པ་གསུམ་སྟེ་དེ་རྣམས་མཐོང་ལམ་ལ་སོགས་ལམ་གྱིས་བསྡུས་པའི་ཕྱིར་རོ། །དེའང་རྟེན་པའི་བྱེ་བྲག་གིས་དབང་པོ་དགུ་ལ་དེ་གསུམ་དུ་འཇོག་ཅེས་ཉན་ཐོས་པ་འདོད་ལ། སེམས་ཙམ་པ་ནི་ཡིད་མི་བདེ་དང་བཅས་པ་བཅུ་ལ་དབང་པོ་སྔ་མ་གཉིས་སུ་འཇོག་ལ། །ཡིད་མི་བདེ་ནི་སྦྱོར་བའི་དུས་ན་ངེས་འབྱེད་ཆ་མཐུན་གྱི་འོག་ཏུ་ཐར་པ་མཆོག་འདོད་པས་བསྡུས་པར་རིག་པར་བྱའོ། བདུན་པ་དུས་གསུམ་ནི། དུས་གང་དེའི་རྒྱུ་དང་འབྲས་བུ་རྣམས་རང་འབྲས་བསྐྱེད་ཟིན་པ་དང་། རང་འབྲས་ཀྱང་ཞིག་པའི་སྒོ་ནས་སྤྱད་ཟིན་པ་འདས་པ་དང་། དེའི་རྒྱུ་རྣམས་སྤྱད་ཟིན་ལ་འབྲས་བུ་མ་སྤྱད་པ་ད་ལྟ་བ་དང་། དེ་བཞིན་དུ་དུས་དེའི་རྒྱུ་དང་འབྲས་བུ་གང་ཡང་མ་སྤྱད་པ་ནི་མ་འོངས་པ་སྟེ་དེ་ནི་སྔ་མ་ལས་གཞན་དུས་གསུམ་ཡིན་ནོ། །བརྒྱད་པ་བདེན་བཞི་ནི། གང་ཅི་ཚོར་ཡང་རུང་དེ་ནི་སྡུག་བསྔལ་ལོ་ཞེས་གསུངས་པས་ཁམས་གསུམ་གྱི་ཚོར་བ་གསུམ་དང་བཅས་པའི་དོན་ནི་སྡུག་བསྔལ་ཡིན་ལ། ཚོར་བའི་རྒྱུ་ནི་གནས་ཏེ། མདོར་ན་ཉེར་ལེན་ཅན་གྱི་ཕུང་པོ་ལྔ་སྡུག་བསྔལ་ཡིན་ནོ། །སྡུག་བདེན་དེའི་རྒྱུ་ཀུན་འབྱུང་ནི་སྡུག་བསྔལ་དེ་སྒྲུབ་པར་བྱེད་པའི་རྒྱུ་ཟག་བཅས་ལ་སྲེད་པ་སྔོན་དུ་སོང་བའི་སྒོ་གསུམ་གྱི་ལས་ཡིན་ནོ། །བདག་དང་བདག་གིར་འཛིན་བྱས་པས། །འདུས་བྱས་སྤྱོད་ཡུལ་ཅན་ཆགས་ནི། །རྒྱུ་ཡིན་ཞེས་ཀྱང་གསུངས་སོ། །སྡུག་ཀུན་དེ་མི་སྐྱེ་བས་ཞི་བ་ལྷག་མེད་དང་ལྷག་བཅས་ཀྱི་མྱང་འདས་ནི་འགོག་བདེན་དང་། སྡུག་ཀུན་དེ་གཉིས་ཀྱི་གཉེན་པོ་དེ་གཉིས་འགོག་པར་འགྲོ་བའི་དོན་དང་ལྡན་པའི་ཕྱིར་ན་ལམ་བདེན་ཡིན་ཏེ། སྔ་མ་ལས་གཞན་བདེན་བཞིའི་དོན་དུ་འདོད་ཅེས་པའོ། །དགུ་པ་ཐེག་པ་གསུམ་ནི། མྱང་འདས་དང་འཁོར་བའི་རྣམ་པ་བཅུ་དྲུག་ཏུ་ཤེས་ཤིང་། གཞན་སངས་རྒྱས་དང་བྱང་སེམས་ལས་ཐོས་ནས་འཁོར་བ་ལས་ངེས་པར་འབྱུང་བའི་ཕྱིར་ཉན་ཐོས་ཀྱི་ཐེག་པའོ། །མྱ་འདས་དང་འཁོར་བའི་ཡོན་ཏན་དང་སྐྱོན་ཤེས་པས་སྲིད་པ་མཐའ་མའི་ཚེ་གཞན་ལས་མ་ཐོས་པར་ཚུལ་དེས་བདག་གིས་ནི་ངེས་པར་འབྱུང་བའི་ཕྱིར་རང་སངས་རྒྱས་ཀྱི་ཐེག་པའོ། །གཞན་ལས་མ་ཐོས་པར་འཁོར་འདས་ཀྱི་ཆོས་བརྗོད་མེད་དུ་རྟོགས་པའི་རྣམ་པར་མི་རྟོག་པའི་ཤེས་པས་གཞན་ལས་མ་ཐོས་པར་བདག་གིས་ནི་ངེས་པར་འབྱུང་བའི་ཕྱིར་ཐེག་པ་ཆེན་པོ་སྟེ་སྔ་མ་ལས་གཞན་ཐེག་པ་གསུམ་ཞེས་བྱའོ། །བཅུ་པ་འདུས་བྱས་དང་འདུས་མ་བྱས་ནི་ངོ་བོ་དང་ཁྱད་པར་གྱི་ཐ་སྙད་དུ་བཏགས་པ་དང་བབས་པ་ནི་མིང་དང་ཚིག་གི་ཚོགས་ཡིན་ལ་དེ་གཉིས་གསལ་བྱེད་ཡིན་པས་ཡི་གེའི་ཚོགས་ཀྱང་བཏགས་པའོ། །ཀུན་འབྱུང་བདེན་པར་བསྡུས་པའི་ཀུན་གཞི་ས་བོན་གྱི་རྒྱུར་བཅས་ཞེས་པ་དང་། རྒྱུ་མཚན་ནི་སྣོད་སེམས་ཅན་གྱི་དབང་པོ་དང་བཅས་པའི་ལུས་དང་། ལོངས་སྤྱོད་གཟུགས་སོགས་ལ་དང་། ཡང་ན་བཟའ་བཏུང་སོགས་སུ་སྣང་བའི་ཀུན་གཞི་རྣམ་ཤེས་སོ། །དེ་གང་གི་རྒྱུ་མཚན་ཡིན་ཞེ་ན། མིང་གི་ཚོགས་ལ་སོགས་པས་དེ་དག་གི་ངོ་བོ་ཉིད་དང་ཁྱད་པར་བརྗོད་པའི་ཕྱིར་རོ། །དེ་དག་གི་རྗེས་སུ་འབྲང་བས་དོན་གྱི་ངོ་བོ་དང་ཁྱད་པར་ལ་ཞེན་པའི་སེམས་དང་སེམས་ལས་བྱུང་བ་འཇུག་ཤེས་སུ་བསྡུས་པ་ཉོན་ཡིད། འཛིན་པ་ཚོགས་ལྔ། ཡིད་རྟོག་པ་རྣམས་ཀྱི་རྒྱུ་མཚན་ཡིན་ནོ། །ཡང་ན་ཁ་ཅིག་ངོ་བོ་ཁྱད་པར་དུ་འདོགས་པའི་མཚན་མ་འདུ་ཤེས་དང་། གནས་ལོངས་སྤྱོད་བསྡུས་པའི་ཀུན་གཞི་ནི་བག་ཆགས་རྟས་བྱེད་ཡིན་པས་གཞིའི་རྒྱུ་མཚན་དང་ཡིད་དང་འཛིན་པ་དང་རྣམ་རྟོག་ནི་དམིགས་བྱ་དམིགས་བྱེད་ལ་མཚན་མར་བྱེད་པས་དམིགས་བྱ་དམིགས་བྱེད་ཀྱི་རྒྱུ་ཡིན། ཞེས་སོ། །དེ་ལྟར་མཚུངས་ལྡན་དང་བཅས་པ་དེ་ནི་གཞན་དབང་ཡིན་པས་ལས་ཉོན་གྱིས་བྱས་པའི་འདུས་བྱས་སོ། །འདུས་མ་བྱས་ནི་སྡུག་བསྔལ་རྒྱུ་བཅས་རབ་ཏུ་ཞི་བ་འགོག་པ་དང་ཞི་བྱེད་ལམ་བདེན་གྱི་དམིགས་པའི་དོན་དེ་བཞིན་ཉིད་དང་བཅས་པའོ། །ལས་ཉོན་གྱིས་མ་བྱས་ཤིང་འདུས་བྱས་ཀྱིས་ཕྱེ་བའི་རྣམ་གྲངས་ཀྱིས་ན་ལམ་བདེན་ཡང་འདུས་མ་བྱས་སོ། །སོ་སོར་བརྟག་མིན་གྱི་འགོག་པ་དང་། ནམ་མཁའ་ནི་ཀུན་ནས་ཉོན་མོངས་དང་རྣམ་བྱང་གི་དམིགས་པ་མ་ཡིན་པས་བཏང་སྙོམས་སུ་མཛད་དམ་སྙམ་དུ་སེམས་སོ། །དེ་ལྟར་འདུས་བྱས་དང་འདུས་མ་བྱས་ཀྱི་དོན་ནི་མཁས་པའི་དངོས་པོ་བཅུའི་ཐ་མ་ཉིད་དུ་བསྟན་པ་ཡིན་ནོ། །ལེའུ་གསུམ་པ་སྟེ་དེ་ཁོ་ནའི་ལེའུའི་བཤད་པ་རྫོགས་སོ།། ༈ །།དེ་ཁོ་ན་རབ་ཏུ་རྟོགས་པ་བསྒོམས་ནས་སྒྲིབ་པ་སྤོང་པར་འགྱུར་བས་དེ་ཁོ་ནའི་རྗེས་ལ། བཞི་པ་གཉེན་པོ་སྒོམ་པ་ལ་གསུམ་སྟེ། རྒྱས་པར་བྱང་ཆུབ་ཕྱོགས་མཐུན་གྱི་དབྱེ་བ་དང་། ཐོག་མའི་སྒོམ་པ་སོགས་གསུམ་དུ་བསྡུས་པའི་དབྱེ་བ་དང་། བླ་མ་དང་བཅས་པ་བླ་ན་མེད་པའི་སྒོམ་པའོ། །དང་པོ་ལ་བདུན་ལས། དང་པོ་བདེན་བཞི་ལ་བྱང་བར་བྱེད་པའི་སྒོམ་པ་ནི། དེའང་བྱིས་པ་རྣམས་འཁོར་འདས་ཀྱི་སྐྱོན་ཡོན་མ་མཐོང་ནས་འཁོར་བ་ལ་ཞེན་ཅིང་མྱང་འདས་ལ་སྐྲག་ལ། དེའང་བདེན་པ་མཐོང་ནས་ལྡོག་པས་འཁོར་བ་ལ་སྐྱོ་བ་དང་མྱང་འདས་ཐོབ་པར་བྱ་བའི་ཕྱིར་ཏེ། དེའང་ལུས་ནི་འདུས་བྱས་ཀྱང་གཞན་དུ་འགྱུར་བས་འདུ་བྱེད་ཀྱི་སྡུག་བསྔལ་ཏེ། འདུ་བྱེད་དམ་སྐྱེ་བ་དེ་གནོད་པ་ཐམས་ཅད་ཀྱི་གཞི་ཡིན་པས་གནས་ངན་ལེན་ཞེས་བྱ་སྟེ། སྐྱེ་འདི་གནོད་ཡིན་སྐྱེ་བ་ཡོད་ན་རྒ་དང་འཆི་བ་དང་། །ནད་དང་ཕོངས་དང་གསོད་དང་འཆིང་བ་ལ་སོགས་དགྲ་རྣམས་ཡོད། །ཅེས་སོ། །འཕགས་པ་རྣམས་དང་མི་མཐུན་པས་སྡུག་བསྔལ་ལོ། །དེའི་ཕྱིར་ལུས་ལ་མི་གཙང་སོགས་སུ་བཏགས་པས་སྡུག་བསྔལ་བདེན་པ་ལ་འཇུག་གོ །མ་རིག་པའི་འདུ་ཤེས་ཏེ་རེག་པ་ལས་བྱུང་བའི་ཚོར་བ་ནི་མི་འབྲལ་བ་མི་ཕྲད་པར་སྲེད་པའི་རྒྱུའི་ཕྱིར་སྲེད་པ་ཀུན་འབྱུང་བདེན་པ་ཡིན་པས་ཚོར་བ་དེ་ལ་ངོ་བོ་དང་འབྲས་བུ་དང་མི་རྟག་པ་དང་སྡུག་བསྔལ་བ་སོགས་སུ་ཡོངས་སུ་བརྟགས་པས་ཀུན་འབྱུང་བདེན་པ་ལ་འཇུག་གོ །བདག་ཏུ་བཟུང་བའི་གཞི་སེམས་ལ་མི་རྟག་སོགས་སུ་བརྟགས་པས་རྟག་སོགས་ཀྱི་བདག་མེད་པར་ཤེས་ནས་བདག་ཆད་དོགས་མེད་པའི་ཕྱིར་འགོག་བདེན་ལ་འཇུག་གོ །ཀུན་ནས་ཉོན་མོངས་དང་རྣམ་བྱང་གི་ཆོས་ལ་བདག་མེད་སོགས་སུ་བརྟགས་པས་ཆགས་སྡང་དང་མི་སྡུག་པ་དང་བྱམས་པ་སོགས་བླང་དོར་ལ་མ་རྨོངས་པའི་ཕྱིར་སྤང་གཉེན་ཤེས་ནས་གཉེན་པོ་ལམ་བདེན་ལ་འཇུག་སྟེ། ལུས་སོགས་ཀྱི་རང་སྤྱིའི་མཚན་ཉིད་རྣམས་སྒོམ་པ་དང་། བྱང་སེམས་ཀྱི་རྟོག་པ་སྤང་པའི་ཕྱིར་ལུས་སོགས་མི་དམིགས་པར་ཡང་བསྒོམ་མོ། །དེས་ན་དེ་སྒོམ་པ་བདེན་པ་བཞི་ལ་འཇུག་པར་བྱ་བའི་ཕྱིར་རོ། །དེས་ན་བྱང་ཆུབ་ཕྱོགས་ཆོས་ཀྱི་དང་པོར་དྲན་པ་ཉེ་བར་བཞག་པ་སྒོམ་པ་རྣམ་པར་བཞག་གོ །གཉིས་པ་མེ་དགེ་བ་སྲབ་པར་བྱེད་པའི་སྒོམ་པ་ནི། དེའི་འོག་ཏུ་ཟག་བཅས་ཟག་མེད་ལ་སོགས་པའི་བྱེ་བྲག་གིས་མི་མཐུན་ཕྱོགས་མི་དགེ་བ་དང་གཉེན་པོ་དགེ་བ་རྣམས་རྣམ་པ་ཐམས་ཅད་དུ་ཡོངས་སུ་ཤེས་ན། མི་དགེ་བ་སྐྱེས་པ་དང་མ་སྐྱེས་པ་དེ་དག་མི་སྐྱེད་ཅིང་སྤང་བའི་ཕྱིར་དང་དགེ་བ་མ་སྐྱེས་པ་བསྐྱེད། སྐྱེས་པ་གནས་པ་དང་ཕྱིར་ཞིང་འབྱུང་བ་དང་ཡོངས་སུ་རྫོགས་པའི་ཕྱིར་འདུན་པ་བསྐྱེད་དོ། །འབད་དོ། །བརྩོན་འགྲུས་རྩོམ་མོ་སེམས་རབ་ཏུ་འཛིན་ཏོ། །ཡང་དག་པར་འཇོག་གོ་ཞེས་འབྱུང་བའི་སྤང་གཉེན་གཉིས་གཉིས་ཀྱི་བརྩོན་འགྲུས་ནི་རྣམ་པ་བཞི་དག་རབ་ཏུ་འབྱུང་ལ། འདིས་སྒོ་གསུམ་ཡང་དག་པར་འཛིན་ཅིང་འཇོག་པས་ཡང་དག་འཇོག་པ་ཞེས་བྱ་སྟེ། མཛོད་ལས། བརྩོན་འགྲུས་ཡང་དག་འཇོག་ཅེས་བྱ། །ཞེས་སོ། །དགེ་བ་སྐྱེས་པ་གནས་པ་ནི་མི་ཉམས་པའོ། །ཕྱིར་ཞིང་འབྱུང་བ་ནི་རྒྱུན་དུ་སྐྱེ་བའོ། །ཡོངས་སུ་རྫོགས་པ་ནི་ཕུལ་དུ་ཕྱིན་པར་འགྱུར་པའོ། །འདུན་པ་སྐྱེ་བ་ནི་གུས་པར་བརྩོན་འགྲུས་རྩོམ་པའི་སྦྱོར་བ་དང་། འབད་པ་ནི་ལེ་ལོ་སྤངས་ཏེ་ལུས་སེམས་མངོན་དུ་བྱེད་པ་དང་། བྱིང་རྒོད་བསལ་བའི་བརྩོན་འགྲུས་རྩོམ། ཞེས་དང་། ཇི་ལྟར་རྩོམ་ན་ཡང་དག་པར་ཤེས་བྱ་ཕུང་པོ་ཁམས་སོགས་ཀྱི་རབ་དབྱེ་དང་། དགའ་བྱའི་ཆོས་སངས་རྒྱས་ཀྱི་ཡོན་ཏན་མཛད་པ་བཅུ་གཉིས་སོགས་ཡིད་ལ་བྱེད་པས་བྱིང་བའི་སེམས་རབ་ཏུ་འཛིན་ཏོ། །རྒོད་ནའང་དམིགས་པ་དེ་ལ་སེམས་འཇོག་ཅིང་འཛིན་ཏོ། །གསུམ་པ་ཏིང་ངེ་འཛིན་སྦྱང་བར་བྱེད་པའི་སྒོམ་པ་ལ་གསུམ་ལས། དང་པོ་ངོ་བོ་དངོས་ནི། མི་མཐུན་ཕྱོགས་བསལ་བའི་ཕྱིར་བརྩོན་འགྲུས་རྩོམ་པ་དེ་དང་སེམས་གནས་པའི་ཏིང་ངེ་འཛིན་ལས་སུ་རུང་བ་ཉིད་དེ་ལས་སུ་རུང་བ་ཁྱད་པར་ཡང་མངོན་ཤེས་ལ་སོགས་དོན་རྣམས་ཐམས་ཅད་འབྱོར་པར་ནུས་པར་འགྱུར་བའི་རྒྱུ་སྟེ། དེའང་ནམ་མཁའ་ལ་འགྲོ་བ་དང་སྤྲུལ་པ་སོགས་རྫུ་འཕྲུལ་གྱི་གནས་སུ་གྱུར་པའམ། ཡང་ན་ནམ་མཁའ་ལ་འགྲོ་བས་རྫུ་འཕྲུལ་ཏེ་རྐང་པ་ནི་དེའི་གཞི་ཡིན་པས་སོ། །དེ་ལ་འདུན་པའི་ཏིང་ངེ་འཛིན་དང་། བརྩོན་འགྲུས་ཀྱི་ཏིང་ངེ་འཛིན་དང་། སྤྱོད་པའི་ཏིང་ངེ་འཛིན་ནི་སྤོང་བའི་འདུ་བྱེད་དང་ལྡན་པ་རྫུ་འཕྲུལ་གྱི་རྐང་པ་བཞི་པའོ། །དེ་དག་གི་མཚན་ཉིད་ནི་མངོན་པ་ཀུན་ལས་བཏུས་ལས་ཤེས་པར་བྱའོ། །ཏིང་ངེ་འཛིན་ལས་སུ་རུང་བ་དེའང་ཉེས་པ་ལྔ་སྤོང་བའི་ཕྱིར་དུ་སྟེ། འདུ་བྱེད་པ་དང་རྩོལ་བ་དང་དད་པ་དང་ཤིན་ཏུ་སྦྱངས་པ་དང་བཞི། དྲན་ཤེས་བཞིན་སེམས་པ་བཏང་སྙོམས་ཏེ་བརྒྱད་བསྟེན་ཅིང་བསྒོམས་པའི་རྒྱུ་ལས་བྱུང་བའོ། །གཉིས་པ་སྤང་བྱ་ངོས་བཟུང་བ་ནི། སྦྱོར་བའི་ཚེ་ཉེས་པ་ལེ་ལོ་དང་ནི་བརྩོན་པའི་ཚེ་གདམས་ངག་རྣམས་བརྗེད་པས་སེམས་མཉམ་པར་བཞག་པ་མེད་པ་དང་། མཉམ་གཞག་གི་ཚེ་བྱིང་བ་དང་རྒོད་པ་གཉིས་ཉེས་པ་གཅིག་ཏུ་བྱས་པ་སྟེ་དེས་སེམས་ལས་སུ་རུང་བ་མེད་པས་དང་། བྱིང་རྒོད་དུ་གྱུར་པའི་ཚེ་དེ་ཞི་བར་འདུ་མི་བྱེད་པའི་བཏང་སྙོམས་དང་། མཉམ་ཉིད་དུ་གྱུར་ནས་ཞི་ཚེ་ཡང་མངོན་པར་འདུ་བྱེད་པ་སེམས་པ་ཉིད་དེ་དག་ནི་ཉེས་པ་ལྔར་འདོད་དོ། །གསུམ་པ་གཉེན་པོ་རྣམ་པར་གཞག་པ་ནི། ལེ་ལོའི་གཉེན་པོ་བཞི་སྟེ། འདོད་པའི་འདུན་པ་དང་། རྩོལ་བ་བརྩོན་འགྲུས་དང་། ཡིད་ཆེས་པའི་དད་པ་དང་། ལས་སུ་རུང་བ་ཤིན་ཏུ་སྦྱངས་པ་སྟེ། དེ་དག་ཀྱང་རིམ་པ་བཞིན་དུ་རྩོལ་བའི་གནས་འདུན་པ་དང་དེ་ལ་གནས་པ་པོ་རྩོལ་བ་སྟེ་འདོད་པ་ནི་རྩོལ་བའི་སྔོན་དུ་འགྲོ་བས་སོ། །གནས་འདུན་པའི་ནི་རྒྱུ་དད་པ་སྟེ་ཡིད་ཆེས་ན་དད་པ་འབྱུང་བས་སོ། །གནས་པ་རྩོལ་བའི་འབྲས་བུ་ཤིན་ཏུ་སྦྱངས་པ་ཉིད་དུ་འདོད་དེ་བརྩོན་པར་བྱས་པ་གནས་ངན་ལེན་གྱི་རྟོག་པ་ཉེས་པ་དང་བྲལ་ནས་དགའ་བ་སྐྱེས་ཞིང་དགའ་བས་ལུས་སེམས་ཤིན་ཏུ་སྦྱངས་ཏེ་ལས་སུ་རུང་ནས་ཏིང་ངེ་འཛིན་ཁྱད་པར་དུ་འགྲོ་བའི་ཕྱིར་རོ། །འདིར་བརྩོན་འགྲུས་རྒྱུ་འབྲས་དང་བཅས་པ་ལེ་ལོའི་གཉེན་པོའོ། །སྤོང་བའི་འདུ་བྱེད་ལྷག་མ་བཞི་ནི་སེམས་གནས་པའི་གདམས་ངག་གི་དམིགས་པ་བརྗེད་པར་མ་གྱུར་པ་དྲན་པ་ནི་གདམས་ངག་བརྗེད་པའི་གཉེན་པོ་དང་། ཤེས་བཞིན་ནི་དྲན་པ་མ་བརྗེད་ནས་བྱིང་དང་རྒོད་པ་རྟོགས་པ་སྟེ་བྱིང་རྒོད་ཀྱི་གཉེན་པོའོ། །བྱིང་རྒོད་རྟོགས་ན་དེ་སྤོང་བའི་ཕྱིར་སེམས་ཡུལ་ལ་མངོན་པར་འདུ་བྱེད་སེམས་པ་ནི་མངོན་པར་འདུ་མི་བྱེད་པ་བཏང་སྙོམས་ཀྱི་གཉེན་པོ་དང་། བྱིང་རྒོད་ཞི་བའི་ཚེ་མཉམ་པ་རྣལ་དུ་འཇུག་པའི་བཏང་སྙོམས་སུ་བྱེད་པ་ནི་འདུ་བྱེད་པའི་སེམས་པའི་གཉེན་པོའོ། །བཞི་པ་གོང་མ་ཐར་ཆ་སྐྱེད་པའི་བསྒོམ་པ་ནི། དད་པ་བརྩོན་འགྲུས་དྲན་པ་ཏིང་ངེ་འཛིན་ཤེས་རབ་རྫུ་འཕྲུལ་གྱི་རྐང་པ་རྣམས་ཀྱིས་སེམས་ལས་སུ་རུང་བ་སེམས་རྒྱུད་ལ་ཐར་པའི་ཆ་དང་མཐུན་པའི་དགེ་རྩ་སྐྱེད་ན་དེ་དག་གིས་དབང་པོའི་མིང་ཐོབ་བོ། །འདུན་པའི་རྒྱུ་ཡིན་པས་དད་པ་ལ་འདུན་པ་ཞེས་རྗོད་བྱེད་དེ་ཞོ་དང་ག་གོན་ལ་རིམས་ཞེས་བྱ་བ་བཞིན་ནོ། །ཡང་ན་འདུན་པ་སྟེ། འདོད་པའི་དད་པ་དབང་བྱེད་པ་དང་སྦྱོར་བའི་བརྩོན་འགྲུས་དབང་བྱེད་པས་དབང་པོ་དང་། དམིགས་པ་གསལ་ཞིང་བརྗེད་པར་མ་གྱུར་པའི་དྲན་པ་དབང་བྱེད་པས་དབང་པོ་དང་། སེམས་རྩེ་གཅིག་ཏུ་མི་འཕྲོ་བ་ཏིང་ངེ་འཛིན་གྱི་དབང་པོ་དང་། ཆོས་ལ་རབ་ཏུ་འབྱེད་པའི་ཤེས་རབ་ཀྱང་དབང་བྱེད་པས་དབང་པོར་བཞག་ལ། གོ་རིམ་ནི་དད་ན་འཁོར་བ་ལས་འབྱུང་ལ་འབྱུང་བའི་ཕྱིར་བརྩོན་འགྲུས་རྩོམ་ལ། དེ་བརྩམས་ན་བསླབ་པ་གསུམ་བསྒྲུབས་ཏེ་དྲན་པ་ཏིང་ངེ་འཛིན་ཤེས་རབ་བོ། །ལྔ་པ་མཐོང་ལམ་དང་འདྲེས་བའི་སྒོམ་ལམ་ལ་གཉིས་ལས་དང་པོ་སྟོབས་ལྔ་སྒོམ་པ་ནི། དད་སོགས་དེ་དག་གི་མི་མཐུན་ཕྱོགས་མ་དད་སོགས་ནི་སྲབ་མོ་གྱུར་པའི་ཕྱིར་དེས་མི་རྫི་བ་ནི་དད་སོགས་སྟོབས་ལྡན་དུ་གྱུར་པ་སྟོབས་ལྔ་སྟེ་སྔ་མ་སྔ་མ་ལས་འབྲས་བུ་ཕྱི་མ་ཕྱི་མ་སྐྱེ་བའི་རིམ་པ་ཡིན་ཏེ། འབྲས་བུ་ལ་དད་ན་རྒྱུ་ལ་བརྩོན་འགྲུས་རྩོམ་ལ། བརྩོན་འགྲུས་རྩོམ་པ་དྲན་པ་ཉེ་བར་གནས་པ་དང་། དེ་གནས་ན་གཡེང་བ་མེད་པས་སེམས་མཉམ་པར་འཇོག་ཅིང་། མཉམ་པར་བཞག་ན་ཡང་དག་པ་ཇི་ལྟ་བ་བཞིན་ཤེས་པའི་ཕྱིར་རོ། །གཉིས་པ་དེ་ངེས་འབྱེད་བཞི་ལ་བཞག་པ་ནི། ངེས་འབྱེད་ཆ་མཐུན་དེ་དབང་པོའི་དུས་ལའམ་སྟོབས་ཀྱི་དུས་ལ་ཡིན་ཞེ་ན། དབང་པོ་རྣམས་ངེས་འབྱེད་ཆ་མཐུན་དྲོད་རྩེ་གཉིས་དང་སྟོབས་རྣམས་ལ་ངེས་འབྱེད་ཆ་མཐུན་གཉིས་ཏེ་བཟོད་པ་དང་འཇིག་རྟེན་ཆོས་མཆོག་གཉིས་བཞག་གོ །དེ་ལ་དད་སོགས་ཆུང་ངུ་དྲོད་དང་། འབྲིང་རྩེ་མོ་དང་། ཆེན་པོ་ལ་ཆུང་འབྲིང་ཆེ་གསུམ་ནི་བཟོད་པ་ཆུང་འབྲིང་ཆེ་བ་རྣམས་དང་། ཆེན་པོའི་ཆེན་པོ་ནི་ཆོས་མཆོག་ལའོ། །ངེས་འབྱེད་འདི་དག་ཀྱང་ཏིང་ངེ་འཛིན་དང་ཤེས་རབ་ཀྱི་རང་བཞིན་ཡིན་ལ། འཕགས་ལམ་གྱི་མེས་ཉོན་མོངས་བསྲེག་ནུས་དང་པོའི་རང་བཞིན་ཡིན་པས་དྲོད་དང་། དགེ་བའི་རྩ་བ་རྣམས་གཡོ་བ་ལས་རྩེ་མོར་ཕྱིན་པ་དང་། བདེན་པའི་དོན་ལ་བཟོད་པས་དང་། ཟག་བཅས་ཡིན་ལ་ཟག་བཅས་ཀྱི་ཆོས་གཞན་ལས་དམ་པ་ཡིན་པའི་ཕྱིར་རོ། །དྲུག་པ་དེ་ཁོ་ན་ལ་ཞུགས་པའི་སྒོམ་པ་ནི། དེ་ཁོ་ན་ཉིད་མི་མཐོང་བ་མཐོང་བ་མཐོང་བའི་ལམ་དུ་དྲན་པ་སོགས་དྲུག་བྱང་ཆུབ་དང་མཐུན་པས་བྱང་ཆུབ་ཀྱི་ཡན་ལག་རྣམས་སོ། །དེ་ལ་ཆོས་རབ་ཏུ་རྣམ་འབྱེད་ནི་བྱང་ཆུབ་ཀྱི་ཡེ་ཤེས་ཀྱི་ངོ་བོ་ཡིན་པས་རང་བཞིན་ཡན་ལག་སྟེ། ཁ་ཅིག་བར་ཆད་མེད་ལམ་བྱང་ཆུབ་ཀྱི་ཡན་ལག་ཡིན་ལ། རྣམ་གྲོལ་ནི་བྱང་ཆུབ་ཅེས་ཟེར་རོ། །དྲན་པ་ནི་བྱང་ཆུབ་ཀྱི་གནས་ཀྱི་ཡན་ལག་སྟེ། དེའི་སྟོབས་ཀྱིས་དམིགས་པ་ལས་མི་གཡེང་བར་གནས་པའི་ཡན་ལག་དང་། གསུམ་པ་བརྩོན་འགྲུས་ནི་སོ་སྐྱེའི་ས་ལས་ངེས་པར་འབྱུང་བའི་ཡན་ལག་དང་། བཞི་པ་དགའ་བ་ཡང་དག་བྱང་ཆུབ་ཀྱི་ཡན་ལག་ནི་དེས་ལུས་སེམས་ལ་ཕན་འདོགས་པས་ཕན་ཡོན་གྱི་ཡན་ལག་ཡིན་ནོ། །ཤིན་ཏུ་སྦྱངས་པ་ཏིང་ངེ་འཛིན་བཏང་སྙོམས་གསུམ་ཉོན་མོངས་པའི་གཉེན་པོ་ཡིན་པས་སམ་ཉོན་མོངས་མེད་པའི་གཞི་དང་གནས་དང་ངོ་བོ་ཉིད་ཐ་དད་པས་ཉོན་མོངས་མེད་པའི་ཡན་ལག་ཡིན་ཏེ། ཅིའི་ཕྱིར་འདི་གསུམ་བསྟན་ཞེ་ན། གསུམ་པོ་འདི་ལས་ཤིན་ཏུ་སྦྱངས་པ་ནི་ཉོན་མོངས་མེད་པ་སྟེ་རྣམ་དག་གི་གཞིའམ་རྒྱུའོ། །གཞིའི་ཡན་ལག་ཡིན་པའི་རྒྱུ་མཚན་ནི་ཀུན་ནས་ཉོན་མོངས་ནི་གནས་ངན་ལེན་གྱི་འབྲས་བུ་སྟེ། འདི་ལྟར་ལུས་སེམས་ལས་སུ་མི་རུང་བའི་གནས་ངན་ལེན་ཡོད་ན་རྩེ་གཅིག་པ་མེད་པས་གཡེངས་པར་འགྱུར་ལ་དེ་ལས་ཆགས་སོགས་འབྱུང་བས་གནས་ངན་ལེན་དེའི་གཉེན་པོ་ཡིན་པས་བཏང་སྙོམས་ནི་ཉོན་མོངས་མེད་པའི་ངོ་བོ་ཉིད་དུ་བསྟན་པ་ཡིན་ནོ། །སྦྱངས་པས་ཟིན་ནས་ཏིང་ངེ་འཛིན་ལ་མཉམ་པར་བཞག་པས་ཡང་དག་པ་ཇི་ལྟ་བ་བཞིན་ཤེས་ནས་ཉོན་མོངས་སྤོང་བས་ཏིང་ངེ་འཛིན་ནི་ཉོན་མོངས་མེད་པའི་གནས་ཡིན་པ་དང་ནི་ཉོན་མོངས་མེད་པར་གནས་པ་དང་མི་མཐུན་པའི་སེམས་མི་མཉམ་པ་དང་རྣལ་དུ་མི་འཇུག་པ་དང་སེམས་རྩོལ་བཅས་ཀྱི་གཉེན་པོ་ཡིན་པས་བཏང་སྙོམས་ནི་ཉོན་མོངས་མེད་པའི་ངོ་བོ་ཉིད་བསྟན་པ་ཡིན་ནོ། །ཁ་ཅིག་ནི་རྣམ་གྲོལ་གྱི་ལམ་གྱི་ཤེས་རབ་དེ་དགོས་པ་བྱས་པའི་ཕྱིར་ཟད་པ་ལ་ཟད་དོ་སྙམ་དུ་བཏང་སྙོམས་སུ་བྱེད་པའི་ཕྱིར་བཏང་སྙོམས་ཡིན་ནོ་ཞེའོ། །བདུན་པ་མཐོང་ལམ་ལས་མཆོག་གི་བསྒོམ་པ་ནི། དེའི་འོག་ཏུ་སྒོམ་ལམ་ལ་ལམ་གྱི་ཡན་ལག་བརྒྱད་བརྗོད་དོ། །དེའང་ལོག་ལྟ་ནས་ལོག་པའི་ཏིང་ངེ་འཛིན་གྱི་བར་མི་མཐུན་ཕྱོགས་བརྒྱད་ཀྱི་གཉེན་པོར་ནི་ཡང་དག་པའི་ལྟ་བ་རྟོག་པ་ངག་ལས་ཀྱི་མཐའ་འཚོ་བ་རྩོལ་བ་དྲན་པ་ཏིང་ངེ་འཛིན་སྟེ་ལམ་གྱི་ཡན་ལག་བརྒྱད་གོ་རིམ་བཞིན་དུ་བཤད་དོ། །དེ་ལ་ཡང་དག་ལྟ་བ་ནི་སྒོམ་ལམ་གྱི་ཚེ་རྟོག་བཅས་ཡིན་པས་རྗེས་ཐོབ་འཇིག་རྟེན་པ་སྟེ་དེ་འབྱུང་བའི་མཐུ་རྙེད་པས་མཉམ་བཞག་ལའང་དེ་རྣམ་པར་བཞག་གོ །དེས་རང་གི་རྟོགས་པ་མཐོང་ལམ་ལ་ཡོངས་སུ་གཅོད་པའི་ཡན་ལག་དང་། ཡང་དག་པའི་ལྟ་བ་དེས་དཔྱད་པའི་དེ་ཁོ་ན་ཡང་དག་པའི་རྟོག་པས་ཀུན་ནས་བསླངས་བའི་ངག་གིས་གཞན་ལ་གོ་བར་བྱེད་པས་རྟོག་པ་དང་ངག་གཉིས་གོ་བྱེད་ཀྱི་ཡན་ལག་འབྱུང་བའི་མཐུ་ཐོབ་པས་མཉམ་བཞག་ན་ལྡན་གྱི་མཉམ་བཞག་སྨྲ་བའམ་རྟོག་པ་མ་ཡིན་ནོ། །ངག་ལས་ཀྱི་མཐའ་འཚོ་བ་རྣམ་པ་གསུམ་གཞན་ཡིད་ཆེས་པར་བྱེད་པའི་ཡན་ལག་སྟེ། ངག་གིས་ཆོས་བསྟན་པ་བརྒལ་ལན་གྱི་འབེལ་གཏམ་གྱིས་ཐོགས་པ་མེད་པ་དང་། གཏན་ལ་ཕེབས་པ་དང་མི་འགལ་བ་དང་དོན་གསལ་བར་བརྗོད་པས་འདིས་དེ་ཁོ་ན་རྟོགས་སོ་ཞེས་དེ་ཁོ་ན་རྟོགས་པའི་ལྟ་བ་ཤེས་རབ་ལ་དང་། སྲོག་གི་ཕྱིར་ཡང་བྱ་བ་མིན་པ་མི་བྱེད་པའི་ཡང་དག་པའི་ལས་ཀྱི་མཐའ་འཕགས་པ་དགྱེས་པའི་ཚུལ་ཁྲིམས་དང་ལྡན་པ་ལས་དང་། ཡོ་བྱད་ཀྱི་ཚུལ་འཆོས་སོགས་ལོག་འཚོའི་ཉེས་པ་མེད་པའི་ལུས་ངག་གི་སྤྱོད་པ་ཡང་དག་པས་འཚོ་བས། འདི་ནི་ལུས་གནས་པ་ཙམ་གྱི་ཆེད་དུ་རིག་པ་དང་ཚོད་ཟིན་པར་ཆོས་གོས་སོགས་ཚོལ་བས་ཡོ་བྱད་ལ་སྲེད་པ་སྤངས་སོ་ཞེས་ཡོ་བྱད་བསྙུངས་པར་གཞན་ལ་རྣམ་པར་རིག་པར་བྱེད་པའི་སྒོ་ནས་ཡིད་ཆེས་པར་བྱེད་པར་འདོད་དོ། །ལྟ་བས་རང་གིས་རྟོགས་པ་ཇི་ལྟ་བ་བཞིན་དུ་ཤེས་པས་མངོན་པའི་ང་རྒྱལ་མེད་པར་འགྱུར་ལ། རྟོག་པས་བསླངས་བའི་ངག་གིས་སེང་གེའི་སྒྲ་སྒྲོག་པ་དང་། ངག་ལས་ཀྱི་མཐའ་འཚོ་བ་རྣམས་ཀྱིས་རང་གི་དམ་བཅས་པ་ཡང་དག་པར་བརྗོད་དོ། །སྒོམ་སྤང་གི་ཉོན་མོངས་པ་རྣམས་ཀྱི་གཉེན་པོར་བྱིང་རྒོད་དང་བྲལ་བའི་ཏིང་ངེ་འཛིན་གྱི་དུས་ཀྱི་བརྩོན་འགྲུས་ཡང་དག་པའི་ལྟ་བས་བསྡུས་པ་ནི་ཡང་དག་པའི་རྩོལ་བ་སྟེ། རྩོལ་བ་དེས་སྒོམ་སྤང་གི་ཉོན་མོངས་རྣམས་སྤང་བའི་ཕྱིར་ལམ་སྒོམ་པའི་ཕྱིར་དང་ཉེ་བའི་ཉོན་མོངས་པ་བྱིང་རྒོད་ཀྱི་གཉེན་པོ་ནི་ཡང་དག་དྲན་པ་སྟེ། གཡེང་བའི་རྒྱུ་ཞི་བྱེད་ཞི་གནས་ཀྱི་རྒྱུ་སྐྱོ་བར་འགྱུར་བའི་དངོས་པོ་ཡིད་ལ་བྱེད་པ་དང་བྱིང་བའམ། དེར་དོགས་ནས་མངོན་པར་དགའ་བར་འགྱུར་བའི་དངོས་པོ་ཡིད་ལ་བྱེད་པ་རབ་ཏུ་འཛིན་པའི་རྒྱུ་དང་། ཉེ་ཉོན་དེ་གཉིས་ཀྱི་ཉོན་མོངས་པར་མ་གྱུར་པ་ལ་ལྷུན་གྱིས་གྲུབ་པ་ཡིད་ལ་བྱེད་པ་བཏང་སྙོམས་ཀྱི་རྒྱུ་རྣམས་ལ་དྲན་པ་ཤིན་ཏུ་ཉེ་བར་གནས་པས་བྱིང་རྒོད་མེད་པའི་ཕྱིར་རོ། །མདོ་སྡེ་སོགས་ཡོན་ཏན་ཁྱད་པར་ཅན་དབང་འབྱོར་པའི་མི་མཐུན་ཕྱོགས་ཀྱི་ཉོན་མོངས་པ་ཅན་མ་ཡིན་པའི་མ་རིག་པ་སྙོམས་འཇུག་གི་སྒྲིབ་པའི་གཉེན་པོ་ནི་ཡང་དག་པའི་ཏིང་ངེ་འཛིན་ཏེ། བསམ་གཏན་ལ་གནས་ནས་མངོན་ཤེས་སོགས་ཡོན་ཏན་སྒྲུབ་པའི་ཕྱིར་རོ། །ཁ་ཅིག་སྒྲིབ་པ་ལྔ་སྙོམས་འཇུག་གི་སྒྲིབ་པར་འཆད་པ་ནི་འཁྲུལ་ཏེ་ཉོན་སྒྲིབ་ཡིན་པས་སོ། །དེས་ན་རྣམ་ཐར་གྱི་མི་མཐུན་ཕྱོགས་ཉོན་མོངས་ཅན་མ་ཡིན་པའི་མི་ཤེས་པའོ། །གཉིས་པ་ཐོག་མའི་སྒོམ་པ་སོགས་གསུམ་དུ་བསྡུས་པའི་དབྱེ་བ་ནི། སྒོམ་པ་དེ་རྣམས་ཀྱང་རྩོམ་པ་དང་ཐོས་པ་དང་སྒྲུབ་པའི་བྱེ་བྲག་གིས་གསུམ་སྟེ། དེ་ཁོ་ན་ཉིད་ཡུལ་དུ་བྱེད་པས་ཕྱིན་ཅི་མ་ལོག་པ་མཐོང་ལམ་གྱི་རྗེས་སུ་མཐུན་ལ་སོ་སྐྱེའི་སྒོམ་པ་ཡིན་པས་དེ་ཁོ་ན་ཡུལ་དུ་མ་གྱུར་པས་ཕྱིན་ཅི་ལོག་ཏེ་ཉོན་མོངས་མ་ལུས་མ་སྤངས་པར་ལྡན་པའི་ཕྱིར་རོ། །དེའང་དྲན་པ་ཉེར་བཞག་ནས་སྟོབས་སྒོམ་པའི་བར་རོ། །ཕྱིན་ཅི་ལོག་ལས་བཟློག་པ་ཕྱིན་ཅི་མ་ལོག་པ་ནི་དེ་ཁོ་ན་ཉིད་ཡུལ་དུ་གྱུར་པས་མཐོང་སྒོམ་བསྒོམ་པ་སྟེ་ཕྱིན་ཅི་ལོག་སྒོམ་སྤང་གི་རྗེས་སུ་འབྲེལ་བ་དང་བཅས་པ་དང་དེ་ཁོ་ན་ཡུལ་དུ་གྱུར་པས་ཕྱིན་ཅི་མ་ལོག་པ་དྲི་མ་མ་ལུས་པར་སྤངས་པའི་ཕྱིར་ཕྱིན་ཅི་ལོག་རྗེས་སུ་འབྲེལ་མེད་དགྲ་བཅོམ་པ་མི་སློབ་པའི་ལམ་སྒོམ་པའོ། །གསུམ་པ་ནི་ཉན་ཐོས་དང་རང་རྒྱལ་རྣམས་ཀྱིས་ནི་རང་དོན་ཉི་ཚེ་བའི་དབང་དུ་བྱས་ནས་རང་རྒྱུད་དུ་གཏོགས་པའི་ལུས་ཚོར་སེམས་དང་ཆོས་དམིགས་ནས་སྐྱོ་བར་མ་གྱུར་ན་མི་འབྲལ་བས་སྐྱོ་བར་མི་བྱེད་པའི་མི་རྟག་སྡུག་བསྔལ་སྟོང་པ་བདག་མེད་ཀྱི་རྣམ་པ་ཡིད་ལ་བྱེད་པས་ལྷག་མེད་ཀྱི་མྱ་ངན་ལས་འདའ་བ་དང་། དེ་ལ་དམིགས་པའི་ཉོན་མོངས་པའི་སྒོ་ནས་ལུས་སོགས་དང་བྲལ་བ་ཐོབ་པར་བྱ་བའི་ཕྱིར་དྲན་པ་ཉེར་བཞག་སོགས་བསྒོམས་པས་བླ་མ་དང་བཅས་པའི་སྒོམ་པ་ཡིན་ལ། བྱང་ཆུབ་སེམས་དཔའ་རྣམས་ཀྱིས་ནི་དྲན་པ་ཉེར་བཞག་སོགས་སྒོམ་པ་དེ་དོན་གཉིས་བསྒྲུབ་པའི་དབང་དུ་མཛད་ནས། རང་གཞན་ཐམས་ཅད་ཀྱི་རྒྱུད་དུ་གཏོགས་པའི་ལུས་ཚོར་སོགས་ལ་དམིགས་པས་དམིགས་པ་དང་། རྣམ་རྟོག་ཐམས་ཅད་སྤང་བའི་ཕྱིར་མི་དམིགས་པའི་ཚུལ་གྱིས་ཡིད་ལ་བྱེད་པ་དང་། ལྷག་མེད་ཀྱི་མྱང་འདས་ལྟར་ལུས་སོགས་དང་ཤིན་ཏུ་འབྲལ་བའི་ཕྱིར་དང་སེམས་ཅན་ཕལ་པ་བཞིན་མི་འབྲལ་བའི་ཕྱིར་ཡང་མི་བསྒོམ་གྱི་སོ་སྐྱེ་བཞིན་སྲིད་པར་མི་གནས་ལ། ཉན་རང་བཞིན་ཞི་བར་མི་གནས་པའི་མྱ་ངན་ལས་འདས་པའི་འབྲས་བུའི་འཐོབ་པའི་ཕྱིར་སྒོམ་པས་བྱང་སེམས་ཀྱི་གཉེན་པོ་སྒོམ་པ་དེ་ནི། ཆོས་དེ་གསུམ་གྱིས་ཉན་ཐོས་ཀྱི་ལས་ཁྱད་པར་དུ་འཕགས་པས་བླ་ན་མེད་པའི་སྒོམ་པ་ཡིན་ནོ། །གཉེན་པོ་སྒོམ་པ་དེ་ལམ་ཆུང་འབྲིང་སོགས་ཀྱི་སྒོ་ནས་དབྱེ་བ་ལ་མཁས་པར་བྱ་བའི་ཕྱིར་ལྔ་པ་གཉེན་པོ་སྒོམ་པའི་གནས་སྐབས་ལ་གསུམ་སྟེ། དང་པོ་རྒྱུའི་གནས་སོགས་བཅོ་བརྒྱད་དུ་དབྱེ་བ་ནི། དེ་ལ་རྒྱུའི་གནས་ནི་རྒྱུ་དང་ས་བོན་ལ་གནས་པ་སེམས་སྐྱེད་སོགས་ཀྱི་གནས་སྐབས་མ་ཡིན་པ་དེ་རིགས་ལ་གནས་པ་སྟེ། དེ་མི་སློབ་པའི་དུས་མ་གཏོགས་པར་གོང་མའི་གནས་སུའང་རྗེས་སུ་མི་དགག་གོ །རིགས་དེ་ཁ་ཅིག་དགེ་རྩ་སོགས་ཞེས་དང་། ལ་ལ་སོ་སྐྱེའི་གནས་ལ་བརྩམས་ཏེ་དབང་པོའི་བྱེ་བྲག་ཅེས་དང་། གཞན་དག་སེམས་ཀྱི་ས་བོན་གྱི་མཐུ་ཞེས་ཀྱང་ཟེར་ཏེ། ཉན་ཐོས་སོགས་ཀྱི་བྱེ་བྲག་གིས་གསུམ། ངེས་མ་ངེས་གཉིས་སུ་བྱས་པས་དྲུག་གོ །སྦྱོར་བའི་རྩ་བར་གྱུར་པའི་བྱང་ཆུབ་གསུམ་དུ་སེམས་སྐྱེད་པ་ནི། དེ་བྱུང་ན་འབྲས་བུ་ཐོབ་པའི་ཐབས་སམ་སྦྱོར་བར་ཞུགས་པ་ཡིན་པས་ཞུགས་པ་དང་། སེམས་བསྐྱེད་པ་དེ་ནས་འབྲས་བུ་མ་ཐོབ་ཚུན་ཆད་ཐོག་མའི་འབྲས་བུ་ཐོབ་པའི་ཐབས་སྦྱོར་བ་དང་། འབྲས་བུའི་གནས་ནི་འབྲས་བུ་དང་པོ་ཐོབ་པར་བཅས་པའོ། །བྱ་བ་དང་བཅས་པའི་གནས་ནི་མཐོང་སྒོམ་ལ་གནས་པ་སྟེ་འབྲས་བུ་རྣམས་མ་རྫོགས་པས་འབྲས་བུ་གཞན་ཐོབ་པའི་ཕྱིར་སློབ་མའི་བྱ་བ་དང་བཅས་པ་དང་། འབྲས་གཞན་ཐོབ་ཕྱིར་སློབ་མའི་བྱ་བ་མེད་པའི་གནས་ཁམས་གསུམ་ལ་ཆགས་བྲལ་མི་སློབ་པ་དང་། མངོན་ཤེས་སོགས་ཡོན་ཏན་གྱི་དགྲ་བཅོམ་གཞན་ལས་ཁྱད་པར་དུ་གྱུར་པ་དང་། སར་ཞུགས་པའི་བྱང་སེམས་ནི་དོན་གཉིས་སྒྲུབ་པ་དང་བདག་མེད་གཉིས་རྟོགས་པ་ཐོབ་པར་བྱེད་པས་ཐེག་པ་འོག་མ་དེའི་བླ་མའི་གནས་དང་། བླ་ན་སྟེ་དེའི་གོང་ན་ཁྱད་པར་ཅན་གྱི་གནས་གཞན་མེད་པས་སངས་རྒྱས་དང་བྱང་སེམས་ཀྱི་དེ་ཁོ་ན་མ་མཐོང་ཡང་མཐོང་བ་དང་འདྲ་བར་སངས་རྒྱས་བྱང་སེམས་ལ་མོས་པས་ངོ་བོ་ཉིད་གསུམ་གྱི་སྒོ་ནས་ཆོས་སྒྲུབ་ཅིང་གཞན་སེམས་ཅན་གྱིས་བྱ་དཀའ་བ་སྦྱིན་སོགས་ལ་འཇུག་པས་མོས་པ་སྤྱོད་པའི་ས་དང་ནི། དེའང་བསྐལ་པ་གྲངས་མེད་པ་གཅིག་གམ་དེ་ལས་ལྷག་པའོ། །ངོ་བོ་ཉིད་གསུམ་ལས་མི་རྟོག་ཡེ་ཤེས་ཀྱིས་དང་པོ་རང་གིས་རིག་ཅིང་རྟོགས་ནས་འཇུག་པས་དང་པོ་མཐོང་ལམ་དང་། སྒོམ་སྤང་གི་མཚན་མ་སྣ་ཚོགས་ལ་ཞེན་པ་སྤང་བའི་མཐར་ཐུག་པར་འགྲོ་བ་དང་རྩོལ་བ་དང་བཅས་པའི་སྦྱོར་བ་མཐར་ཐུག་པར་འགྲོ་བས་ངེས་པར་འབྱིན་པ་དེའི་གོང་མ་ས་དྲུག་དང་། སངས་རྒྱས་རྣམས་ཀྱིས་མངོན་སུམ་དུ་ལུང་བསྟན་པའི་གནས་ས་བརྒྱད་པ་དང་། ཉན་རང་ལས་སོ་སོ་ཡང་དག་རིག་བཞིས་ཁྱད་པར་དུ་འཕགས་པ་རྙེད་ནས་བླ་ན་མེད་པའི་ཆོས་ཆེན་པོ་རྗོད་པའི་གནས་ས་དགུ་པ་དང་ནི། ཕྱོགས་བཅུ་ན་བཞུགས་པའི་སངས་རྒྱས་བཅོམ་ལྡན་འདས་རྣམས་ཀྱི་འོད་གསེར་དག་གིས་དབང་བསྐུར་བའི་གནས་ས་བཅུ་པ་དང་། སྒྲིབ་ཐམས་ཅད་སྤངས་པ་དང་དེའི་གཉེན་པོ་ཟག་མེད་ཀྱི་ཆོས་ཀྱི་ས་བོན་རབ་ཏུ་རྒྱས་པར་གནས་གྱུར་གྱི་རང་བཞིན་ཀུན་གཞི་མེད་པས་སངས་རྒྱས་ཀྱི་ཆོས་སྐུ་ནི་ཆོས་རྟོགས་པའི་མཐར་ཕྱིན་པའི་གནས་དང་ནི། དེ་ལ་མཁའ་དབྱིངས་དྲི་བྲལ་ཆོས་སྐུ། ཞེས་དང་། ཆགས་ཐོགས་མེད་པའི་ཡེ་ཤེས་ཆོས་སྐུ་ཞེས་སོ། །ངོ་བོ་ཉིད་སྐུ་དེ་གང་ན་བཞུགས་ནས་སངས་རྒྱས་པ་ལོངས་སྐུ་སྟེ། སྐུ་དེ་མཐར་ཕྱིན་པའི་བྱང་སེམས་རྣམས་དང་ལྷན་ཅིག་འཁོར་གྱི་དཀྱིལ་འཁོར་རྣམས་སུ་ཆོས་བགྲོ་བ་བྱེད་པ་དེ་ནི་ཕན་ཡོན་གྱི་གནས་དང་། བྱ་བ་སྒྲུབ་པའི་གནས་ནི་སྤྲུལ་སྐུ་སྟེ་ངོ་བོ་ཉིད་སྐུ་ལ་བརྟེན་ནས་སེམས་ཅན་གྱི་བསམ་པ་གཟིགས་ཏེ་གདུལ་བའི་བྱ་བ་ལ་ཞུགས་པ་དང་རབ་དབྱེ་མཐའ་ཡས་པ་བསྟན་པའོ། །གཉིས་པ་དེ་དག་མདོར་གསུམ་དུ་བསྡུ་བ་ནི་གནས་ཐམས་ཅད་བསྡུ་ན་ཆོས་ཀྱི་དབྱིངས་ལ་རྣམ་པ་གཉིས་ཏེ། ཆོས་དབྱིངས་དྲི་མ་མ་ལུས་པར་མ་སྤངས་པ་མ་དག་པ་རྒྱུ་དང་ཞུགས་པ་དང་སྦྱོར་བ་དང་མོས་པའི་རྣམ་པ་གནས་ཏེ་སོ་སྐྱེ་རྣམས་སོ། །ཆོས་ཀྱི་དབྱིངས་ལ་མཐོང་སྤང་གི་ཉོན་མོངས་སྤངས་ལ། སྒོམ་སྤང་གི་ཉོན་མོངས་མ་སྤངས་པས་མ་དག་པ་དང་དག་པའི་གནས་ནི་བྱ་བ་དང་བཅས་པ་དང་ཁྱད་ཅན་དང་བླ་མ་དང་བཅས་པ་དང་འཇུག་པ་དང་ངེས་པར་འབྱུང་བ་དང་ལུང་བསྟན་པ་དང་བརྗོད་པ་དང་དབང་བསྐུར་བ་སྟེ་སློབ་པ་རྣམས་སོ། །ཉོན་མོངས་མ་ལུས་པར་སྤངས་པ་རྣམ་པར་དག་པའི་གནས་ནི་བྱ་བ་མེད་པ་དང་། ཁྱད་པར་ཅན་དང་བླ་ན་མེད་པ་དང་ཕྱིན་པ་དང་ཕན་ཡོན་དང་བྱ་བ་སྒྲུབ་པའི་གནས་ཏེ་མི་སློབ་པ་རྣམས་ཏེ་ཅི་རིགས་སུ་སྦྱར་རོ། །གསུམ་པ་དེ་ལ་ཅི་རིགས་པར་གང་ཟག་རྣམ་པར་གཞག་པ་ནི། གནས་རབ་ཏུ་དབྱེ་བ་འདི་ལས་ཇི་ལྟར་མཐུན་པ་དང་འོས་འོས་སུ་རིགས་ལ་གནས་པ་ཞུགས་པ་སྦྱོར་བ་རྒྱུན་ཞུགས་ལན་གཅིག་ཕྱིར་འོང་མི་འོང་དགྲ་བཅོམ་རྒྱན་བཅས་བྱང་སེམས་མོས་སྤྱོད་ལྷག་བསམ་དག་པ་ངེས་འབྱུང་ལུང་བསྟན་ཆོས་བརྗོད་དབང་སྐུར་ཐོབ་ལོངས་སྤྱོད་པ་དོན་མཛད་པའི་བར་གྱི་གང་ཟག་རྣམས་རྣམ་པར་གཞག་པ་འདོད་དོ། །གནས་སྐབས་དང་མཐུན་པའི་འབྲས་བུ་ཐོབ་ཅིང་གནས་ཀྱི་འབྲས་བུས་ཕྱེ་བའི་འབྲས་བུ་ལ་མཁས་པའི་ཕྱིར་དྲུག་པ་འཐོབ་པ་ལ་གཉིས་ཏེ། དང་པོ་བསྡུས་ཏེ་ལྔར་དབྱེ་བ་ནི་སྣོད་དུ་གྱུར་པ་སྟོབས་འདོད་པ་འཕེལ་བ་རྣམ་དག་ལྔ་སྟེ། དེ་ལ་སྣོད་དུ་གྱུར་པ་ནི་མི་ཁོམ་པ་བརྒྱད་སྤངས་པའི་སྐྱེ་མཆེད་དྲུག་པོ་ཁྱད་པར་ཅན་ཟག་བཅས་ཀྱི་བྱང་ཆུབ་ཀྱི་ཕྱོགས་ཀྱི་ཆོས་རྣམ་པར་སྨིན་པར་བརྗོད་པའི་འབྲས་བུ་དགེ་བའི་ཆོས་སྐྱེ་བའི་གཞི་ཡིན་པས་སོ། །སྟོབས་ནི་སྣོད་དུ་གྱུར་པ་དེའི་དབང་གིས་ལུསཾ་ཉོན་མོངས་སྐྱེ་བ་ཆུང་བས་དགེ་བ་ཤས་ཆེར་རྒྱས་པར་གྱུར་པ་བདག་པོའི་འབྲས་བུ་དང་། འདོད་པ་ནི་སྔོན་ཚེ་རབས་རྣམས་སུ་དགེ་བའི་ཆོས་ལ་གོམས་པས་ད་ལྟ་དགེ་བ་སེམས་ཤིང་འདོད་པ་རྒྱུ་མཐུན་པའི་འབྲས་བུ་དང་། འཕེལ་བ་ནི་ད་ལྟ་དགེ་བ་ལ་གོམས་པས་སྔོན་གྱི་དགེ་བ་གོང་ནས་གོང་དུ་ཁྱད་པར་དུ་སྐྱེ་ཞིང་འཕེལ་བ་སྐྱེ་བུ་བྱེད་པའི་འབྲས་བུ་དང་། རྣམ་དག་ནི་ཉན་རང་ངམ་བྱང་སེམས་ཀྱིས་ཉོན་སྒྲིབ་བམ་སྒྲིབ་པ་གཉིས་སྤངས་པ་བྲལ་བའི་འབྲས་བུ་སྟེ་དེ་དག་འབྲས་བུ་ལྔ་དང་གོ་རིམ་བཞིན་སྦྱར་བ་ཡིན་ནོ། །གཉིས་པ་དེའི་བྱེ་བྲག་གི་དབྱེ་བ་ལ་གཉིས་ལས། དང་པོ་གཞིའི་སྒོ་ནས་བསྟན་པ་ནི། རིགས་ལས་སེམས་བསྐྱེད་དང་། སེམས་བསྐྱེད་ལས་སྦྱོར་བ་སོགས་ཕྱི་མ་ཕྱི་མ་ནི་སྔ་མ་སྔ་མའི་འབྲས་བུར་གཅིག་ནས་གཅིག་ཏུ་བརྒྱུད་པར་རིག་པར་བྱའོ། །ཐོག་མའི་འབྲས་བུ་མཐོང་ལམ་ཐོབ་པ་དང་། མཐོང་ལམ་ཡན་ཆད་སློབ་པའི་གནས་ལ་གང་ཟག་ལྔས་ཕྱེ་བ་ལན་གཅིག་ཕྱིར་འོང་དང་མི་འོང་བའི་འབྲས་བུ་ཏེ་སྦྱོར་རྗེས་དང་བཅས་པའི་སྒོ་ལམ་གྱིས་མཐོང་བ་དེ་གོམས་པར་བྱས་པའི་འབྲས་བུ་དང་། འབྲས་བུ་ཐམས་ཅད་རྫོགས་པའི་འབྲས་བུ་ནི་ཡན་ལག་བརྒྱད་ལ་རྣམ་གྲོལ་དང་རྣམ་གྲོལ་གྱི་ཡེ་ཤེས་མཐོང་བ་གཉིས་བསྣན་པས་མི་སློབ་པའི་ཆོས་བཅུའོ། །གཉིས་པ་དྲུག་གི་སྒོ་ནས་བཤད་པ་ནི། སེམས་སྐྱེད་སེམས་ནི་རིགས་དང་མཐུན་པའི་འབྲས་བུ་ཡིན་པ་དང་། དེ་ལ་སོགས་ཕྱི་མ་རྣམས་སྔ་མའི་འབྲས་བུ་ཡིན་པར་ཤེས་པར་བྱའོ། །སྤང་བྱའི་མི་མཐུན་ཕྱོགས་སྤོང་ལམ་གྱི་འབྲས་བུ་ནི་ཐོག་མའི་འབྲས་བུ་འཇིག་རྟེན་ལས་འདས་པའི་ཆོས་ཐོབ་པ་དང་། བྲལ་བའི་འབྲས་བུ་ནི་གོམས་པའི་འབྲས་བུ་ཕྱིར་འོང་གི་འབྲས་བུ་ལ་ཞུགས་པ་སོགས་ཉོན་མོངས་ལྷག་མ་ཡོད་པ་སློབ་པ་ལྔ་དང་། རྫོགས་པའི་འབྲས་བུ་ཡོངས་སུ་མི་ཉམས་པའི་ཆོས་ཅན་མི་སློབ་པ་རྣམས་ཏེ་དྲུག་ཅར་གྱིས་ཁམས་གསུམ་གྱི་ཉོན་མོངས་མ་ལུས་པ་སྤངས་པའི་ཕྱིར་གོམས་རྫོགས་གཉིས་དང་ནི། མངོན་ཤེས་སོགས་ཀྱི་ཡོན་ཏན་གྱིས་ཁྱད་པར་དུ་གྱུར་པ་ནི་གོམས་རྫོགས་ཀྱི་འབྲས་བུའི་ནང་ཚན་ཏེ་ཕྱིར་མི་འོང་བ་རྣམས་དང་། དགྲ་བཅོམ་རྣམས་དང་། རང་སངས་རྒྱས་རྣམས་དང་། བྱང་སེམས་རྣམས་དང་། སངས་རྒྱས་རྣམས་ཀྱི་ཡོན་ཏན་ཁྱད་པར་ཅན་ཐོབ་པ་ལ་བཞག་པའི་ཕྱིར་རོ། །དེ་མ་ཡིན་པའི་ཐེག་པ་ལས་བླ་མར་གྱུར་པ་བྱང་སེམས་ཀྱི་ས་རྣམས་དང་དེའི་བླ་ན་འབྲས་བུ་ཁྱད་པར་ཅན་གཞན་མེད་པའི་འབྲས་བུ་ནི་སངས་རྒྱས་ཀྱིའོ། །བྲལ་བ་སོགས་བཞི་པོ་འདི་གོམས་རྫོགས་ཀྱི་འབྲས་བུའི་རབ་དབྱེའོ། །འབྲས་བུ་གཞན་འདི་དག་ནི། མདོར་བསྡུས་ཏེ་བསྟན་པ་སྟེ། རྒྱས་པར་ན་ཉན་རང་བྱང་སེམས་ཀྱི་འབྲས་བུའི་ཚུལ་ཚད་མེད་དོ། །ལེའུ་བཞི་པའི་བཤད་པ་རྫོགས་སོ།། །།དོན་དྲུག་པོ་དེ་ཐམས་ཅད་བླ་མ་དང་བཅས་པ་དང་ཉན་ཐོས་སོགས་དང་ཐུན་མོང་མ་ཡིན་ཞིང་ཐེག་ཆེན་རྟེནཾ་པས་ད་ནི་བདུན་པ་ཐུན་མོང་མ་ཡིན་པ་ཐེག་པ་བླ་ན་མེད་པ་བཤད་པར་བྱའོ། །འདི་ལ་གཉིས་ལས་དང་པོ་བསྡུས་ཏེ་བསྟན་པ་ནི། ཐེག་པ་ཆེན་པོ་བླ་ན་མེད་པ་ཉིད་ནི་བླ་ན་མེད་པ་གསུམ་སྟེ། ཕར་ཕྱིན་བཅུ་སྒྲུབ་པའི་སྒྲུབ་པ་བླ་ན་མེད་པ་དང་། ཕར་ཕྱིན་གྱི་ཆོས་རྣམས་དང་ཆོས་དབྱིངས་ལ་དམིགས་པའི་དམིགས་པ་བླ་ན་མེད་པ་དང་ནི། རིགས་དང་མོས་པ་སེམས་བསྐྱེད་སོགས་ཀྱི་འབྲས་བུ་སངས་རྒྱས་ཡང་དག་པར་འགྲུབ་ཅིང་འཐོབ་པ་བླ་ན་མེད་པ་སྟེ། དེ་ནི་བྱང་སེམས་ཀྱི་ལམ་དང་དེའི་གནས་དང་འབྲས་བུའི་དབང་དུ་བྱས་ནས་གོ་རིམ་བཞིན་དུ་བསྟན་པ་ཡིན་པར་འདོད་པའོ། །དེ་ལ་ཐེག་ཆེན་གྱི་རྟོག་པའི་སྤྲོས་པ་ཐམས་ཅད་དང་བྲལ་བའི་ཡེ་ཤེས་མཚུངས་ལྡན་དང་བཅས་པ་ཚོགས་དང་ཅེས་སྤྱོད་པ་དང་བཅས་རྗེས་ཐོབ་ཀྱི་ཡེ་ཤེས་དང་བཅས་ཡོན་ཏན་གྱི་ཁྱད་པར་དང་བཅས་དམིགས་པ་དང་བཅས་འབྲས་བུ་དང་བཅས་པའོ། །དམིགས་པ་ནི་དེ་བཞིན་ཉིད་དང་འབྲས་བུ་མི་གནས་པའི་མྱང་འདས་སོ། །འདི་སྟོན་པའི་མདོ་སྡེ་ལའང་ཐེག་ཆེན་ཞེས་བྱ་སྟེ་དཔེར་ན་ཁར་བ་བསད་པ་ལྟ་བུའོ། །འདིས་ཐེག་ཅིང་མི་གནས་པའི་མྱང་འདས་ཐོབ་པར་བྱེད་པས་ཐེག་པའོ། །ཆེན་པོ་བདུན་དང་ལྡན་པས་ཆེན་པོ་སྟེ་ཐེག་པ་དང་ཆེན་པོ་གཞི་མཐུན་དུ་སྦྱར་རོ། །ཆེན་པོ་བདུན་ནི། དམིགས་པ་ཆེན་པོ་སྟོང་ཕྲག་བརྒྱ་པ་ལ་སོགས་མདོ་སྡེ་དུ་མའི་ཆོས་བྱང་སེམས་ཀྱི་ལམ་གྱི་དམིགས་པ་ཡིན་པས་དང་། སྒྲུབ་པ་ཆེན་པོ་བདག་གཞན་གྱི་དོན་མཐའ་དག་སྒྲུབ་པ་དང་། གང་ཟག་དང་ཆོས་ལ་བདག་མེད་ཤེས་པ་ཡེ་ཤེས་ཆེན་པོ་དང་། བསྐལ་བ་གྲངས་མེད་གསུམ་དུ་བྱ་དཀའ་བ་སྟོང་ཕྲག་དུ་མ་ལ་སྦྱོར་བའི་བརྩོན་འགྲུས་ཆེན་པོ་དང་། འཁོར་འདས་ལ་མི་གནས་པའི་ཐབས་མཁས་ཆེན་པོ་དང་། སྟོབས་དང་མི་འཇིགས་པ་དང་མ་འདྲེས་པ་སོགས་ཡོན་ཏན་དཔག་ཏུ་མེད་ཅིང་གྲངས་མེད་པ་ཐོབ་པའི་ཐོབ་པ་ཆེན་པོ་དང་། འཁོར་བ་ཇི་སྲིད་དུ་བྱང་ཆུབ་མངོན་པར་སྟོན་པས་སངས་རྒྱས་ཀྱི་མཛད་པ་སྒྲུབ་པའི་ཕྲིན་ལས་ཆེན་པོ་དང་། དེ་ལྟར་ཆེན་པོ་བདུན་དང་ལྡན་པས་དེ་ལས་ཐེག་པ་ཁྱད་པར་ཅན་གོང་ན་མེད་པའི་ཕྱིར་རོ། །དེ་དག་གིས་ཐེག་པ་བླ་ན་མེད་མདོར་བསྟན་པ་ཡིན་པར་འདོད་པའོ། །སྒྲུབ་པའི་སྔོན་དུ་དམིགས་པ་བཤད་པར་རིགས་ཀྱང་བྱང་སེམས་སྒྲུབ་པ་ལ་སྙིང་པོར་བྱ་བར་བསྟན་པའི་ཕྱིར་ཐོག་མར་སྒྲུབ་པ་སྨོས་སོ། །གཉིས་པ་ཕྱེ་སྟེ་བཤད་པ་ལ་གསུམ་སྟེ། སྒྲུབ་པ་བླ་མེད་དང་། དེའི་དམིགས་པ་བླ་མེད་དང་། སྒྲུབ་པའི་འབྲས་བུ་བླ་མེད་དོ། །དང་པོ་ལ་གཉིས་ལས། དང་པོ་སྤྱིར་དྲུག་ཏུ་དབྱེ་བ་ནི། ཕ་རོལ་ཏུ་ཕྱིན་པ་བཅུ་པོ་དེ་དག་ལ་སྒྲུབ་པ་བླ་ན་མེད་པ་དག་ནི་རྣམ་པ་དྲུག་ཏེ་དམ་པ་སྒྲུབ་པ་དང་ནི་ཡིད་བྱེད་སྒྲུབ་པ་དང་རྗེས་སུ་མཐུན་པའི་ཆོས་སྒྲུབ་པ་དང་། མཐའ་གཉིས་སྤངས་པ་དང་ཁྱད་པར་ཅན་སྒྲུབ་པ་དང་ཁྱད་པར་མེད་པ་སྒྲུབ་པའོ། །སྒྲུབ་པ་དག་ནི་རྣམ་དྲུག་སྟེ་ཞེས་པའི་རྗེས་ལ། ཕ་རོལ་ཕྱིན་པ་དེ་དག་ལ། །ཞེས་ཁ་ཅིག་གིས་རྩ་བར་བྱས་པའང་སྣང་ངོ་། །གཉིས་པ་བྱེ་བྲག་ཏུ་སོ་སོར་རྒྱས་པར་བསྟན་པ་ལ་ལྔ། ངོ་བོ་གང་སྒྲུབ་པ་ལ་སྒྲུབ་པའི་མཚན་ཉིད་བཤད་པ་དང་། དེ་ལས་ཡིད་ལ་བྱེད་པ་གང་གིས་སྒྲུབ་པ་དང་། རྣམ་པ་གང་གིས་རྗེས་སུ་མཐུན་པའི་ཆོས་སྒྲུབ་པ་དང་། དགོས་པ་མཐའ་གཉིས་སྤངས་པའི་ལམ་གྱིས་འབྱུང་བའི་ཆེད་དུ་དང་། གང་དུ་ངེས་པར་འབྱུང་བའི་ས་བཅུ་ཁྱད་པར་ཅན་དང་ཁྱད་པར་མེད་པར་སྒྲུབ་པའོ། །དང་པོ་ལ་བཞི་ལས། དང་པོ་ཕར་ཕྱིན་ལ་དམ་པ་སྒྲུབ་པར་བསྟན་པ་ནི། རྒྱ་ཆེ་བ་དང་བླ་ན་མེད་པས་དམ་པ་བཅུ་གཉིས་ཀྱི་བདག་ཉིད་དེ་རྙེད་པ་ལ་མི་ཆགས་ཤིང་མ་རྙེད་པ་མི་ཚོལ་བས་འབྲས་བུ་མངོན་མཐོ་མི་འདོད་ཅིང་སྤོང་བ་དང་། ཡེ་ཤེས་དང་མཐུ་ཕུན་སུམ་ཚོགས་པའི་སངས་རྒྱས་ཉིད་འབྲས་བུ་ཡིན་པས་རྒྱ་ཆེ་བ་དམ་པ་དང་། སྦྱིན་སོགས་གྲངས་མེད་གསུམ་དུ་གོམས་པ་ཡུན་རིང་བ་དམ་པ་དང་། བདག་གི་བདེ་བ་ལ་མ་ཆགས་པར་སེམས་ཅན་ཐམས་ཅད་ཀྱི་ཕན་བདེའི་ཆེད་དུ་ཞུགས་པས་ཆེད་དུ་བྱ་བ་དམ་པ་དང་། གནས་སྐབས་སུ་འབྱིན་ཡང་སངས་རྒྱས་སུ་བསྔོས་པས་རྟག་ཏུ་སེམས་ཅན་གྱི་ཁམས་བཞི་མི་ཟད་པ་དམ་པ་དང་། ས་དང་པོར་ཆོས་དབྱིངས་རྟོགས་ཏེ་བདག་གཞན་མཉམ་པར་མོས་པས་སེམས་ཅན་ཀུན་གྱི་སྦྱིན་སོགས་ཀྱི་སྐད་ཅིག་རེ་རེར་ཡང་སྦྱིན་སོགས་རྫོགས་པས་རྒྱུན་མི་འཆད་པ་དམ་པ་དང་། རྗེས་སུ་ཡི་རང་ཙམ་གྱིས་ཀྱང་སྦྱིན་སོགས་ཕར་ཕྱིན་རྫོགས་པས་ཚེགས་མེད་པ་དམ་པ་དང་། ཏིང་ངེ་འཛིན་ནམ་མཁའ་མཛོད་ཀྱི་དབང་གིས་ནམ་མཁའ་ལ་མཛོད་འཆའ་བའམ་དེ་ལ་སོགས་པའི་ཏིང་ངེ་འཛིན་གྱིས་སྦྱིན་སོགས་རྫོགས་པས་དབང་འབྱོར་པ་དམ་པ་དང་། སྦྱིན་བདག་སྦྱིན་བྱ་ལེན་པ་པོའམ། ཤེས་བྱེད་ཤེས་བྱ་ཤེས་པ་སྟེ་འཁོར་གསུམ་དུ་རྣམ་པར་མི་རྟོག་པའི་ཡེ་ཤེས་ཀྱིས་བཟུང་བས་ཡོངས་སུ་བཟུང་བ་དམ་པ་དང་། བསྐལ་པ་གྲངས་མེད་དང་པོ་ནི་རིགས་དང་བཤེས་གཉེན་གྱི་སྟོབས་ཀྱིས་སེམས་བསྐྱེད་ནས་ངོ་བོ་ཉིད་གསུམ་གྱི་སྒོ་ནས་ཆོས་བདག་མེད་པ་ལ་མོས་པའི་བཟོད་པ་རྒྱ་ཆེ་བ་ལ་མོས་སྤྱོད་ཀྱི་ས་སྟེ་མ་དད་པ་སོགས་མི་མཐུན་ཕྱོགས་ལས་རྒྱལ་བའོ། །དེ་ནི་བྱང་སེམས་ཀྱི་རྩོམ་པའི་དུས་ཏེ་བཟོད་པ་ཆེན་པོ་རྩོམ་པ་དམ་པ་དང་། ས་དང་པོ་ལ་འཇིག་རྟེན་ལས་འདས་པའི་ཕ་རོལ་ཏུ་ཕྱིན་པ་ཐོབ་པས་ཐོབ་པ་དམ་པ་དང་། ས་དང་པོར་ཐོབ་པའི་ཕ་རོལ་ཏུ་ཕྱིན་པ་རྣམས་ཀྱི་རྒྱུ་མཐུན་པ་གོང་ནས་གོང་དུ་ཁྱད་པར་དུ་འགྲོ་བས་གཞན་བརྒྱད་ལ་རྒྱུ་མཐུན་པ་དམ་པ་དང་། ས་བཅུ་པ་ལ་བྱང་སེམས་ཀྱི་སྤྱོད་པ་ཐམས་ཅད་ཚར་ཕྱིན་པས་སངས་རྒྱས་རྣམས་ཀྱི་རྒྱལ་ཚབ་ཏུ་འོད་ཟེར་གྱིས་བསྐུར་ཏེ་ཚོགས་བསམ་གྱིས་མི་ཁྱབ་པ་རྫོགས་པ་དང་། ཆོས་ཐམས་ཅད་ལ་རྣམ་རྟོག་དང་བྲལ་བ་དང་རྣམ་པ་ཐམས་ཅད་དུ་དོན་གཉིས་བསྒྲུབ་པའི་ཕྱིར་ས་བཅུ་པ་ལ་བྱང་སེམས་ཀྱི་འགྲུབ་པ་དམ་པ་དང་། སངས་རྒྱས་ནི་སྤངས་པ་དང་ཡེ་ཤེས་དང་མཐུ་ཁྱད་པར་ཅན་ཐོབ་ཏེ་སངས་རྒྱས་ཀྱི་ས་ལ་སངས་རྒྱས་སུ་གྲུབ་པས་གྲུབ་པ་དམ་པར་འདོད་པ་ཡིན་ཞེས་བྱའོ། །གཉིས་པ་ཕར་ཕྱིན་གྱི་ངེས་ཚིག་ནི། བྱང་སེམས་ཀྱི་སྦྱིན་པ་ནས་ཡེ་ཤེས་ཀྱི་ཕར་ཕྱིན་གྱི་བར་ལ་དམ་པ་བཅུ་གཉིས་ཡོད་ཀྱི་ཉན་ཐོས་སོགས་ལ་མེད་པ་དེའི་ཕྱིར་དམ་པ་ཞེས་བྱ་སྟེ་དམ་པ་སངས་རྒྱས་དང་བྱང་སེམས་རྣམས་ཀྱིས་བགྲོད་པ་དང་། སྤྱད་བྱ་ཡིན་པས་ཕ་རོལ་ཏུ་ཕྱིན་པ་དང་། ཤེས་བྱའི་ཕ་རོལ་ཏུ་སོན་པས་རང་དང་གཞན་སྡུག་བསྔལ་ལས་སྒྲོལ་བར་བྱེད་པས་ཕ་རོལ་ཏུ་ཕྱིན་པ་ཞེས་བྱའོ། །དེ་ལྟར་དེའི་དོན་གྱིས་ནི་བྱང་སེམས་ཀྱི་སྦྱིན་སོགས་ངེས་ཚིག་གི་ཚུལ་གྱིས་ཕ་རོལ་ཏུ་ཕྱིན་པ་སྟེ་སྦྱིན་སོགས་བཅུར་འདོད་དོ། །སོ་སོའི་ངེས་ཚིག་ནི་མདོ་སྡེ་རྒྱན་ལས་འབྱུང་བ་བཞིན་ནོ། །གསུམ་པ་ཕར་ཕྱིན་བཅུའི་མིང་ནི། དབུལ་བ་དང་གདུང་བ་སེལ་བའི་སྦྱིན་པ་དང་། དབང་པོ་ཞི་བ་ཐོབ་པ་དང་འགྲོ་བ་བཟང་པོར་སྦྱོར་བ་དང་། བསིལ་བའི་གནས་ཡིན་པས་ཚུལ་ཁྲིམས་དང་། ཁྲོ་བོའི་བཙའ་སེལ་བ་དང་རྨ་འབྱིན་པའི་སེམས་འོང་བ་སེལ་བ་དང་ཞི་བའི་བརྗོད་པས་བཟོད་པ་དང་། སེལ་བ་དང་འཕེལ་བར་སྤྱོད་པ་པ་དང་ལྡན་པ་བརྩོན་འགྲུས་དང་། འཛིན་པ་དང་སྡོམ་པ་དང་འདུལ་བ་དང་འཐོབ་པར་བྱེད་པ་བསམ་གཏན་དང་ནི། གཞན་གྱིས་སྨྲས་པ་ཤེས་པ་དང་། སོ་སོ་རང་གིས་ཤེས་པ་དང་རྣམ་པར་ཤེས་པ་དང་རབ་ཏུ་ཞི་བ་ཐོབ་པ་དང་ཡོན་ཏན་མཆོག་ཏུ་ཕྱིན་པ་ཤེས་པས་ཤེས་རབ་དང་། ཐབས་ཀྱི་ཕར་ཕྱིན་དང་སྨོན་ལམ་གྱི་ཕར་ཕྱིན་དང་སྟོབས་ཀྱི་ཕར་ཕྱིན་དང་ཡེ་ཤེས་ཀྱི་ཕར་ཕྱིན་དང་འདི་དག་ཕ་རོལ་ཕྱིན་བཅུའོ་ཞེས་སོ། །བཞི་པ་བཅུ་པོ་སོ་སོའི་བྱེད་ལས་ནི། གོ་རིམ་བཞིན་འདི་དག་སོ་སོའི་བྱེད་ལས་ནི་ཟང་ཟིང་གི་སྦྱིན་པ་མཆོག་དང་ཕན་གདགས་འདོད་པས་ཕྱི་ནང་གི་དངོས་པོ་ཁ་ན་མ་ཐོ་བ་མེད་པ་ལན་དུ་ཕན་པ་རྣམ་སྨིན་ལ་མི་ལྟ་བར་གཏོང་བའི་སེམས་པས་ལུས་ངག་གི་བྱ་བ་ལག་རྐྱོང་བ་དང་སྣོམས་ཤིག་ཅེས་སྒྲུབ་པས་བཀྲེས་སྐོམ་སོགས་ཀྱི་སྡུག་བསྔལ་སེལ་བས་སེམས་ཅན་རྗེས་སུ་འཛིན་པར་བྱེད་པ་དང་། རྒྱལ་པོ་དང་ཆོམ་རྐུན་དང་གཅན་གཟན་སོགས་ཀྱི་འཇིགས་པ་ལས་ཐར་བར་བྱེད་པ་མི་འཇིགས་པའི་སྦྱིན་པས་སྲོག་དང་ལོངས་སྤྱོད་བུ་དང་ཆུང་མ་སོགས་ཀྱིས་ཕོངས་པའི་འཇིགས་པ་སེལ་བས་རྗེས་སུ་འཛིན་པ་དང་། སྙིང་རྗེ་སྔོན་དུ་བཏང་སྟེ་སེམས་ཅན་རྣམས་ལ་མི་གནོད་པའི་འཚོ་བ་དང་བསྟན་བཅོས་དང་རྒྱུ་རྩལ་དང་བཟོ་སྟོན་པ་དང་བདེ་འགྲོ་དང་ཐར་པའི་ལམ་སྟོན་པ་ཆོས་ཀྱི་སྦྱིན་པས་འཚེ་བ་མེད་པ་དང་ངན་འགྲོ་དང་འཁོར་བའི་འཇིགས་པ་སེལ་བས་རྗེས་སུ་འཛིན་ཏོ། །ལུས་ངག་གི་ཉེས་སྤྱོད་ཐམས་ཅད་སྤོང་བའི་སྡོམ་པའི་ཚུལ་ཁྲིམས་དང་དགེ་བ་ཆོས་སྡུད་དང་སེམས་ཅན་དོན་བྱེད་ཀྱི་ཚུལ་ཁྲིམས་ཀྱིས་སེམས་ལ་གནོད་པ་དང་མི་བདེ་བ་མི་བྱེད་པ་དང་། གསོད་འཆིང་བརྡེག་པ་སོགས་གཞན་གྱིས་གནོད་པ་བྱེད་པ་དེ་ལ་སྙིང་རྗེ་སྔོན་དུ་བཏང་བའི་སྡུག་བསྔལ་དྭང་ལེན་གྱི་བཟོད་པས་སླར་གནོད་པ་མི་བྱེད་དེ་ཇི་མི་སྙམ་པར་བྱེད་དོ། །སྦྱིན་སོགས་དགེ་བ་ལ་སྤྲོ་པའི་བརྩོན་འགྲུས་ཀྱིས་སྦྱིན་སོགས་ཀྱི་ཡོན་ཏན་གོམས་པར་བྱས་ནས་གོང་ནས་གོང་དུ་ཁྱར་པར་དུ་འཕེལ་བར་བྱེད་དོ། །རྩེ་གཅིག་པའི་བསམ་གཏན་གྱིས་རྫུ་འཕྲུལ་དང་ཀུན་བརྗོད་པའི་ཆོ་འཕྲུལ་གཉིས་ཀྱིས་དད་པར་བྱས་ནས་བསྟན་པའི་ཆོས་ཉིད་ལ་སྟོན་པའི་བསྟན་པ་ལ་འཛུད་པར་ནུས་པའི་བྱེད་ལས་དང་། ཤེས་རབ་ཀྱིས་གདམས་ངག་བྱིན་པས་གདུལ་བྱའི་ཉོན་མོངས་སྤོང་བའི་ཕྱིར་སེམས་ཉོན་མོངས་ལས་རྣམ་པར་གྲོལ་བར་བྱེད་པ་དང་། ཐབས་མཁས་ཀྱིས་སྦྱིན་སོགས་ཆེན་པོར་བསྔོས་པས་མི་ཟད་པར་བྱེད་པ་དང་། དེ་ལ་ཆོས་གང་འགྲུབ་པར་བྱ་བའམ་སྤེལ་བའམ་ཐོབ་པའམ་སྤང་བར་བྱ་བའི་ཕྱིར་རིགས་པ་གང་ཡིན་པ་དེ་ཐབས་ཡིན་ལ་དེ་ལ་མཁས་པ་ནི་ཐོག་ཏུ་ཕེབས་པའོ། །དགེ་བ་དང་མཐུན་པར་སྐྱེ་བའི་སྨོན་ལམ་གྱིས་དེ་དང་མཐུན་པའི་སྐྱེ་བ་ལེན་པ་ཚེ་རབས་ཐམས་ཅད་དུ་རྟག་པར་སངས་རྒྱས་འབྱུང་བ་ངེས་པར་བྱེད་པ་སྦྱིན་སོགས་ལ་འཇུག་པ་དང་། ཤེས་རབ་དང་དགེ་བ་ལ་གོམས་པའི་སྟོབས་གཉིས་ཀྱིས་དེ་ལ་མི་མཐུན་ཕྱོགས་ཀྱིས་ཟིལ་གྱིས་མི་གནོན་པའི་ཕྱིར་སྐད་ཅིག་རེ་རེ་ལའང་སྦྱིན་སོགས་ལ་ངེས་པར་རྒྱུན་མི་འཆད་པར་འཇུག་གོ །ཐེག་ཆེན་གྱི་ཆོས་ལ་སྒྲ་བཞིན་དུ་མ་རྨོངས་པའི་ཡེ་ཤེས་ཀྱིས་སྦྱིན་སོགས་ཀྱི་དབང་དུ་མཛད་ནས་བསྟན་པའི་ཆོས་ཐེག་ཆེན་ལས་བརྩམས་ཏེ་ཡང་དག་པའི་འབེལ་གཏམ་གྱིས་ངེས་པར་མཛད་དེ་ཆོས་ལ་ལོངས་སྤྱོད་པ་མྱོང་བ་དང་སེམས་ཅན་ལ་ཡང་དག་པའི་ཆོས་བསྟན་པས་སྨིན་པར་བྱེད་པའོ། །གཉིས་པ་དེ་ལ་ཡིད་ལ་བྱེད་པ་གང་གིས་སྒྲུབ་པ་ལ་བཞི་ལས། དང་པོ་ཤེས་རབ་གསུམ་གྱིས་ཡིད་ལ་བྱེད་ཚུལ་ནི། ཐེག་པ་ཆེན་པོར་སྦྱིན་སོགས་ཀྱི་དབང་དུ་མཛད་དེ་མདོ་སྡེ་ལ་སོགས་ཇི་ལྟ་བུར་གསུངས་ཤིང་ཆོས་རྣམས་བཏགས་པ་སྟེ་བཞག་པ་མཛད་པ་དེ་དག་རྣམས་དེ་ལྟ་བུར་ཚིག་དོན་ལ་སྒྲོ་སྐུར་མེད་པར་བྱང་ཆུབ་སེམས་དཔས་རྟག་པར་རྒྱུན་དུ་ཡང་ཐོས་བྱུང་བསམ་བྱུང་དང་སྒོམ་བྱུང་གི་ཤེས་རབ་གསུམ་གྱིས་ཚུལ་དུ་ཡིད་ལ་བྱེད་པས་སྒྲུབ་པའོ། །དེའང་སྦྱིན་སོགས་ཀྱི་ཚེ་ཡུལ་བཟང་ངན་ལ་མཚུངས་པར་ཕན་འདོགས་པར་འདོད་པས་སེམས་སྙོམས་པ་དང་། སྲིད་པ་དང་སྲིད་པའི་ལོངས་སྤྱོད་མི་འདོད་པར་གཞན་དོན་ཁོ་ནར་སྦྱིན་པ་སྦྱོར་བ་མི་ཆགས་པ་དང་། སྦྱིན་སོགས་ཀྱིས་བདག་ལ་རློམ་སེམས་མེད་ཅིང་གཞན་ལ་མི་བརྙས་པ་དང་མི་ཁེངས་པ་དང་། སྦྱིན་པའི་འཁོར་གསུམ་མི་དམིགས་པའི་ཚུལ་གྱིས་ཡོངས་སུ་དག་པ་ནི་མི་དམིགས་པའོ། །གཉིས་པ་ཡིད་ལ་བྱས་པའི་ཕན་ཡོན་ནི། ཡིད་ཆེས་པའི་གསུང་རབ་ལས་སྐྱེས་པའི་ཤེས་རབ་ཀྱིས་ཡིད་ལ་བྱེད་པས་ཁམས་རིགས་དང་ས་བོན་བརྟས་ཤིང་འཕེལ་བར་བྱེད་པས་ན་ཕྱི་མ་ལ་ཤེས་རབ་ཆེ་ཞིང་གསལ་བར་འགྱུར་བ་དང་། རིགས་པ་ངེས་པར་སེམས་པ་ལས་བྱང་ཆུབ་པའི་ཤེས་རབ་ཀྱིས་ཡིད་ལ་བྱས་པས་མདོ་སོགས་ཐོས་པའི་དོན་ལ་རིགས་པའི་སྟོབས་བསྐྱེད་པས་བསམ་པ་ཐག་པ་ནས་ཕྱིན་ཅི་མ་ལོག་པར་འཇུག་པར་བྱེད་པ་དང་། སྒོམ་བྱུང་གི་ཤེས་རབ་ཀྱིས་ཡིད་ལ་བྱས་པས་ཐོས་བསམ་གྱིས་གཏན་ལ་ཕབ་པ་དེའི་དོན་རྣམས་མངོན་སུམ་དུ་གྲུབ་པར་འགྱུར་ཏེ། ས་ལ་འཇུག་པར་བྱེད་པའི་དྲན་པ་ཉེར་བཞག་སོགས་ཡོངས་སུ་དག་པར་སྦྱོང་བའི་ཕྱིར་རོ། །གསུམ་པ་ཡིད་བྱེད་དེ་ཆོས་སྤྱོད་བཅུས་ཟིན་ཚུལ་ནི། ཡིད་བྱེད་སྒྲུབ་པ་དེ་ནི་ཡིད་བྱེད་འབའ་ཞིག་མ་ཡིན་གྱི་འཁོར་ཆོས་སྤྱོད་རྣམ་པ་བཅུས་བསྐོར་བ་དང་ཡང་དག་ལྡན་པར་ཤེས་པར་བྱའོ། །ཆོས་ཀྱི་བདག་ཉིད་དུའམ་ཆོས་ཀྱི་ཆེད་དུ་སྤྱོད་པས་ཆོས་སྤྱོད་དོ། །བཅུ་པོ་གང་ཞེ་ན། ཐེག་ཆེན་ཡུན་རིང་དུ་གནས་པར་བྱ་བའི་ཆེད་དུ་མཉན་པའམ་བཀླག་པའི་ཕྱིར་རང་གཞན་གྱིས་ཡི་གེར་ཐེག་ཆེན་འདྲི་བ་དང་། མེ་ཏོག་དང་བདུག་པ་ལ་སོགས་པས་མཆོད་པ་དང་། ཐེག་ཆེན་ལ་ཞུགས་པ་གཞན་ལ་བྲིས་པའམ་གླེགས་བམ་ལག་གིས་སྦྱིན་པ་དང་། བསྟི་སྟང་དུ་བྱས་ཏེ་གཞན་ཀློག་པ་ལ་མཉན་པ་བཞི་ལུས་ཀྱིས་ལས་དང་། གུས་པ་ཆེན་པོས་བདག་ཉིད་ཀྱིས་ཀློག་པ་དང་། དད་པ་ཆེན་པོས་རང་གི་བློ་ལ་ལེན་པ་དང་། འབད་པ་ཆེན་པོས་ཐེག་ཆེན་གྱི་ཚིག་དོན་འོས་པ་རྣམས་ལ་འཆད་པ་དང་། བློ་ལ་བླངས་པ་ཕྱིར་ཞིང་གོམས་པའི་ཕྱིར་ཁ་འདོན་བྱེད་པ་དང་བཞི་ངག་གི་ལས་དང་། རིགས་པའི་སྒོ་ནས་དེའི་དོན་ལ་སེམས་ཞིང་དཔྱོད་པ་དང་། བསམ་པའི་དོན་མཉམ་པར་བཞག་པའི་ཤེས་རབ་ཀྱིས་སྒོམ་པ་ནི་ཡིད་ཀྱི་ལས་སོ། །ཆོས་སྤྱོད་གཅིག་ལ་བསོད་ནམས་ཀྱི་ཕུང་པོ་སྐྱེ་བ་དེའང་ཤིན་ཏུ་མང་བའི་ཕྱིར་ཆོས་སྤྱོད་དེ་བཅུའི་བདག་ཉིད་ཀྱི་བསོད་ནམས་རང་གཞན་གྱིས་ཚད་བཟུང་བར་མི་ནུས་པས་བསོད་ནམས་ཕུང་པོ་དཔག་ཏུ་མེད་པའོ། །བཞི་པ་ཐེག་ཆེན་གྱི་ཆོས་སྤྱོད་འབྲས་བུ་ཆེ་བའི་རྒྱུ་མཚན་ནི། ཅིའི་ཕྱིར་མདོ་ལས་ཐེག་ཆེན་གྱི་ཆོས་སྤྱོད་ཤིན་ཏུ་འབྲས་བུ་ཆེ་བར་བསྟན་གྱི་ཉན་ཐོས་གྱི་ཐེག་པ་མ་ཡིན་ཞེ་ན། རྣམ་པ་གཉིས་ཀྱི་ཕྱིར་ཏེ། ཐེག་ཆེན་ནི་གཞན་སེམས་ཅན་ཐམས་ཅད་ཀྱི་དོན་བྱ་བར་རོ་གཅིག་པས་གཞན་ལ་ཕན་འདོགས་པར་ཞུགས་པའི་ཕྱིར་ཐེག་དམན་ལས་ཁྱད་པར་འཕགས་པའི་ཕྱིར་དང་། འཇིག་རྟེན་ཇི་སྲིད་ཡོད་པ་དེ་སྲིད་དུ་མི་ཟད་པའི་ཕྱིར་དེ་ལྷག་མེད་ཀྱི་མྱང་འདས་ནའང་རྒྱུན་མི་འཆད་པས་མ་ཞི་བའི་ཕྱིར་རོ། །གསུམ་པ་རྣམ་པ་གང་གིས་རྗེས་སུ་མཐུན་པའི་ཆོས་སྒྲུབ་པ་ལ་གསུམ་སྟེ། ངོ་བོ་སྤྱིར་བསྟན་པ་དང་། མི་གཡེང་བ་ཞི་གནས་བཤད་པ་དང་། ཕྱིན་ཅི་མ་ལོག་པ་ལྷག་མཐོང་བཤད་པའོ། །དང་པོ་ནི་གཡེང་བ་དྲུག་གིས་མི་གཡེང་བའི་ཞི་གནས་དང་། ཡི་གེ་སོགས་བཅུ་ལ་ཕྱིན་ཅི་མ་ལོག་པར་གྱུར་པ་ལྷག་མཐོང་སྒོམ་པ་ནི། བསམ་གཏན་དུ་བྱ་བ་དང་ཤེས་བྱའི་ཆོས་ཀྱི་རྗེས་སུ་མཐུན་པར་ཞུགས་པའི་ཕྱིར་དེ་གཉིས་པོ་སྒོམ་པ་ནི་རྗེས་སུ་མཐུན་པའི་ཆོས་སྒྲུབ་པའོ། །གཉིས་པ་ནི། གཡེང་བ་དྲུག་ནི་མཉམ་པར་བཞག་པའི་ཚེ་རྣམ་ཤེས་ཚོགས་ལྔ་གང་རུང་གཅིག་བྱུང་བས་ཏིང་ངེ་འཛིན་ལས་ལྡང་བར་འགྱུར་བ་ནི་ངོ་བོ་ཉིད་ཀྱི་གཡེང་བ་སྟེ་ཕྱི་རོལ་ཏུ་བལྟས་པའི་ཕྱིར་དང་། །དེའི་ཚེ་དམིགས་པ་འཕོས་ནས་ཡིད་ཤེས་ཕྱི་རོལ་འདོད་ཡོན་ལྔའི་ཡུལ་ལ་འཕྲོ་ཞིང་འཇུག་པའི་ཕྱི་རོལ་ཏུ་གཡེང་བ་དང་། དེ་བཞིན་དུ་དེའི་སྲེད་པས་རོ་མྱངས་པ་དགེ་བའི་ཏིང་ངེ་འཛིན་ལས་བྱིང་བ་དང་རྒོད་པ་ཞི་ལྷག་མཉམ་འཇུག་གི་ཏིང་ངེ་འཛིན་ལས་གཡེང་བས་ནང་གི་གཡེང་བ་དང་། བདག་ལ་འདི་ནི་བསམ་གཏན་པ་དང་ཡོན་ཏན་ཅན་ནོ་ཞེས་ཡིད་ཆེས་པར་འགྱུར་རོ་སྙམ་པའི་མཚན་མའི་བསམ་པས་ཏིང་ངེ་འཛིན་ལ་སྦྱོར་བ་ནི་བསམ་པ་ལོག་པས་དགེ་བ་ཐོབ་པའམ་མ་ཐོབ་པ་ལས་གཡེང་བས་ཡིད་ཆེས་པའི་བསམ་པ་མཚན་མར་བྱས་པའི་གཡེང་བ་དང་། ངའོ་སྙམ་དུ་ཁེངས་པས་བདག་བསྟོད་གཞན་སྨོད་བྱེད་པའི་ང་རྒྱལ་གྱི་བག་ཆགས་སམ་འཇིགཾ་ལ་བརྟེན་ནས་ཏིང་ངེ་འཛིན་གྱི་བདེ་བ་ལ་ངའོ་ངའི་ཞེས་དང་པོར་འཛིན། བར་དུ་དེ་དང་སེམས་ཀྱི་རྒྱུད་འདྲེས་ཤིང་ཚོར་བ་དེ་ལ་བཀྲ་བར་འཛིན་པ་ནི་བདག་བསམ་གཏན་པའོ་ཞེས་ཡིད་ལ་བྱེད་པ་ངའོ་སྙམ་པའི་ངར་འཛིན་གྱི་གཡེང་བ་དང་། རིགས་མ་ངེས་པ་དང་ཉན་ཐོས་ལ་སོགས་པའི་རིགས་ཐེག་ཆེན་ཡིད་ལ་བྱེད་པས་ན་འཁོར་བའི་སྡུག་བསྔལ་གྱིས་སྐྲག་པའི་རྒྱུས་སྙོམས་འཇུག་དམན་པའམ་ཐེག་པ་ཆུང་ངུ་ལ་སྙོམས་པར་འཇུག་པའི་སེམས་ཀྱི་འཕྲོ་ཞིང་གཡེང་བ་ནི། སྙོམས་འཇུག་གམ་ཐེག་པ་མཆོག་ཡིད་བྱེད་ལས་གཡེང་བ་སྟེ། གཡེང་བ་དྲུག་གི་མཚན་ཉིད་ནི་དེ་ལྟ་བུར་བློ་ལྡན་བྱང་སེམས་རྣམས་ཀྱིས་ཡོངས་སུ་ཤེས་པར་བྱ་ཞིང་གཡེང་བ་དྲུག་བྲལ་གྱི་ཞི་གནས་བསྒོམ་པར་བྱའོ། །གསུམ་པ་ལ་གསུམ་ལས་དང་པོ་མདོར་བསྟན་པ་ནི། ཡི་གེ་ལ་ཕྱིན་ཅི་མ་ལོག་པ་དང་། དོན་ལ་ཕྱིན་ཅི་མ་ལོག་པ་དང་། ཡིད་ལ་བྱེད་པ་ལ་ཕྱིན་ཅི་མ་ལོག་པ་དང་། མི་འཕྲོ་བ་ལ་ཕྱིན་ཅི་མ་ལོག་པ་དང་། མཚན་ཉིད་གཉིས་ཏེ་རང་གི་མཚན་ཉིད་ལ་ཕྱིན་ཅི་མ་ལོག་པ་དང་། སྤྱིའི་མཚན་ཉིད་ལ་ཕྱིན་ཅི་མ་ལོག་པ་དང་། མ་དག་པ་དང་དག་པ་ལ་ཕྱིན་ཅི་མ་ལོག་པ་དང་། གློ་བུར་དུ་བྱུང་བ་ལ་ཕྱིན་ཅི་མ་ལོག་པ་དང་། མི་བསླུ་བ་ལ་ཕྱིན་ཅི་མ་ལོག་པ་དང་། ཁེངས་པ་མེད་པ་ལ་ཕྱིན་ཅི་མ་ལོག་པ་སྟེ་དངོས་པོ་བཅུ་རིག་པར་བྱའོ། །གཉིས་པ་རྒྱས་བཤད་ལ་དགུ་ལས། དང་པོ་ཡི་གེ་ལ་ཕྱིན་ཅི་མ་ལོག་པ་ནི། ཡི་གེ་རྣམས་མ་ནོར་མ་ཐོགས་པར་འབྲེལ་ཆགས་རྒྱུན་མི་འཆད་པར་བརྗོད་པའི་ཕྱིར་དང་། དོན་འདིའི་མིང་འདིའོ་ཞེས་མིང་དོན་གྱི་བརྡ་ལ་གོམས་ཤིང་འདྲིས་པའི་ཕྱིར་ཡི་གེ་རྣམས་དོན་ཡོད་པ་ཉིད་དུ་ཆུད་པར་བྱེད་པ་དང་། ཡི་གེ་སྔ་ཕྱི་བརྗོད་པ་རྒྱུན་ཆད་དེ་མ་འབྲེལ་ཕྱིར་དང་མིང་དོན་འདིའོ་ཞེས་བརྡ་མ་འདྲིས་པ་སྟེ་མིང་དང་མིང་ཅན་དུ་མ་འབྲེལ་བའི་ཕྱིར་ཏེ་གཉིས་མེད་པའམ་གང་རུང་མ་ཚང་བ་ཡི་གེ་རྣམས་དོན་མེད་པ་སྟེ་དེ་ལྟར་ཤེས་ཤིང་མཐོང་བ་དེ་ནི་དོན་ཀུན་རྫོབ་ཏུ་སྟེ་ཡི་གེ་ལ་ཕྱིན་ཅི་མ་ལོག་པའོ། །གཉིས་པ་དོན་ལ་ཕྱིན་ཅི་མ་ལོག་པ་ནི། གཟུང་འཛིན་གཉིས་སུ་སྣང་བར་གྱུར་པ་སྟེ་གཟུང་འཛིན་གྱི་རྣམ་པར་འབྱུང་བའི་གཞན་དབང་དེ་ནི་ཇི་ལྟར་སྣང་བ་དེ་ལྟར་གཟུང་འཛིན་དུ་ཡོད་པ་མ་ཡིན་ཏེ། ཚུལ་དེ་ལྟར་གཟུང་འཛིན་འཁྲུལ་པའི་ཤེས་པ་འབྱུང་བའི་རྒྱུར་གྱུར་པའི་དོན་མ་མཐོང་བ་དེ་ནི་ཡེ་གེ་འདོགས་པའི་རྒྱུ་ཡི་གེའི་དོན་ལ་ཕྱིན་ཅི་མ་ལོག་པ་སྟེ། གཟུང་འཛིན་གྱི་དངོས་པོ་ཡོད་པ་རྣམ་པར་སྤངས། གཟུང་འཛིན་དུ་འཁྲུལ་པའི་བདག་ཉིད་དུ་མེད་པ་རྣམ་པར་སྤངས་པའི་ཕྱིར་རོ། །གསུམ་པ་ཡིད་བྱེད་ལ་ཕྱིན་ཅི་མ་ལོག་པ་ནི། གཟུང་འཛིན་དུ་རྟོག་པ་དེ་ཡིས་རིགས་འདྲ་བ་སྐྱེད་པའི་བག་ཆགས་ཀུན་གཞི་ལ་བསྒོས་པའི་བག་ཆགས་དེ་ནི་འབྲས་བུ་བག་ཆགས་ལ་རྒྱུ་རྟོག་པའི་མིང་གིས་བཏགས་ཏེ་རྟོག་པ་ཡིད་བྱེད་ཅེས་བྱ་སྟེ་སྔར་གྱི་རྟོག་པ་དེ་བག་ཆགས་དེའི་ས་བོན་འཇོག་བྱེད་ཀྱི་གནས་སམ་རྟེན་ཡིན་པས་སམ། ཡང་ན་མ་འོངས་པ་ན་གཉིས་སྣང་གི་རྟོག་པ་འབྱུང་བ་དེའི་གནས་ཡིན་པའི་ཕྱིར་རོ། །དེས་ན་འདི་ནི་ཡིད་ལ་བྱེད་པ་ཕྱིན་ཅི་མ་ལོག་པའོ། །ཡུལ་གང་ལ་ན་གཟུང་འཛིན་གཉིས་སུ་སྣང་བའི་རྒྱུ་ཀུན་གཞི་རྣམ་ཤེས་ལ་ཕྱིན་ཅི་མ་ལོག་པ་སྟེ་ཡིད་བྱེད་ནི་གཟུང་འཛིན་དུ་རྟོག་པའི་འདུ་ཤེས་ཀྱིས་ཀུན་གཞི་ལ་བསྒོས་པའི་ཕྱིར་རོ། །བཞི་པ་མི་འཕྲོ་བ་ལ་ཕྱིན་ཅི་མ་ལོག་པ་ནི། དོན་གྱིས་ཡོད་དང་མེད་པ་གོང་དུ་གཉིས་སུ་སྣང་བར་གྱུར་པ་ནི་དེ་ལྟར་མ་ཡིན་ཞེས་སོགས་བཤད་པ་སྟེ་དཔེར་ན་སྒྱུ་མའི་གླང་པོ་ཆེ་དང་སྨིག་རྒྱུ་དང་སྐྱེས་པ་བུད་མེད་རྨི་བའི་རྨི་ལམ་དང་ཆུ་ཟླ་དང་དྲི་ཟའི་གྲོང་ཁྱེར་དང་བྲག་ཆ་ལ་སོགས་པ་ནི་གླང་པོ་ཆེ་དང་ཆུ་དང་སྐྱེས་པ་བུད་མེད་དང་ཟླ་བ་ལ་སོགས་པའི་དངོས་པོར་མེད་པ་ལ་འཁྲུལ་པ་ཙམ་དུ་ཡོད་པས་གཏན་མེད་མིན་པ་བཞིན་དུ་དོན་ཡང་སྣང་བ་ལྟར་གཟུང་འཛིན་དུ་ཡོད་པ་མ་ཡིན་ལ་འཁྲུལ་ཙམ་དུ་གཏན་མེད་མ་ཡིན་པར་འདོད་དེ། དེ་ལྟར་དོན་སྒྱུ་མ་ལ་སོགས་པ་བཞིན་མཐོང་ནས་ཡོད་མེད་ཀྱི་ཕྱོགས་ལ་སེམས་མི་འཕྲོ་བར་མཐོང་བ་དེ་ནི་མི་འཕྲོ་བ་ལ་ཕྱིན་ཅི་མ་ལོག་པ་སྟེ། ཕྱིན་ཅི་མ་ལོག་པ་འདིས་བྱང་སེམས་ཡོད་མེད་དུ་མི་རྟོག་པས་ཡོད་དང་མེད་པར་སེམས་མི་འཕྲོ་བའི་ཕྱིར་རོ། །མི་འཕྲོ་བ་ནི་དབུ་མའི་ལམ་ཏིང་ངེ་འཛིན་ཏོ་ཞེའོ། །འདིའང་ཀུན་རྫོབ་ཏུ་ཕྱིན་ཅི་མ་ལོག་པ་ཡིན་གྱི་དོན་དམ་དུ་མ་ཡིན་ཏེ་དོན་དམ་དུ་ཕྱིན་ཅི་མ་ལོག་པ་ནི་རྣམ་པར་མི་རྟོག་པ་ཡིན་པའི་ཕྱིར་རོ། །ལྔ་པ་རང་གི་མཚན་ཉིད་ལ་ཕྱིན་ཅི་མ་ལོག་པ་ནི། མིག་ནས་ཡིད་ཀྱི་བར་དང་གཟུགས་ནས་ཆོས་ཀྱི་བར་སྐྱེ་མཆེད་བཅུ་གཉིས་ཀྱི་བདག་ཉིད་ཤེས་བྱ་ཐམས་ཅད་ངོ་བོ་ཉིད་དང་ཁྱད་པར་དུ་བརྡར་བཏགས་པའི་མིང་ཙམ་ཁོ་ན་བས་བཏགས་པ་མེད་པ་སྟེ་དེ་ལྟར་ཤེས་པ་ནི་བཏགས་པའི་སྒོ་ནས་ཆོས་ཐམས་ཅད་ལ་རྟོག་པ་ཐམས་ཅད་མི་འཇུག་པར་བྱེད་པའི་གཉེན་པོ་ཡིན་པའི་ཕྱིར་འདི་ནི་ཡུལ་རང་གི་མཚན་ཉིད་ལ་ཕྱིན་ཅི་མ་ལོག་པའོ། །རང་གི་མཚན་ཉིད་གང་ཞེ་ན། དོན་དམ་རང་གི་མཚན་ཉིད་བརྗོད་དུ་མེད་པ་ལའོ། །དེའང་དག་པ་གཞན་དབང་ཞེས་བྱ་བ་ཟེར་རོ། །དོན་དམ་བརྗོད་དུ་མེད་པས་ཀུན་རྫོབ་ཏུ་མིང་ཙམ་མོ་ཞེས་འཛིན་པ་མེད་དོ། །འདིའང་མིང་ཙམ་མོ་ཞེས་རྟོག་པ་ཀུན་རྫོབ་ཏུ་ཕྱིན་ཅི་མ་ལོག་པའོ། །དྲུག་པ་སྤྱིའི་མཚན་ཉིད་ལ་ཕྱི་ཅི་མ་ལོག་པ་ནི། ཆོས་ཀྱི་དབྱིངས་ཆོས་བདག་མེད་པ་ནི་མ་གཏོགས་པར་འདི་ལྟར་ཆོས་གཟུགས་ཅན་ནམ་གཟུགས་ཅན་མ་ཡིན་པ་ཡོད་པ་མ་ཡིན་ཏེ་ཆོས་རྣམས་ནི་བརྗོད་དུ་མེད་ཅིང་གཟུང་འཛིན་དུ་མེད་པའི་རང་བཞིན་ཡིན་པས་སོ། །དེ་ཆོས་རྣམས་ལ་བྱེ་བྲག་མེད་པར་ཡོད་པ་དེའི་ཕྱིར་ཆོས་དབྱིངས་དེ་སྤྱིའི་མཚན་ཉིད་དོ་ཞེས་དེ་ལྟར་ཤེས་པ་དེ་ནི་སྤྱིའི་མཚན་ཉིད་ལ་ཕྱིན་ཅི་མ་ལོག་པའོ། །འོ་ན་སྔར་གྱི་རང་བཞིན་དང་ཁྱད་ཅི་ཡོད་ཅེ་ན། བརྗོད་པ་ཉིད་སྒྲོ་འདོགས་པའི་གཉེན་པོར་བརྗོད་དུ་མེད་པའི་ངོ་བོ་དོན་དམ་གྱི་མཚན་ཉིད་ཡིན་ལ། ཀུན་བརྟགས་ངོ་བོ་ཉིད་ཀྱིས་བདག་མེད་ནི་ཆོས་ཐམས་ཅད་ཀྱི་སྤྱི་མཚན་ཞེས་འདོད་པས་ཞེ་བ་ཐ་དད་པས་ཁྱད་པར་བཞག་གི་དོན་ལ་ཁྱད་མེད་ཅེས་འགྲེལ་བཤད་མཛད་པ་བཞེད་དོ། །བདུན་པ་མ་དག་པ་དང་དག་པ་ལ་ཕྱིན་ཅི་མ་ལོག་པ་ནི། ཀུན་གཞི་རྒྱུར་གྱུར་པ་ཕྱིན་ཅི་ལོག་ཡིད་ལ་བྱེད་རྟོག་པ་མ་སྤངས་པའི་ཆོས་དབྱིངས་དེ་ནི་མ་དག་པ་དང་། དེ་སྤངས་པ་ལས་ཆོས་དབྱིངས་རྣམ་པར་དག་པ་ཞེས་པ་སྟེ་དེ་ལྟར་ཤེས་པ་དེ་ཡང་མ་དག་པ་དང་དག་པ་དེ་ལ་ཕྱིན་ཅི་མ་ལོག་པའོ། །སྔ་ཕྱི་འདི་གཉིས་ཀྱང་ཀུན་རྫོབ་ཏུ་ཕྱིན་ཅི་མ་ལོག་པའོ། །བརྒྱད་པ་གློ་བུར་དུ་བྱུང་བ་ལ་ཕྱིན་ཅི་མ་ལོག་པ་ནི། ཆོས་ཀྱི་དབྱིངས་ནི་ནམ་མཁའ་བཞིན་དུ་ཡེ་ནས་རང་བཞིན་གྱིས་རྣམ་པར་དག་པའི་ཕྱིར་སྔར་གློ་བུར་གྱི་དྲི་མས་མ་དག་པ་དང་ཕྱིས་དག་ཅེས་བྱ་བ་འདི་གཉིས་ནི་ཆོས་དབྱིངས་ལ་གློ་བུར་དུ་བྱུང་བས་ཏེ་དེ་ལྟར་ཤེས་པ་དེའང་མ་དག་པ་དང་དག་པ་གློ་བུར་དུ་བྱུང་བ་དེ་ལ་ཀུན་རྫོབ་ཏུ་ཕྱིན་ཅི་མ་ལོག་པའོ། །དགུ་པ་སྐྲག་མེད་ཁེངས་མེད་ལ་ཕྱིན་ཅི་མ་ལོག་པ་ནི། ཀུན་བརྟགས་པའི་ཆོས་རྣམས་དང་ནི་གང་ཞིག་ཀུན་ནས་ཉོན་མོངས་དང་རྣམ་པར་དག་པ་མེད་དེ་བརྟགས་པ་ལྟར་གྱི་ཉོན་མོངས་པ་པོའི་གང་ཟག་དང་ཆོས་མེད་པའི་ཕྱིར་ཏེ། དེ་ལྟ་བུའི་གང་ཟག་དང་ཆོས་མངོན་སུམ་དང་རྗེས་དཔག་གིས་མ་དམིགས་པས་སོ། །དག་པ་འཇིག་རྟེན་པའི་ཡེ་ཤེས་ཀྱི་སྤྱོད་ཡུལ་གཞན་དབང་ལ་ནི། ཀུན་ནས་ཉོན་མོངས་དང་རྣམ་བྱང་མེད་དེ་བརྗོད་དུ་མེད་པ་དང་། གཉིས་སུ་མེད་པའི་རང་བཞིན་ཡིན་པའི་ཕྱིར་རོ་ཞེས་སོ། །འོ་ན་ཀུན་ནས་ཉོན་མོངས་དང་རྣམ་བྱང་ལ་སྤང་བླང་གི་ཕྱིར་འབད་པ་དོན་མེད་པར་འགྱུར་རོ་ཞེ་ན། ཉེས་པ་མེད་དེ། ཆོས་དབྱིངས་ཉོན་མོངས་དང་རྣམ་དག་ཏུ་འགྱུར་བའི་ཕྱིར་རོ། །ཉོན་མོངས་དང་རྣམ་དག་ཆོས་དང་གང་ཟག་མེད་པའི་ཕྱིར། དེ་ལྟ་བས་ན་ཀུན་ནས་ཉོན་མོངས་ཀྱི་ཕྱོགས་ལ་གང་ཟག་དང་ཆོས་སུའི་ཉོན་མོངས་འགྲིབ་པའང་མེད་ལ། རྣམ་བྱང་གི་ཕྱོགས་ལ་གང་ཟག་དང་ཆོས་སུའི་དྲི་མ་དག་པར་ཁྱད་པར་དུ་འགྱུར་བ་མེད་ན་གང་གི་ཕྱིར་ངའི་འདི་མེད་དོ་ཞེས་སྐྲག་པ་དང་། ང་ཡིས་ཁྱད་པར་འདི་ཐོབ་བོ་ཞེས་ང་རྒྱལ་དུ་འགྱུར་བ་ཅི་ཡོད་དེ་མེད་པ་ཉིད་དེ། དེ་ནི་འདིར་སྐྲག་མེད་ཁེངས་མེད་ལ་ཀུན་རྫོབ་ཏུ་ཕྱིན་ཅི་མ་ལོག་པའོ། །དེ་ལྟར་ཕྱིན་ཅི་མ་ལོག་པ་དང་པོས་བྱང་ཆུབ་སེམས་པ་སྒྲ་དོན་དང་བྲལ་བའི་ཆོས་ཐམས་ཅད་རྟོགས་པར་འགྱུར། གཉིས་པས་ཆོས་ཐམས་ཅད་གཟུང་འཛིན་གཉིས་དང་བྲལ་བར་རྟོགས་ལ། གསུམ་པས་ཕྱིན་ཅི་ལོག་གི་གཞི་གཟུང་འཛིན་དུ་ཞེན་པའི་མཚན་ཉིད་གནས་ངན་ལེན་སྤོང་བར་འགྱུར། བཞི་པས་སྟོང་ཉིད་ལ་དམིགས་པ་ལ་མི་གཡེང་བར་འགྱུར། ལྔ་པས་ཀུན་རྫོབ་དང་དོན་དམ་པ་ལ་མཁས་པར་འགྱུར། དྲུག་པས་བྱང་སེམས་རྣམ་དག་གི་དམིགས་པ་ལ་མཁས་པར་འགྱུར། བདུན་པས་ཆོས་དབྱིངས་སྒྲིབ་པ་སྤངས་པ་དང་མ་སྤངས་པ་ལ་མཁས་པ་དང་། བརྒྱད་པས་ཆོས་དབྱིངས་ལ་ཀུན་ནས་ཉོན་མོངས་དང་རྣམ་དག་འབྱུང་བའི་དུས་གཉིས་བཅོས་མ་མ་ཡིན་པར་ཤེས་ལ། ཐ་མས་དབྱིངས་ཟད་འཕེལ་མེད་པས་འགྱུར་བ་མེད་པར་རབ་ཏུ་རྟོགས་ལ། ཡང་ན་སྒྲིབ་པ་ཐམས་ཅད་སྤངས་ཏེ་ངེས་པར་འབྱུང་ཞེས་ཀྱང་ཁ་ཅིག་ཟེར་རོ། །གསུམ་པ་ཕྱིན་ཅི་མ་ལོག་པ་དེ་རྣམས་མདོའི་རྡོ་རྗེའི་ཚིག་དང་སྦྱར་བ་ན་ཇི་སྐད་གཅིག་ཏུ་ཡང་མདོ་སྡེ་ལས། ཡོད་པ་དང་མེད་པ་དང་ཕྱིན་ཅི་མ་ལོག་པ་དང་། གནས་དང་། སྒྱུ་མ་ལྟ་བུ་ཉིད་དང་། རྣམ་པར་མི་རྟོག་པ་ཉིད་དང་། རང་བཞིན་གྱིས་འོད་གསལ་བ་ཉིད་དང་། ཀུན་ནས་ཉོན་མོངས་དང་རྣམ་པར་བྱང་བ་ཉིད་དང་། ནམ་མཁའ་ལྟ་བུ་དང་། འགྲིབ་པ་མེད་པ་དང་། ཁྱད་པར་དུ་འཕགས་པ་མེད་པའོ། ཞེས་སྔར་གྱི་ཕྱིན་ཅི་མ་ལོག་པའི་ཤེས་པ་བཅུ་པོ་དེ་ཕྱི་ཅི་ལོག་གིས་མི་གཞོམ་ཞིང་། དེས་ཕྱིན་ཅི་ལོག་ཐམས་ཅད་འཇོམས་པས་རྫས་ཀྱི་རྡོ་རྗེ་དང་འདྲ་བས་རྡོ་རྗེ་ཞེས་བྱ་ལ། རྡོ་རྗེ་ནི་མདོའི་ཚིག་འདི་དག་གིས་བཤད་པར་བྱེད་པས་རྡོ་རྗེའི་ཚིག་རྣམས་སོ། །ཡང་ན་རྡོ་རྗེ་བཞིན་དུ་མི་གཞོམ་པའི་ཚིག་ཡིན་པས་ཞེས་སོ། །དེ་ལ་ཡི་གེ་ལ་ཕྱིན་ཅི་མ་ལོག་པ་ནི་དོན་ཡོད་པ་དང་མེད་པའོ། །གཉིས་མེད་པའི་ངོ་བོར་སྣང་བས་གཉིས་སུ་དོན་ལ་ཕྱིན་ཅི་མ་ལོག་པ་ནི་རྡོ་རྗེའི་ཚིག་གི་དོན་ཕྱི་ཅི་མ་ལོག་པའོ། །ཡིད་བྱེད་ནི་རྒྱུ་ཡིན་པས་གནས་དང་། སྒྱུ་མ་ལྟ་བུར་རྟོགས་པས་མཐའ་གཉིས་སུ་མི་འཕྲོ་བ་ནི་སྒྱུ་མ་ལྟ་བུ་དང་། རང་གི་མཚན་ཉིད་ཡུལ་དང་ཡུལ་ཅན་ཡོངས་གྲུབ་གཉིས་ནི་མི་རྟོག་པ་དང་། སྤྱིའི་མཚན་ཉིད་ནི་རྟོག་པའི་མུན་པ་དང་བྲལ་བས་འོད་གསལ་བ་དང་། མ་དག་པ་དང་དག་པས་ཕྱེ་བ་ནི་ཉོན་མོངས་དང་རྣམ་བྱང་དང་། གློ་བུར་དུ་བྱུང་བ་ནི་སྒྲིབ་པ་གློ་བུར་དུ་བྱུང་ཡང་མི་འགྱུར་བ་ནམ་མཁའ་ལྟ་བུ་དང་། སྤང་གཉེན་འཕེལ་འགྲིབ་ཀྱི་སྐྲག་མེད་ཁེངས་མེད་ནི་སྒྲིབ་པ་མེད་པ་དང་ཁྱད་པར་དུ་འཕགས་པ་མེད་པ་དང་སྦྱར་རོ། །རྡོ་རྗེའི་ཚིག་འཇུག་པའི་དོན་ལུས་ནི་བཞིར་བཞག་སྟེ། ངོ་བོ་ཉིད་དང་། དམིགས་པ་དང་། མི་རྟོག་པ་དང་། བརྒལ་ལན་ནོ། །དེ་ལའང་དང་པོ་ངོ་བོ་ཉིད་ནི་གསུམ་ལས། ཡོད་པ་དང་མེད་པ་ནི་ཡོངས་གྲུབ་སྟེ་ཡི་གེ་དོན་ཡོད་མེད་བཞིན་དུ་གཉིས་མེད་དུ་ཡོད་པ་གཉིས་སུ་མེད་པས་འདྲ་བས་སམ། ཡང་བརྟགས་པའི་སྒོ་ནས་ཡི་གེ་དོན་ཡོད་མེད་དུ་མཐོང་བས་ཡོངས་གྲུབ་བརྗོད་མེད་དུ་རྟོགས་ཏེ། དེས་ན་ཡོངས་གྲུབ་ཡོད་མེད་དུ་བཤད་པའམ་རྣམ་པ་གསུམ་དུ་ན་ཐེག་ཆེན་ཆོས་དབྱིངས་དག་པའི་རྒྱུ་མཐུན་པ་དང་། ཕྱི་ཅི་ལོག་གི་དམིགས་པའི་གཉེན་པོ་ཡིན་པས་ཡོངས་གྲུབ་ཅེས་བྱས་ཏེ་རྣམ་བཏགས་ཡིན་ཡང་ཀུན་བརྟགས་མིན་ཞེས་བཅད་དོ། །གཞན་ནི་ཡོད་མེད་ལ་ཕྱིན་ཅི་མ་ལོག་པས་ཡོངས་གྲུབ་ཏུ་བཤད་ཅེའོ། །ཀུན་བརྟགས་ནི་གཉིས་མེད་ལ་གཉིས་མེད་པའི་ངོ་བོ་ཉིད་སྣང་བས་ཕྱིན་ཅི་མ་ལོག་པ་དང་། གཞན་དབང་ནི་རྒྱུའི་ཆ་ནས་གནས་ཞེས་སོ། །ཡང་རྣམ་པ་གཞན་དུ་ན་ཡོད་པ་ནི་ཡོངས་གྲུབ། མེད་པ་ཀུན་བརྟགས། ཕྱི་ཅི་མ་ལོག་པ་གཞན་དབང་སྟེ། གཟུང་འཛིན་གཉིས་ཡོད་པ་དང་གཉིས་ཀྱིས་སྟོང་པ་མེད་པའི་སྒྲོ་སྐུར་དང་བྲལ་བའི་ཕྱིར། དེ་ལྟར་ན་སྐྲག་མེད་ཁེངས་མེད་གཉིས་ཕྱིན་ཅི་མ་ལོག་པ་གཅིག་ཏུ་བྱ་ཞིང་ཡི་གེ་དོན་ཡོད་མེད་གཉིས་རེ་རེར་བྱའོ། །དེའང་དང་པོ་གསུམ་ཤེས་བྱའི་མཚན་ཉིད་རྟོགས་པ་ཡིད་བྱེད་ཤེས་བྱའི་གནས་ཞེས་སོགས་སྦྱར་བར་བྱའོ། །འོག་ཏུ་ལུས་རྣམ་པར་གཞག་པར་གང་འཁྲུལ་ན་ཕྱིན་ཅི་མ་ལོག་པ་ཡོངས་གྲུབ་ཅེས་ཀྱང་འཆད་དུ་རུང་ཞེ་ན། མིན་ཏེ། འགྲེལ་པ་ལས། ཡོངས་གྲུབ་ཀུན་བཏགས་འཁྲུལ་ཞེས་པའང་ཀུན་བཏགས་ལ་མི་རུང་སྟེ་མེད་པའི་ཕྱིར། གཞན་དབང་ལ་རུང་སྟེ་གཉིས་སུ་འཁྲུལ་པའི་བདག་ཉིད་དུ་ཡོད་པའི་ཕྱིར། དེ་སྐད་དུའང་། གཉིས་ཀྱི་བདག་ཉིད་ཐམས་ཅད་མེད། །གཉིས་སུ་འཁྲུལ་པའི་བདག་ཉིད་ཡོད། །ཅེས་སོ། །དེ་ལྟ་ན་ཡོད་པ་གཞན་དབང་། མེད་པ་ཀུན་བརྟགས། ཕྱིན་ཅི་མ་ལོག་པ་ཡོངས་གྲུབ་ཅེས་ཀྱང་འཆད་དུ་རུང་ངམ་ཞེ་ན། མིན་ཏེ། འགྲེལ་པ་ལས། ཡོངས་གྲུབ་ཀུན་བརྟགས་གཞན་དབང་དག་ཚིག་དང་པོ་གསུམ་དང་གོ་རིམ་བཞིན་ཞེས་སོ། །འོན་ཀྱང་བཅོམ་ལྡན་འདས་ཀྱིས་ཀྱང་། རྟོག་གེའི་སྤྱོད་ཡུལ་མ་ཡིན་པ། །ཤིན་ཏུ་ཟབ་མོའི་ཆོས་རྣམས་ལ། །སྔོན་གྱི་ལུང་སྙིང་ཡོངས་བཏང་སྟེ། །རང་ལྟ་མཆོག་ཏུ་གཟུང་མི་བྱ། །ཞེས་གསུངས་ཤིང་། འགྲེལ་བཤད་མཛད་པ་ཉིད་མཁས་པའི་དབང་ཕྱུག་ཡིན་པས་དགོངས་པ་བདག་ཅག་གིས་བསམ་གྱིས་མི་ཁྱབ་པའི་ཕྱིར་དེའི་བཞེད་པ་བཞིན་དུ་བཤད་པར་བྱའོ། །ལུས་གཉིས་པ་དམིགས་པ་ནི། ངོ་བོ་ཉིད་གསུམ་པོ་དེ་ཉིད་ཤེས་བྱའི་ཡུལ་ཡིན་པས་དམིགས་པའོ། །རྡོ་རྗེའི་ཚིག་ལུས་གསུམ་པ་རྣམ་པར་མི་རྟོག་པ་འཆད་པ་ནི། གང་གིས་མི་རྟོག་པ་ཡང་དག་ཤེས་པ་དང་། གང་ལ་མི་རྟོག་པ་དེ་བཞིན་ཉིད་འོད་གསལ་བའི་ཞེས་ཚིག་སྦྱོར་བའོ། །དེ་བས་ན་འདིར་ངོ་བོ་ཉིད་གསུམ་ཤེས་བྱ། དེ་ཤེས་བྱེད་མི་རྟོག་ཡེ་ཤེས་སོ། །རྡོ་རྗེའི་ཚིག་ལྷག་མའི་ལུས་བཞི་པ་བརྒལ་ལན་ནི། འདི་ལྟར་ཁ་ཅིག་ཀུན་བཏགས་དང་གཞན་དབང་ཆོས་ཅན། གཟུང་འཛིན་དོན་དུ་དམིགས་པར་མི་འགྱུར་བར་ཐལ། གཟུང་འཛིན་གྱི་རང་བཞིན་མེད་པའི་ཕྱིར། ཞེས་པ་རྒྱུ་མ་དམིགས་པའོ་སྙམ་ན། སྒྱུ་མ་ལྟ་བུ་ཞེས་པའི་མདོའི་ཚིག་གིས་ལན་བསྟན་ཏེ། རྟ་གླང་སོགས་སྒྱུ་མ་བྱས་པ་ནི་རྟ་གླང་མེད་ཀྱང་དེར་དམིགས་པས་མ་ངེས་པ་མིན་ནོ། །ཡང་འཁོར་འདས་ཀྱི་ཆོས་རྣམས་ཆོས་ཅན། སྔར་ཀུན་ནས་ཉོན་མོངས་ལ་ཕྱིས་རྣམ་པར་བྱང་བ་མི་འཐད་པར་ཐལ། རང་བཞིན་གྱིས་འོད་གསལ་བའི་ཕྱིར། ཞེས་པ་ཁྱབ་བྱེད་འགལ་དམིགས་སོ་སྙམ་དུ་སེམས་ན། མ་ངེས་ཏེ། མདོའི་ཚིག་ནམ་མཁའ་ལྟ་བུ་ཞེས་པས། ནམ་མཁའ་རང་བཞིན་གྱིས་དག་ཀྱང་གློ་བུར་སྤྲིན་གྱིས་བསྒྲིབས་པ་དང་ཕྱིས་སྤྲིན་དང་བྲལ་བར་འགྱུར་བའི་ཕྱིར་རོ། །ཡང་མི་རྟོག་ཡེ་ཤེས་ཀྱིས་དེ་བཞིན་ཉིད་རྟོགས་པ་ཆོས་ཅན། དེ་ལ་བརྟེན་ནས་འཁོར་བ་རྒྱུན་ཆད་ཅིང་མྱང་འདས་འཕེལ་བར་ཐལ། དེ་ལ་བརྟེན་ནས་ཐོག་མ་མེད་པ་ནས་སངས་རྒྱས་དཔག་ཏུ་མེད་པ་བྱུང་བས་སེམས་ཅན་དཔག་ཏུ་མེད་པའི་ཉོན་མོངས་བསལ་བའི་ཕྱིར་ཞེས་པ་ཐལ་འགྱུར་གཉིས་སུ་བྱེད་ན་སྒྱུ་མ་དམིགས་པ་དང་རང་བཞིན་གྱི་ཐལ་འགྱུར་རོ་ཞེ་ན། དེའི་འགྲིབ་པ་མེད་པ་དང་ཁྱད་པར་དུ་འཕགས་པ་མེད་པ་ཞེས་པ་སྟེ། དོན་དམ་པར་འགྲིབ་འཕེལ་གྱི་གང་ཟག་དང་ཆོས་མེད་པས་རྟགས་མ་གྲུབ་ལ། ཐ་སྙད་དུ་སེམས་ཅན་གྱི་ཁམས་དང་རྣམ་བྱང་གི་ཕྱོགས་ཚད་མེད་པའི་ཕྱིར་འགྲིབ་པའང་མི་མངོན་ན་རྒྱུན་ཆད་པ་ལྟ་ག་ལ་ཞིག་སྟེ། ནམ་མཁའ་སྤྲིན་དང་བྲལ་མ་བྲལ་གྱིས་འཕེལ་འགྲིབ་མེད་པ་བཞིན་ནོ། །རྡོ་རྗེའི་ཚིག་རྣམས་ཀྱི་ལུས་རྣམ་གཞག་གཉིས་པ་འགྲེལ་པས་བཀོད་པ་ནི། གང་ལ་གང་ཞིག་གང་ལས་འཁྲུལ། །མ་འཁྲུལ་གང་ཞིག་གང་ལས་དང་། །འཁྲུལ་དང་མ་འཁྲུལ་འབྲས་བུ་ཉིད། །དེ་གཉིས་ཀྱི་ནི་ཐ་མའོ། །ཞེས་འབྱུང་སྟེ། རྡོ་རྗེའི་ཚིག་བཅུ་པོ་རྣམས་ཀྱི་འཁྲུལ་པ་དང་མ་འཁྲུལ་བའི་ཡུལ་ངོ་བོ་རྒྱུ་འབྲས་བུ་དེའི་མཐར་ཕྱིན་པ་ལྔ་སྟེ་ལྔ་གཉིས་བཅུ་བསྟན་པའོ། །དེ་ལ་གང་ལ་འཁྲུལ་ན་ཡི་གེའི་དོན་ཡོད་མེད་ལ་དངོས་པོར་ཞེན་པས་སོ། །གང་ཞིག་འཁྲུལ་ན་གཉིས་ཀྱི་རྣམ་པར་རྟོག་པས་ཕྱི་ཅི་མ་ལོག་པ་འཁྲུལ། རྒྱུ་གང་ལས་ན་གནས་རྟོག་པས་བསྒོས་པའི་ཡིད་བྱེད་ལས་སོ། །མ་འཁྲུལ་པ་གང་ཞིག་ཅེ་ན་སྒྱུ་མ་ལྟ་བུ་དང་མི་རྟོག་པའོ། །གང་ལ་མ་འཁྲུལ་ན་འོད་གསལ་བའོ། །འཁྲུལ་པ་དང་མ་འཁྲུལ་བའི་རྒྱུ་མཐུན་པའི་འབྲས་བུ་ནི་ཀུན་ནས་ཉོན་མོངས་པ་དང་རྣམ་བྱང་མཚུངས་ལྡན་དང་བཅས་པའོ། །ནམ་མཁའ་ལྟ་བུའི་ཆོས་དབྱིངས་དེ་འཁྲུལ་མ་འཁྲུལ་གྱི་འབྲས་བུ་ཀུན་ནས་ཉོན་མོངས་དང་རྣམ་བྱང་གློ་བུར་བ་དེ་དག་གི་རང་བཞིན་མིན་པར་བསྟན་པའི་ཕྱིར་རོ། །དེ་གཉིས་ཀྱི་ཐ་མ་ནི་ཁ་ཅིག་ཉོན་མོངས་དང་རྣམ་བྱང་གི་ཐ་མ་མྱང་འདས་སྟེ་འགྲིབ་འཕེལ་མེད་པས་མཐར་ཐུག་པ་མེད་པའི་ཕྱིར་ཞེས་དང་། གཞན་ནི་འཁོར་བ་དཔག་ཏུ་མེད་པས་འབྲི་པ་མེད་པས་འགྲིབ་པ་དང་ལྡན་པ་ནི་ཀུན་ནས་ཉོན་མོངས་ཀྱི་མཐའ་དང་། མྱང་འདས་དཔག་ཏུ་མེད་པས་འཕེལ་བ་མེད་པའི་ཕྱིར་ཁྱད་པར་དུ་འཕགས་པ་མེད་པ་དང་ལྡན་པ་ནི་རྣམ་བྱང་གི་ཐ་མའོ་ཞེས་སོ། །རྡོ་རྗེའི་ཚིག་བཅུ་ཕྱིན་ཅི་མ་ལོག་པར་སྟོན་པ་རྩ་བས་མ་ཟིན་གྱི་ཞར་ལ་འོངས་པ་ཡིན་པས། འགྲེལ་པ་མཛད་པའི་སློབ་དཔོན་གྱིས་བར་སྐབས་ཀྱི་ཚིག་བཅད་གཉིས་ཀྱིས་བཟུང་བདེ་བའི་ཕྱིར་བསྡུས་པ་ནི། ཡོད་མེད་ཕྱིན་ཅི་མ་ལོག་དང་། །གནས་དང་སྒྱུ་མ་ལྟ་བུ་ཉིད། །མི་རྟོག་པ་དང་རང་བཞིན་གྱིས། །རྟག་པར་འོད་གསལ་ཉིད་དང་ནི། །ཀུན་ནས་ཉོན་མོངས་རྣམ་བྱང་དང་། །དེ་བཞིན་ནམ་མཁའ་ལྟ་བུ་ཉིད། །འགྲིབ་པ་མེད་དང་ལྷག་མེད་པ། །རྡོ་རྗེའི་ཚིག་ནི་བཅུ་ཞེས་བྱ། །ཞེས་སོ། །དོན་བཞི་པ་དགོས་པ་མཐའ་གཉིས་སྤངས་པའི་ལམ་གྱིས་འབྱུང་བའི་ཆེད་དུ་སྒྲུབ་པ་ནི། དཀོན་མཆོག་བརྩེགས་པ་ཞེས་བྱ་བའི་ཆོས་ཀྱི་རྣམ་གྲངས་ལས་འོད་སྲུང་འདི་ལྟ་སྟེ་དཀོན་མཆོག་བརྩེགས་པ་ཆེན་པོའི་ཆོས་ཀྱི་རྣམ་གྲངས་ལ་སློབ་པར་འདོད་པའི་བྱང་ཆུབ་སེམས་དཔའ་ཚུལ་བཞིན་དུ་ཆོས་ལ་རབ་ཏུ་སྦྱར་བར་བྱའོ། །ཚུལ་བཞིན་དུ་ཆོས་ལ་སྦྱོར་བར་གང་ཞེ་ན། འདི་ལྟ་སྟེ་ཆོས་རྣམས་ལ་ཡང་དག་པར་སོ་སོར་རྟོག་པ་སྟེ་གང་བདག་མེད་པར་རྟོགས་པ་དང་། སེམས་ཅན་མེད་པ་དང་། སྲོག་མེད་པ་དང་། གསོ་བ་མེད་པ་དང་། སྐྱེས་བུ་མེད་པ་དང་། གང་ཟག་མེད་པ་དང་། ཤེད་ལས་སྐྱེས་མེད་པ་དང་། ཤེད་བུ་མེད་པར་སོ་སོར་རྟོག་པ་འདི་ནི་འོད་སྲུང་དབུ་མའི་ལམ་མོ་ཞེས་བྱ་བ་ནས་མར་མེའི་དཔེ་གཉིས་ལ་ཐུག་པའི་བར་དུ་རྒྱ་ཆེར་འབྱུང་བའོ། །འདི་ལ་གཉིས་ལས། དང་པོ་ཐ་དད་གཅིག་ཏུ་མཐར་རྟོག་པའི་དབྱེ་བ་ནི། དེ་ལོངས་སྤྱད་བྱ་གཟུགས་སོགས་དང་བདག་རྟག་པ་ཐ་དད་ཅེས་པ་དང་། ནང་གི་མིག་སོགས་གཟུགས་རྣམས་མཐོང་ཆོས་ཀྱི་བདག་དང་། ཕྱིའི་གཟུགས་སོགས་བདག་གི་བར་རྟོག་པ་ནི་གཟུགས་དང་བདག་གཅིག་ཏུ་འཛིན་པའི་མཐའ་དང་། མདོ་དེ་ལ་སྲོག་ཀྱང་གཞན་ལ་ལུས་ཀྱང་གཞན་པ་དང་། སྲོག་དེ་ཉིད་ལུས་དེ་བཞིན་ཞེས་པ་ལྟ་བའང་མཐའ་སྟེ། མཐའ་དེ་ཡོངས་སུ་སྤང་བའི་ཕྱིར་དབུ་མའི་ལམ་སྟེ། བདག་མེད་པར་མངོན་སུམ་དུ་ཡུལ་དུ་གྱུར་པས་ཤེད་ལས་སོགས་མེད་པར་རྟོགས་པའོ། །བདག་ལ་སེམས་ཅན་སོགས་ཀྱིས་སྨོས་པ་ནི་གཞན་གྱིས་བརྙས་པར་འགྱུར་བ་སྤང་བའི་ཕྱིར་རོ། །གཟུགས་དངོས་པོར་ཞེན་ནས་རྟག་མི་རྟག་ཅེས་པ་ནི་མུ་སྟེགས་དང་ཉན་ཐོས་གཉིས་ཀྱི་མཐའ་འོ། །དེ་གཉིས་ཀ་སྤང་བའི་ཕྱིར་གཟུགས་ཚོར་བ་སོགས་ལ་རྟག་མི་རྟག་ཏུ་མི་རྟོག་པའི་ཡེ་ཤེས་དབུ་མའི་ལམ་མོ། །བདག་ཡོད་ཅེས་བདག་ཏུ་སྒྲོ་འདོགས་པ་དང་། སེམས་ཡང་དག་པ་ཞེས་ཆོས་ལ་སྒྲོ་འདོགས་པའི་མཐའ་གཉིས་དང་རྒྱུ་འབྲས་འབྲེལ་བའི་རྒྱུ་མཚན་མི་དང་ལྷ་ལ་གང་ཟག་ཅེས་རྟག་པར་ཡོད་པ་ལ་བདག་མེད་ཅེས་དང་། སེམས་ཡང་དག་པ་མ་ཡིན་ཞེས་ཆོས་ལ་སྐུར་པ་འདེབས་པའི་མཐའ་གཉིས་ཏེ་དེ་སྤང་བའི་ཕྱིར་བདག་དང་བདག་མེད་གཉིས་ཀྱི་དབུས་ཏེ་གཉིས་སུ་མི་རྟོག་པའི་ཡེ་ཤེས་སོ། །དེ་ལྟར་གཟུང་དོན་ལ་རྟོག་པ་མཐར་བསྟན་ནས། འཛིན་རྟོག་ལ་རྟོག་པ་མཐར་བསྟན་པ་ནི་སེམས་ཞེས་པ་གཉིས་པོའོ། །དེ་གཉིས་སྤངས་པའི་དབུ་མའི་ལམ་ཡང་སེམས་ཅན་བག་ཆགས་བསགས་པ་ཀུན་གཞིའི་རྣམ་ཤེས་དགེ་སོགས་གསུམ་ལ་སེམས་འཇུག་པའི་ཡིད་ཀྱི་ལས་སེམས་པ་དང་། ངར་སེམས་པའི་ཡིད་ཉོན་ཡིད་དང་། རྣམ་ཤེས་ཚོགས་དྲུག་ཡང་དག་མིན་རྟོག་སྟེ་དེ་མེད་པའི་མི་རྟོག་པའི་ཡེ་ཤེས་དབུ་མའི་ལམ་མོ། །མི་མཐུན་ཕྱོགས་ཀྱི་མཐའ། མི་བདེ་བའི་མི་དགེ་བ་དང་། ཉེས་སྤྱོད་སློང་བའི་ཁ་ན་མ་ཐོ་བ་དང་བཅས་པ་དང་། ཕྱིན་ཅི་ལོག་གི་འཇིག་རྟེན་པ་དང་། ཟག་པ་དང་འབྲེལ་བའི་ཟག་བཅས་དང་། རྐྱེན་རྣམས་ཀྱིས་བྱས་པའི་འདུས་བྱས་དང་བཅས་པ་རྣམས་སྣང་བ་དང་བརྗོད་པ་བཞིན་ཀུན་ནས་ཉོན་མོངས་སུ་ལྟ་བའི་མཐའ་དང་། དེ་ལས་བཟློག་པའི་དགེ་སོགས་སྣང་བ་དང་བརྗོད་པ་ལྟར་ལྟ་བ་གཉེན་པོའི་མཐའ་དང་། དེ་གཉིས་སྤངས་པའི་ཕྱིར་དབུ་མའི་ལམ་དང་། དེ་ལྟར་མི་ཞེན་ཞིང་གཞན་ཞེན་དུ་མི་འཇུག་པ་དང་མི་བརྗོད་པའོ། །མུ་སྟེགས་དང་ཉན་ཐོས་གཉིས་ཀྱི་གཉེན་པོ་བསྟན་ནས། བྱང་སེམས་ཀྱི་མཐའ་གཉིས་ཀྱི་གཉེན་པོ་དབུ་མ་གང་ཟག་དང་ཆོས་གཉིས་རྟག་པར་ཡོད་ཅེས་སྒྲོ་འདོགས་པའི་མཐའ་དང་། དེ་གཉིས་གཏན་མེད་དོ་ཞེས་ཆད་པར་འདུ་ཤེས་པའང་མཐའ་དང་། གཉིས་པོ་སྤངས་པའི་ཕྱིར་མཐའ་གཉིས་དང་བྲལ་བའི་དབུ་མའམ། ཡང་ན་གཉིས་ཀའི་མཚན་ཉིད་རྫས་དང་དོན་དམ་པར་མེད་ལ་བཏགས་པར་ཡོད་པ་དབུ་མའོ། །སྤང་བྱ་ཉོན་མོངས་ཀྱི་ཕྱོགས་མ་རིག་པ་ལ་གཟུང་བ་དང་འཛིན་པའི་ཞེས་མཐའ་དང་། འདུ་བྱེད་རྣམས་དང་སྔར་ཀུན་ནས་ཉོན་མོངས་གྱི་མཚན་ཉིད་བཤད་པ་དེ་བཞིན་དུ་རྣམ་ཤེས་ནས་རྒ་ཤིའི་བར་ལ་གཟུང་བ་དང་འཛིན་པའི་མཐའ་དང་ཞེས་རྒྱ་ཆེར་སྦྱར་རོ། །གཉེན་པོ་རྣམ་བྱང་གི་ཕྱོགས་ལ་རིག་པ་ཟག་མེད་ཀྱི་ཡེ་ཤེས་དང་། འདུ་བྱེད་ཀྱི་གཉེན་པོ་འདུས་མ་བྱས་ཀྱི་ཡེ་ཤེས་ཏེ། དེའང་ཤེས་པ་གང་གིས་རྒྱུ་ལས་ཀྱིས་དེའི་འབྲས་བུ་ཡང་སྲིད་འདུ་མི་བྱེད་པ་ཞེས་པ་དང་། ཡང་ན་འགྲེལ་པར་གཉེན་པོ་འདུས་མ་བྱས་དང་ཞེས་འབྱུང་བ་ལ་གཉེན་པོ་ནི་ཟག་མེད་ཀྱི་སེམས་པ་ཡིན་ལ་འདུ་མ་བྱས་ནི་འདུས་མ་བྱས་བརྒྱད་དེ་དེ་དག་ལ་གཟུང་བ་དང་འཛིན་པ་མཐའ་དང་། རྣམ་ཤེས་ནས་རྒ་ཤིའི་བར་དེ་འགོག་པ་ལ་གཟུང་དང་འཛིན་པའི་མཐའ་དང་། འགོག་པའང་མ་རིག་པ་དང་རིག་པ་གཉིས་སུ་མེད་དེ་གཉིས་སུ་མེད་ཅེས་པས་མི་གཟུགས་ཀྱི་གཉེན་པོ་ཟག་མེད་ཀྱི་ལམ་གྱིས་མིང་གཟུགས་དེ་འགག་པར་བྱེད་པ་འགོག་པའོ། །དེ་བཞིན་དུ་མ་རིག་པ་ནས་རྒ་ཤིའི་བར་དུ་སྲིད་པའི་ཡན་ལག་བཅུ་གཉིས་ནག་ཕྱོགས་ཀུན་ནས་ཉོན་མོངས། དཀར་ཕྱོགས་རྣམ་པར་བྱང་བ་མ་རིག་པ་འགགས་པས་རྒ་ཤིའི་བར་འགགས་པ་ལ་གཟུང་བའོ་འཛིན་པའོ་ཞེས་མཐའ་གཉིས་དང་། མ་རིག་པ་སོགས་འགག་པའི་ལམ་ལ་འགོག་པར་བརྗོད་དོ། །གཟུང་འཛིན་དུ་ཞེན་ཅིང་སྒྲོ་འདོགས་པའི་མཐའ་དེ་སྤང་བའི་ཕྱིར་དབུ་མའི་ལམ་བསྟན་ཏོ། །དབུ་མའི་ལམ་ནི་རིག་པ་དང་མ་རིག་པ་འདི་ནི་གཉིས་སུ་མེད་དེ་གཉིས་སུ་བྱར་མེད་ཅེས་ཏེ། ཀུན་བརྟགས་ཀྱི་དབང་དུ་བྱས་པའི་རིག་པ་དང་མི་རིག་པ་བསྐྱེད་བྱ་དང་འགག་བྱ་མེད་པ་དང་འདུ་བྱེད་འགོག་པ་སྤང་བླང་མེད་པར་ཤེས་པ་སྟེ། རྒ་ཤི་དང་དེ་འགགས་པའི་བར་དུའང་དེ་བཞིན་ཏེ་གཉིས་མེད་པའི་རྒྱུ་མཚན་ནི་མ་རིག་པ་ལ་སོགས་དེ་གཟུང་འཛིན་མེད་པའི་ཕྱིར། ཁྱབ་པ་ཡོད་དེ་མེད་པ་གཉིས་སུ་མེད་པའི་རང་བཞིན་ཡིན་པའི་ཕྱིར་རོ། །སྔར་བཤད་པ་བཞིན་ཉོན་མོངས་པའི་ཀུན་ནས་ཉོན་མོངས་པ་དང་ལས་ཀྱི་དང་ཚེའི་ཀུན་ནས་ཉོན་མོངས་རྣམ་པ་གསུམ་ལས། དང་པོ་ཉོན་མོངས་པའི་ཉོན་མོངས་ལའང་གསུམ་སྟེ། ལྟ་བ་ལྔ་དང་། དུག་གསུམ་གྱི་རྒྱུ་དང་། ཡང་སྲིད་ལ་སྨོན་པའོ། །དེ་ལ་དུག་གསུམ་ཉིད་རྒྱུ་ཡིན་པའམ་དུག་གསུམ་སྐྱེ་བའི་རྐྱེན་བཞི་ཞེས་ཀྱང་ཟེར་རོ། །ལྟ་བའི་གཉེན་པོ་ཡུལ་སྟོང་པ་ཉིད་ཤེས་པ་དང་། དུག་གསུམ་གྱི་རྒྱུའི་གཉེན་པོ་མཚན་མ་ཐམས་ཅད་བྲལ་བའི་ཡུལ་མཚན་མེད་ཤེས་པ་དང་། སྲིད་པའི་སྟོང་ཉིད་ཡུལ་དུ་གྱུར་པ་སྨོན་མེད་ཤེས་པ་ཡང་སྲིད་ལ་སྨོན་པའི་གཉེན་པོ་དང་། ལས་ཀྱི་ཀུན་ནས་ཉོན་མོངས་ཀྱི་གཉེན་པོ་མངོན་པར་འདུ་མི་བྱེད་པ་དང་། ཉིང་མཚམས་སྦྱོར་བའི་སྐྱེ་བ་དང་མ་ཤི་ཚུན་ཆད་སེམས་སེམས་བྱུང་སྐད་ཅིག་རེ་རེ་འབྱུང་བ་དང་། ཡང་འཆི་སྲིད་བར་སྲིད་སྐྱེད་སྲིད་ཀྱི་རྒྱུན་ནི་ཚེའི་ཀུན་ནས་ཉོན་མོངས་པ་སྟེ། ཀུན་བརྟགས་སྐྱེ་མེད་དང་སྟོང་ཉིད་ཡུལ་དུ་གྱུར་པ་ཤེས་པ་དང་། ཀུན་བརྟགས་ཀྱི་སྟོང་ཉིད་འབྱུང་བ་མེད་པར་ཤེས་པ་དང་། རྒྱུན་ངོ་བོ་ཉིད་མེད་པར་ཤེས་པའི་རིམ་པ་བཞིན་གཉེན་པོའོ། །ཉོན་མོངས་དེ་གསུམ་བདུན་དུ་ཕྱེ་བ་དང་བྲལ་བ་རྣམ་བྱང་ངོ་། །དེ་ལ་ཤེས་བྱ་སྟོང་པ་ཉིད་དང་། མཚན་མ་མེད་པ་དང་། སྨོན་པ་མེད་པ་དང་། འདུ་མི་བྱེད་པ་དང་། སྐྱེ་བ་མེད་པ་དང་། འབྱུང་བ་མེད་པ་དང་། ཤེས་བྱ་ངོ་བོ་ཉིད་མེད་པ་ཤེས་པས་རིམ་པ་བཞིན་ཤེས་བྱ་སྟོང་པ་ཉིད་ཀུན་ནས་ཉོན་མོངས་དང་མི་ལྡན་ཞིང་འབྲལ་བར་མི་བྱེད་དེ། དེ་བཞིན་དུ་ཤེས་བྱ་མཚན་མ་མེད་པ་ཆགས་སོགས་ཀྱི་མཚན་མ་དང་མི་ལྡན་ཞིང་འབྲལ་བར་མི་བྱའོ། །ཤེས་བྱ་སྨོན་མེད་སྲིད་པར་སྨོན་པ་དང་མི་ལྡན་ཞིང་འབྲལ་བར་མི་བྱེད། ཤེས་བྱ་མངོན་པར་འདུ་མི་བྱེད་པ་འདུ་མི་བྱེད་པར་མི་བྱེད། ཤེས་བྱ་སྐྱེ་བ་མེད་པ་སྐྱེ་བ་མེད་པར་མི་བྱེད། ཤེས་བྱ་འབྱུང་བ་མེད་པ་འབྱུང་བ་མེད་པར་མི་བྱེད། ཤེས་བྱ་ངོ་བོ་ཉིད་མེད་པ་ངོ་བོ་ཉིད་མེད་པར་མི་བྱེད་དེ། དེ་དག་གི་རྟགས་ནི་རིམ་པ་བཞིན། ལྟ་བའི་སྟོང་པ་ཉིད་རང་བཞིན་གྱིས་སྟོང་པའི་ཕྱིར་དང་། ཆགས་སོགས་ཀྱི་མཚན་མའི་སྟོང་ཉིད་ངོ་བོ་ཉིད་ཀྱིས་སྟོང་པ་དང་། ཡང་སྲིད་ལ་སྨོན་པའི་སྟོང་ཉིད་རང་བཞིན་གྱིས་སྨོན་མེད་ཀྱི་མཚན་ཉིད་ཡིན་པས་དང་། འདུ་བྱེད་པའི་སྟོང་ཉིད་ཀྱིས་འདུ་མི་བྱེད་པའི་མཚན་ཉིད་ཡིན་པའི་ཕྱིར་རོ། །འོག་མ་རྣམས་ལའང་དེ་དང་མཚུངས་པར་སྦྱར་རོ། །དེའི་རྒྱུ་མཚན་ཡང་ཆོས་ཀྱི་དབྱིངས་རང་བཞིན་གྱིས་ཀུན་ནས་ཉོན་མོངས་པར་མ་གྱུར་པར་རང་བཞིན་གྱིས་སྟོང་པའི་ཕྱིར་རོ། །དེས་ན་ཆོས་ཀྱི་དབྱིངས་རང་བཞིན་གྱིས་ཀུན་ནས་ཉོན་མོངས་པ་དང་རྣམ་བྱང་དུ་རྟོག་ན་མཐའ་སྟེ། རང་བཞིན་གྱིས་ཀུན་ནས་ཉོན་མོངས་དང་རྣམ་བྱང་མེད་པའི་ཕྱིར་རོ། །མཐའ་དེ་གཉིས་སྤངས་པའི་ཕྱིར་དབུ་མའི་ལམ་སྟེ། སྟོང་པ་ཉིད་རིགས་པ་བདག་ཉིད་ཀུན་བརྟགས་ཀྱི་ཆོས་རྣམས་སྟོང་པར་མི་བྱེད་དེ་ཆོས་རྣམས་ཉིད་སྟོང་པའོ་ཞེས་འབྱུང་བའོ། །གཉིས་པ་དེ་ལས་གཞན་རྟོག་མཐའ་གཉིས་ཀྱི་རྣམ་པ་བདུན་སྤང་བ་ནི། གཞན་ཡང་། རྣམ་པར་རྟོག་པ་ནི་གཉིས་ཀྱི་མཐའ། །དེ་ནི་རྣམ་པ་བདུན་དུ་འདོད། །ཅེས་གསུངས་ཏེ། རང་བཞིན་གྱིས་སྟོང་པ་མིན་པ་དངོས་པོ་གང་ཟག་ཡོད་པ་གཞིག་པས་སྟོང་པའོ་སྙམ་པའི་རྣམ་རྟོག་དང་། གང་ཟག་མེད་ན་བདག་གི་དངོས་པོ་མེད་པའང་མེད་པའི་རྣམ་རྟོག་ཀྱང་མཐའ་སྟེ། རྟོག་པའི་མཐའ་སྤང་པའི་ཕྱིར་དབུ་མའི་ལམ་མོ། །འོད་སྲུང་གང་ཟག་རྣམ་པར་གཞིག་པའི་ཕྱིར་སྟོང་པ་མ་ཡིན་གྱི་སྟོང་པ་ཉིད་ཀྱིས་སྟོང་སྟེ་སྔོན་གྱི་མཐའ་སྟོང་པ་ཕྱི་མའི་མཐའ་སྟོང་པ་ཞེས་མདོ་ལས་འབྱུང་བའོ། །སྔོན་དང་ཕྱི་མཐའ་ནི་སོ་སྐྱེ་དང་མི་སློབ་པའི་དུས་ནའོ། །ཀུན་ནས་ཉོན་མོངས་གསུམ་ཞི་བར་བྱ་བ་སྟེ་སྤང་བྱ་དང་ཞི་བ་སྟེ་སྤོང་བར་བྱེད་པ་རྟོག་པས་བརྟགས་ནས་སྤང་བྱ་གང་ཟག་མེད་ན་སྤོང་བྱེད་མི་སྲིད་སྙམ་དུ་སྟོང་ཉིད་ལ་སྐྲག་པ་སྐྱེ་བའོ། །མཐའ་དེ་སྤང་བའི་ཕྱིར་འོད་སྲུང་འདི་ལྟ་སྟེ། དཔེར་ན་མི་ལ་ལ་ནམ་མཁས་འཇིགས་ཤིང་སྐྲག་ནས་བྲང་བརྡུང་ཞིང་ངུ་སྟེ་ནམ་མཁའ་འདི་སོལ་ཞེས་དེ་སྐད་ཟེར་ན། འོད་སྲུང་དེ་ཇི་སྙམ་དུ་སེམས། ནམ་མཁའ་བསལ་བར་ནུས་སམ། གསོལ་པ། བཅོམ་ལྡན་འདས་དེ་ནི་མི་ནུས་སོ། །བཅོམ་ལྡན་འདས་ཀྱིས་བཀའ་སྩལ་པ། །འོད་སྲུང་དེ་བཞིན་དུ་དགེ་སྦྱོང་ངམ་བྲམ་ཟེ་གང་དག་སྟོང་པ་ཉིད་ཀྱིས་སྐྲག་ནས་དེ་དག་ནི་སེམས་འཁྲུགས་པ་ཆེན་པོར་འགྱུར་སྟེ་ཞེས་ང་སྨྲའོ། །དེ་ཅིའི་ཕྱིར་ཞེ་ན། དེ་དག་སྟོང་པ་ཉིད་ལ་སྤྱོད་ན་དེ་ཉིད་ཀྱིས་འཇིགས་པའི་ཕྱིར་རོ། །ཞེས་སོ། །གང་ལས་འཇིགས་པར་འགྱུར་བ་སྐྲག་པར་བྱ་བ་རྣམ་པར་རྟོག་པའང་མཐའ་དང་། དེ་ཡང་འཇིགས་པ་འབྱུང་བར་རྣམ་པར་རྟོག་པའང་མཐའ་སྟེ། དེའང་བྱིས་པས་བཏགས་པའི་གཟུགས་སོགས་དང་། དེའི་རྒྱུས་བྱུང་བའི་སྡུག་བསྔལ་གྱིས་ཁོང་སྔངས་པའི་ཕྱིར་རོ། །མཐའ་དེ་སྤང་བའི་ཕྱིར་འོད་སྲུང་འདི་ལྟ་སྟེ། དཔེར་ན་རི་མོ་མཁན་ཞིག་བདག་ཉིད་ཀྱིས་གནོད་སྦྱིན་གྱི་གཟུགས་འཇིགས་འཇིགས་ལྟ་ཞིག་བྲིས་ནས་དེས་འཇིགས་སྐྲག་སྟེ་ཁ་བུབ་ཏུ་འགྱེལ་ནས་བརྒྱལ་བར་གྱུར་པ་དེ་བཞིན་དུ། འོད་སྲུང་བྱིས་པ་སོ་སོའི་སྐྱེ་བོ་རྣམས་གཟུགས་དང་སྒྲ་དང་དྲི་དང་རོ་དང་རེག་བྱ་བདག་ཉིད་ཀྱིས་བྱས་པ་དེ་དག་གིས་འཁོར་བ་ནས་འཁོར་ཡང་ཆོས་དེ་དག་ཡང་དག་པ་ཇི་ལྟ་བ་བཞིན་དུ་རབ་ཏུ་མི་ཤེས་སོ་ཞེས་འབྱུང་ངོ་། །དཔེ་སྔ་མས་ནི། ཉན་ཐོས་བདག་ཉིད་ལ་མ་འདྲིས་པ་དེས་སྐྲག་པ་དང་། བྱང་སེམས་ཀུན་བརྟགས་ལ་རྣམ་པར་རྟོག་པ་ཉོན་མོངས་པ་སྟེ། རྣམ་རྟོག་ནི་ཉོན་མོངས་ཡིན་པའི་ཕྱིར་རམ། བཙུན་པ་ཕྱ་པ་ན་རེ། ཐེག་པ་ཆེ་ཆུང་རང་རང་གི་འབྲས་བུ་འཁོར་བ་ཆད་པའི་སྟོང་པ་དང་། མི་གནས་པའི་མྱང་འདས་ལས་ཕྱིན་ཅི་ལོག་འཁོར་བའི་ཉེས་པ་དང་དེ་ལ་འཇིགས་པའི་སེམས་ཅན་སྐྲག་བྱ་སྐྲག་བྱེད་དུ་རྟོག་པའོ། །གཟུགས་སོགས་ལ་གཟུང་བར་རྣམ་པར་རྟོག་པ་དང་རྣམ་ཤེས་འཛིན་པར་རྟོག་པའང་མཐའ་སྟེ་དེ་གཉིས་སྤང་བའི་ཕྱིར། འོད་སྲུང་འདི་ལྟ་སྟེ་དཔེར་ན། སྒྱུ་མ་བྱེད་པའི་མི་ཞིག་གིས་སྒྱུ་མ་སྤྲུལ་པ་སྤྲུལ་ནས་སྒྱུ་མ་སྤྲུལ་པ་དེས་སྒྱུ་མ་བྱེད་པ་ཉིད་ཟོས་པ་དེ་བཞིན་དུ། འོད་སྲུང་དགེ་སློང་རྣལ་སྦྱོར་སྤྱོད་པ་དམིགས་པ་གང་དང་གང་ཡིད་ལ་བྱེད་པ་དེ་དག་ཐམས་ཅད་དེ་ལ་གསོག་ཏུ་སྣང་ངོ་ཞེས་སོ། །འདིས་མཐའ་གཉིས་སྤོང་ཚུལ་ཡང་། སྤྲུལ་པ་བྱེད་པ་རྣམ་རིག་ཙམ་དུ་ཤེས་པས་སྤྲུལ་པའི་གནོད་སྦྱིན་ལྟ་བུ་དོན་དངོས་པོ་མེད་པར་ཤེས་ལ། དོན་དངོས་པོ་མེད་པར་ཤེས་པས་ཀྱང་རྣམ་རིག་ཙམ་དུ་ཤེས་པ་ཉིད་ལྡོག་སྟེ་སྤྲུལ་པ་བྱེད་པ་སྤྲུལ་པས་ཟོས་པ་བཞིན་ནོ། །དོན་མེད་ན་རྣམ་པར་རིག་པ་མི་སྲིད་པའི་ཕྱིར་ཏེ་འདིའི་དཔེ་དོན་མཚུངས་སོ། །ཡང་དག་པར་སོ་སོར་རྟོག་པ་འདི་ཟག་བཅས་ཡིན་པས་ཡང་དག་པའི་རང་བཞིན་མ་ཡིན་ཡང་། ཡང་དག་པ་ཉིད་ཀྱི་རྗེས་སུ་མཐུན་པས་ལོག་པའང་མ་ཡིན། ཡེ་ཤེས་ཀྱིས་མ་རིག་པ་སྤོང་ཞེས་བློ་སྔོན་དུ་བཏང་ནས་ངེས་འབྱེད་ཆ་མཐུན་གྱི་དུས་ན་ཡང་དག་པ་ཟག་མེད་ཀྱི་ཆོས་རྣམས་ཉིད་དུ་ཆགས་ཤིང་རྟོག་པ་དང་། ཟག་བཅས་ཀྱི་ཆོས་ལ་ལོག་པ་ཉིད་དུ་རྣམ་པར་རྟོག་པའང་མཐའ་སྟེ་དེ་གཉིས་སྦྱར་བའི་ཕྱིར། འོད་སྲུང་འདི་ལྟ་སྟེ། དཔེར་ན་ཤིང་གཉིས་རླུང་གིས་དྲུད་པ་ལས་མེ་འབྱུང་སྟེ། བྱུང་མ་ཐག་ཏུ་ཤིང་དེ་གཉིས་འཚིག་པར་བྱེད་པ་དེ་བཞིན་དུ། འོད་སྲུང་ཡང་དག་པར་སོ་སོར་རྟོག་པ་ཡོད་ན་འཕགས་པའི་ཤེས་རབ་ཀྱི་དབང་པོ་སྐྱེ་སྟེ། སྐྱེ་མ་ཐག་ཏུ་ཡང་དག་པར་སོ་སོར་རྟོག་པ་ཉིད་འཚིག་པར་བྱེད་དོ་ཞེས་འབྱུང་ངོ་། །དེའང་མེའི་རང་བཞིན་མིན་པའི་ཤིང་ལས་མེ་བྱུང་ནས་ཤིང་འཚིག་པར་བྱེད་པ་ལྟར། ཡང་དག་པའི་རང་བཞིན་མ་ཡིན་པའང་ཡང་དག་པར་སོ་སོར་རྟོག་པ་ལས་ཡང་དག་པའི་རང་བཞིན་འཕགས་པའི་ཤེས་རབ་ཀྱི་དབང་པོ་སྐྱེ་སྟེ། སྐྱེས་ནས་སོ་སོར་རྟོག་པ་དེ་འཇིག་པར་བྱེད་པས་མཚུངས་སོ། །ཡང་དག་པར་སོ་སོར་རྟོག་པ་འདི་ཟག་བཅས་ཡིན་པས་ཡང་དག་པའི་རང་བཞིན་མ་ཡིན་ཡང་ཡང་དག་པ་ཉིད་ཀྱི་རྗེས་སུ་མཐུན་པས་ལོག་པའང་མིན་ནོ། །ཡེ་ཤེས་ཀྱིས་མ་རིག་པ་སྤོང་ཞེས་བློ་སྔོན་དུ་བཏང་ནས་མི་ཤེས་པ་སྤོང་བར་བྱེད་པར་རྣམ་པར་རྟོག་པ་དང་། སྐད་ཅིག་མ་ཡིན་པས་སྤྱོད་པའི་དུས་ན་མི་སྲིད་པའི་ཕྱིར་མི་ཤེས་པ་སྤོང་བའི་ནུས་པ་ཡོད་པ་མིན་པར་རྟོག་པའང་མཐའ་སྟེ། འོད་སྲུང་འདི་ལྟ་སྟེ། དཔེར་ན་མར་མེ་བྱུང་ན་མུན་པ་མུན་ནག་ཐམས་ཅད་མེད་པར་འགྱུར་ཡང་། འོད་སྲུང་མར་མེ་དེ་འདི་ལྟར་བདག་གིས་མུན་པ་མུན་ནག་བསལ་ལོ་སྙམ་དུ་མི་སེམས་མོད་ཀྱི་འོན་ཀྱང་མར་མེ་ལ་བརྟེན་ནས་མུན་པ་མུན་ནག་མེད་པར་འགྱུར་བ་དེ་བཞིན་དུ། འོད་སྲུང་ཡེ་ཤེས་སྐྱེས་ནས་མི་ཤེས་པ་མེད་པར་འགྱུར་ཏེ། ཡེ་ཤེས་ནི་འདི་སྙམ་དུ་བདག་གིས་མི་ཤེས་པ་གསལ་ལོ་སྙམ་དུ་མི་སེམས་མོད་ཀྱི་འོན་ཀྱང་ཡེ་ཤེས་ལ་བརྟེན་ནས་མུན་པ་མེད་པར་འགྱུར་རོ་ཞེས་འབྱུང་བའོ། །སྔོན་གཉེན་པོ་མ་སྐྱེས་པ་ལྟར་ཡང་སྐྱེ་བ་མེད་པ་རྣམ་པར་རྟོག་པ་དང་། མི་ཤེས་པ་དང་ཡེ་ཤེས་འགལ་བས་ཡེ་ཤེས་སྐྱེ་མ་ནུས་ལ་སྐྱེས་ཀྱང་སྐད་ཅིག་མས་དེ་བསལ་མི་ནུས་ཏེ་ཀུན་ནས་ཉོན་མོངས་ཐོག་མ་མེད་པ་ནས་ཡུན་རིང་བས་སྤང་བྱའི་སེམས་དང་གཉེན་པོའི་སེམས་གཉིས་མཉམ་པའི་དུས་ཉིད་དུ་རྒྱུན་འགྲོགས་པར་རྣམ་པར་རྟོག་པ་དེ་ནི་རྣམ་པར་རྟོག་པ་གཉིས་ཀྱི་མཐའ་སྟེ་གཉིས་སྤངས་པའི་ཕྱིར་དབུ་མའི་ལམ་སྟེ། མར་མེའི་དཔེ། ཇི་སྐད་དུ། འོད་སྲུང་འདི་ལྟ་སྟེ་དཔེར་ན་ཁྱིམ་མམ་ཁང་པའམ་ཁང་ཕྲན་ལོ་བརྒྱ་སྟོང་འདས་པར་སུས་ཀྱང་ལན་འགའ་ཡང་མར་མེ་མ་བུས་པར་དེར་མི་ལ་ལ་ཞིག་གིས་མར་མེ་བུས་ན། འོད་སྲུང་འདི་ཇི་སྙམ་དུ་སེམས་མུན་པ་མུན་ནག་དེ་འདི་ལྟར་བདག་ནི་ལོ་བརྒྱ་སྟོང་དུ་བསགས་པ་ཡིན་ཏེ་བདག་འདི་ནས་མི་འགྲོ་སྙམ་དུ་སེམས་སམ། གསོལ་བ་བཅོམ་ལྡན་འདས་མི་སེམས་ཏེ་མར་མེ་བྱུང་ནས་མུན་པ་མུན་ནག་ལའང་མི་འཆི་བའི་ནུས་པ་མ་མཆིས་ཀྱི་གདོན་མི་འཚལ་བར་མ་མཆིས་པར་འགྱུར་རོ། །བཅོམ་ལྡན་འདས་ཀྱི་བཀའ་སྩལ་པ། འོད་སྲུང་དེ་བཞིན་དུ་ལས་དང་ཉོན་མོངས་པ་བསྐལ་པ་བརྒྱ་སྟོང་དུ་བསགས་པ་ཡང་ཚུལ་བཞིན་ཡིད་ལ་བྱེད་པའི་སོ་སོར་རྟོག་པ་གཅིག་གིས་མེད་པར་འགྱུར་རོ། །འོད་སྲུང་མར་མེ་ཞེས་བྱ་བ་དེ་ནི་འཕགས་པའི་ཤེས་རབ་དབང་པོའི་ཚིག་བླ་དགས་སོ། །འོད་སྲུང་མུན་པ་མུན་ནག་ཅེས་བྱ་བ་དེ་ནི་ལས་དང་ཉོན་མོངས་པའི་ཚིག་བླ་དགས་སོ་ཞེས་འབྱུང་ངོ་། །ལྔ་པ་ནི་ས་བཅུ་པོ་དེ་དག་ཏུ་རེ་རེ་ལའང་ཁྱད་པར་ཅན་དང་ཁྱད་པར་མེད་པར་གཉིས་སུ་ཤེས་པར་བྱ་སྟེ། དེའང་ས་གང་ལ་ཕར་ཕྱིན་གང་ཤས་ཆེ་བ་དེ་ནི་ས་དེར་ཁྱད་པར་ཅན་སྒྲུབ་པ་ཞེས་བྱ་སྟེ། འདི་ལྟ་སྟེ་ས་དང་པོ་ལ་བདག་གཞན་མཉམ་པ་ཉིད་དུ་རྟོགས་པས་སྦྱིན་པའི་ཕར་ཕྱིན་ལ་སྒྲུབ་པ་ལྷག་པར་ཤས་ཆེ་ལ། ས་གཉིས་པ་ལ་ཤི་ལ་ལྷག་པར་ཤས་ཆེ་སྟེ། ཁྱད་པར་དུ་འཕགས་པའི་དོན་ལ་སྨོན་པས་བདག་ཉིད་ཤིན་ཏུ་སྣོདཾ་དུ་བྱེད་པའི་ཕྱིར་རོ། །གསུམ་པ་བཟོད་པ་སྟེ་ཐོས་པའི་ཤེས་བྱེད་དུ་ཉོན་མོངས་པ་ཤིན་ཏུ་མི་བརྗེཾད་པའི་ཕྱིར་རོ། །བཞི་པ་ལ་བརྩོན་འགྲུས་ཆེ་སྟེ་ངག་དང་ཡིད་ཀྱི་སྤྱོད་པ་ལས་འདས་པ་རྒྱུན་དུ་བྱང་ཆུབ་ཀྱི་ཕྱོགས་རྣམས་ཀྱིས་གནས་པའི་ཕྱིར་རོ། །ལྔ་པ་ལ་བསམ་གཏན་ཏེ་ཐབས་ཤེས་ཆེ་སྟེ་དོན་དམ་པའི་བདེན་པའི་རྣམ་པ་སྒོམ་པ་མང་བའི་ཕྱིར་རོ། །དྲུག་པ་ལ་ཤེར་ཕྱིན་ལྷག་པར་ཤས་ཆེ་སྟེ། ཉོན་མོངས་དང་རྣམ་དག་མེད་པའི་དོན་དུ་རྟེན་འབྱུང་ཟབ་མོའི་དོན་ཁོང་དུ་ཆུད་པའི་ཕྱིར་རོ། །བདུན་པ་ལ་ཐབས་ཤས་ཆེ་སྟེ་མཚན་མ་ཐམས་ཅད་མཚན་མེད་དུ་ཡང་རབ་ཏུ་རྟོགས་ལ་མཚན་མར་བྱས་པའི་ཐ་སྙད་ཀྱང་མི་འགོག་ཏེ་རབ་ཏུ་རྟོགས་པས་དེ་ལ་དབང་བྱེད་པ་རབ་ཏུ་བྱེད་པའི་ཕྱིར་རོ། །བརྒྱད་པ་ལ་སྨོན་ལམ་ཆེ་སྟེ། རྣམ་པར་མི་རྟོག་པ་དང་ཞིང་ལ་དབང་ཐོབ་པས་དགེ་བ་ལ་བར་ཆད་མེད་པར་སྦྱོར་བའི་ཕྱིར་རོ། །དགུ་པ་ལ་སྟོབས་ཏེ། ཤེས་རབ་ཀྱི་སྟོབས་ཀྱི་ཁྱད་པར་དང་ལྡན་པའི་ཕྱིར་རོ། །བཅུ་པ་ལ། ཡེ་ཤེས་ཀྱི་ཕར་ཕྱིན་ལྷག་པར་ཆེ་སྟེ། འཁོར་གྱི་དཀྱིལ་འཁོར་དུ་ཆོས་ལོངས་སྤྱོད་པ་དང་། སེམས་ཅན་ཡོངས་སུ་སྨིན་པར་མཛད་པ་ཁྱད་པར་དང་ལྡན་པའི་ཕྱིར་རོ། །ས་ཐམས་ཅད་དུ་ཕར་ཕྱིན་ཐམས་ཅད་ཅི་ནུས་ཅི་འོས་སུ་སྒྲུབ་པ་ནི་ཁྱད་པར་མེད་པའི་སྒྲུབ་པའོ། །གཉིས་པ་དེའི་དམིགས་པ་བླ་མེད་ནི། བཅུ་གཉིས་པོ་འདི་དག་སྟེ་སྦྱིན་སོགས་ཕར་ཕྱིན་གྱི་ཆོས་སངས་རྒྱས་བྱང་སེམས་རྣམས་ཀྱིས་སེམས་ཅན་ལ་ཕན་གདགས་པའི་ཕྱིར་རྣམ་པར་བཞག་པའི་ལུང་ནི་དམིགས་པ་དང་། དེ་བཞིན་ཉིད་ཆོས་ཀྱི་དབྱིངས་རྟོགས་པའི་དམིགས་པ་དང་། སྒྲུབ་པའི་དམིགས་པ་ཆོས་གསུང་རབ་བཏགས་པ་རྣམ་གཞག་དང་། སྒྲུབ་པའི་དམིགས་པ་དེ་བཞིན་ཉིད་ལ་དམིགས་པ་སྟེ། ཆོས་དབྱིངས་རྟོགས་པས་འཇིག་རྟེན་ལས་འདས་པའི་ཕར་ཕྱིན་རྣམས་ཐོབ་པའི་ཕྱིར་རོ། །ཡང་ན། བཙུན་པ་ཕྱ་པ་ན་རེ། གསུང་རབ་ལ་དམིགས་པ་མོས་སྤྱོད་ཀྱི་བློ་ལས་དེ་བཞིན་ཉིད་ལ་དམིགས་པས་འཐོབ་པའི་བློ་བྱུང་བའི་ཕྱིར་ཞེས་ཀྱང་འཆད་དོ། །ཐོས་བྱུང་གི་ཤེས་རབ་ཀྱི་ཆོས་བཞག་པ་དང་། ཆོས་ཀྱི་དབྱིངས་འཛིན་པའི་དམིགས་པ་དང་། ཐོས་པའི་དོན་རིགས་པ་བཞིས་ཁོང་དུ་ཆུད་ནས་ངེས་པར་འཛིན་པ་དམིགས་པ་དང་། དྲན་པ་ཉེར་བཞག་ནས་སྟོབས་ཀྱི་བར་སྒོམ་བྱུང་གི་སོ་སོ་རང་གི་དོན་རབ་ཏུ་འཛིན་པའི་དམིགས་པ་དང་། ས་དང་པོ་མཐོང་ལམ་ལ་ཆོས་དབྱིངས་ཀུན་ཏུ་འགྲོ་བའི་དོན་དུ་རབ་ཏུ་རྟོགས་པའི་དམིགས་པ་དང་། བསྒོམ་ལམ་ས་བདུན་པའི་བར་དུ་གོང་ནས་གོང་དུ་རྟོགས་པ་ཁྱད་པར་དུ་འགྲོ་ཞིང་རབ་ཏུ་རྒྱས་པའི་དམིགས་པ་དང་། བདུན་པར་མདོ་སོགས་ཆོས་ཀྱི་མཚན་མ་ལ་མངོན་ཞེན་དང་བྲལ་བའི་སྒོ་ནས་ཆོས་རྣམ་པར་རྟོགས་པའི་དམིགས་པ་དང་། ས་བརྒྱད་པར་སྒོམ་ལམ་མཚན་མ་དང་འབད་པ་ཐམས་ཅད་དང་བྲལ་ནས་རང་གི་ཚུལ་གྱིས་རྣལ་དུ་འཇུག་པའི་དམིགས་པ་དང་། ས་དགུ་པ་བཅུ་པ་སངས་རྒྱས་ཀྱི་ས་གསུམ་དུ་རིམ་པ་ལྟར། སོ་སོ་ཡང་དག་པར་རིག་པའི་ཡེ་ཤེས་ཕུལ་དུ་བྱུང་བ་ཐོབ་པ་དང་། མངོན་པར་ཤེས་པ་ལ་དབང་བ་ཕུལ་བྱུང་ཐོབ་པ་དང་། སྒྲིབ་གཉིས་ཀྱི་ལྷག་མ་རྣམ་པར་དག་པ་ཕུལ་དུ་བྱུང་བ་ཐོབ་པ་དང་། ས་དེ་དག་ལ་གནས་པའི་དམིགས་པ་ཕུལ་དུ་བྱུང་བའི་དམིགས་པར་འདོད། ཡང་ན་ལམ་ཕུལ་དུ་བྱུང་བ་ལ་ཆུང་འབྲིང་གསུམ་དུ་ཕྱེ་ནས་ཕུལ་དུ་བྱུང་བའི་དམིགས་པའོ་ཞེས་སོ། །རང་བཞིན་ཆོས་རྣམ་པར་བཞག་པ་དང་། དེ་བཞིན་ཉིད་ཀྱི་དམིགས་པ་དེ་དག་ཐོས་བྱུང་གི་ཤེས་པ་དང་། སངས་རྒྱས་ཀྱི་སའི་བར་གནས་སྐབས་དེ་དག་ཏུ་འཛིན་པ་དང་ཕུལ་དུ་བྱུང་བའི་དམིགས་པ་དེ་དང་དེ་དག་གི་མིང་འཐོབ་བོ། །གསུམ་པ་ནི། རྐྱེན་ཐམས་ཅད་མ་ཚང་བ་མེད་པ་སྟེ། སྐྱེས་བུ་དམ་པ་ལ་བརྟེན་པ་དང་། དམ་པའི་ཆོས་ཉན་པ་དང་། ཚུལ་བཞིན་ཡིད་བྱེད་སོགས་ཚང་བས་རིགས་རྒྱས་པ་དང་ཁྱད་པར་ཅན་ཡང་དག་པར་འགྲུབ་པ་དང་། ཟབ་ཅིང་རྒྱ་ཆེ་བའི་ཐེག་པ་ཆེན་པོའི་ཆོས་མི་སྤོང་ན་ནི་ངེས་པར་འཛིན་པའི་མོས་པ་རྒྱས་པ་ཡང་དག་པར་འགྲུབ་པ་དང་། སེམས་བསྐྱེད་པ་ལས་ལྡོག་པའི་ཉེན་ཡོད་ཀྱང་ཐེག་པ་དམན་པར་སེམས་མི་གཡེང་ན་བྱང་ཆུབ་ཆེན་པོར་སེམས་བསྐྱེད་པ་བརྟས་པ་ཡང་དག་པར་འགྲུབ་པར་འགྱུར་བ་དང་། སེམས་བསྐྱེད་དེའི་དབང་གིས་སྦྱིན་སོགས་ཕར་ཕྱིན་རྣམས་རབ་ཏུ་རྫོགས་པས་རྣམ་མཁྱེན་ཉིད་སྒྲུབ་པ་རྒྱས་པར་ཡང་དག་པར་འགྲུབ་པ་དང་། འཕགས་ལམ་དང་པོར་ཡང་དག་བསྐྱེད་པས་སྐྱོན་ཟག་པ་མེད་པའི་ས་ལ་འཇུག་པ་ཡང་དག་པར་འགྲུབ་པའོ། །ངེས་པར་འཇུག་པ་ཞེས་འབྱུང་བའང་མཐོང་ལམ་སྐྱེས་ནས་བདེ་འགྲོ་དང་མྱང་འདས་ཉིད་དུ་ངེས་པར་འགྱུར་བའོ། །དགེ་རྩ་འཕེལ་བ་ནི་མཐོང་ལམ་ཐོབ་ནས་རྗེས་ལས་ཐོབ་པ་བསྒོམ་ལམ་ལ་ཡུན་དུ་གོམས་པ་ལ་བརྟེན་ནས་དགེ་རྩ་རྒྱས་ཏེ་སེམས་ཅན་སྨིན་པར་བྱེད་ནུས་པར་ཡང་དག་པར་འགྲུབ་པ་དང་། དེ་ལྟར་གོམས་པས་དགེ་རྩ་འཕེལ་ནས་བགྲོད་པ་གཅིག་པའི་ལམ་གྱི་མི་མཐུན་ཕྱོགས་མཚན་མ་དང་འབད་རྩོལ་དང་བྲལ་བའི་ཕྱིར་སེམས་ལས་སུ་རུང་བའི་དབང་གིས་ཇི་ལྟར་འདོད་པ་བཞིན་སངས་རྒྱས་ཀྱི་ཞིང་ཤེལ་ལ་སོགས་པ་ལྟ་བུར་སྟོན་ཏེ། དེས་ན་སེམས་ཅན་ཡོངས་སུ་དག་པ་ནི་ཞིང་ཡོངས་སུ་འགྲུབ་པ་ཡང་དག་པ་འགྲུབ་པ་དང་། མདོ་ལས་ཀྱང་། སངས་རྒྱས་ཀྱི་ཞིང་ཡོངས་སུ་དག་པར་འདོད་པས་རང་གི་སེམས་ཡོངས་སུ་དག་པར་བྱའོ། །ཞེས་གསུངས་སོ། །འཁོར་བ་དང་མྱ་ངན་ལས་འདས་པར་མི་གནས་པ་ནི་སེམས་ལས་སུ་རུང་བས་འཁོར་འདས་གཉིས་ལ་མི་གནས་ཏེ། རྒྱུད་བླར། བདག་སྲེད་མ་ལུས་ཤེས་རབ་ཀྱིས་བཅད་དེ། །སེམས་ཅན་སྲེད་ཕྱིར་བློ་ལྡན་ཞི་ཐོབ་མིན། །དེ་ལྟར་བློ་རྩེ་བྱང་ཆུབ་ཐབས་བརྟེན་ནས། །འཕགས་པ་འཁོར་བའམ་མྱ་ངན་འདའ་མི་འགྱུར། །ཞེས་གསུངས་པ་ལྟར་རོ། །དེས་ན་སྲིད་ཞི་ལ་མི་ལྡོག་པའི་ས་ལ་གནས་པའི་བྱང་སེམས་སངས་རྒྱས་སུ་ལུང་བསྟན་ཐོབ་པ་ཡང་དག་པར་འགྲུབ་པ་དང་། བག་ཆགས་དང་བཅས་པའི་སྒྲིབ་པ་གཉིས་མེད་པ་གསུམ་དུ་བསྡུས་པའི་སངས་རྒྱས་ཀྱི་ས་ཡང་དག་པར་འགྲུབ་པ་ཉིད་དང་། ཐུགས་རྗེ་ཆེན་པོའི་དབང་གིས་འཇིག་རྟེན་ཇི་སྲིད་དུ་སངས་རྒྱས་ཀྱི་བྱང་ཆུབ་དེ་རྒྱུན་མི་གཅོད་པར་དགའ་ལྡན་གྱི་གནས་ན་བཞུགས་པ་སོགས་སྟོན་པར་རྒྱུད་བླ་མར་གསུངས་པ་བཞིན་ཡང་དག་པར་འགྲུབ་པའོ། །བྱང་ཆུབ་ཀུན་ཏུ་སྟོན་པ་མཚོན་པ་སྟེ། མཛད་པ་ལྷག་མ་ངོ་མཚར་ཞིང་རྒྱུད་དུ་བྱུང་བ་རྣམས་ཀྱང་གཟུང་ངོ་། །གསུམ་པ་ཐ་མ་མཚན་གྱི་ངེས་ཚིག་གི་མཚན་དོན་སོགས་བཤད་པ་ནི། ཅིའི་ཕྱིར་བསྟན་བཅོས་འདི་དབུས་མཐའ་རྣམ་འབྱེད་ཅེས་བྱ་ཞེ་ན། སྔར་བཤད་པའི་ཚུལ་དེ་ལྟར་བསྟན་བཅོས་འདི་ནི་དབུས་རྣམ་པར་འབྱེད་ཅིང་འགྲེལ་པ་དང་བཤད་པའི་བསྟན་བཅོས་ཏེ། རྟག་ཆད་དང་བྲལ་བའི་དབུ་མའི་ལམ་རབ་ཏུ་སྟོན་པའི་ཕྱིར་རོ། །འདིས་དབུས་དང་མཐའ་རྣམ་པར་འབྱེད་པ་ཡང་ཡིན་ཏེ། དབུས་ཆོས་ཀྱི་དབྱིངས་གཉིས་སུ་མེད་པ་དང་། སྒྲོ་སྐུར་གྱི་མཐའ་གཉིས་རབ་ཏུ་སྟོན་པའི་ཕྱིར་རོ། །ཡང་ན་ཐོག་མ་དང་ཐ་མ་སྤངས་པའི་དབུས་དེ་བཞིན་ཉིད་དམ། ཡང་ན། དབུས་ཀུན་རྟོག་ཐོག་མ་དང་ཐ་མའི་མཐའ་གཉིས་མེད་པར་རབ་ཏུ་སྟོན་པའི་ཕྱིར་རོ། །མི་རྟོག་པའི་ཡེ་ཤེས་ཀྱི་སྤྱོད་ཡུལ་ཡིན་པའི་ཕྱིར་རྟོག་གེའི་ཡུལ་མིན་པས་རྟོགས་པར་དཀའ་བའི་དོན་དང་། ཡང་དག་པ་ཇི་ལྟ་བ་བཞིན་བསྟན་པས་ཕས་རྒོལ་བ་དག་གིས་མི་བཤིག་པའི་ཕྱིར་སྙིང་པོ་མཆོག་ཏུ་གྱུར་པའི་དོན་ཆེད་དུ་བྱ་བ་བྱང་སེམས་ཀྱི་སྤྱོད་པའི་དབང་དུ་བྱས་པས་དོན་ཆེན་པོ་རང་བཞིན་གྱིས་དོན་སྒྲུབ་པར་བྱེད་པའི་ཕྱིར་དང་། དེ་བཞིན་དུ་ཐེག་པ་གསུམ་གྱི་དབང་དུ་བྱས་པས་ཉན་ཐོས་དང་རང་སངས་རྒྱས་དང་བྱང་སེམས་ཀུན་གྱི་ལམ་བཤད་པའི་ཕྱིར་རིགས་ཅན་གསུམ་པོ་ཀུན་གྱི་དོན་དུ་རྒྱལ་བ་བྱམས་པས་བསྟན་བཅོས་འདི་མཛད་དོ། །བསྟན་བཅོས་འདི་ལ་བརྟེན་ནས་དོན་མེད་པ་བག་ཆགས་དང་བཅས་པའི་སྒྲིབ་གཉིས་ཐམས་ཅད་སེལ་བར་བྱེད་པ་སྟེ་སྤོང་བ་ཡིན་ནོ། །བཙུན་པ་ཕྱ་པ་ན་རེ། འདི་རྣམས་ཀྱིས་བསྟན་བཅོས་ཀྱི་བརྗོད་བྱ་དང་དགོས་པ་བསྟན་ལ། བརྗོད་བྱ་ལའང་ངོ་བོ་དང་ཁྱད་པར་གཉིས་དང་། དགོས་པ་ལའང་དགོས་པ་སྒྲུབ་པ་དང་མི་འདོད་པ་སེལ་བ་གཉིས་སོ་ཞེས་འཆད་དོ། །དེ་ལྟར་འགྲེལ་པའི་དོན་མ་ཚང་བ་མེད་པར་འགྲེལ་བཤད་གྱིས་གསལ་པོར་བྱས་ཏེ་ལེའུ་ལྔ་པའི་འགྲེལ་པའང་རྫོགས་སོ། །བདེ་གཤེགས་སྙིང་པོའི་ནམ་མཁའ་གློ་བུར་དྲི་མའི་སྤྲིན་ཚོགས་དེངས་པ་ལ། །བྱང་ཆུབ་ཟླ་བ་སྟོབས་སོགས་སངས་རྒྱས་ཡོན་ཏན་གྱིས་བརྒྱན་ཞིང་། གང་གི་མཛད་པ་རྟོག་མེད་གདུལ་བྱའི་ཀུ་མུད་རྒྱས་མཛད་འོད་དཀར་ཅན། །སྐྱེ་རྒུ་མཚན་མོའི་མགོན་གྱུར་དཀོན་མཆོག་གསུམ་ལ་དྭང་བས་ཕྱག་འཚལ་ལོ། །བདེ་བར་གཤེགས་པའི་གསུང་རབ་རབ་འབྱམས་ཀྱི། །དགོངས་པ་རྣམ་འབྱེད་བསྟན་བཅོས་དྲི་མ་མེད། །འགྲེལ་དང་འགྲེལ་བཤད་བཞིན་དུ་མཛད་མོད་ཀྱང་། །ནོངས་པར་གྱུར་པ་བདག་ནི་གནོང་ཞིང་མཆིས། །དུས་གསུམ་སངས་རྒྱས་ཐམས་ཅད་གཤེགས་པའི་ཤུལ། །མཐའ་བྲལ་དབུ་མའི་ལམ་གྱུར་གང་ཡིན་པ། །མི་ཕམ་མགོན་པོའི་ཞལ་གྱི་བདུད་རྩི་འདི། །འཆི་མེད་གོ་འཕང་འདོད་པས་བསྟེན་པར་རིགས། །ས་བཅུའི་དབང་ཕྱུག་གསུང་རབ་པད་མོའི་ཚལ། །རྣམ་བཤད་ཉི་མའི་འོད་ཀྱིས་སྣང་བྱས་ལས། །དྲི་མེད་དགེ་བ་བདག་གིས་གང་ཐོབ་དེས། །ཕྱི་མར་དགའ་ལྡན་གནས་སུ་སྐྱེ་བ་དང་། །དེ་ནས་ཆོས་རྒྱུན་ལ་སོགས་མངོན་གྱུར་ཏེ། །ཕྱོགས་བཅུའི་སངས་རྒྱས་དྲུང་དུ་མཆོད་པ་དང་། རྗེས་སུ་བསྟན་པ་ཉེ་བར་ནོད་པའི་ཕྱིར། །རྫུ་འཕྲུལ་རྐང་པའི་དབང་གིས་འགྲོ་བར་ཤོག །གང་གི་དྲིན་གྱིས་བདག་གི་བློ་གྲོས་འདི། །གཞུང་ལུགས་གང་ལ་ཐོགས་པ་མ་མཆིས་པར། །མྱུར་དུ་འཇུག་པའི་འཕགས་ནོར་སྩོལ་མཛད་པ། །དྲིན་ཅན་བླ་མ་རྣམས་ལ་ཕྱག་འཚལ་ལོ། །རྒྱལ་བ་བྱམས་པས་མཛད་པའི་བསྟན་བཅོས་དབུས་དང་མཐའ་རྣམ་པར་འབྱེད་པའི་ཚིག་ལེའུར་བྱས་པའི་འགྲེལ་པ་འདི་ནི། ལུང་རིགས་ཀྱི་དབང་ཕྱུག་མཁས་པ་ཆེན་པོ་དབང་ཕྱུག་དཔལ་དང་། དེའི་བླ་མར་གྱུར་པ་མཁས་པ་ཆེན་པོ་སངས་རྒྱས་ཡོན་ཏན་དཔལ་བཟང་པོ་དང་། སྟོན་པའི་ཆོས་ཀྱི་ཚུལ་ལ་ཚད་མའི་སྐྱེས་བུར་གྱུར་ཅིང་། དིང་སང་མཁས་པ་རྣམས་ཀྱི་མིག་ལྟ་བུ་དཔང་ལོ་ཙཱ་བ་བློ་གྲོས་བརྟན་པ་ལ་སོགས་པ། བླ་མ་དམ་པ་རྣམས་ཀྱི་ལེགས་བཤད་ཀྱི་འོད་དཀར་གྱིས་བློ་གྲོས་ཀྱི་ཆུ་གཏེར་མཚུངས་པ་མེད་པར་རྒྱས་པ་གནས་དྲུག་པས་སྦྱར་བ་རྫོགས་སོ།། །།འདིས་བསྟན་པ་དང་སེམས་ཅན་ལ་ཕན་པ་རྒྱ་ཆེན་པོ་འབྱུང་བར་གྱུར་ཅིག དགེའོ། །བཀྲ་ཤིས་པར་གྱུར་ཅིག། །།གསེར་གྱི་ཕྱེ་བ་གཞུང་ཡིན་པས། །འབྱོར་ལྡན་རྣམས་ཀྱིས་མཚལ་དུ་བྲིས། །བདག་ནི་འབྱོར་དང་མི་ལྡན་ཞིང་། །ཤེར་ཁར་སྲ་བས་གསེར་དུ་བགྱིས།། །།